
ITINERARIUM  CAMERIAE 


SEU  LABORIOSAE 

B A L D V I N I 

CANTU ARIENSIS  ARCHIEPISCOPI 

’ ^ PER 

WALLIAM  LEGATIONIS 

ACCURATA  DESCRIPTIO 

AUCTORE 

SILV.  GIRALDO  CAMBRENSE. 


CUM  ANNOTATIONIBUS 

DAVIDIS  POWELI, 

sacra;  theologia  professoris. 


LONDINI 

TYPIS  GULIELMI  BULMER  ET  SOCII, 

IN  VICO  CLEVELAND-ROW, 


MDCCCIV. 


PR^FATIO  EDITORIS. 


Nulla  quoniam  Operum  Giraldi  Cambrensis  de  Wallia 
adhuc  integra  extat  editio,  hanc  novam  (ad  instantiam 
amicorum)  in  lucem  protulimus  Editionem,  ne  Auctoris 
tam  antiqui  ac  eruditi  omnino  pereat  memoria. 

Prima  Itinerarii  Cambriae  editio  prodiit  Londini  apud 
Edmundum  Bollifantum,  anno  1 58  5,  in  duodecimo; 
secunda  editio  impressa  fuit  anno  1602,  in  libro  dicto 
Anglica,  Normannica,  Cambrica,  a Gulielmo  Cambdeno 
edito;  nec  haec  autem,  nec  illa,  integra  est  editio : deest 
enim  liber  secundus  de  Illaudabilibus  Wallise  ; hunc  ex 
Wartoni  Anglia  Sacra  excerpsimus  ; et  Giraldi  Cambrensis 
Epistola  ad  Capitulum  Herefordense  de  Libris  a se  scrip- 
tis ; Librorum  suorum  Catalogus;  et  Chronologia  Rerum 
a se  gestarum,  huic  novae  subjiciuntur  Editioni. 

Giraldi  Effigiem  in  Ecclesia  Menevensi  adhuc  extan- 
tem  subjunximus,  necnon  et  Sepulchrum  ; Tabulam  etiam 
Chorographicam,  in  qua  fluvii  Cambriaeque  montes,  urbes 
olim  Romanae,  et  Baldvini  Archiepiscopi  Cantuariensis 
Iter,  accurate,  ut  speramus,  delineantur. 


Quinquaginta  in  majori^  et  ducena  in  minori  cliarta 
imprimuntur  exemplaria. 


GULIELMUS  BULMEll. 


GIRALDI  CAMBRENSIS 


EX 

EJUS  SCRIPTIS,  LELANDO,  ET  BALEO 

COLLECTA. 


Silvester  Giraldus  illustri  genere  in  Cambria  natus, 
unde  Cambrensis  appellatus  est,  nobilissimi  illius  Giraldi 
de  Winsor,  qui  primus  Penbrochiae  castrum  construxit, 
et  Nestas  filiae  Resi  filii  Theodori,  Demetiae  Principis, 
nepos  extitit.  Qui  in  bonis  literis  liberaliter  educatus, 
dum  adhuc  adolescens  esset,  statura  procerus,  facie  et 
forma  nitidus,  ac  doctrina  praeclarus  fuit,  cujus  causa 
totam  fere  Europam  peragravit,  et  post  ingentes  in  ea  re 
labores  Parisium  perveniens,  artium  scholas  in  Anglorum 
Collegio  rexit,  per  triennium  quoque  auditor  Theologo- 
rum effectus,  omnem  fere  scripturam  postea  exposuit,  et 
omnium  literarum  gloria  celebris  factus,  coepit  ejus  nomen 
ubique  in  honore  haberi,  unde  ab  Henrico  Secundo  Rege 


accersitus,  in  curiam  venit,  et  Regi  a secretis  constitutus 
est;  deinde Johanni  ejus  filio  tutor  assignatus,  cum  illo 
in  Hiberniam  missus  est,  ubi  antiquas  ejus  regionis  his- 
torias diligentissime  colligens  eas  scriptis  mandavit. 

Postea  Menevensis  et  Brechonensis  Archidiaconus  fac- 
tus, BaldvinoCantuariorum  Archipraesuli  comes  adjunctus, 
universam  Cambriam  peragravit,  et  cum  eo  in  Syriam 
profectus  est : tum  domum  reversus,  magnam  reliquae  suae 
vitae  partem  in  litibus  cum  Huberto  Cantuariensi  Archi- 
episcopo  pro  Metropolitano  Menevensis  ecclesiae  jure 
consumpsit,  unde  in  Romanorum  Pontificum  Decretis 
ejus  nomen  celebre  habetur. 

Hic  tametsi  Angliae  regibus  semper  charus  extiterit,  et 
plures  legationes  pro  illis  obierit,  multos  tamen  in  curia  ex 
primi  nominis  nobilibus  adversarios  habuit,  de  quibus  in 
Praefatione  libri  sui  De  Principis  Instructione  ita  scribit : 

Ad  curiam  igitur  a studio,  peccatis  exigentibus,  a Rege 
vocatus  (cui  nihil  minus  menti,  quam  mentiri,  nihil  desi- 
derio magis,  quam  decipere,  quam  differre,  quam  sequen- 
tium animos  et  obsequentium  dilationibus  cruciare)  circa 
eundem,  ejusdemque  defuncti  filium  atque  haeredem,  et 
utinam  non  vitiosum,  irreparabili  damno  duo  fere  lustra 
consumens,  nihil  ab  illis  praeter  inanes  vexationes,  et 
vacua  veris  promissa  suscepi. 

Si  quid  enim  gratiae  morum  gravitas,  si  quid  literae,  si 
quid  industria  conferre  potuit,  totum  id  suspectum,  totum 
infestum,  totum  exosum  Walliae  nomen  ademit.  Tres 
enim  naturae  partes,  quamquam  ab  Anglis  et  Normannis 
linea  contraxerim  originali,  totamque  praeterea  convictus 
(a  quo  et  mores  formantur),  vim,  partem,  et  proprietatem, 
longam  quoque  commorandi  consuetudinem,  quae  et  alte- 
ram sibi  naturam  comparare  solet ; ex  quarta  tamen  paren- 
talis propagationis  columna,  et  post  tertiam  prima  tanquam 
genialis  quadrigae  rota  a Trojana  nobilitate  contracta,  totum 
infici,  et  modico  quasi  fermento  massam  corrumpi,  sem- 
perque  in  elationem  extolli  gens  inimica  conjectat. 

Unde  et  quoniam  inter  Anglos,  ut  diximus,  nostra  tam 
morum  institutio  fuerat,  quam  conversatio,  in  Cambria 
vero  natio  reperta  est  et  cognatio  ; compactum  est  ex  his 
et  confectum,  ut  uterque  populus  me  sibi  tanquam  alienum 
reputans,  et  non  suum,  semper  oculo  respexerit  novercali ; 
alter  ob  hoc  suspectum  habens,  et  alter  exosum. 

Accessit  et  aliud  inter  incommoda,  quod  si  quid  a nobis 
egregie  dictum  vel  gestum  fuerit,  statim  quoad  licuit,  aut 
illud  invidia  suppressit,  aut  malitia  pervertendo  corrupit, 
in  hujusmodi  plerunque  verba  prorumpens  : A Cambria 
potestne  aliquid  boni  esse  sin  autem,  humanis  ut  mos 
est  excessibus,  aut  pes  a linea  quandoque  titubare,  aut  a 

litera  vel  syllaba  cadere  lingua  videbatur,  in  mediis  quo- 
que et'  indifferentibus,  nec  laude  dignis,  nec  vituperio, 
statim  hostilis  irrisio,  cum  exclamatione  Cambriae  vitium 
exprobravit,  tanquam  patriae  cognata  fuerit  enormitas  et 
innata. 

Mihi  vero  visum  est,  et  indubitata  veritate  compertum, 
quod  sicut  nonnullos  regio  composita  malos  educat,  et 
incompositos,  sic  aliquem  interdum  regio  barbara  bonum 
producere  possit  et  eruditum  , quia  non  tam  locus  per- 
sonam, quam  persona  laudabilis  locum  illustrat.  Haec 
ille. 

Ex  quibus  manifeste  apparet,  invidiam  virtutis  comitem 
esse,  principisque  favorem  instabilem  atque  incertum  plu- 
rimos decipere.  Quidam  monachus  Cisterciensis,  Guliel- 
mus  Wibertus  nomine,  Giraldum  proditionis  accusabat ; 
sed  ejus  periculum,  Deo  donante,  vir  eruditus  ac  pius 
evasit.  Claruit  tempore  Henrici  Secundi,  Ricardi  Primi, 
et  Johannis,  vixitque  ultra  septuagesimum  vitae  annum,  et 
in  Menevensi  ecclesia  tandem  sepultus  jacet.  Domicilium 
habuit  in  Brechinia,  ut  ipse  testatur  in  Itinerarii  libro 
primo,  capite  tertio. 


Quo  major  sequentia  Giraldi  Opera  lecturis  lux  adesset, 
visum  est  praemittere  rerum  a Giraldo  gestarum  Chrono- 
logiam,  qualem  ex  Scriptis  ipsius  expiscari  potuimus. 

Anno  circiter  1150,  Giraldus  natus  est. 

Anno  circiter  1170,  metricam  Cosmographiam  scripsit. 

Anno  1172,  ab  Academia  Parisiensi,  ubi  per  plures  annos  bonis  literis 
operam  dederat,  in  Angliam  reversus  est. 

Anno  1175,  ^ Ricardo  Archiepiscopo  Cantuariensi  Legatus  in  Wallia 
constitutus,  brevi  post  archidiaconatum  Brecheniensem  obtinuit. 

Anno  1176’j  mense  circiter  Maio,  Episcopus  Menevensis  electus  est. 
Sub  exitum  ejusdem  anni  Parisios  repetiit. 

Anno  1179»  Juris  Canonici  Professor  publicus  in  Academia  Parisiensi 
electus,  provinciam  recusavit;  eodem  anno  Canonici  Menevenses 
ecclesiae  suae  jus  metropoliticum  in  Concilio  Lateranensi  protestati 
sunt. 

Anno  circiter  1180,  in  patriam  reversus,  administrator  episcopatus 
Menevensis  a Petro  Episcopo  constitutus  est. 

Anno  circiter  1 184,  ab  Henrico  Rege  in  curiam  accitus,  una  cum 
Rege  in  Normanniam  transiit. 

Anno  1185,  Johanni  Henrici  Regis  filio  in  Hiberniam  misso  comes  et 
consiliarius  datus  est. 

Eodem  anno  Fernensem  et  Lechelinensem  Episcopatus  sibi  oblatos 
recusavit. 

Anno  1186,  media  Quadragesima,  in  Concilio  Dublinensi  peroravit, 
et  post  Pascha  in  Walliam  rediit. 

Anno  1187,  Topographiam  et  Expugnationem  Hibernicam  scripsit. 

Anno  1188,  Baldvinum  Archiepiscopum  Cantuariensem  in  Wallia 
itinerantem  comitatus  est. 

Anno  1189j  ex  Gallia  legatus  est  a Ricardo  Rege  ad  tutandas  Walliae 
partes. 

Eodem  anno  Willelmo  Episcopo  Eliensi  summo  Angliae  Justiciario 
coadjutor  datus  est. 

Anno circiterl  190, Episcopatum  Banchorensem  sibi  oblatum  recusavit. 

Anno  circiter  1191?  Episcopatum  Landafensem  sibi  oblatum  recu- 
savit. 

Anno  1192,  Aula  relicta  Lincolniam  studii  theologici  gratia  se  con- 
tulit, ibique  per  septennium  moratus  est. 

Anno  1193?  scripsit  Vitam  Galfridi  Archiepiscopi  Eboracensis. 

Anno  circiter  1197?  Gemmam  Ecclesiasticam  scripsit. 

Anno  1198,  mense  Septembri,  Episcopus  a Capitulo  Menevensi  inter 
alios  tres  postulatus  est. 

Anno  1199?  ineunte,  solus  A Capitulo  Menevensi  in  Episcopum  pos- 
tulatus, die  29  Junii  electus  est. 

Eodem  anno,  die  30  Junii,  in  Hiberniam  transvectus,  post  tres  septi- 
manas remeavit,  et  Romam  profectus,  circa  Festum  Sancti  Andreae 
urbem  intravit. 

Anno  1200,  mense  Maio,  administrator  Episcopatus  Menevensis  tam 
in  temporalibus  quam  spiritualibus  pendente  lite  ab  Innocentio 
Tertio  Papa  constitutus,  Angliam  brevi  post  rediit. 

Anno  1201,  Romam  reversus  media  Quadragesima  intravit,  medio 
anno  ad  Angliam  rediit. 

Anno  1202,  fere  integro  in  placitis  variis  eorum  delegatis  judicibus 
exacto,  die  2 Novembris  versus  Romam  iter  ineuns  transfretavit, 
urbem  ingressus  die  4 Januarii  sequentis. 

Anno  1203,  die  15  Aprilis,  sententia  definitiva  ab  Innocentio  Pontifice 
lata,  mense  Augusto  repatriavit. 

Anno  eodem,  die  10  Novembris,  electo  Gaufredo  in  Episcopum 
Menevensem,  litem  ulterius  prosequi  destitit,  et  paulo  post  Arclii- 
diaconatum  Willelmo  nepoti  suo  resignavit. 

Annos  inter  1204  et  1205,  scripsit  Descriptionem  Walliae,  Symbolum 


Electorum,  Speculum  Duorum,  Invectiones,  Legendam  Sancti 
Piemigii,  et  de  Gestis  suis. 

Anno  circiter  1215,  Episcopatum  Menevensem  iniquis  sibi  conditio- 
nibus oblatum  recusavit. 

Anno  circiter  1218,  Dialogos  de  Jure  Menevensis  Ecclesiae  conscripsit. 
Anno  circiter  1220,  scripsit  librum  de  Principis  Instructione,  et  Spe- 
culum Ecclesiae,  et  editionem  Dialogorum  secundam  concinnavit. 

GIRALDI  CAMBRENSIS 

CATALOGUS  BREVIOR  LIBRORUM  SUORUM. 

Occurrit  hic  igitur  in  primis  tempore  tenerior  Chronographi  a nos- 
tra et  Mundi  Cosmographia,  annis  adolescentiae  versibus  hexametris 
pentametrisque  metrice  composita,  plus  philosophicum  quam  theo- 
logicum nonnullis  in  locis  dogma  secuta. 

Item  Topographia  Hibernica,  liber  sc.  de  situ  terrae  illius  et  mira- 
bilibus ejusdem  multis  exaratus,  apud  Oxoniam  per  tres  dies  continuos 
in  publica  cleri  audientia  recitatus. 

Item  Liber  de  Expugnatione  Hiberniae,  et  hac  ultima  insulae  illius 
per  Anglos  subactione. 

Item  liber  de  Legendis  Sanctorum,  Vita  sc.  Sancti  Davidis  Mene- 
vensis  Archiepiscopi ; Vita  Sancti  Caradoci  nobilis  loci  ejusdem 
Confessoris ; Vita  Sancti  Ethelberti  Martyris  Herefordensis  egregii ; 
Vita  Sancti  Remigii  Lincolniensis  Episcopi  primi;  Vita  Sancti  Hugonis 
quinti  post  Remigium  loci  ejusdem  Antistitis. 

Item  Liber  de  Promotionibus  et  Persecutionibus  Gaufredi  Ebora- 
censis  Archiepiscopi,  quod  nec  in  cunabulis  aut  celsitudine  generis, 
nec  in  divitiis  aut  fortunae  blanditiis  spes  ponenda,  exemplum  prae- 
bens ; et  quoniam  non  sub  certi  auctoris  nomine  liber  editus  est, 
merito  dicitur  Apocriphus. 

Item  Symbolum  Electorum,  ad  varia  complendum  diversorum 
desideria,  sicut  ex  proaemio  libri  ejusdem  patet,  compaginatum. 

Item  Liber  Invectionum,  Romae  in  Giraldum  acriter  inchoatus, 
et  ibidem  ab  ipso.  Papa  monente,  in  pleno  Consistorio  ad  injurias 

respondente,  et  objecta  crimina  non  incompetenter  evacuante  pariter 
et  refundente,  necnon  et  utilia  queedam  adjiciente  consummatus. 

Item  Speculum  Duorum  Commonitorium  et  Consolatorium,  et 
quod  sola  peperit  indignatio,  cum  Epistolis  paucis  ad  injurias  illatas 
respondentibus  ac  remordentibus,  quasi  querulum  carmen  emissum. 

Item  Liber  de  Cleri  Ecclesiastici  circa  sacramenta  majora  magisque 
necessaria  instructione  et  persuasibili  valde  per  exempla  pariter  et 
preecepta  ad  vitae  honestatem  inductione;  cui  Gemma  Ecclesiastica 
titulus  nomen  imposuit. 

Item  Itinerarium  Giraldi,  et  laboriosa  Baldvini  Cantuariensis  Ar- 
chiepiscopi  Legatio,  devotaque  per  Walliam  in  Crucis  obsequium 
praedicatio. 

Item  Cambriae  Topographia,  et  tam  terrae  quam  morum  gentis  illius 
brevis  et  compendiosa  Descriptio;  cujus  in  fine  satis  succinctus  ac 
dilucidus  tam  Retractationum  Tractatus,  quam  Librorum  nostrorum 
Catalogus  non  incompetenter  est  appositus. 

Item  circiter  id  ipsum  temporis  quo  Cambriae  Descriptionem  stilo 
perstrinximus.  Mappam  ejusdem  expressam,  quatenus  et  natale  solum 
non  tantum  literis  verum  etiam  protractionibus  quibusdam  et  quasi 
picturis  variis  nec  incompetentibus  aut  indecentibus  nostra  foret  ad 
unguem  opera  declaratum,  breve  in  loculo  arctoque  folio  loca  quam-" 
plurima  complectentes,  eademque  tamen  dilucide  satis  et  distincte 
disponentes,  non  absque  studioso  labore  propalavimus. 

Item  Liber  de  Fidei  Fructu  Fideique  Defectu;  quanta  ferventem 
praemia,  quanta  frigentem  supplicia  manent  succincta  brevitate  de- 
clarans, labor  sc.  diligenti  lectori  non  inutilis. 

Item  Liber  de  Principis  Instructione,  toties  promissus ; fere  inter 
primos  inchoatus,  inter  ultimos  autem  propalatus,  diu  nimium  clausus 
et  sopitus,  quando  tute  prodire  posset  plurimis  annorum  curriculis 
tempus  expectans ; liberaliter  quidem  et  non  livide  legenti  labor  sua 
quoque  laude  non  indignus. 

Item  Liber  de  Gestis  Giraldi  laboriosis  Menevensis  Ecclesiae,  de 

cujus  dignitate  multa  complectitur ; quanquam  ad  praeterita  minime 
medelam,  magnam  tamen  ad  futura  cautelam  praestans.  Labor  non 
infructuosus ; ubi  perpendi  evidentissime  poterit,  quod  ecclesia  mili- 
tans per  surreptiones  varias,  instrumentorum  ac  testium  falsitates, 
plerumque  decipitur  aut  corrumpitur;  triumphans  vero  non  irridetur; 
et  quod  non  semper  ad  merita  aeque  respondent  in  terris  praemia,  vel 
caeca  in  incertum  aberrante,  ut  solet,  et  exorbitante  fortuna,  vel  certe 
benigniore  clementia  juxta  cordis  desideria,  si  pie,  pure,  legitimeque 
certatum  fuerit,  ad  aeternam  felicitatem  corona  reposita  et  mercede 
servata. 

GIRALDI  CAMBRENSIS 

EPISTOLA  AD  CAPITULUM  HEREFORDENSE 

DE  LIBRIS  A SE  SCRIPTIS. 


Ad  illos  tutum  habet  accessum  justa  petitio,  quorum  non  ignoratur 
discretio  pariter  et  eruditio.  Rogo  itaque,  quatenus  librum  nostrum, 
sc.  Ecclesiee  Speculum,  Beato  dEthelberto  anno  jam  fere  praeterito 
datum,  mihi  per  hunc  Clericum  praesentium  latorem,  ad  corrigendum 
adhuc  plenius  et  utilia  quaedam  locis  competentibus  adjiciendum, 
remittere  velitis.  Memorialem  autem  interim  vobis  Topographiam 
Hibernicam,  et  Vaticinalem  Hibernicae  Expugnationis  Historiam, 
opera  duo  sc.  et  diversa,  sed  uno  volumine  conserta,  per  eundem 
destinavi ; quem  cum  melioratum  susceperitis,  quod  in  proximo  fiet, 
et  emendatum,  alium,  si  placet,  remittetis.  Peto  similiter  et  illud, 
quatenus  in  Topographia  nunc  missa,  in  distinctione  prima,  quasi 
juxta  principia,  tractatum  de  avibus  earumque  naturis  in  allegoriis 
etiam  adaptatis,  percurrere  legendo  non  postponatis ; pretium  nam- 
que laboris  et  praemium  fore  mihi  noveritis,  quoties  eruditis  oculis 
aut  auribus  se  forte  subjicere  scripta  mea  contigerit.  Nosse  vos 
enim  pro  certo  volui,  quod  transactis  annorum  curriculis  triginta  vel 
pluribus,  cum  circiter  editionem  dictae  Topographiae  primam  et  libri 
recitationem  in  publica  cleri  audientia  per  triduum  solemniter  Oxoniae 
factam,  cum  Archiepiscopus  Cantuariensis  Baldvinus,  vir  quidem  valde 
literatus  et  in  Sacris  Scripturis  affatim  eruditus,  dictum  de  avibus 

earumque  naturis  et  allegoriis  assignatis  tractatum  coram  se  lectum 
quandoque  relectumque  diligenter  audisset, quaesivit,  utrum  evidentiam 
aliquam  ad  allegorias  illas  sic  assignandum  ab  agiographis  et  exposi- 
toribus nostris  habuissem;  cumque  responsum  accepisset,  quod  revera 
penitus  nullam,  nisi  quod  solum  gratia  divina  concessit,  subjecit  vir 
ille  bonus  atque  benignus  : Nec  mirum,  quia  certe  eodem  spiritu,  quo 
et  ipsi.  Scire  vos  etiam  et  hoc  cupio,  quoniam  juvenili  tempore,  cum 
perlustra  fere  sex  artibus  indulserim  trivialibus,  quibus  praecipue  studiis 
vehementer  animum  applicueram,  Parisiisque  tum  propter  exercitium 
tum  propter  etiam  rationis  humanae  utilitatem,  scolas  aliquamdiu 
publice  rexerim;  tandem  maturiori  consilio  magistrorum  limina  theo- 
logicorum auditor  et  amator  avidus  per  triennium  integrum  et  amplius 
terere  coepi,  nec  cessavi,  et  super  artium  ac  literaturae  fundamenta 
superaedificare  stabiliter  per  Dei  gratiam  tam  theologicam  quam  cano- 
nicas statui  disciplinas.  Egressus  itaque  tenore  sub  isto  de  scolarum 
tunc  gymnasio,  demum  reversus  in  patriam,  sciensque  quoniam  juxta 
philosophi  sententiam.  Animus  si  remittitur,  amittitur;'  ne  forte  quiete 
torpescerem  aut  desidia,  dictam  Hiberniae  Topographiam  cum  abditis 
suis  et  arcanis,  aliisque  regnis  per  orbem  universis,  valde  diversis  et 
prorsus  alienis,  opus  ab  alio  non  attemptatum,  ad  tractandum  ag- 
gressus fui : postinodum  autem  aliquot  annis  evolutis  theologica 
repetens  studia,  per  quinquennium  spacium  et  ultra  literis  sacris 
animum  incunctanter  et  incessanter  applicui.  Praeter  haec  etiam  non 
minus  in  hospitiis  alibi,  quam  scolarum  exercitiis  ociisque  literalibus, 
quoniam,  ut  ait  philosophus.  Ocium  sine  literis  mors  est,  et  tanquam 
hominis  vivi  sepultura;  tam  luculentis  studiis  diurnis,  quam  lucu- 
brationibus quoque  nocturnis,  studiosum  continuare  laborem,  et 
mentis  aciem  vel  legendo  vel  scribendo  jugiter  exercere  constitui. 
Consideret  itaque  ratio  provida  mensque  discreta,  cum  vir  ille  tam 
eruditione  quam  dignitatis  honore  praeditus  et  praeclarus,  primos 
labores  nostros,  et  quasi  praeludia  quaedam  ad  experiendum  inge- 
nii vires  et  exercendum  attemptata,  tanta  commendatione  digna 

censuerit,  ut  dictum  est  supra ; utrum  commendari  debeant  et  digne 
laudari,  qu<£  provectior  aetas  et  eruditior  emiserit,  an  malicioso  livi- 
dorum judicio  reprobari  ? Illud  quoque  palam  et  in  propatulo  cunctis 
esse  desidero,  qualiter  vir  ille  magnus  et  merito  magnificandus,  com- 
pleta legatione  sua  tam  devota  per  horridos  et  hispidos  Walliae  fines, 
in  crucis  obsequium  et  crucifixi  negotium,  quia  tunc  forte  cum  dictae 
Topographiae  sibi  presentatae  lectio,  quam  libenter  audiebat,  a nobis 
coram  ipso  quotidie  facta,  completa  similiter  erat ; sermonem  ad  me 
dirigens,  et  os  sacrum  in  verba  resolvens,  ait ; Opus  tuum,  Archidia- 
cone,  quod  jam  perlectum  audivimus,  quoniam  uniformiter  tam  ver- 
borum flosculis  quam  sententiarum  medullis  adeo  convenienter  et 
competenter  cunctis  ex  partibus  exornatur,  quod  nec  primum  medio, 
medium  nec  discrepet  imo,  dignum  commendatione  plurima  judi- 
camus ; gratiamque  stili  talem  tibi  collatam  a Domino,  quam  plus 
opibus  cunctis  terrenis  et  transitoriis  proculdubio  diligere  debes  et 
approbare,  nullo  vacare  tempore  sinas  aut  permittas ; tibique  in  fide 
consulimus,  et  tanquam  nostras  praelationis  officio  firmiter  injungimus, 
quatenus  literati  ingenii  tui  gloriam,  gratiamque  stili  tam  egregii 
desuper  datam,  in  aliquo  literali  studio,  quod  multis  in  posterum  pro- 
ficere queat,  semper  exerceas,  et  in  caritatis  opere  tali  vitalia  complere 
tempora  non  desistas.  Propter  haec  igitur  monita,  quinimo  praecepta, 
quibus  obedire  necesse  fuit,  animum  antea  studiis  obnoxium  longe 
propensius  solito  curis  literalibus  applicare  dignum  duxi.  Adeo 
quidem  ut  veluti  modum  in  his  atque  modestiam  omnem  minus 
servantem  non  solum  aemuli,  verum  etiam  amici  nonnulli,  tanquam 
me  senem  penitus  infatuatum  reputaverunt  ac  delirum,  saecularibus 
negotiis  minus  intentum,  et  in  his  quae  mundi  sunt  promotum  longe 
segnius  et  sublimatum.  Verumtamen,  ut  dicti  Praelati  tanti  monitis 
adquiescam,  et  praeceptis  obediam,  et  cum  praesentibus  propter  invi- 
diam placere  non  valeam,  saltem  posteritatis  favorem  et  gratiam,  si 
literaturae  decus  quandoque  resurgat,  nisibus  totis  mihi  perquiram, 
dictas  contumelias  et  convicia  pati  satis  tolerabile  duxi.  Quinimo 

non  propter  applausum  in  futuro  laudis  humanae,  quod  vanitati 
revera  subjacet  apertae,  sed  propter  spem  potius  retributionis  aeternae, 
quia  literalia  studia,  quibus  adeo  perseveranter  mens  intenta  multos  in 
posterum  aedificare  per  Dei  gratiam  et  informare  valebunt,  dictas  sus- 
tinere contumelias  et  opprobria  valde  concupiscibile  judicavi.  Porro 
quatenus  ad  priora  revertamur,  post  commendationem  dicti  libelli 
tantam  ab  Archiepiscopo  Cantuariensi  factam,  duas  commendationes 
ejusdem  a duobus  viris  literatissimis,  Waltero  Mapo  sc.  Oxoniensi 
Archidiacono,  et  Magistro  Roberto  de  Bello-foco,  Salisburiensis 
ecclesiae  Canonico,  similiter  emissas,  et  hic  apponere  praeter  rem 
non  putavi.  Lecto  namque  libello  primum  eodem  ab  Archidiacono, 
sicut  et  aliis  quibusdam  de  juvenilibus  laboribus  nostris,  quos  libenter 
audiebat  et  inspiciebat,  ait : Et  si  forte  scripta  Giraldi  non  propter 
aliud  digna  commendatione  fuissent,  nisi  propter  proaemia  sola  tam 
egregia,  dicerem  ea  proculdubio  laude  non  indigna.  Eoque  dicto, 
rogavit,  quatenus  libellum  de  proaemiis  operum  nostrorum  variis  in 
unum  consertis  ei  donarem ; sed  cum  alii  vel  antea  vel  post  similiter 
efflagitaverant,  quidam  metrica  carmina  mea  juvenilis  aetatis,  quidam 
epistolas  et  dictamina  ad  varias  personas  variis  temporibus  destinata ; 
nonnulli  quoque  rhetoricas  orationes  persuasibiles  per  opuscula  nostra 
varia  dispersas,  quibus  movebantur,  in  unum  congestas ; et  magno- 
rum quoque  virorum  descriptiunculas  congrue  et  competenter  adap- 
tatas, de  dono  nostro  mero  sibi  largiri  postulabant.  Verum,  quia 
laborem  honestum  fugere  non  consuevi,  quatenus  uno  beneficio 
quanquam  laborioso  singulis  petitionibus  illis  omnibus  plene  et 
abunde  satisfacerem,  de  Dictis  quatuor  per  totidem  distinctas  par- 
ticulas artificiose  consertas,  sicut  delectabile  sic  et  opus  non  inutile 
compaginare  curavi ; ut  tanquam  pluribus  ex  hortulis  et  pictis  arvo- 
rum pratis  mens  studiosa  praecipuos  eligere  flosculos  tam  salutiferos 
quam  odoriferos  queat,  et  quasi  marinas  inter  arenas  aliquas  forte 
virtuosas  valcat  gemmas  excerpere ; et  ut  etiam  dicti  Canonici  Salis- 
buriensis praemissa  commendatio  non  praetermittatur,  sciendum  quod 

dicta  Topographia  postquam  apud  Oxoniam  solemniter  recitata  per 
triduum  fuerat,  per  varia  loca  se  diffudit,  et  ad  manus  dicti  Canonici 
literalibus  in  studiis  laudatissimi  forte  devenit;  quem  cum  legeret 
et  relegeret,  satiarique  legendo  seu  fatigari  vix  valeret,  quaesivit 
tandem  ab  eo  familiaris  quidam  clericus  ejus  et  commensalis,  quid 
in  illo  libello  dignum  lectione  sua  tam  continua  tamque  libenter  et 
toties  repetita  tunc  reperiret ; qui  Sacris  Scripturis,  tam  arduis  atque 
subtilibus  studiis  assiduis  animum  applicare  solebat.  Cui  respondens 
statim  ait,  et  assertive  proposuit,  quod  ideo  librum  illum  inspectione 
tam  affectuosa,  nec  fastidiosa,  dignum  judicabat,  quia  si  viginti 
clerici  literatiores  et  laudabiliores  totius  Angliae,  ubi  tot  sunt  boni, 
super  eadem  materia  sibi  commissa  per  triennale  spatium,  quo  com- 
pletum est  istud,  communi  labore  studioque  continuo  tam  eximium 
opus  emisissent;  dicerem  ipsos  praeconali  laude  dignissimos.  Prae- 
scriptis etiam  adjicere  curavi,  quod  ante  monita  viri  sancti  tam  salu- 
bria ex  propriae  motu  industriae,  juvenili  conamine  scripta  nonnulla 
compegeram,  animis  revera  studiis  literalibus  addictis  non  inutilia. 
In  primis  videlicet  Chronographiam  metricam,  et  Mundi  nascentis 
Descriptiunculam ; et  Cosmographiam  pentametris  versibus  exor- 
natam; deinde  Topographiam  Hibemicam,  et  Vaticinalem  postea 
Regionis  ejusdem  Expugnationis  Historiam  : item  et  laboriosum  per 
hispida  et  ineequalia  Walliae  loca  postmodum  Itinerarium,  et  suc- 
cinctam Cambriae  Descriptionem,  gentisque  Britannicae  naturam  ex- 
pressam et  proprietatem  ab  aliis  nationibus  longe  diversam  et  prorsus 
alienam,  studiosis  absque  dubio  mentibus  opus  commodum  et  com- 
pendiosum. Item  Symbolum  Electorum,  et  librum  de  Invectionibus 
intitulatum,  ad  praemissas  injurias  multas  vice  talionis  animo  vindice 
nec  inimico  responsalem.  Item  Speculum  Duorum  Commonitorium 
ac  Consolatorium,  et  quod  sola  peperit  indignatio,  cum  Epistolis 
paucis  ad  injurias  illatas  respondentibus  ac  remordentibus,  quasi 
querulum  carmen  emissum.  Item  librum  de  Promotionibus  et  Perse- 
cutionibus Gaufridi  Eboracensis  Archiepiscopi ; quod  nec  incunabulis 

aut  celsitudine  generis,  nec  in  divitiis  aut  fortunae  blandiciis  spes 
ponenda,  exemplum  praebendo.  Item  ad  natale  solum  plenius  illus- 
trandum, ingeniumque  variis  exercendum  studiis  et  exacuendum, 
otiumque  per  omnia  desidiosum  fugiendum  attentius  atque  caven- 
dum, expressam  Cambriae  totius  Mappam,  cum  montanis  arduis  et 
silvis  horridis,  aquis  et  fluviis  et  castellis  electis,  cathedralibus  etiam 
ecclesiis  et  monasteriis  multis,  maximeque  Cisterciensis  ordinis, 
copiosa  pariter  et  artificiosa  sumptuositate  constructis,  arcto  folio, 
strictoque  valde  locello  et  spatio  brevissimo,  distincte  tamen  et  aperte 
declaravi.  Post  monita  vero  suscepta,  grata  plurimum  et  accepta, 
maturioribus  studiis  atque  majoribus  animum  applicando;  librum 
de  Principis  Instructione,  multis  auctoritatibus  tam  philosophicis 
quam  theologicis  per  exempla  pariter  et  praecepta  studioso  labore 
compaginatum,  longisque  lucubrationibus  elaboratum,  edere  curavi. 
Item  et  Gemmam  Ecclesiasticam  subsequenter,  de  sacramentis  ec- 
clesiasticis saluti  animarum  pernecessariis,  necnon  et  de  clericali 
continentia,  conversationem  honestam  per  capitula  plurima,  et  tam 
exempla  congrua  quam  praecepta  doctrinaliter  insinuantia.  Item 
de  monasticis  ordinibus  et  ecclesiasticis  religionibus  variis,  librum 
inter  labores  grandes  fere  postremum  continuoque  triennali  studio 
laboriosius  editum ; cui  Speculum  Ecclesiae  titulus  non  incongrue 
nomen  imposuit,  quia  quae  vitanda  fuerint,  et  quae  propensius  imi- 
tanda, quasi  speculo  dilucido  discerni  in  eo  poterunt  et  perpendi, 
cum  gratia  bonorum  et  dilectione,  odio  vero  malorum  et  indignatione, 
digessi.  Item  et  Dialogum,  librumque  de  Gestis  Giraldi  laboriosis- 
simis, Menevensi  ecclesiae  futuris  forte  diebus  pernecessarios.  Ex 
quibus  nimirum,  etsi  conferri  non  possit  de  casu  praeterito  medela, 
plurima  tamen  elici  poterit  de  futuro  cautela.  Ad  haec  etiam,  praeter 
dicta  maturioris  et  provectioris  aetatis  conamina,  minora  quaedam 
nec  inutilia,  quae  mixtim  et  alternatim,  prout  res  exigebat  tam  episto- 
laria stilo  prosaico  varia,  quam  metrica  quoque  compegi  carmina.  Ad 
magnorum  quoque  virorum  et  auctenticorum  instantiam  plurimam, 

Jegendas  sanctorum  vitas  emisi.  Vitam  videlicet  Sancti  Ethelberti 
Martyris  Herefordensis  egregii ; Vitam  Sancti  David  Menevensis 
Archiepiscopi ; Vitam  quoque  Sancti  Caradoci,  loci  ejusdem  here- 
mitae  nobilis  et  presbyteri ; item  Vitam  Sancti  Remigii  Lincolniensis 
Episcopi  primi ; Vitamque  similiter  Sancti  Hugonis,  sedis  ejusdem 
Episcopi,  de  Cartusiensis  ordinis  carcere  feliciter  assumpti.  Verum 
ne  parvipendantur  haec  opuscula  minora,  si  interdum  emergant  inter 
majora,  sciendum  quia  signa  sunt  haec  saltem  et  argumenta  certis- 
sima, quod  mens,  quae  non  minora  passim  loco  et  tempore  recusat 
opera,  sicut  nec  majora,  merito  censeri  debet  laude  non  indigna. 
Beatus  Ambrosius  eodem  stilo  studioque,  quo  Sacras  Scripturas  tam 
arduas  exposuit  et  explanavit,  Vitam  quoque  Sanctae  Agnetis  Vir- 
ginis et  Martyris  explicare  dignum  duxit.  Sanctus  quoque  Bernardus 
Clarewallensis  Vitam  Sancti  Malachiae  Praesulis  Hiberniensis  solita 
stili  sui  elegantia  tractare  curavit;  eique  super  altare  Clarewallensis 
ecclesiae  principale,  a latere  sc.  orientali,  sepulturam  fieri  fecit;  cui 
et  corpus  suum  proprium  non  longe  post  simili  structura  lapidea 
decenter  adjungi  procuravit.  Adjiciendum  hoc  etiam,  et  nota  non 
indignum  arbitror,  quod  tam  Origenes  quam  Jeronimus,  et  Augusti- 
nus, quanquam  in  Sacris  Scripturis  transferendis  pariter  et  exponendis 
tam  utili  labore  desudaverint ; historias  tamen  temporis  sui  plurimas, 
tam  ecclesiasticas  sc.  quam  et  alias  quoque  memoratu  dignas,  trac- 
tare non  omiserunt:  libros  etiam  epistolares  egregios  suis  tempori- 
bus, qui  adhuc  extant  et  multos  informant,  emiserunt.  Lucas  etiam 
Evangelista,  postquam  Evangelium  ediderat.  Actus  Apostolorum  et 
tancjuam  itinerarium  eorum  dilucide  pertractando  declaravit.  Sic 
et  non  solum  Evangelia,  verum  etiam  Epistolaria  scripta,  salutiferae 
fidelium  doctrinae,  necnon  et  Apocalypsis  visione  prophetica  in  in- 
spiratione divina,  curis  Apostolorum  et  studiis  emanarunt.  Quaedam 
igitur  oportet  facere,  veluti  sacris  utriusque  instrumenti  paginis, 
praesertim  autem  medullis  evangelicis,  principaliter  atque  finaliter 
nisibus  totis  attentius  invigilare ; et  alia  tamen,  sicut  praelibavimus. 

tam  epistolaria,  cum  res  exegerit,  quam  caetera  cuncta  quoque  variis 
ex  causis  pernecessaria,  nullatenus  omittere.  Quanquam  medullae 
carnium  interiores,  cum  ossibus  effractis  eliciuntur,  dulcius  sapiant,  et 
fortius  enutriant,  carnes  tamen  exteriores  supmtae  similiter  et  con- 
sumptae tam  ad  usum  quam  ad  esum  necessariae,  non  inutiles  esse 
reputari  debent.  Ad  historicorum  namque  commendationem  moralis 
iste  philosophus,  Seneca  sc.  historiae  descriptionem  talem  non  inele- 
gantem emisit : Historia  est  antiquitatis  auctoritas,  testis  temporum, 
lux  veritatis,  vita  memoriae,  magistra  vitae,  nuntia  vetustatis.  Sciant 
itaque  lividi  nostri,  quod  non  vitam  hactenus  vel  desidiosam  duxi 
vel  otiosam,  nec  ullo  tempore,  per  Dei  gratiam,  dum  superesse  va- 
luero, ducam ; unde  secure  me  senem  fatuum  atque  delirum  aemuli 
vocent,  rodant,  et  lacerent,  et  latrare  non  cessent.  Ego  juxta  viri 
sancti  toties  dicti  monita  praeceptaque  salubria,  gratiam  stili  desuper 
datam  vacuam,  Deo  dante  non  relinquam ; propter  quod  in  litora- 
libus studiis,  et  tam  theologicis  quam  philosophicis  et  historicis, 
variis  vicibus,  sicut  hactenus  feci  et  consuevi,  studiosum  animum 
indesinenter  exercens,  non  solum  in  his  ad  posterorum  eruditionem 
zelo  caritatis  maximo  diutius  immorari,  verum  etiam  mori,  in  talem 
quoque  spiritum,  cum  hora  supervenerit,  exhalare,  desiderabile  duxi. 
Periculosum  tamen  est  hodie,  sicut  et  olim,  et  calumniosis  aemulorum 
undique  depravationibus  expositum,  scribentis  maximeque  nova  cu- 
dentis, officium.  Unde  moralis  ille  philosophus  egregius,  Seneca: 
Lividi  lectoris  malitia  dictionem  sanam  et  insanam  pari  revolvit 
appetitu ; non  amplius  concupiscens  electa  quae  laudet,  quam  de- 
specta, quae  rideat.  Item  et  poeta : 

Discit  enim  citius,  meminitque  libentius  illud. 

Quod  quis  deridet,  quam  quod  probat  et  veneratur. 

Sane  cum  duplex  esse  constat  doctrinae  genus,  aliud  enim  linguae 
labiorumque  labore  cathedraliter  emissum,  auribus  se  applicat  audi- 
torum; aliud  mentis  manusque  ministerio,  studio  videlicet  stilique 


[ xxiii  ] 


vicissim  et  calami  officio,  literarum  nexibus  coagulatum,  oculis  se 
subjicit  inspectorum.  Ideoque  postremum  hoc,  tum  propter  dicta 
viri  sancti  monita,  quibus  resisti  ullatenus  non  decuit  nec  debuit, 
tum  etiam  quoniam  istud  utilius  et  diuturnius,  quia  communius  et 
longaevius,  mihi  doctrinae  genus  elegi.  Vox  enim  emittitur,  et  verba 
pertranseunt ; scriptum  vero  semel  editum  et  approbatum  tenaci 
longaevitate  transmittitur  ad  posteros,  et  notariorum  opera  successiva 
renovatione  perpetuatur.  Unde  cum  Origenes  et  Jeronimus,  caete- 
rique  agiographi  nostri  et  doctores  ecclesiastici  multum  Christi 
sponsam  modis  utrisque,  longe  plus  tamen  libris  quam  linguis,  lite- 
risque  quam  labiis,  ipsam  illustrarunt.  Nam  patribus  nostris,  eccle- 
siaeque rectoribus  atque  doctoribus,  nisi  tanta  studendi  scribendique 
cura  fuisset,  conceptumque  corde  thesaurum  in  scripta  redactum 
posteris  praesentandi,  in  quo  nunc  ecclesia  vel  metrice  psalleret  vel 
melice  jubilaret  ? in  quo  vel  scismaticis  resisteret,  vel  haereticis  aut 
etiam  inimicis  crucis  Christi  plene  et  perfecte  responderet?  Item 
nisi  auctores  linguaeque  Latinae  moderatores  tanta  diligentia  studiis 
scriptisque  suis  orbem  universum  illustrassent ; professionis  hodie 
literatoriae  tam  celebri  frequentia  vulgi  per  ora  quid  volitaret  ? Aut 
etiam  quid  haberet  quod  legeret  tereretque  viritim  publicus  usus  ? 
Sicut  in  proaemio  Gemmae  nostrae  Ecclesiasticae  primo  plenius  super 
his  disputatur.  Virilis  igitur  est  animi,  mentisque  a natura  bene 
dispositae  et  industriae  clarae ; ut  quemadmodum  a patribus  atque 
prioribus  nostris  affatim  omnes  accepimus,  sic  et  nos  jam  decesso- 
rum nostrorum  sicut  et  praesentium  quasi  et  posterorum  quoque 
studiis  aliquid  adjiciamus,  et  saltem  cum  vidua  evangelica  in  gazo- 
phylacium  Domini  duo  minuta  mittamus : quatenus  tam  recte 
vivendo  quam  recte  scribendo,  nostram  memoriam  longis  in  aevum 
spatiis  extendamus ; et  quod  satius  est  longeque  sanius  atque  salu- 
brius, plus  per  opera  bona  quam  per  opuscula  vana,  praesertim  si 
plausus  popularis  aucupativa  fuerint  et  appetitiva,  de  luctu  in  lucem, 
de  via  in  patriam,  de  morte  in  vitam  doloris  ignaram  et  finis  nesciam. 

felici  mutatione  gratiaeque  supernae  benigno  favore  transferamur. 
Habeat  igitur  in  studiis  librisque  nostris  multis  absque  dubio  lucu- 
brationibus ad  posterorum  utilitatem  elaboratis;  quatenus  aemulis 
nostris  ilia  rumpantur,  et  praesens  tempus  quod  laceret,  et  posteritas 
quod  laudet.  Habeat  hoc  quod  laedat,  illa  quod  legat.  Habeat  hoc 
quod  damnet,  illa  quod  amet.  Habeat  hoc  quod  reprobet,  illa  quod 
probet.  Valeat  in  Domino  cara  nobis  fraternitas  vestra. 

Extant  hodie  in  Bibliotheca  Cottoniana  haec 
SiLv.  Giraldi  Opera. 

Vide  Catalogum  nuper  editum,  A.  D.  1802. 

1.  SiLVEST.  Giraldi  Cambrensis  liber  de  Principis  Instructione,  in 
tres  distinctiones,  ut  appellat  auctor,  divisus.  Pars  prior  plane  ethica  est, 
in  qua  tamen  multa  inseruntur  de  Romanis  imperatoribus.  In  duabus 

2.  Silvest.  Giraldi  Cambrensis  Distinctionum  libri  quatuor.  Plura  in 

initio  desiderantur,  pluraque  ibidem  lacera  - - - p.  37 

3.  Ejusdem  Giraldi  Vita ; imperfecte.  Desunt  enim  quamplurima  capi- 
tula, quod  ex  indice  prsefixo,  cui  liber  nullatenus  respondet,  liquet  p.  37 

4.  Liber  de  divinis  officiis  venerabilis  Bedae  presbyteri,  qui  Gemma 

Animae  intitulatur.  Titulum  habet  ^ev^e'7ri'y^a<pov^  et  Giraldo  Cambrensi, 
ut  alibi  fit,  adscribendus  est  - - - p.  37 

5.  Silvest.  Giraldi  Cambrensis  Cambriae  Descriptio,  ad  Hubertum  Cant. 
Archiep.  inscripta : plura  desunt  quae  habentur  in  editione  Camdeniana ; 
plura  etiam  hic  reperiuntur  quae  in  laudata  editione  desiderantur  p.  238 

6.  Silvest.  Giraldi  Cambrensis  Cambriae  Descriptio,  ad  Robertum  Cant. 

Archiep.  In  editione  Camdeniana  hic  tractatus  Stephano,  et  non  Roberto 
Arch.  Cant.  inscribitur  - - - - - p.  425 

7.  Giraldi  Cambrensis,  de  Jure  et  Statu  Menevensis  Ecclesiae,  frag- 

menta ; in  varias  partes  codicis,  distractis  paginis  ; initium  et  finis  extant 
fol.  26 — 36,  partes  autem  nonnullae  intermediae  fol.  1 — 7 - p.  429 

8.  Ejusdem  tractatus  de  Illaudabilibus  Walliae  - " P-  ^^9 

9.  Ejusdem  Retractationes  - _ _ p,  429 

10.  Catalogus  Librorum  ab  ipso  compositorum  - " P-  ^29 

11.  Carmina  nonnulla  elegiaca,  epigrammatica,  &c.  ejusdem,  ni  fallor, 

Giraldi ; inter  hos  quoque  carmen  Magistri  Symonis  de  fraxino  Giraldo 
transmissum  - - - - _ p,  429 

12.  Giralcli  Cambrensis  Institutionum  Principis  epitome  - p.  562 

13.  Giralcli  Cambrensis  sex  Dialogi,  de  electione  sua  in  sedem  Mene- 

vensem,  de  moribus  cleri  WalliEe,  et  de  ipsius  laboribus  propter  ecclesise 
suce  dignitatem  et  jura  contra  ecclesiam  Cantuariensem.  Scribit  auctor 
tertia  persona,  ut  de  se  securius  et  confidentius,  absque  Icesa  modestia, 
loquatur  _____  p.  572 

14.  Giralcli  Cambrensis  Itinerarium  Cambriae  - - p.  572 

15.  Ejusdem  Descriptio  Cambrias;  libri  cluo,  sc.  1 et  2 Illaudabilium  p.  572 

16.  Tractatus  Retractationum,  et  Catalogus  Librorum  diligentia  Giraldi 

compositorum  - - - - - p.  572 

17.  Silv.  Giraldi  Cambrensis  opera  varia,  viz.  de  Mirabilibus  Hibernia;, 

liber  qui  in  editis  Topographia  Hibernias  nuncupatur  - p.  583 

18.  Expugnatio  Hibernis  - - - " P-  <583 

19.  Symbolum  Electorum,  sive  ejusdem  ad  varios  Epistols  - p.  583 

20.  De  Descriptione  Mundi  - - " P-  >583 

21.  Topographia  Hibernis,  autliore  Silv.  Giralclo  Cambrense ; manu 

neoterica  parum  accurate  exarata  - - - p.  609 

1.  Vita  Galfricli  Archiepiscopi  Eboracensis. 

ACCURATA  DESCRIPTIO. 


d 


|v-  ;■■:■'-■*•.  ',  ■■'■■■  ''■■:■■  •,■  /./'''■-i?'-";  ‘k."' . 

[1-  o-*. . . 41  ■>■ , . .■  i? 

-,  --sm'  ■'■•■.•  'V,  ;.7„ 


V 4 • 


: Ii  ..■’  V ' — . ’ 

¥ . ■ I ■ 

. "l/.  ■•V‘,  ...-r 

•'*  *’*^^'*  '■'•  V ' V I 

)f.  . (■  '-  •*  / ':  ‘ ■ . » ,^,'p•Vr»>v  ’ ='^#- 


Wy- 


t 

k 


•V 


,;  - -,  V - .■  * 


'U 


? ., 


y- . 


r** 

3 > 


^ I 9 


■ rX'^'^ 

’ ._  ■>'  ’1/J  * ’ 


• 't 


. 'I'  v 


tf.‘  V, 

’■  * 


I» 

- ii 


; • v:' 


^ . ,y|:.  k \ t 

*<  V“  ‘V’  - ’"  ■ , V' 


* 4 ,•  • I 

:■■■'>>  'Iiiijiinil  j^»»  •..  /"-ilsj  '■ 

rnm  ' ■ aM' 


i'0 


TV\' 


■f. 


,r  ' 


i'4.  lij 


I , 


«i  . , 

^ «. 


4*1  • 1.  i.4 


> ' I 


..'  . _■  ..  . trV;  .?V?WbC-*V  ; 

- :»^VM  ' * ','■  ♦ *i  V »'  ' 1 ■ 


X-  X 


'Mi  ’ 


J .'  t » 


• v"^  '■  ^ jmfx 


-p-  * ‘ »>' 


«l  ^■‘‘''  •»  .T  *.  •>  '• 


•:  4 ■?  . < 

•*  «SuT  1 ' 

■Vi . . ” 


It  * 


:YYm 

V Ps 


i'  .. 


'i 


f ■• 

«■ 


'bi 

-i,  . - 

fcaBtv.  - '■ 


IN  ITINERARIUM 


GIRALDI 

PRAEFATIO  PRIMA 
AD  STEPHANUM 
CANTUARIiE  ARCHIEPISCOPUM. 

Sicut  variis  rerum  motibus  et  mutationibus  tempora  moventur,  sic 
diversis  morum  curriculis  temporalium  hominum  animi  trahuntur. 
Satyricus  clamat : 

Mille  hominum  species  et  mentis  discolor  usus 
Velle  suum  cuique  est,  nec  voto  vivitur  uno. 

Et  illud  Comicum ; Quot  capita,  tot  sententiae,  suus  cuique  mos  est ; 
unde  et  quoniam  dispares  mores  disparia  studia  sequuntur,  armata 
militia  tyrones  exultant,  togata  vero  causarum  patroni  delectantur ; 
alii  cumulandis  divitiis  anxie  suspirant,  et  summum  bonum  opulen- 
tiam putant;  hi  Galenum  approbant:  illi  Justinianum  amplectun- 
tur: honorum  cupidi  curiam  sequuntur,  et  rediviva  fame  cruciatos 
graviter  sauciat,  nec  satiat  ambitio.  Liberalibus  artibus  nonnulli 
sed  hodie  pauci  et  parvi  indulgent;  inter  quos  et  Logices  alumnos 
admiramur,  qui  quum  aliquantulum  profecti  fuerint,  tanta  studii  sui 
voluptate  trahuntur,  ut  in  illis  dialecticae  gyris  atque  meandris  ple- 
rosque  videamus,  tanquam  ad  Syreneos  scopulos  consenescere ; sed 

inter  tot  hominum  species,  ubi  divini  poetae  ? ubi  nobiles  morum 
assertores  ? ubi  linguae  Latinae  moderatores  ? Quis  hodie  scriptis  sive 
poeticis  seu  historicis  literatam  adornat  eloquentiam  ? Quis,  inquam, 
nostri  temporis  vel  mores  astruit,  vel  inclyte  gesta  perpetuis  literarum 
vinculis  aeternitati  ascribit  ? Adeo  literarum  honor  in  summis  olim 
gradibus  constitutus,  quia  sic  omnia  fato  in  pejus  ruere,  et  retro 
sublapsa  referri,  jam  proclivis  in  ruinam,  ad  ima  devolvi  videtur ; ut 
earum  addicti  studiis  non  solum  hodie  non  imitabiles,  non  venera- 
biles, verumetiam  odibiles  reperiantur.  Felices  quippe,  ut  ait  Fabius, 
essent  artes,  si  de  illis  soli  artifices  judicarent.  Naturaliter  enim,  ut 
ait  Sjdonius,  fixum  est  radicatumque  pectoribus  humanis,  ut  qui 
ignorant  artes,  contemnant  artifices.  Caeterum,  ut  ad  priora  rever- 
tamur, quae  mundo  plus  contulerunt  quaeso,  arma  Mariana,  an  car- 
mina Virgili  ana  ? Sed  olim  Marii  gladios  rubigo  consumpsit,  qui  vero 
scripsit  Aeneada,  perpetua  Maronis  extat  gloria.  Et  tamen  quanquam 
literatis  sub  principibus  literae  tunc  in  honore  fuissent,  ab  ipso  scrip- 
tum invenies : 

tantum 

Carmina  nostra  valent  arma  inter  Martia,  quantum 

Caonias  dicunt  aquila  veniente  columbas. 

Ad  haec  etiam  utrum  foecundior  ac  fructuosior  extiterit  haesitas, 
opera  Hieronymi  an  opulentia  Crcesi?  Sed  ubi  hodie  Croesi  vel  nitet 
argentum,  vel  rutulat  aurum  ? ubi  coenobitae  pauperis  orbem  et  irra- 
diat studium,  et  illustrat  exemplum  ? Et  tamen  cum  tantus  fuisset 
Romae  per  invidiam,  contumelias  et  verbera  passus,  ac  demum  trans 
mare  pulsus  Bethlemiticam  studio  suo  solitudinem  elegit.  Inter  haec 
ergo,  quae  contulimus,  hoc  distare  potest,  quod  aurum  et  arma  vitam 
hanc  fulcire  videntur,  post  mortem  nil  valitura.  Verum  e diverso 
scripta  nihil  in  vita  propter  invidiam  prosunt,  perpetuum  a morte 
sortita  valorem.  Sicut  igitur  testamenti,  sic  et  scripti  auctoritas 
mortis  atramento  confirmatur ; juxta  illud  poetae : 

Pascitur  in  vivis  livor,  post  fata  quiescit; 

Cum  suus  ex  merito  quemque  tuetur  honor. 

Et  illud : 

Denique  si  quis  adhuc  praetendit  nubila,  livor 
Occidet,  et  meriti  post  me  referentur  honores. 

Praeterea ; qui  facultates,  qui  sanitates  suis  artificiis  vel  conferre  vel 
conservare  nituntur,  dum  alienis  tantum  scaturiunt  verbis,  propriis 
parum  gloriantur  inventis.  Compositores  quippe  tam  ornati  sermonis 
quo  tam  varii  casus  in  tanto  juris  corpore  tam  eleganti  stilo  complec- 
tuntur, perpetuis  efferendi  praeconiis  extant.  Auctores  siquidem 
elegantium  verborum  non  auditores  tantum,  repertores  non  recita- 
tores, dixerim  laude  dignissimos.  Curiam  autem,  et  logicam,  tam 
in  alliciendo,  quam  in  vix  deserendo  persimiles  invenies.  Dialecticae 
tamen  notitiam  lanquam  aliarum  omnium  tam  scientiarum,  quam 
artium  acumen,  cum  moderamine  morae  inculpatae,  certum  est  esse 
perutilem.  Curiam  vero  nisi  blandis  solum  palponibus,  et  ambitiosis, 
non  necessariam : nempe  si  quaestum  facis  in  curia,  te  tanto  fortius 
allicit,  et  annectit  ambitio  non  missura  cutem,  non  curiam,  nisi 
plena ; sin  autem  labor  in  damno  est,  adhuc  tamen  annum  apponis, 
et  iterum  annum  anno,  et  in  infinitum,  una  cum  censu  tempora  per- 
dideris ; jacturam  temporis  quae  irreparabilis  est,  et  omnium  major 
incurris.  Curiam  igitur  et  aleam  quadam  videas  proprietate  con- 
formes ; quoniam,  ut  ait  poeta : 

Sic  ne  perdiderit,  non  cessat  perdere  lusor 
Dum  revocat  cupidas  alea  blanda  manus. 

Levi  namque  mutatione,  haud  dissimiliter  dicas  : 

Sic  ne  perdiderit,  non  cessat  perdere  lusor, 

Dum  revocat  cupidas  curia  blanda  manus. 

Hoc  etiam  adjiciendum  puto,  quod  sicut  aleae  sic  et  curiae  casus 

delectu  carens,  dignis  et  indignis  aeque  respondet;  inter  tot  igitur 
hominum  species  quoniam  trahit  sua  quemque  voluptas,  et  quoniam 
variis  vexantur  pectora  votis,  me  quidem  scribendi  studium  eligere 
posteritatis  cura  coegit;  et  quia  momentanea  et  fluxa  est  praesens 
haec  vita,  juvat  saltem  in  futuro  memoria  vivere,  et  perpetuis  famae 
titulis  laudis  honore  celebrari.  Egregiae  namque  mentis  indicium 
est,  ad  illud  enitendum  elaborare,  quo  sibi  invidiam  in  vita,  gloriam 
post  fata  comparaverit.  Perpetuum  est  itaque,  quod  auctores  quod- 
que poetae  principaliter  affectant,  temporale  commodum  si  forte 
accesserit  non  recusantes ; sed  quia  principibus  parum  literatis  et 
multum  occupatis,  Hibernicam  Anglorum  Regi  Henrico  Secundo 
Topographiam  ; ejus  denique  filio,  et  utinam  vitiorum  non  succeda- 
neo, Pictavensium  Comiti  Richardo,  Vaticinalem  Historiam  ; vacuo 
quondam  quoad  accessorium  illud  et  infructuoso  labore  peregi.  Tibi, 
vir  inclite,  Stephane  Cantuariensis  Archiepiscope,  quem  religio  pari- 
ter et  literatura  commendant,  laborem  nostrum  per  horridos  Cambriae 
fines  non  illaudabilem,  in  duabus  particulis  scholastico  stilo  tam 
digerere  quam  destinare  curavi.  Virtus  enimvero,  quia  sese  diligit, 
aspernaturque  contraria ; quaecunque  in  hoc  libello,  coepiscopi  et 
decessoris  vestri  penultimi  viri  venerabilis  et  Metropolitani  antistitis, 
veris  laudum  titulis  adscripta  reperis,  te  non  minori  affectu  quam 
si  propria  fuissent  credimus  amplexurum.  Quibus  expletis,  Deo 
duce  vitaque  comite,  libellum  tibi  de  Principis  Instructione  promitto; 
si,  sopitis  interdum  tam  orationum  instantiis  quam  occupationum 
curis,  lectioni  quandoque  vacare  potueris,  munus  acceptum : hos 
igitur  et  alios  nostrae  diligentiae  fructus  tuae  degustandos  discretioni, 
suis  singulos  temporibus  destinare  proposui ; ut  te  nostra  si  forte 
movere  nequeunt  opera,  moveant  vel  opuscula ; moveant,  inquam, 
et  tam  gratiam  eliciant,  quam  gratum  reddant,  qui  nempe  carnali 
minime  motus  affectu,  in  largiendis  dextra  munifica  (quibus  ex- 
cellis beneficiis)  non  sanguinem,  non  sobolem,  sed  literas  potius  et 
merita  pensas ; quem  in  tanta,  tam  continua  regni  sacerdotiique 

disceptatione  paucis  comitatum,  Anglicana  ecclesia  firmum  invenit 
ac  fidelem  ; in  quem  hodie  fere  solum  et  fideliter  electum,  illa  episco- 
palis viri  canonica  descriptio  cadere  videtur  et  concordare:  non  itaque 
pilleum  sustinendo,  non  pulvillum  supponendo,  non  pluviam  extra- 
hendo, non  pulverem,  et  si  nullus  fuerit,  excutiendo,  sed  inter  alios 
palpones  tibi  scribendo  placere  constitui.  Tibi,  inquam,  vir  praecla- 
rissime, vir  insignis,  vir  virorum  perpaucorum,  vir  in  quem  quicquid 
fere  in  terris  antistitem  decet,  incomparabili  gratia,  tam  industria 
quam  natura  congessit ; et  si  forte  nec  tibi  in  hunc  modum  placere 
praevaleam,  tum  quia  lectionis  horam  tam  oratio  suffocat,  quam  oc- 
cupatio, tum  etiam,  quia  literarum  olim  honor  evanuit ; saltem  si 
quandoque  resurgat,  posteritati. 

ALIA  AUCTORIS  PRAEFATIO 

AD  EUNDEM. 


Quoniam  ea,  quae  laudabili  devotione  gesta  noscuntur,  debitis  non 
indigne  praeconiis  efferuntur ; animus  quoque,  quia  si  remittitur 
amittitur,  et  desidiae  torpor  vires  enervat  ingenii ; ferrum  situ  rubi- 
ginem  ducit,  et  capiunt  vitium  ni  moveantur  aquae.  Ne  stilum  ocio- 
sum  aerugo  consumat,  devotam  Cantuariensis  Archiepiscopi  Baldvini 
per  Cambriae  fines  legationem,  literarum  monumentis  dignum  duxi 
commendare.  Loca  igitur  invia,  per  quae  transivimus,  et  tam  fon- 
tium quam  torrentum  flumina  nominatim  expressa,  verba  faceta, 
viaeque  labores,  et  casus  varios ; notabiles  quoque  tam  moderni 
temporis  quam  antiqui  partium  illarum  eventus;  patriae  naturam, 
naturaeque  mirandos  interdum  excursus,  patriae  quoque  descriptio- 
nem, hoc  opusculo  quasi  speculo  quodam  dilucido,  per  te,  vir  inclite, 
Stephane  Cantuariensium  Archiepiscope,  posteritati  praesentavi,  ne 
vel  studium  ocio  depereat,  vel  laus  silentio  delitescat. 


ITINERARII  CAMBRIiE; 


SEU  LABOlUOSiE 

B.  CANT.  ARCHIEP.  PER  WALLIAM  LEGATIONIS, 

LIBER  PRIMUS. 

ITINERARII  CAMBRIiE 


LIBER  PRIMUS. 

CAP.  I. 

DE  TRANSITU  PER  HEREFORDIAM  ET  RADNORAM,  CUM 
NOTABILIBUS  SUIS. 

Anno  igitur  ab  incarnatione  Domini  millesimo  centesimo  octuage- 
simo  octavo,  Apostolatus  apicem  regente  Urbano  Tertio;  imperante 
Romae  Alemannorum  Rege  Friderico ; Constantinopoli  Isaacio ; reg- 
nante in  Francia  Philippo  Ludovici  filio  : in  Anglia  Henrico  Secundo; 
in  Sicilia  verb  Wilhelmo  ; in  Hungaria  Bela  ; in  Palestina  Guidone ; 
anno  scii,  quo  Saladinus  tam  jBgyptiorum,  quam  Damascenorum 
Princeps,  occulto  Dei  judicio,  sed  nunquam  injusto,  publico  belli 
certamine  victoria  potitus  Hierosolymorum  regnum  obtinuit,  vir 
venerabilis,  et  tam  literatura,  quam  religione  conspicuus,  Cantuario- 
rum  Archipraesul  Baldvinus,  in  Salutiferae  Crucis  obsequium  ab 
Anglia  in  Walliam  tendens,  apud  Herefordiae  fines  Cam briam  in- 
travit.' 


Accedens  itaque  Radnoram*  circa  jejunii  caput,  viro  magnifico 
Ranulpho  Glanvillensi  proecipuo  regis  tunc  consiliario,  regnique 
totius  justitiario  eo  usque  comitatus  : Resum  Gruffini  filium  Australis 
Cambriae  Principem,  cum  aliis  partium  illarum  viris  nobilibus  ibidem 
obvium  habuit.  Ubi  sermone  statim  super  negotio  crucis  ab  Archi- 
praesule  publice  facto,  et  per  interpretem  Wallensibus  exposito,  pri- 
mus omnium,  ad  importunam,  quae  praecesserat,  regis  instantiam, 
et  pollicitis  plenam  tam  Archiepiscopi  quam  justitiarii  regis  ex  parte 
persuasionem,  qui  scripsit  haec  (aliis  exemplum  praebens)  se  primus 
erexit,  et  ad  validissimam  quoque  omnium  inductionem,  ad  pedes 
viri  sancti  provolutus,  crucis  signaculum  devote  suscepit.  Quem 
illico  Petrus  Menevensis  Episcopus,  et  Cluniacensis  monachus  tam 
imitatus  est,  quam  secutus.  Deinde  Aeneas  Aiineae  Claudii  filius, 
Elveniae  Princeps,  cum  aliis  multis.  Qui  statim  exurgens,  et  coram 
Reso,  cujus  filiam  uxorem  habebat,  assistens.  Vestra,  mi  pater,  inquit, 
et  domine  licentia  summi  patris  injuriam  vindicare  depropero.  Resus 
autem  cum  certissimo  sanctae  peregrinationis  proposito,  quam  cito 
Archiepiscopus  terram  suam  intraverit  reversus,  adeo  ut  per  quinde- 
cim fere  dies  de  clitellis  et  saginariis,  de  sumptibus  perquirendis,  et 
clientibus,  ceterisque  tanto  itineri  necessariis  cum  multa  sollicitudine 
disposuisset,  donec  uxor  ejus  et  communi  patriae  vitio  in  quarto 
gradu  cognata  Guendolena  scilicet  Madoci  Pouisensis  filia,  ipsum  a 
tam  nobili  proposito  (peccatis  exigentibus)  muliebriter  instans  penitus 
avertit.  Quoniam,  ut  ait  Salomon,  cor  hominis  disponit  viam  suam, 
sed  Domini  est  dirigere  gressus  ejus.  In  ipso  vero  discessu  Resi,  cum 
super  his,  quae  audierat,  suos  conveniret,  juvenis  quidam  egregius  de 
familia  ipsius,  cui  nomen  Gruffinus,  qui  postea  crucem  suscepit, 
respondisse  memoratur : Quis  unquam  animi  virilis  peregrinationis 
hujus  iter  abhorreat,  cum  inter  universa,  quae  excogitari  poterunt, 
ejus  incommoda  nihil  incommodius  cuiquam,  nihil  deterius  accidere 
possit  quam  redire.^ 


Accesserunt  autem  ad  Resum  in  reditu  suo  quidam  canonici 
Menevenses  zelo  ecclesiae  suae,  majores  curiae,  quos  sibi  allexerant, 
complices  habentes,  et  fautores  : qui  ei  suggerere  modis  omnibus  nite- 
bantur, ut  Archiepiscopum  Cantuariensem  (quoniam  inauditum  hoc 
hactenus  fuerat)  ad  penitiores  Walliarum  partes,  praecipue  sedem 
Menevensem,  quae  caput  est  Walliae,  accedere  nullatenus  sustineret, 
dicentes  et  asserentes  eo  ipso,  si  processerit,  praejudicium  magnum 
et  gravamen  in  posterum,  antiquae  dignitati  suae  recuperandae,  et 
Metropolitanae  sedis  honori  posse  proculdubio  provenire.  Haec,  in- 
quam, Principi  toto  conamine  suadentes,  ob  innatam  tamen  ejusdem 
liberalitatem  et  mansuetudinem,  ne  confusionem  viro  sancto  repulsa 
generaret,  persuadere  non  valebant. 

In  crastino  vero  mane  post  missae  celebrationem,  et  Ranulfi  Glan- 
villensis  in  Angliam  reversionem,  cum  apud  Castrum  Crukeri,  quod 
quasi  duobus  a Radnora  passuum  millibus  distat,  proficisceremur: 
juvenis  quidam  robustus  et  validus,  cui  nomen  Hector,  ab  Archi- 
episcopo  super  crucis  susceptione  conventus : Si  haberem,  inquit, 
unde  uno  die  comederem,  et  altero  jejunarem,  monitis  acquiescerem. 
Die  tamen  sequente,  idem  ab  Archiepiscopo  crucem  suscepit.  Circa 
vero  vesperam  venit  Malgo  Caduallonis  filius.  Princeps  Meleniae,  qui 
statim  ad  brevem  Archiepiscopi  monitionem,  sed  efficacem,  non 
absque  suorum  lachrjmis  et  luctu,  crucis  signaculo  est  insignitus. 

Hic  autem  quasi  prae  foribus  mihi  notandum  occurrit,  quod  domi- 
natori castri  ejusdem  de  Radnora,  tempore  Anglorum  Regis  Henrici 
Primi,  contigit  in  terra  Buelt,  non  procul  abhinc  distante,  et  eidem 
honori  a primo  conquestu  adjacente.  Cum  enim  ecclesiam  Sancti 
Avani  (quae  Brytannice  Lhan  Avan  dicitur)  intrasset,  et  minus  caute 
in  eadem  cum  canibus  venatoriis,  atque  irreverenter  pernoctasset, 
venantium  more  summo  diluculo  surgens,  canes  omnes  invenit  rabie 
percussos,  ipse  quoque  coecus  effectus,  et  nihil  omnino  videns,  ad 
manum  extractus  est.  Et  cum  diu  postea  vivendo  tenebrosam 
semper  et  taediosam  vitam  duxisset,  demum  se  Hierosolymam  duci 


faciens,  ne  et  interior  ei  lucerna  similiter  extingueretur,  feliciter  pro- 
curavit. Cum  aliis  igitur  armatus  ibidem,  et  ad  bellicum  conflictum 
vice  quadam  a suis  productus,  forti  residens  equo,  animosum  inter 
primos  in  hostes  fidei  impetum  fecit,  ubi  et  statim  ferro  confossus 
diem  cum  honore  clausit  extremum. 

In  provincia  quoque  de  Warthrenion,  quae  paucis  abhinc  stadiis 
distat,  his  nostris  diebus  res  accidit  non  indigna  memoratu : domi- 
nator enimvero  loci  ejusdem,  iEneas  scilicet  filius  Resi,  cum  die 
quodam  exire  saltibus  feras  intenderet  (puta,  qui  venationis  studio 
valde  addictus  fuerat),  quidam  ex  suis  arcum  tenens  cervam  exilien- 
tem  sagitta  perforavit.  Quae  quidem  contra  sexus  illius  naturam 
inventa  est  duodecim  annorum  cornua  ferens,  et  praeterea  tam  in 
cauda  quam  alibi  plusquam  cervi  pinguedinem  habens.  Unde  et 
ob  tanti  prodigii  novitatem  Anglorum  Regi  Henrico  Secundo  monstri 
ejusdem  caput  et  cornua  sunt  destinata.  Illud  hoc  in  casu  magis 
stupore  dignum  occurrit,  quod  vir  ille,  qui  feram  praescriptam  sagit- 
tavit, mirum  quo  fato,  quove  infortunio  subita  passione  percussus, 
dextrum  illico  lumen  amisit,  et  eadem  hora  paralytico  morbo  cor- 
reptus, usque  ad  mortem  inutilis  omnino  et  imbecillis  permansit. 

In  hac  eadem  provincia  de  Warthrenion,  in  ecclesia  videlicet  Sancti 
Germani,  baculus,  qui  Sancti  Cyrici  dicitur,  invenitur:  superius  in 
crucis  modum  paulisper  utrinque  protensus,  auro  et  argento  undique 
contectus.  Qui  quanquam  virtuosissimus  in  omni  negotio  compro- 
betur, longe  plus  tamen  ad  glandiculas  gibbosas  et  strumas,  quse  in 
humanis  corporibus  excrescere  solent,  evacuandas  penitus  et  delendas, 
speciali  quadam  virtute  praepollet,  adeo  quidem,  ut  omnes  passim, 
qui  hujusmodi  vexantur  incommodis,  si  baculum  devote  cum  unius 
denarii  oblatione  petierint,  optatam  recipiant  sanitatem.  Contigit 
autem  his  nostris  diebus,  strumosum  quendam  solum  obulum  baculo 
praesentasse,  cui  per  medium  illico  residens  strumosus  ille  tumor 
evanuit:  et  post  pusillum  postquam  alterius  obuli  relatione  debita 
est  oblatio  redintegrata,  et  integra  quasi  statim  curatio  est  subsecuta. 


Item  alius  ad  baculum  accedens  cum  certa  denarii  promissione 
curatus  est : qui  tamen  die  statuta  promissa  non  complens,  pristinum 
statim  incommodum  cum  confusione  recepit : sed  ut  delicti  veniam 
facilius  impetraret  cum  trium  denariorum  oblatione,  non  absque 
timore  magno  et  devotione  beneficium  triplicasset,  continuo  stabilis 
curationis  gaudia  recuperavit.  Apud  Elevein  autem  in  ecclesia  de 
Glascum  est  campana  bajula  virtuosissima,  quam  proprio  vocabulo 
Bangu  vocant,  quae  et  Sancti  David  fuisse  perhibetur,  hanc  mulier 
quaedam  viro  suo,  qui  in  castello  de  Raidergwy,  juxta  Warthrenion 
(quod  Resus  filius  Gruffini  nostris  diebus  construxerat),  in  vinculis 
tenebatur,  ut  eum  vel  sic  liberaret,  clam  allatam  supposuit.  Sed 
quoniam  castellani  non  solum  ob  hoc  virum  non  liberarunt,  verum 
et  Campanam  ipsam  violenter  captivam  quoque  tenuerunt,  nocte 
eadem  ultione  divina  totum  oppidum  praeter  parietem  unum  ubi 
campana  pendebat,  igne  proprio  consumptum  est.  Apud  Luel 
quoque  partibus  de  Brechinia  nostro  similiter  tempore  contigit  ec- 
clesiam loci  ejusdem  hostiliter  combustam,  omnia  prorsus  intus  et 
extra  praeter  pixidem  unam,  in  qua  hostia  consecrata  reposita  fuerat 
consumpta  fuisse.  Contigit  autem  in  Elveniae  provincia,  quam  solum 
ab  Haya  flumen  Vagense  disterminat,  duo  stagna  non  modica,  nocte 
quam  Anglorum  Rex  Henricus  Primus  duxit  extremam,  a claustris, 
alteri  a natura,  et  alteri  humano  labore  collatis,  subito  erupisse : 
artificiali  longius  per  devexa  dilapso,  cursuque  praecipiti  demum,  ut 
mos  est,  evacuato : naturali  vero  non  ultra  duo  passuum  millia  in 
valle  quadam  cum  prioribus  piscibus  et  accidentibus  non  absque 
multorum  admiratione  perpetua  stabilitate  statum  sortito.  Contigit 
et  hac  tempestate  in  Norraanniae  partibus,  paucis  ante  obitum  Hen- 
rici  Secundi  diebus,  ut  in  stagno  quodam  non  procul  a Sagio  quasi 
per  quinque  miliaria  distante  apud  Oximense  castrum,  pisces  omnes 
(quibus  abundabat)  tanto  conflictu  tam  in  aqua  ipsa,  quam  extra 
exilientes  nocte  quadam  congrederentur,  ut  vicinorum  hominum 
multitudinem  ipso  collisionis  strepitu  ad  spectaculum  evocarent. 


Tanto  nempe  tamque  lethali  certamine  congressi  sunt,  ut  in  toto 
vivario  vix  unus  mane  vita  superstes  inveniretur,  miro  et  inaudito 
prognostico,  multorum  morte  mortem  unius  praesagientes.  Quanti 
vero  et  quam  enormes  excessus  super  fratrum  et  consobrinorum 
exosculationibus,  ob  miseras  terrarum  ambitiones  in  liis  inter  Vagam 
et  Sabrinam  Melenyth  sc.  Elvein  et  Warthrenion  finibus,  his  nostris 
diebus  acciderint,  satis  Walliae  fines  memoriter  tenent  et  abhorrent. 


ANNOTATIONES  IN  CAPUT  I. 

Ut  hujus  tam  legationis  quam  peregrinationis  causa  intelligatur, 
sciendum  est,  terram  sanctam,  postquam  incredibili  Christianorum 
quorundam  principum  virtute  circa  Ann.  Domini  1099»  ex  infidelium 
manibus  erepta  esset,  atque  octuaginta  octo  annorum  spacio  non 
solum  fortiter  et  strenue  defensa,  verumetiam  Christiane  et  pie  admi- 
nistrata : hoc  tempore  Guidonis  Lusignani  ambitione,  Raimundi 
Tripolitani  Comitis  proditione  et  perfidia,  aliorumque  principum  in- 
testinis dissidiis,  in  Saladini  Damascenorum  et  jEgyptiorum  Regis 
potestatem,  magno  Christiani  nominis  dedecore  devenisse.  Quod  cum 
ad  Urbani  Tertii  Pontificis  Romani  aures  pervenisset,  dolore  ex  ea 
clade  concepto  vitam  finiisse  dicitur.  Unde  Gregorius  Octavus  ejus 
successor,  pro  sua  propensa  in  rem  Christianam  voluntate,  per  omnes 
provincias  ad  ecclesiasticae  functionis  viros  selectos  literas  dedit, 
quibus  mandat,  ut  crucem  praedicando,  ad  Christiani  orbis  defensio- 
nem, et  afflictis  fratribus  opem  ferendam,  serio  indulgentiis  propositis 
(ut  Rom.  Pontificum  mos  est)  omnes  hortarentur,  eosque  quantum 
possent  ad  hoc  tam  pium  bellum  allicerent.  Ex  illorum  numero, 
(juibus  hoc  negotiujn  demandatum  erat,  hic  Bald vinus  Cantuariensis 
Archiepiscopus  fuit,  qui  ea  in  re  omnem  suam  curam  et  cogitationem 

posuit,  gravissimos  labores  pertulit,  hanc  Cambriae  peregrinationem 
suscepit,  et  tandem  ea  de  causa  in  Syriam  profectus,  omnes  suas 
facultates  ad  sublevandas  militum  necessitates  impendens,  ex  hoc 
mundo  migravit. 

* Maesevetae,  inquit  Lelandus,  olim  incolebant  orientalem  Cambriae 
limitem  ad  sinistram,  qua  Vaga  defluit  ripam:  a quibus  ea  urbs 
Maesevet  dicta  est,  quae  nunc  Radnora  dicitur.  Nomen  vero  gentis 
a pratis  laeta  fertilitate  luxuriantibus  crediderim  exortum  esse.  A 
tempore  Offae  Regis  Merciorum  longe  potentissimi  cui  lis  et  simultas 
erat  (ut  apparet  ex  Epistolis  Flacci  Albini  Eboracensis)  cum  Carolo 
Magno,  cepit  luculenta  incrementa  Herefordia,  urbs  clarissimi  Ethel- 
berti  Regis  orientalium  Anglorum,  ac  martyris  monumento,  et  gentis 
prima  sedes  merito  habita  est.  Ego  aliquando  legi  apud  Marianum 
Scotum,  et  Rogerum  Hovedenum,  Maesevetas  aliter  Masegetas  et 
Magesetas  appellatos.  Haec  Lelandus. 


c 

CAP.  II. 

DE  TRANSITU  PER  HAYAM  ET  BRECHEINIAM. 

Transeuntes  inde  versus  Brecheinoc,  flumine  Vagensi  transcurso, 
statim  apud  Hajam  * sermone  facto,  inter  multos  ibidem  cruce  sig- 
nandos, quosdam  vidimus  qui  relictis  vestibus,  quibus  alii  ab  amicis, 
alii  ab  uxoribus  retinebantur,  usque  in  castrum  ipsum  cursim  ad 
Archiepiscopum  evaserunt.  Mane  vero  versus  Aberhodni  iter  arri- 
puimus, et  verbo  Domini  apud  Landeu  seminato,  ibidem  pernocta- 
vimus. Dicitur  autem  Aberhodni,  castrum  et  provinciae  caput,  ibi 
situm  ubi  rivus  Hodni  in  aquam  Oscae  devolvitur.  Aber  enim  lingua 
Brjtannica  dicitur  locus  omnis  ubi  fluvius  in  fluvium  cadit.  Landeu 
vero  ecclesia  Dei  sonat.  Archidiaconus  quoque  loci  ejusdem,  opus 
suum  non  ignobile  Hibernicam  ibidem  Topographiam  Archiepiscopo 
praesentavit ; quod  ipse  gratanter  accipiens  singulisque  diebus  obiter 
ipsum  vel  legens  attente  vel  audiens,  tandem  in  Angliam  reversus 
lectionem  una  cum  legatione  complevit.  Ea  igitur  quae  nostris  tem- 
poribus his  in  partibus  notabilia  contigere,  praetereunda  non  putavi. 
Accidit  itaque  pariter  ante  guerram  illam  grandem,  qua  tota  fere 
provincia  illa  per  filios  lestini  in  exterminium  data  fuerat,  * ut  lacus 
ille  magnus  qui  fluvium  Leveni  ex  se  transmittit,  simul  cum  ipso 
fluvio  in  Vagae  flumen  contra  Glesbjriam  ab  ipso  descendente,  viri- 
dissimi coloris  inveniretur.  Consulti  autem  super  hoc  terrae  illius 
seniores  quidnam  portendere  potuisset,  responderunt  parum  ante 
magnam  illam  desolationem  per  Hoelum  filium  Meredythi  factam, 
similis  coloris  aquam  inventam  fuisse.  ^ Contigit  quoque  eadem 
tempestate  capellanum  quendam,  cui  nomen  Hugo,  capellae  Sancti 

Nicholai  in  castello  de  Aberhodni  deservientem,  in  somnis  vidisse 
virum  q nendam  venerabilem  ei  assistentem  et  dicentem  : Dic  domino 
tuo  Gulielmo  de  Breusa,  qui  praedium  capellae  S.  Nicholai  olim  in 
eleemosynam  datum  detinere  praesumit,  verbum  istud : Hoc  aufert 
fiscus  quod  non  accipit  Christus,  Dabis  impio  militi  quod  non  vis 
dare  sacerdoti.  Cum  hoc  itaque  semel,  secundo,  et  tertio  ei  acci- 
dissit,  veniens  ad  loci  illius  Archidiaconum  apud  Landu,  tam  visionem 
quam  verba  memoriter  retenta  (quae  nunquam  tamen  ante  audierat), 
ei  proposuit,  ipse  vero  Augustini  statim  haec  esse  verba  dignoscens, 
locumque  scripturae  ubi  reperiuntur  ostendens,  casum  quoque  in 
quo  Augustinus  ibi  loquitur  aperuit : invehitur  enim  in  decimarum 
et  obventionum  seu  rerum  quarumlibet  ecclesiasticarum  detentores : 
et  quod  eis  ibi  minatur  infra  brevissimum  tempus  huic  certissimum 
est  contigisse  detentori.  Vidimus  quippe  nostris  diebus,  et  indubitata 
veritate  comperimus,  principes  ecclesiasticarum  possessionum  usur- 
patores, praecipue  vero  Anglorum  Regem  Henricum  Secundum  nostris 
diebus  regnantem,  et  hoc  vitio  prae  aliis  laborantem,  modica  fermenti 
massa  corrupta,  novis  ea  occasione  emersis  incommodis,  thesauros 
universos  profudisse,  stipendiario  dantes  militi,  quae  dari  debuerant 
sacerdoti. 

De  viro  tamen  praedicto  Gulielmo,  videlicet  de  Breusa,  quanquam 
in  hoc  plurimum  offenderit : quia  nihil  humanum  omnino  perfectum: 
omniumque  habere  notitiam  (ut  ait  Imperator),  et  in  nullo  peccare, 
potius  divinitatis  est  quam  humanitatis.  Hoc  equidem  memoratu 
dignum  censui,  quod  in  omni  sermone  suo  semper  dominum  ante- 
ponere consuevit,  dicens  : In  nomine  Domini  fiat  hoc : ex  Dei  parte 
fiat  illud:  item  si  Deo  placuerit:  vel  si  Deus  annuerit:  vel  per  Dei  gra- 
tiam futurum  est  ita.  Quod  autem  in  hunc  modum  Deo  sit  semper 
totum  committendum,  ejusque  voluntati  commendandum,  habemus 
ex  Paulo,  qui  sicut  in  Act.  Apostolorum  legitur,  valefaciens  fratribus 
dixit;  Iterum  revertar  ad  vos  Deo  volente:  similiter  et  Jacobus  in 
epistola  sua  adjectiones  hujusve:  Si  Deus  voluerit,  et  vixerimus. 

singulis  de  futuro  promissionibus  faciendas  ostendit,  divinae  voluntati 
et  dispositioni  cuncta  relinquendo.  Literas  quoque  quas  varias  ad 
partes  veluti  dives  et  praepotens  mittere  solet,  a Deo  gratiosis  hujus- 
modi divinae  indulgentiae  verbis  onerare  seu  potius  honorare  con- 
sueverat, ut  in  tedium  plerumque  maximum,  non  solum  notariis, 
verum  etiam  auditoribus  vergi  soleat.  Singulis  etiam  notariorum,  ut 
literas  omnes  divini  auxilii  verbo  concluderent,  praeter  communia 
stipendia  aureum  annuatim  denarium  dabat.  Ad  haec  etiam  ex  devo- 
tionis abundantia,  quoties  iter  agendo,  vel  in  ecclesiam  vel  in  crucem 
aliquam,  oculos  convertit,  quanquam  in  cursu  sermonis  cum  quo- 
cunque seu  plebeio,  seu  potente  verbum  fieret,  statim  se  transfert  ad 
orationes : quibus  expletis,  a diverticulo  repetit  orationem.  Praeterea 
quoties  pueros  in  via  obvios  habet,  eos  illico  salutatione  praeveniens 
ad  reciprocam  invitat  salutationem,  ut  sic  innocentum  benedictio  vel 
extorta  cum  salutationis  eulogio  refundatur.  Horum  etiam  omnium 
et  sponsa  ejusdem  Matildis  de  Sancto  Valerico  consuetudinem  habuit, 
mulier,  inquam,  prudens  et  pudica : mulier  domui  suae  bene  prae- 
posita: mulier  non  tantum  intus  conservando,  verum  etiam  extra 
multiplicando  providentissima.  Qui  utinam  ambo  tam  finalem  in 
tempore  foelicitatem  et  gratiam  quam  aeternitatis  gloriam  fuerint  ex 
devotione  consecuti. 

Accidit  etiam  in  eisdem  partibus  pueri  cujusdam  pullos  colum- 
binos in  ecclesia  Sancti  Davidis  de  Lhanuaes  a nido  subripere  volentis, 
lapidi  supposito  manum  adhaesisse,  miraculosa  forte  sancti  illius  vin- 
dicta avium  ecclesiae  suae  indemnitatem  procurantis.  Cumque  tribus 
diebus  et  noctibus  puer  cum  parentibus  et  amicis  in  ipsa  ecclesia 
coram  altari  vigiliis,  jejuniis,  et  orationibus  institissent,  tandem  die 
tertio  vinculo  divinitus  relaxato,  manum  a lapide  virtus  quae  ligavit 
absolvit.  Vidimus  eundem  apud  Newbyriam  in  Anglia  manentem, 
se  Menevensi  episcopo  David  Secundo  ibidem  praesentantem,  et 
transactis  aetatum  gradibus  jam  senem  ex  puero  factum,  quoniam  in 
episcopi  illius  dicecesi  ista  contigerant,  sibi  haec  accidisse  certissima 

relatione  confitentem.  Lapis  vero  in  ecclesiam  praedicta  pro  reliquiis 
usque  in  hodiernum  diem  reservatur,  quinque  digitorum  vestigiis 
tanquam  in  cera  pressorum  in  silice  comparentibus. 

Miraculum  autem  haud  longe  dissimile  his  nostris  diebus  accidit 
apud  S.  Edmundum,  mulier  miserrima  ad  scrinium  viri  sancti  quasi 
sub  devotionis  obtentu  accedere  consueta,  non  tamen  afferre  quic- 
quam  sed  auferre  parata,  argentum  et  aurum  ab  aliis  oblatum, 
exquisito  furti  genere  deosculando  ablambere  solebat,  et  ore  recon- 
ditum asportare.  Quae  cum  semel  (ut  saepius  consueverat)  id  fecisset, 
labiis  et  lingua  feretro  firmiter  adhaesit,  argentumque  ingestum 
divinitus  deprehensa  palam  evomuit,  accurrentibus  quoque  multis 
admirantibus  tam  Judaeis  quam  Christianis  majori  diei  parte  ut 
amplior  virtus  elucesceret  et  nulli  dubium  foret,  ibi  immota  remansit 
et  inconvulsa. 

Item  in  borealibus  Angliae  trans  Humbrum  finibus  in  ecclesia  de 
Hovedene,  rectoris  ejusdem  ecclesiae  concubina  tumbae  Sanctae  Osanae 
sororis  Regis  Osredi  ligneae  in  sedis  modum  super  aream  eminenti 
minus  caute  insedit ; quae  cum  inde  recedere  vellet  fixis  ligno  natibus 
avelli  non  potuit,  donec  accurrente  populo  scissis  vestibus,  et  corpore 
nudato,  et  crebris  disciplinis  usque  ad  sanguinis  profluvium  acriter 
afflicto,  cum  lachrymis  quoque  multis  et  supplicationibus  compunc- 
tione sequuta  et  poenitentia  injuncta  divinitus  laxata  recessit. 

De  Psalterio  quoque  Quindredae  sororis  Sancti  Kenelmi,  cujus 
instinctu  interfectus  erat,  virtus  magna  nostris  diebus  emicuit.  Cum 
subcelerarius  vigilia  Sancti  Kenelmi  sero  apud  Winchelcumbe,  ad- 
ventantibus mulierum  turbis  de  vicinia  et  notitia  monachorum  ad 
festum  ut  solent,  cum  quadam  illarum  inter  septa  monasterii  forni- 
cationem incurrit.  Qui  die  crastino  ad  processionem  Psalterium 
praedictum  inter  reliquias  sanctorum  ferre  praesumens,  completa  pro- 
cessionis solennitate  reversus  in  chorum,  idem  manibus  suis  firmiter 
adhaerens  deponere  non  praevaluit.  Qui  stupefactus  plurimum  et  con- 
fusus, tandem  delictum  hesternum  ad  mentem  revocans,  confessione 

facta  et  poenitentia  injuncta  fratrum  orationibus  adjutus,  et  propria 
compunctione  contritus,  a vinculo  divinitus  dato  demum  absolvi 
meruit  et  laxari.  Liber  autem  ille  ideo  in  veneratione  magna  ibi 
tenetur:  quia  cum  corpus  Kenelmi  exanime  deferretur  et  clama- 
runt turbae  Martyr  Dei  est,  est  vere.  Martyr  Dei  est.  Respondit 
Quindreda  fratricidii  rea  et  conscia,  adeo  vere  Martyr  Dei  est,  sicut 
verum  est,  quod  oculi  mei  super  Psalterium  istud  eruti  jacent,  ea 
enim  hora  Psalterium  forte  legebat.  Et  statim  oculi  ejus  ambo  a 
capite  divinitus  avulsi  in  librum  apertum,  ubi  et  vestigia  sanguinis 
adhuc  apparent,  ceciderunt. 

Praeterea  de  torque  quam  S.  Canauci  dicunt,  tacendum  non  censui. 
Est  etenim  auro  tam  pondere  et  natura  quam  colore  simillimus.  Ex 
quatuor  frustris  sicut  ex  rimulis  patet ; orbiculariter  in  verticem  in- 
sectis, artificiose  commentus,  et  capite  quasi  canino  rictuosis  hinc 
inde  dentibus  extante  per  medium  complexus.  Hunc  autem  pro 
reliquiis  habent  indigenae  virtuosissimis,  adeo  ut  hoc  coram  posito 
nemo  pejerare  praesumat.  Apparet  autem  ictus  in  torque  magnus 
quasi  ferreo  marculo  factus ; quidam  enim,  ut  fertur,  auri  cupidine 
ductus,  cum  annulum  infringere  niteretur  vindictam  divinitus  sen- 
tiens, oculo  est  statim  orbatus  utroque ; et  sic  quam  diu  postea  vixit, 
tediosam  in  tenebris  vitam  perduxit. 

De  cornu  quoque  Sancti  Patricii  non  aureo  quidem  sed  aeneo  quod 
in  partes  istas  ab  Hybernia  nuper  advenit,  haud  dissimile  obstupen- 
dum : cujus  virtus  ex  fatua  et  inepta  Bernardi  presbyteri  cornicatione, 
terribili  exemplo  in  finibus  istis  primum  emicuit : sicut  in  Hybernica 
Topographia  nostra  propalatur. 

Campanas  bajulas,  baculos  quoque  in  superiori  parte  cameratos, 
auro  et  argento  vel  aere  contectos,  aliasque  hujusmodi  sanctorum 
reliquias,  in  magna  reverentia,  tam  Hyberniae  et  Scotiae,  quam  et 
Walliae  populus  et  clerus  habere  solent,  adeo  ut  sacramenta  super 
haec  longe  magis  quam  super  evangelia  et  praestare  vereantur  et 
pejerare.’  Quippe  ex  vi  quadam  occulta  et  his  quasi  divinitus  insita. 

nec  non  et  vindicta  cujus  praecipue  sancti  illi  appetibiles  esse  viden- 
tur, plerumque  puniuntur  contemptores,  et  graviter  animadvertitur 
in  transgressores.  De  cornu  quoque  Patricii  hoc  equidem  notabile 
censui,  qui  ad  aurem  apposito  capite  foraminis  ampliore,  dulcisonam 
audias  per  se  sonoritatem  emitti,  qualis  ex  cithara  nudata  leviter 
impulsa  melodia  solet  educi. 

Contigit  autem  his  nostris  diebus  eisdem  in  finibus  quod  et  notabile 
censui.  Suillam  silvestrem  quia  canem  forte  lactaverat  odorisequis 
naribus  sagacem,  cujus  mamillis  apposita  fuerat,  adultam  in  ferarum 
persecutione  ad  miraculum  usque  fuisse  pervalidam,  adeo  quidem 
ut  molossis  ad  hoc  natura  juvante  tam  institutis  quam  instructis, 
odorum  sagacitate  longe  praestantior  inveniretur.  Argumentum  tam 
hominem  quam  animal  quodlibet  ab  illa  cujus  lacte  nutritur,  natu- 
ram contrahere. 

In  eisdem  quoque  finibus,  et  eodem  fere  tempore,  res  accidit  pro- 
digiosa. Miles  enim  cui  nomen  Gilbertus,  cognomen  vero  Hagernel- 
lus,  post  diutinos  continuosque  fere  triennii  languores,  et  gravissimas 
tanquam  parturientis  angustias  demum  videntibus  multis,  per  eges- 
tionis fenestram  vitulum  edidit.  Novi  alicujus  et  inusitati  futuri 
casus  ostentum,  aut  potius  nefandi  criminis  ultricem  declarans 
indignationem. 

Praeterea  ex  antiquis  et  autenticis  partium  istarum  scriptis  colli- 
gitur, tempore  quo  Sanctus  Elwitus  heremiticam  apud  Lhanhamelach 
vitam  exegit,  jumentum  ejusdem  quo  cibaria  ipsius  deferri  consue- 
verant cervo  emissario  praegnans  effectum  esse,  ex  quo  et  mirae  veloci- 
tatis equus  prodiit,  anteriori  parte  equi  naturam  praeferens,  posterius 
vero  in  cervum  descendens. 

Primus  Normannorum  hanc  provinciam  quae  tribus  Cantredis 
distincta  conseritur  Bernardus  de  Novo  mercatu,  nova  contra  Cam- 
briae  cives  conquisitione  possedit.  Hic  filiam  Nestae,  filii  Grufiini, 
filii  Leolini,  cujus  tyrannis  totam  aliquandiu  Walliam  oppresserat, 
materno  Nestam  nomine,  quam  et  Angli  vertendo  Annes  vocavere, 

sibi  matrimonio  copulavit : ex  qua  et  prolem  suscepit,  in  qua  miles 
egregius,  cui  nomen  Mahel,  hac  paternum  injuria  conquestum 
amisit.  Mater  ejusdem  contra  jugale  vinculum  adulterinis  amplexi- 
bus militem  quendam  adamavit.  Quo  comperto  militem  noetu  d 
matre  redeuntem  filius  offensus,  flagellatum  graviter  mutilatumque 
cum  dedecore  magno  remisit.  Mater  vero  mira  facti  confusione 
perculsa,  muliebrique  dolore  anxie  concussa,  totum  in  vindictam 
virus  evomuit.  Accedens  igitur  ad  Anglorum  Regem  Henricum  Pri- 
mum, assertione  vindice  magis  quam  vera,  proposuit,  et  coram  curia 
publice  sacramento  corporaliter  praestito  confirmavit,  filium  suum 
Mahelem  non  a Bernardo,  sed  ab  alio  quodam  quem  secretis  et 
illicitis  adamaverat  amplexibus,  fuisse  progenitum;  cujus  juramenti 
vel  potius  perjurii  causa.  Rex  Henricus  voluntate  magis  quam  ratione 
permotus,  primaevam  praedictae  mulieris  filiam,  quem  ex  Bernardi 
semine  professa  est  vere  fuisse  susceptam,  juveni  de  familia  sua  et 
militi  insigni,  Miloni  sc.  filio  Walteri  Constabularii  Gloverniae  cum 
Honore  de  Breclieinoc  nuptui  dedit.  Qui  postmodum  ab  ejusdem 
regis  filia  et  imperatrice  Romana  Matilde  Comes  Herefordiae  creatus 
est.  Hic  prolem  egregiam  ex  eadem  uxore  suscepit,  in  qua '“filii 
quinque  milites  insignes,  Rogerus,  Gualterus,  Henricus,  Gulielmus, 
et  Mahel,  nescio  qua  vindicta,  quave  fatalitate  sinistra,  intempestiva 
nece,  rebus  humanis  exempti  sunt.  Et  tamen  omnes  praeter  Guliel- 
mum  sibi  invicem  sine  prole  paternam  in  haereditatem  successerunt. 
Sic  igitur  haec  mulier  muliebri  non  degenerans  a natura,  ut  vindici 
satisfaceret  iracundiae,  cum  gravi  pudicitiae  jactura,  cum  damno 
dedecoris  atque  pudoris,  uno  eodemque  facinore  et  filium  patrimonio 
et  se  privavit  honore.  Nec  mirum  si  mulier  innatae  malitiae  morem 
gerat.  Legitur  etenim  in  Ecclesiaste,  Virum  unum  de  mille  reperi 
bonum,  mulierem  non  inveni.  Et  in  Ecclesiastico,  Non  est  caput 
nequius  super  caput  colubri,  et  non  est  ira  super  iram  mulieris.  Item 
in  eodem.  Brevis  est  viri  malicia  super  maliciam  mulieris.  Et  ut  de 
spinis  uvas,  de  tribulis  ficus  colligamus,  muliebrem  describens  naturam 

Tullius,  ait  : Viri  forte  alicujus  commodi  causa,  unum  aliquando 
scelus  perpetrabunt : foeminae  vero  unius  explendae  voluntatis  causa, 
omnia  simul  scelera  perpetrare  non  formidabunt.  Item  Juvenalis 
loquens  de  mulieribus,  inquit: 

nihil  est  audacior  illis 

Deprensis,  iram  atque  animos  k crimine  sumunt. 

Et  alibi : 

mulier  saevissima  tunc  est. 

Cum  stimulos  animo  pudor  admovet 

Et  in  eodem : 

collige  quod  vindicta 

Nemo  magis  quam  foemina  gaudet. 


Praedictorum  autem  fratrum  quinque  et  filiorum  Comitis  Milonis 
penultimus  ille  et  postremus  haereditatis  possessor,  inhumana  prae 
caeteris  crudelitate  notabilis,  adeo  in  Menevensem  Episcopum  David 
Secundum,  suasque  tam  possessiones  quam  terras  et  homines  desae- 
vire statuerat,  ut  d finibus  de  Brecheinoc  non  praesul  jam,  sed  tan- 
quam  exui  existens,  tam  Angliam,  quam  alias  diocesis  suae  partes 
frequentaret.  Contigit  autem  interea  ut  in  castro  de  Brendlais,  cum 
Gualtero  de  Cliffordia,  Mahel  hospitio  susceptus,  aedibus  casuali 
incendio  consumptis,  lapide  a principali  turre  deorsum  cadente 
percussus  in  capite  lethaliter  obrueretur.  Et  statim  missis  nunciis 
praedicto  loci  episcopo  cum  festinatione  revocato,  voce  miserabili 
proclamat : O,  pater  et  pontifex  noster,  crudelem  nimis  in  me  vindic- 
tam sanctus  vester  exercuit,  non  conversionem  peccatoris  expectans, 
sed  mortem  magis  et  eversionem  accelerans.  Et  cum  hujusmodi 
verba  lugubri  lamentatione  saepius  ingeminasset,  anno  dominationis 
suae  nondum  completo,  vitam  pariter  et  tjrannidem  terminavit,  et 
propriae  praeco  confusionis  expiravit. 

Erat  autem  antiquitus  regionis  illius  quae  Brecheinoc  dicitur,  domi- 
nator, vir  potens  et  nobilis,  cui  nomen  Brachanus,  a quo  et  terra 

Brecheinoc  denominata  est ; de  quo  mihi  notabile  videtur,  quod  ipse 
viginti  et  quatuor  habuisse  filias  historiae  Britannicae  testantur,  omnes 
a pueritia  divinis  deditas  obsequiis,  et  in  sanctitatis  assumptae  propo- 
sito, vitam  feliciter  terminasse.  Extant  autem  adhuc  basilicae  per 
Cambriam  multae,  earum  nominibus  illustratae ; quarum  una  in  pro- 
vincia de  Brecheinoc,  non  procul  a castro  principali  de  Aberhodni, 
in  collis  cujusdam  vertice  sita,  quae  Sanctae  Ahnedhae  ecclesia  dicitur, 
hoc  etenim  virginis  sanctae  nomen  extiterat,quae  et  ibidem  terreni  regis 
nuptias  respuens  aeterno  nubens  regi,  felici  martyrio  triumphavit. 
Celebratur  autem  solemnis  ejusdem  dies  eodem  in  loco  singulis  annis 
in  capite  cal.  Augusti,  ubi  et  eodem  die  multi  de  plebe  longinquis  ex 
partibus  convenire  solent;  et  variis  languentes  infirmitatibus  meritis 
beati  virginis  optatam  recipere  sanitatem  consueverant.  Illud  autem 
hoc  in  loco  mihi  notabile  videtur,  quod  in  omni  fere  solemnitate  vir- 
ginis hujus  accidere  consuevit.  Videas  enim  hic  homines  seu  puellas 
nunc  in  ecclesia,  nunc  in  coemi terio,  nunc  in  chorea,  quae  circa  coemi- 
terium  cum  cantilena  circumfertur,  subito  in  terram  corruere,  et  primo 
tanquam  in  extasim  ductos  et  quietos ; deinde  statim  tanquam  in 
frenesim  raptos  exilientes,  opera  quaecunque  festis  diebus  illicite  per- 
petrare consueverant  tam  manibus  quam  pedibus  coram  populo  re- 
presentantes.  Videas  hunc  aratro  manus  aptare,  illum  quasi  stimulo 
boves  excitare : et  utrimque  quasi  laborem  mitigando  solitas  barbarae 
modulationis  voces  efferre : videas  hunc  artem  sutoriam,  illum  pelli- 
pariam  imitari ; item  videas  hanc  quasi  colum  bajulando,  nunc  filum 
manibus  et  brachiis  in  longum  extrahere,  nunc  extractum  occan- 
dum tanquam  in  fusum  revocare:  istam  deambulando  productis  filis 
quasi  telam  ordiri : illam  sedendo  quasi  jam  orditam  oppositis  lan- 
ceolae jactibus  et  alternis  calamistrae  cominus  ictibus  texere  mireris. 
Demum  vero  intra  ecclesiam  cum  oblationibus  ad  altare  perductos 
tanquam  experrectos  et  ad  se  redeuntes  obstupescas.  Sic  itaque 
divina  miseratione,  quae  peccantium  conversione  magis  gaudet  quam 
eversione,  multos  ultionem  hujusmodi  tam  videndo  quam  sentiendo 

festis  de  cpetero  feriando  diebus  corrigi  constat  et  emendari.  Est 
igitur  haec  terra  satis  abundans  grano ; et  si  quis  est  defectus  in  nato, 
ex  Anglicanae  vicinitatis  copia  affatim  suppletur  allato,  pascuis  et 
silvis,  feris  et  armentis  terra  fcecunda : fluvialibus  quoque  piscibus 
abundat,  quos  hinc  Osca,  inde  Vaga  ministrat:  salmonibus  etiam  et 
trutis  utraque:  sed  plus  illis  Vaga,  plus  istis  Osca  foecunda  est. 
Hyemali  quoque  tempore,  Vagae  salmones,  estivo  vero  Oscae  tem- 
pestivi reperiuntur : egregiis  vero  quas  et  vinbras  vocant,  sola  timallis 
Vaga  foecunda  est ; in  quorum  laudem,  quoniam  et  Mediolani  illis 
abundant,  in  Ambrosii  libris  reperitur.  Quid,  inquit,  aspectu  pul- 
chrius, quid  odore  suavius,  quid  gustu  jucundius?  Luciis  quoque  et 
perchiis  trutisque  peroptimis,  et  tenchis  anguillisque  lutosis,  lacus  ille 
de  Brecheinoc  magnus  et  famosus  (quem  et  clamosum  dicunt)  patriam 
replet ; de  quo  quod  parum  ante  haec  nostra  tempora  contigit  prae- 
tereundum non  putavi.  Tempore  namque  Anglorum  Regis  Henrici 
Primi  Gruffino  filio  Resi  filii  Theodori,  quanquam  unius  commoti 
solum,  id  est,  quartae  partis  cantredi  de  Caoc  sc.  in  Cantref  Mawr 
tunc  domino,  tamen  et  nobilitate  tenus  in  Southwallia  quam  Cambri 
Deheubarth,  id  est,  dextralem  Walliae  partem  vocant,  sub  rege  princi- 
pante.  Cum  idem  Gruffinus  a curia  regis  per  lacum  praedictum  fluvia- 
libus diversorum  generum  aviculis  hyemali  algore  redundantem  rever- 
teretur, duces  habens  et  deductores  Milonem  Herefordiae  Comitem  et 
de  Brecheinoc  dominatorem,  nec  non  et  Paganum  filium  Joannis,  in 
cujus  manu  tunc  Ewyas  fuit,  qui  duo  tunc  temporis  inter  regis  secre- 
tarios  et  praecipuos  consiliarios  pro  magnis  habebantur.  Comes  Milo 
ut  aliquem  a Gruffino  nobilitatis  innatae  sermonem  eliceret,  in  haec 
verba  ludicro  magis  quam  serio  prorupit:  Antiquum,  inquit,  verbum 
et  ab  antiquo  in  Wallia  retentum  est,  quod  si  naturalis  Walliae  prin- 
ceps ad  hunc  lacum  veniens  avibus  ejusdem  praeceperit  ut  canant, 
statim  omnes  canent:  ad  quod  Gruffinus  plus  animo  dives  quam 
auro  (ob  haereditatis  namque  diminutionem,  nihil  unquam  animosi- 
tatis, nihil  dignitatis  imminuens  subjecit) : Tu  itaque  qui  terrae  istius 

nunc  dominium  geris,  primo  praecipias  ; at  illo  frustra  praecipiente, 
sicut  et  praecepto  Gruffini  postea  quoque  Pagano.  Videns  Gruffinus 
ad  eorundem  instantiam,  sibi  jam  praecipiendi  lege  consortii  necessi- 
tatem incumbere,  statim  ab  equo  descendens,  et  in  orientem  genua 
ponens,  tanquam  duelli  conflictum  ibidem  ingressurus,  nunc  cernuus 
in  terram  et  humiliter  prostratus,  nunc  oculis  ac  manibus  in  ccelum 
intentus,  devotas  ad  Dominum  fudit  orationes ; tandem  itaque  se  ab 
orationibus  erigens  et  crucis  signaculo  frontem  ac  faciem  signans, 
palam  ac  publice  proclamavit:  Deus  omnipotens  et  omnia  sciens 
Domine  Jesu  Christe,  tuam  hic  hodie  declara  virtutem. 

Quoniam  si  ex  naturalibus  Walliae  principibus  me  linealiter  de- 
scendere fecisti,  avibus  istis  ut  hoc  denuncient,  in  nomine  tuo  prae- 
cipio. Et  continuo  aviculae  cunctae,  quaelibet  in  suo  genere  alis 
expansis  aquam  verberando,  canere  una  et  proclamare  coeperunt. 
Cunctis  autem  qui  aderant  stupidis  effectis  et  consternatis,  Comes 
et  Paganus  ad  curiam  statim  cum  festinatione  universi,  cuncta  per 
ordinem  regi  admiratione  maxima  retulerunt.  Quibus  auditis  rex 
respondisse  memoratur : Per  mortem,  inquit,  Christi  (quo  juramento 
uti  consueverat)  non  adeo  est  admirandum:  quia  licet  gentibus  illis 
per  vires  nostras  magnas  injuriam  et  violentiam  irrogemus,  nihilo- 
minus tamen  in  terris  eisdem  jus  haereditarium  habere  noscuntur. 
Plurimis  quoque  (ut  accolae  testantur)  lacus  iste  miraculis  pollet. 
Quemadmodum  enim  viridis  aliquoties  (sicut  praescripsimus)  coloris, 
sic  sanguineus  aliquando  nostris  diebus  repertus  est,  non  universaliter 
tamen  sed  quasi  per  venas  quasdam  et  rivulos  sanguinem  manare 
compertus  est.  Ad  haec  etiam  totus  aedificiis  consertus,  culturis  egre- 
giis, hortis  ornatus  et  pomeriis  ab  accolis  quandoque  conspicitur. 
Sub  bruma  quoque  glacie  constrictus  et  aquarum  superficie  in  lubri- 
cam testam  frigore  conjecta,  sonum  horribilem  tanquam  multorum 
animantium  in  unum  collectorum  mugitum  emittit.  Sed  hoc  forte 
glaciali  testudine  deorsum  residente  aeris  inclusi,  et  per  fenestras 
occultas  sensim  exhalantis,  subita  interdum  et  violenta  facit  eruptio. 

Prffiterea  montibus  excelsis  praeterquam  a borea  haec  undique  terra 
concluditur,  a zepliiro  montana  de  Cantref  Bachan,  ab  austro  montes 
habens  meridionales,  quorum  principalis  Cadair  Arthur  dicitur,  id  est, 
Cathedra  Arthuri,  propter  gemina  promontorii  cacumina  in  cathedrae 
modum  se  praeferentia.  Et  quoniam  in  alto  cathedra  et  in  arduo 
sita  est,  summo  et  maximo  Britonum  Regi  Arthuro  vulgari  nuncu- 
patione est  assignata.  In  excelso  montis  hujus  vertice  fontis  ebullit 
scaturigo ; est  autem  fons  in  putei  modum  altus,  sed  quadratus, 
nullum  ex  se  rivulum  faciens,  in  quo  tamen  et  trutae  quandoque  (ut 
fertur)  sunt  repertae.  His  igitur  obstaculis  ad  meridiem  appositis,  a 
phebaeo  patriam  fervore  frigidior  aura  defendit,  et  insita  quadam 
aeris  salubritate  temperatissimam  reddit.  Ab  euro  vero  de  Talgarth, 
et  Ewyas  montana  praetendit;  quorum  incolae  continuis  inimicitiis 
et  odio  implacabili  mutuis  vulneribus  sanguinem  fundere  et  caedibus 
insistere  non  desistunt.  Quanti  vero  et  quam  enormes  excessus  super 
matrimoniis  cruentissimis,  protractis  tamen  potius  quam  contractis, 
et  sanguinolento  divortio  praepeditis,  caeterisque  multis  crudeliter 
exactis,  hoc  nostro  tempore  finibus  istis  acciderint,  aliis  explicare 
locum  damus. 


ANNOTATIONES  IN  CAPUT  II. 

‘ Hay,  Coryletum,  Brytannice  Trekelhi.  Hic  eruuntur  Romanorum 
numismata,  quae  urbis  antiquitatem  facile  indicant.  Leland. 

* Habetur  integra  historia  de  exterminatione  filiorum  lestini  per 
Robertum  filium  Hamonis,  et  suos  duodecim  auratae  militiae  viros 
nobiles,  in  Historia  Cambriae,  nostro  labore  nuper  aedita,  et  in  Bre- 
viario Brytannicae  descriptionis,  H.  Llhuyd,  unde  hujus  loci  explanatio 
petenda  est. 

^ De  vastatione  per  Hoelum  filium  Meredythi,  mendosus  plane 

locus  est,  qui  per  Hoelum  et  Meredjthum  emendari  debet : fuerunt 
enim  fratres,  filii  Edvini  filii  Jiineae  filii  Oeni  filii  Hoeli  Dha ; qui 
cum  contenderent  cum  Leolino  filio  Sisylli  pro  Demetico  principatu, 
ingentem  Dacorum  et  Anglorum  copiam,  sub  ductu  Edvini  fratris 
Leofrici  Merciorum  Reguli,  ad  suum  auxilium  parantes  et  Brechinen- 
sem  provinciam  hostilem  in  modum  intrantes,  eam  misere  deturbarunt 
et  vastarunt  incendio.  Verum  a Grufiino  dicti  Leolini  filio  victi 
atque  caesi  sunt,  praeter  Hoelum,  qui  fuga  vitavit  mortem  ; sed  postea 
ad  confluentem  Tywj  inito  cum  eodem  Gruffino  conflictu  cum  magna 
parte  suorum  cecidit,  vide  Hist.  Camb.  Illi  qui  linguam  Brytanni- 
cam  norunt,  facile  perspiciunt  unde  hic  error  emanaverit.  Howe- 
lam  Meredyth,  pro  Howel  a Meredyth  interpretatum  esse  Giraldum 
quis  non  videt  ? 

Joannes  Rex  Angliae  generali  totius  regni  interdicto  pressus,  et 
^ veritus  ne  pontifex  Roni.  aut  ipsum  nominatim  excommunicando, 
aut  suos  subditos  a fidelitatis  sacramento  absolvendo  majores  illi 
crearet  molestias,  mandat  regni  sui  magnatibus  (quos  iniquiore  in  se 
animo  esse  sentiebat)  ut  obsides  illi  darent,  quibus  posset  eos  in 
officio  continere,  si  forte  per  pontificem  a sua  fidelitate  absolverentur. 
Cum  ergo  inter  alios  ab  hoc  Gulielmo  Brusio  obsides  peteret,  Brusii 
uxor  procacitate  quadam  muliebri,  viro  suo  verba  praeripiens,  nunciis 
respondit:  Nolle  se  eorum  domino  filios  suos  credere,  qui  Arthurum 
nepotem  suum,  quem  honorifice  tueri  et  defendere  debuisset,  turpiter 
interfecerat.  Rex,  hoc  responso  graviter  offensus,  milites  quosdam 
armatos  secreto  misit,  qui  ipsum  Brusium  una  cum  uxore  et  liberis 
et  universa  familia  comprehenderent  atque  ad  se  deducerent:  verum 
ille  ab  amicis  privatim  praemonitus,  cum  uxore  et  liberis  fugit  in 
Hyberniam : ubi,  regis  in  illam  regionem  adventu  praefata  Matildis 
cum  filio  suo  et  ejus  uxore  capta  est,  quae  una  cum  illo  in  Angliam 
missa,  jubente  rege,  fame  necati  sunt.  Maritus,  autem  in  Galliam 
fugiens  apud  Ebulam  anno  sequenti  excessit  e vita.  Haec  ex  Mat. 
Paris,  deprompta  Giraldi  mentem  explanant. 

* Qua  ratione  Cambri  post  veram  Catholicae  religionis  cognitionem 
ad  superstitiones  desciverint,  ita  ut  campanas,  baculos,  et  mortuorum 
hominum  pannicularia  vetustate  et  putredine  fere  consumpta  colue- 
rint et  venerarentur,  et  quid  preecipue  eos  in  errore  et  ignorantia 
nunc  detinet,  hic  interserendum  putavi,  ut  causa  cognita,  remedia 
facilius  parentur.  Quicunque  semel  a sincera  pietatis  professione  ad 
superstitiosas  vanitates  transilierint,  in  omnes  nugas  et  aniles  fabulas 
facile  dilabuntur,  easque  mordicus  retinent.  Cum  Augustinus  mona- 
chus Romanam  religionem  ad  Saxones  inveheret,  Britanni  (qui  longe 
ante  Christianam,  Josephi  Aramathensis  et  sociorum  praedicatione 
susceperant)  illius  religionis  formam  admittere  penitus  recusarunt, 
eo  quod  esset  humanis  traditionibus  atque  frivolis  ceremoniis  plena. 
At  vero  cum  temporis  diuturnitate  et  docentium  negligentia  histrio- 
nicam illam  religionem  admisissent,  atque  traditiones  et  ceremonias 
amplexi  essent,  reliquos  regni  incolas,  reliquiarum  veneratione,  pere- 
grinationum longinquitate,  et  miraculosarum  fabularum  varietate 
longe  superarunt.  Et  tametsi  sanioris  judicii  homines,  reliquorum 
insaniae  semper  reluctati  sint,  multitudo  tamen  verbi  ignorantia  se- 
ducta, illas  vanitates  sequebatur : adeo  ut  loca  quaedam  peregrina- 
tionibus assueta,  in  hac  evangelii  luce,  usque  in  hodiernum  diem 
ingenti  peregrinantium  multitudine  singulis  annis  superstitiose  fre- 
quententur; ut  fons  Divae  Venefredae  sacer:  fons  Djfnoci  in  strata 
Cluydensi : fanum  ^neae  regis  in  Arvonia : fanum  Davidis  in  Deme- 
tia,  &c.  atque  haec  omnia  veritatis  ignorantia  et  evangelicae  praedica- 
tionis inopia  contingunt.  Nam  populus  ipse  praestantis  cujusdam 
naturae  beneficio,  semper  est  ad  audiendum  promptus,  ad  discendum 
aptus,  et  ad  obediendum  paratissimus : ita  ut  quicquid  hac  in  re 
peccatum  sit,  illud  totum  pastorum  paucitati,  qui  populum  assidue 
docere  debent,  ascribendum  est,  ad  quorum  sustentationem  satis 
ampla  stipendia  et  redditus  ecclesiastici  in  Cambria  habentur,  quae 
jam  in  alium  usum  convertuntur.  Nam  omnia  fere  opima  sacerdo- 
tia et  dignitates  ecclesiasticae  totius  Cambriae,  aut  in  generosorum 

quorundam  manibus  sunt,  quae  eorum  voto  et  devotione  mutis  con- 
feruntur canibus  qui  latrare  nesciunt,  et  malunt  potius  actores  esse 
in  fabula  pro  exiguo,  quam  spectatores  pro  nihilo : atque  hanc  ob 
causam  advocationum  beneficiorum  nundinationes  fiunt,  quae  etsi 
communi  decreto  non  ita  pridem  abrogatae  sint,  ubique  tamen 
vaenales  prostant,  tanquam  preciosissimae  merces,  et  ita  artificiose 
k peritis  mercatoribus  distrahuntur,  ut  si  Simon  ipse  hodie  viveret, 
habita  cum  illis  comparatione  in  sua  facultate  haberetur  indoctus : 
aut  ab  illis  possidentur,  qui  non  in  Cambria  sed  in  aliis  regni  parti- 
bus vitam  degunt,  quorum  quidam  sunt  in  religione  tepidi,  quidam 
boni  socii,  et  quidam  suo  sensu  evangelici  ferventes.  Hi  neque 
animas  neque  corpora  pascunt:  modo  ipsi  lanam  habeant,  id  est, 
suos  redditus  statis  temporibus  domi  sibi  solutos,  nihil  omnino  de 
ovibus  sunt  solliciti,  quae  interim  in  arduis  Cambriae  montanis  dis- 
persae et  palantes,  spiritualis  cibi  inaedia  pereunt.  Hi  tamen  in  hoc 
uno  scripturas  suo  more  sequuntur.  Colligunt  enim  ubi  non  sparserunt, 
et  metunt  ubi  non  seminarunt.  Cum  revera  communi  juris  regula  onus 
honorem  sequi  debeat,  et  qui  in  agro  Domini  non  laborat  ex  illius 
agri  fructibus  non  manducet.  In  illis  omnibus  sacerdotiis  imperiti 
homines  et  indocti  curati  sacramenta  et  sacramentalia  (ut  loquuntur) 
administrant ; ubi  hospitalitas  omnis  exulavit,  conciones  aut  rarae  aut 
prorsus  nullae  habentur.  Atque  sic  decimae  et  oblationes,  quae  in 
eum  finem  a majoribus  nostris  institutae  sunt,  ut  illi  ipsi  qui  eas 
solvunt,  in  vera  Christi  doctrina  recte  instituantur,  ministri  qui  in 
verbo  et  doctrina  laborant  sustententur,  et  parochiae  pauperes  cibo 
reficiantur,  a recto  usu  penitus  transferuntur  in  alium ; adeo  ut  pau- 
peres alimentis  defraudentur,  parochiani  ignorantia  seducti  pro  vera 
Christi  religione  superstitiones  et  aniles  fabulas  amplexentur,  atque 
in  omnes  idololatricos  cultus  suo  quodam  impetu  ruant.  Sublato 
enim  stipendio  tollitur  doctrina:  nam  quis  propriis  stipendiis  militabit, 
alio  interim  ordinarium  stipendium  intercipiente  ? Subductione  verae 
doctrinae  ignorantia  inducitur:  ignorantia  autem  superstitionem  parit. 

Nulla  enim  natio  tam  fera  et  agrestis  est,  quae  non  aliquo  divini 
numinis  sensu  afficiatur.  Hinc  voluntarius  cultus  : hinc  superstitiosa 
devotio,  cujus  matrem  ignorantiam  esse  certum  est : hinc  haec  ipsa 
Campanarum,  baculorum,  et  reliquiarum  reverentia,  de  qua  loquitur 
Giraldus : hinc  etiam  hodiernae  peregrinationes  de  quibus  supra  dixi 
originem  habent.  Praeterea  hic  ecclesiasticorum  reddituum  abusus 
alia  etiam  offendicula  secum  trahit;  nam  hinc  vera  religio  male 
audit  apud  ignaros  et  simplices,  qui  eam  propter  hos  abusus  minus 
probant,  ita  ut  saepissime  audias  viros  probos  ea  de  causa  conqueri 
et  pontificiam  religionem  laudibus  extollere,  quia  viderant  olim  ut 
asserunt  cum  ea  publice  doceretur,  plurimis  in  locis  rectores  eccle- 
siarum domus  habere  perhospitales  et  apertas,  ubi  pauperes  et 
peregrini  refici  et  curari  solebant,  in  quibus  nunc  tempore  evangelii 
propter  praedictas  causas  non  datur  pauperibus  poculum  aquae  fri- 
gidae : et  sic  vera  doctrina  propter  insatiabilem  quorundam  avari- 
tiam blasphematur ; quasi  hoc  ex  evangelio  manaverit,  aut  hic  siet 
ejus  doctrinae  fructus,  et  non  potius  hypocritarum  quorundam  qui 
quaestum  pro  religione  habent  insatiabilis  cupiditas.  Haec  si  vera 
non  sint,  convincar  erroris,  sin  autem  vera  sint  (ut  sunt  verissima), 
Deus  tempore  opportuno  ecclesiae  suae  melius  providebit.  De  reli- 
quiis vide  ea  quae  scripta  sunt  a venerando  sene  domino  Jo.  Foxo  in 
sua  responsione  ad  Osorium  lib.  iii.  pag.  373. 

® Ego  eorum  opinioni  accedo  qui  hanc  Nestam  filiam  Gruffini  aut 
illam  ipsam  aut  illius  sororem  fuisse  affirmant,  ex  qua  Fleanchus 
Banchonis  filius  Gualterum  Stuardum  genuit,  a qua  Scotiae  reges  qui 
liodie  regnant  originem  traxerunt.  Sunt  qui  affirmant  Ranulphi 
Cantabrigiae  Comitis  matrem  (cujus  apud  authores  mentio  fit)  hujus 
etiam  principis  fuisse  filiam,  quam  ego  potius  Gruffini  filii  Roderici 
filiam  fuisse  affirmaverim,  sororem  scilicet  Caradoci,  de  quo  scribit 
Florilegus  lib.  i.  Sed  ubi  conjecturis  et  circumstantiis  proceditur, 
suum  cuique  judicium  liberum  esto. 

’’  Hic  Brachanus  natus  erat  patre  Haulapho  Hybernorum  rege  et 

matre  Britannica,  nimirum  Marcella  filia  Theodorici  filii  Tethphalti 
reguli  de  Garthmathrin,  illius  nempe  regionis,  quae  ab  hoc  Brachano 
nomen  accepit,  et  hodie  Brechonia  vel  Brechinia  dicitur,  Britannice 
Brecheinoc.  Hujus  Brachani  filia  nomine  Tjdvael  uxor  fuit  Congeni 
filii  Cadelli  Powisiae  reguli,  et  mater  Brochmaeli  cognomento  Scithroc, 
qui  Ethelfredum  Northumbrorum  Regem  ad  Devam  fluvium  inter- 
fecit, ejusque  copias  fudit,  circa  Annum  Domini  603. 


0 


A 


[ 27  ] 


GAP.  III. 

DE  EWYAS  ET  LANTHONI. 

Stat  autem  in  valle  de  Ewyas  profundissima,  quantum  sagittae  est 
jactus  arcu  emissae,  montibus  ethereis  orbiculariter  undique  conclusa, 
ecclesia  Sancti  Joannis  Baptistae,  plumbeis  laminis  operta,  lapideo 
tabulatu  pro  loci  natura  non  indecenter  extructa ; in  loco  videlicet 
ubi  paupercula  prius  Sancti  David  Archiepiscopi  capella  steterat, 
musco  silvestri  solum  et  hedrae  nexibus  adornata.  Vere  religioni  locus 
idoneus,  et  disciplinae  canonicae  prae  cunctis  insulae  Britannicae  cce- 
nobiis  competentissimus,  a duobus  eremitis  in  honorem  eremiticae  vitae 
primo  fundatus,  ab  omni  populari  strepitu  in  solitudine  quadam 
longe  remotus,  super  fluvium  Hodeni  per  vallis  ima  labentis  situs : 
unde  ab  Hodeni  Lanhodeni  dictus.  Lan  enim  locus  ecclesiasticus 
sonat,  exquisitus  tamen  dici  potest,  quod  propria  loci  illius  nuncupatio 
Cambrice  est  Nanthodeni.  Nant  etenim  rivus  dicitur  aquae  decur- 
rentis, unde  usque  hodie  ab  accolis  locus  iste  lingua  Cambrica  Lan- 
dewi  Nanthodeni  vocatur,  id  est,  ecclesia  Davidis  super  rivum  Hodeni. 

Corrupte  igitur  Angli  Lanthoni  dicunt  ubi  vel  Nanthodeni  per  N 
et  t,  id  est,  rivus  Hodeni,  vel  Lanhodeni  per  L sine  t,  id  est,  ecclesia 
Hodeni,  dici  deberet.  Pluviae  quas  montana  creant  hic  creberrimae, 
venti  pervalidi,  nebulae  sub  bruma  fere  continuae ; et  tamen  aeris 
quanto  obtusioris  tanto  benignioris  et  clementioris  salubri  tempe- 
rantia: morbi  rarissimi,  adeo  quidem  ut  fratres  apud  filiam  diutino 
labore  consumpti  et  desperabiliter  afflicti,  tanquam  ad  salubre  reme- 
dium et  unicum  sospitatis  asylum  ad  matris  ubera  translati  optatae 
sanitati  restituantur.  Nam  sicut  Hybernica  Topographia  nostra  tes- 
tatur: Quanto  ad  euri  partes  magis  acceditur,  tanto  coeli  faciem 

quo  purior  et  subtilior,  tanto  penetrabilior  et  inclementior  aer  illus- 
trat : quanto  vero  ad  circii  zepliirique  fines  magis  vergitur,  occi- 
duam temperiem  quo  nubilior,  tanto  benignior  atque  salubrior  aura 
foecundat.  Hic  claustrales  in  claustro  sedentes  cum  respirandi  gratia 
forte  suspiciunt,  ad  quascunque  partes  trans  alta  tectorum  culmina, 
montium  vertices  quasi  coelum  tangentes,  ipsasque  plerumque  feras 
(quarum  hic  copia  est)  in  summo  pascentes,  tanquam  in  ultimo  visas 
horizonte  prospiciunt.  Hora  vero  diei  quasi  inter  primam  et  tertiam 
super  montium  cacumina  vix  emergens  et  sereno  tempore  corpus  hic 
solare  primo  conspicitur.  Vere  locus  contemplationi  idoneus,  locus 
foelix  et  amoenus,  locus  a primaeva  institutione  sibi  sufficiens  et  foe- 
cundus,  nisi  ob  Anglicam  luxus  opulentiam  et  lautae  mensae  gloriam 
ambitiosa  quadam  intemperantia,  vitio  quoque  ingratitudinis  inva- 
lescente, in  servitutem  quae  libera  fuerat  praelatorum  pariter  et  patro- 
norum negligentia  jam  redacta,  non  minus  invide  quam  invise 
matrem  filia  facta  privigna  supplantasset.  Hic  autem  mihi  notabile 
videtur  quod  priores  omnes  locum  de  quo  loquimur  adversantes, 
flagellati  divinitus  occubuere.  Prior  Guliehnus,  qui  primus  armentis 
et  armariis  locum  spoliavit,  demum  dejectus  a fratribus  et  depositus, 
inter  priores  sepulturam  non  meruit.  Clemens  vero,  qui  quanquam 
locum  lectionis  et  orationis  gratiam  diligere  et  frequentare  videretur, 
tamen  ad  exemplum  Heli  sacerdotis,  quoniam  diripientium  et  delin- 
quentium fratrum  errorem  nec  reprehendit  nec  repressit,  paralytica 
passione  percussus  interiit.  Rogerus  autem,  qui  plus  caeteris  locum 
infestans,  et  cuncta  quae  ab  aliis  relicta  videbantur  palam  asportans, 
libris,  ornamentis,  et  privilegiis  ecclesiam  ex  toto  privavit,  longe  ante 
obitum  paralysin  incurrens  et  honorem  cedens,  diutino  languore  con- 
sumptus, vitam  pariter  et  valetudinem  terminavit. 

Tempore  vero  Anglorum  Regis  Henrici  Primi  matre  florente  tam 
rerum  affluentia  quam  religione  famosissima  (qure  tamen  duo  comi- 
tantia raro  reperies),  filia  quippe  matris  aimula  nondum  genita, 
utinam  et  ab  aevo  non  gignenda,  Rogerum  Salisburiensem  episcopum. 

principalem  regni  tunc  sub  rege  rectorem,  huc  fama  tantae  religionis 
attraxit.  Virtus  enim  vero  est  virtutem  diligere  vel  in  altero,  et  mag- 
num innatae  bonitatis  indicium,  ipsa  quae  necdum  vitaveris  vitia 
animi  judicio  devovere.  Hic  cum  aliquandiu  loci  naturam,  heremi- 
ticam  solitudinem  fratrum  ibidem  canonice  viventium.  Deoque  ser- 
vientium sine  querela,  sanctam  sine  murmure  conversationem,  in 
singulis  admiratus  considerasset,  reversus  ad  regem,  relatisque  quae 
ibi  repererat  relatione  digna,  cum  maximam  diei  partem  in  loci  prae- 
scripti titulos  expendisset,  tandem  in  hoc  verbo,  laudis  praeconia  con- 
summavit. Quid,  inquit,  plura,  totus  tam  regis  quam  regni  thesaurus 
soli  claustro  erigendo  non  sufficeret.  Cum  itaque  tam  regis  quam 
curiae  totius  animos  in  hujus  verbi  stuporem  diutius  suspendisset, 
tandem  de  montium  claustris  quibus  undique  vallatur  aenigma  ser- 
monis exposuit.  Miles  autem  cui  nomen  Gulielmus,  qui  primus  loci 
inventor  fuit  et  cultor,  necnon  et  praesbyter  Ervistus  qui  se  socium 
ei  statim  adjunxerat,  quoniam  juxta  Hieronymi  sententiam  forsitan 
audierant,  sicut  in  vitis  patrum  legitur  : Christi  ecclesiam  postquam 
crevdt  possessionibus  decrevisse  virtutibus,  de  vitiis  pariter  et  divitiis 
incrementa  sumendo : devotis  ad  Dominum  orationibus  in  publica 
audientia  saepius  efflagitare  solebant,  ut  nunquam  ad  magnas  posses- 
sionum opulentias  locus  iste  perveniret : quoties  inprimis  seu  domini 
et  patroni  sui  Hugonis  de  Laci  primi  et  primaevi,  seu  aliorum  fide- 
lium largitione,  tam  terris  quam  beneficiis  ecclesiasticis  coepit  locus 
hic  locupletari  valde  dolentes.  Plurima  quoque  tam  in  praediis  quam 
in  ecclesiis  in  primis  oblata  paupertatis  amore  respuerunt : et  in 
eremo  positi  ne  ab  eremitica  vita  recederent,  loci  condensa  quibus 
in  hispidam  silvam  vallis  excreverat,  in  planiciem  redigi  et  extirpari 
non  permiserunt.  Unde  et  effectum  est  ut  quam  cito  in  immensum 
ditari  coeperant  et  dotari : statim  per  Herefordiae  Comitem  Milonem 
(hostilitatis  tamen  tempore  occasionem  praestante),  filia  apud  Glover- 
niam  aemula  matris  emersit:  tanquam  divina  providentia,  meritis 
quoque  sanctorum  virorum,  et  precibus  quorum  hic  corpora  duo 


[30] 


coram  principali  altari  recondita  jacent,  in  superfluis  rerum  funda- 
mentis filia  fundaretur : in  laudabili  quam  semper  appetit  mediocri- 
tate matre  manente.  Ibi  igitur  activi  resideant,  hic  contemplativi : 
ibi  terrestrium  ambitus  divitiarum,  hic  coelestium  amor  deliciarum : 
ibi  frequentiam  habeant  populorum,  hic  praesentiam  appetant  ange- 
lorum: ibi  mundi  potentes  suscipiantur,  hic  Christi  pauperes  refici- 
antur: ibi  inquam  actiones  perstrepant  et  declamationes,  hic  vero 
lectiones  obmurmurent  et  orationes : ibi  vitiorum  nutrix  atque  creatrix 
cum  curis  crescat  et  opulentia,  hic  virtutis  alumna  mediocritas  aurea 
suppetat  et  moderantia : utrinque  tamen  tam  hic  quam  ibi  quae  aliis 
hodie  cunctis  praeeminet  ordinibus,  ab  Augustino  instituta  canonica 
servatur  disciplina.  Benedicti  namque  regulam  in  primaeva  pauper- 
tate laudatissimam,  rerum  opulentia  postmodum  fervore  charitatis 
plurimum  adaucta,  et  fidelium  largitione  multiplicata,  sub  pravae 
dispensationis  obtentu  crapula  jugis  et  copia  corruperunt.  Cister- 
siensis  autem  ordo  spontaneo  pristinae  paupertatis  et  sanctitatis  desi- 
derio nuper  a priore  derivatus,  in  primis  similiter  digne  laudari  meruit 
et  extolli:  donec  iterum  caeca  malorum  mater  obrepsit  ambitio, 
nescia  successibus  modum  ponere.  Quoniam,  ut  ait  Seneca,  facit 
quidem  avidos  nimia  foelicitas,  nec  tam  temperatae  cupiditates  unquam 
sunt  ut  in  eo  quod  contingit  desinant : gradus  a magnis  ad  majora 
fit  et  spes  improbissimas  amplectuntur,  insperata  assecuti ; cui  et  illud 
Ovidii  concordare  videtur : 

Luxuriant  animi  rebus  plerumque  secundis, 

Nec  facile  est  aequa  commoda  mente  pati. 

Et  illud  ejusdem : 

Creverunt  opes  et  opum  furiosa  cupido. 

Et  cum  possideant  plurima  plura  petunt. 

Item  illud  Horatii  in  lib.  Carminum: 

Scilicet  improbae  crescunt  divitiae, 

Tum  curtae  nescio  quid  semper  abest  rei. 


[31  ] 


Et  in  eodem  : 

Crescentem  sequitur  cura  pecuniam 
majorque  fames. 

Multa  petentibus  desunt  multa.  Bene  est  cui  Deus  obtulit  parca 
quod  satis  est  manu ; unde  et  Lucanus. 

O vitae  tuta  facultas 

Pauperis,  angustique  lares.  O munera  nondum 
Intellecta  de6m. 

Petronius : 

Non  bibit  inter  aquas  nec  poma  fugacia  carpit 
Tantalus  infoelix  quem  sua  vota  premunt. 

Divitis  hic  magni  facies  erit,  omnia  late 
Qui  tenet  et  sicco  concoquit  ore  famem. 

Armentis  quippe  et  equiciis  montana,  porcis  silvestria,  capris  nemo- 
rosa, ovibus  pascua,  pecudibus  plana,  aratris  rura,  quanquam  revera 
in  se  largissima,  singula  tamen  vitio  mentis  insatiabili  videntur 
angusta.  Ideoque  terrae  occupantur,  termini  transponuntur,  fines 
invaduntur,  unde  et  nundinae  mercimoniis,  et  fora  litigiis,  et  curiae 
replentur  querimoniis.  De  talibus  autem  in  Isaia  legitur:  Vae  vobis 
qui  conjungitis  domum  ad  domum,  et  agrum  agro  copulatis  usque  ad 
terminum  loci.  Nunquid  habitabitis  soli  vos  in  medio  terrae?  Si 
ergo  sic  invehitur  propheta  in  eos  qui  usque  ad  terminum,  quid  in 
illos  dicetur,  qui  longe  ultra  terminos  ? His  igitur  ex  causis  et  simi- 
libus effectum  est,  ut  verae  religionis  color  optimus,  adeo  in  falsitatis 
fucum  sit  jam  conversus,  adeo  ut  nigri  interius  mores  candidis  velentur 
operimentis,  adeo  inquam  interioris  olim  habitus. 

Qui  color  albus  erat  nunc  est  contrarius  albo. 

Ut  de  his  illud  Evangelicum  vere  videatur  impletum : Attendite  ab 
his  qui  veniunt  ad  vos  in  vestimentis  ovium,  intrinsecus  autem  sunt 
lupi  rapaces.  Tantae  tamen  et  tam  declamatae  per  orbem  aviditatis. 

bona  ut  credimus  occasionem  praestat  intentio.  Hospitalitatis  namque 
gratia  quam  hujus  ordinis  viri  (quamquam  in  se  abstinentissimi)  prae 
aliis  cunctis  charitate  largiflua  in  pauperes  et  peregrinos  infatiganter 
exercent:  et  quia  non  redditibus  ut  alii,  sed  laboribus  solum  et  pro- 
videntia vivunt:  terras  tanto  conamine,  quibus  ad  haec  peragenda 
sufficientiam  eliciant,  avide  perquirunt,  praediaque  summopere  pe- 
tunt et  pascua  lata.  Veruntamen  ad  reprimendam  et  removendam 
ab  ordine  sacro  detestandam  ambitionis  notam,  utinam  illud  Eccle- 
siastiei  interdum  ad  animum  revocare  velint:  Qui  facit  eleemosynam, 
vel  qui  offert  sacrificium  de  substantia  pauperis,  quasi  qui  filium 
victimat  in  conspectu  patris.  Et  illud  Gregorii : Bonus  usus  non 
justificat  male  quaesita.  Item  et  illud  Ambrosii:  Qui  male  accipit 
ut  bene  dispenset,  gravatur  potius  quam  juvatur:  tales  enim  cum 
Apostolo  dicere  videntur : Faciamus  mala  ut  veniant  bona.  Scriptum 
est  enim,  talis  debet  esse  misericordia  quae  suscipiatur,  non  quae 
repellatur : quae  peccata  purget,  non  quae  reum  faciat  ante  Domi- 
num : de  justis  laboribus  tuis  non  de  rebus  alienis.  Audi  Salomonem 
dicentem  : Honora  Dominum  de  tuis  justis  laboribus.  Quid  dicturi 
sunt  qui  aliena  rapiunt  et  eleemosynas  fecerunt  ? O Domine,  in 
nomine  tuo  misericordias  fecimus,  pauperes  pavimus,  nudos  vesti- 
vimus, peregrinos  hospitio  recepimus.  Quibus  dicturus  est  Dominus : 
Quod  dedistis  dicitis,  quod  fecistis  rapinam  non  dicitis.  Quos  pavistis 
memoratis,  et  quos  necastis  non  recordamini.  Exemplum  autem  de 
responso  Richardi  Regis  Anglorum  facto  magistro  Fulconi  viro  bono 
et  sancto,  per  quem  Deus  in  Francorum  regno  nostris  diebus  multa 
proculdubio  signa  fecit,  hic  interserere  praeter  rem  non  putavi.  Cum 
inter  caetera  vir  ille  sanctus  regi  dixisset:  Tres  filias  habetis  quae 
quamdiu  penes  vos  fuerint  nunquam  Dei  gratiam  habere  poteritis, 
superbiam  scilicet,  luxuriam,  et  cupiditatem.  Cui  rex  post  modicam 
quasi  pausationem : Jam,  inquit,  maritavi  filias  istas  et  nuptui  dedi : 
Templariis  superbiam,  nigris  monachis  luxuriam,  ^t  albis  cupidi- 
tatem. Id  etiam  pro  valde  mirando  de  loco  praescripto  Lanthoni 

dicto,  vel  potius  quasi  pro  miraculo  duximus,  quod  in  summis  quibus 
clauditur  undique  montium  verticibus,  non  petrosis  aut  saxosis  sed 
mollibus  potius  et  herbosis,  Parii  lapides  reperiri  soleant,  qui  et  liberi 
vulgo  dicuntur,  quia  secabiles  ferroque  quodam  modo  polibiles  sese 
quasi  liberaliter  praestant:  ex  quibus  ecclesia  ipsorum  jam  extat 
egregie  constructa.  Super  quo  quidem  et  hoc  mirandum,  quod 
quaesitis  ad  unguem  per  montana  lapidibus  illis,  et  ex  toto  prorsus 
abstractis  nullisque  relictis  qui  reperiri  ibidem  amplius  possent,  infra 
tertium  aut  quartum  diem  iterum  requisiti  tanquam  dono  seipsos 
offerentes,  et  se  quaerentibus  ostendentes  copiosa  multitudine  repe- 
riuntur.  De  duobus  tamen  ordinibus  istis,  Cluniacensi  scilicet  et 
Cisterciensi,  hoc  compertum  habeas,  locum  aedificiis  egregie  construc- 
tuip,  redditibus  amplis,  et  possessionibus  locupletatum  istis  hodie 
tradas,  inopem  brevi  destructumque  videbis : illis  b diverso  eremum 
nudam  et  hispidam  silvam  assignes : intra  paucos  postmodum  annos, 
non  solum  ecclesias  et  aedes  insignes,  verumetiam  possessionum  copias 
et  opulentias  multas  ibidem  invenies.  Hanc  autem  diversitatem  (ut 
mihi  videtur)  morum  diversitas  parit  et  studiorum.  Ut  enim  salva 
utrorumque  venia  veritati  non  parcam,  illinc  sobrietas  juvat,  parci- 
monia pariter  et  providentia:  hinc  vero  obest,  ventris  ingluvies  et 
intemperantia.  Illi  namque  tanquam  apes  in  unum  congerunt  omnes 
et  congregant  unanimitate  conspicui,  uno  omnium  existente  loculo, 
et  illo  bene  disposito : isti  congesta  divinitus,  et  devota  fidelium 
largitione  collata,  diversis  distrahunt  animis  et  diripiunt  indesinenter, 
multis  existentibus  et  multorum  loculis,  quibus  dum  studiosius  sin- 
guli tanquam  propriis  indulgent,  minus  proficitur  in  commune : 
quoniam,  ut  ait  Sallustius,  Concordia  parvae  res  crescunt,  discordia 
maximae  dilabuntur.  Praeterea  de  tredecim  ferculis  vel  quatuor- 
decim,  quae  sibi  de  solo  consuetudinis  jure  deberi  contendunt,  tem- 
pore famis  et  inaediae,  priusquam  unum  ad  tempus  intermitterent, 
priusquam  unum  relinquerent  aut  a consuetudine  vel  in  modico 
recederent,  terras  monasterii  meliores  et  mansiones  in  foenebrem 

praedam  perditum  ire,  et  quod  crudelius  est,  pauperes  ad  januas 
catervatim  obire  permitterent  et  perire.  Illi  vero  non  solum  arietes 
omnes  et  armenta,  grano  deficiente,  verum  et  de  duobus  pulmentis 
quibus  contenti  sunt,  alterum  in  usum  pauperum,  urgente  incommodo, 
laudabili  charitate  largiuntur.  His  autem  nostris  diebus,  ut  tanquam 
a niveo  corpore  naevus  abstergatur,  in  Cisterciensi  capitulo  statutum 
est,  ne  ab  hoc  unquam  in  posterum  ordine,  precio  quolibet  praedia 
vel  pascua  comparentur  : tantum  illa  de  caetero  sufficiant,  quae  gratis 
obveniunt  et  absque  gravamine  conferuntur.  Praedictus  igitur  ordo 
canonicus  plus  aliis  mediocritate  contentus  atque  modestia,  et  si  non 
plene,  plurimum  tamen  ambitioni  stringit  habenas,  et  in  mundo 
positus,  mundi  pro  posse  contagia  vitans,  nec  crapula  notabilis  nec 
temulentia  pro  luxu  rerum  sive  libidine,  publicum  in  populo  scan- 
dalum incurrere  tam  verecundatur  quam  veretur ; sicut  in  libro 
quem  de  ecclesiasticis  ordinibus  Deo  annuente  scripturi  simus,  ple- 
nius explicabitur.  Praescriptis  igitur  in  finibus  temperatissimis,  et 
non  omen  quo  ad  gazas  grande,  tragicasque  mundi  pompas  adeptus, 
Juxta  usualia  tamen  vocabula  nomen  dignitatis  obtinui.  Collateralem 
et  propinquum  principali  de  Brecheinoc  castro  loculum  habens  et 
domicilium,  felici  quadam  mediocritate  studiis  idoneum  atque  labori; 
quem  suis  semper  delitiis  plenum  et  aeternitatis  amicum  Croesi  divitiis 
longe  prefero ; quinimo  cunctis  quae  perire  ac  praeterire  possunt, 
incomparabiliter  antepono.  Sed  ad  rem  revertamur. 


ANNOTATIONES  IN  CAPUT  III. 

Hoc  caput  in  descriptione  atque  reprehensione  vitae  monasticae 
totum  pene  consumitur ; quod  in  omnibus  fere  exemplaribus  man- 
cum atque  mutilatum  existit,  ita  tamen  ut  quod  in  uno  desit,  in 
altero  inveniatur.  Si  quid  scriptum  erat  paulo  acerbius  contra  unam 

aliquam  monachorum  sectam,  id  omissum  est  in  aliquo  exemplari, 
quod  tamen  reperitur  in  alio ; et  si  quid  alium  ordinem  pungat,  id 
desideratur  in  alio,  quod  in  priori  tamen  habetur.  Verisimile  itaque 
mihi  videtur,  exemplaria  ista  a monachis  esse  descripta,  qui  id  quod 
contra  suum  ordinem  scriptum  invenerant  deleverunt.  Extitit  haec 
Baldvini  Archiepiscopi  visitatio  an.  1188,  jam  quadringentis  fere  annis 
elapsis,  non  diu  postquam  regularis  professio  in  his  nostris  regionibus 
primum  inceperat  exerceri;  si  ergo  eo  tempore  tam  horrendae  cor- 
ruptiones in  monachorum  subsellia  irrepserant,  quid  hunc  auctorem 
si  hodie  viveret,  de  tot  superstitionibus  et  idolomaniis  aliisque  scele- 
ribus in  hoc  sacro  coetu  usitatissimis,  scripturum  putemus  ? Perse- 
cutiones primae  aetatis  (ut  scribit  Peucerus)  causam  praebuerunt 
secessibus  et  monachatui : postea  accesserunt  dilacerationes  imperii 
et  peregrinarum  gentium  confusiones.  In  illa  dilaceratione  Italiae  et 
aliorum  regnorum,  cum  videretur  esse  peculiaris  felicitas  abesse  a 
republica,  procul  in  aliqua  solitudine  degere,  sine  familia,  sine 
liberis,  non  spectare  urbium  excidia  et  vastationem  patriae,  homines 
modesti,  qui  habebant  familias,  gratulabantur  monachis  suam  tran- 
quillitatem. Inde  crevit  et  opinio  de  coelibatu,  et  admiratio  mona- 
chorum, ita  ut  plures  coeperint  expetere  et  quaerere  secessus.  Deinde 
homines  barbari  natura,  mirantur  novos  ritus,  qui  prae  se  ferunt 
speciem  eximiae  pietatis,  et  cujusdam  quasi  commercii  cum  Deo. 
Nihil  mirum  est  igitur  tunc  et  monachorum  coetus  crevisse,  et  opi- 
niones de  hoc  vitae  et  operum  genere  plausibiles  late  vagatas  esse. 
Postea  cum  pietati  superstitio  successisset,  et  pro  evangelii  doctrina 
receptae  essent  leges  pontificum,  collegia  quae  fuerant  hactenus 
conventus  studiosorum,  paulatim  ad  monachos  translata,  opes  vero 
collegiorum  in  luxum  superbiae  atque  otiosorum  hominum  voluptates 
profusae  sunt,  scholis  abolitis.  Docendi  autem  provincia  delegata  est 
familiis  monachorum,  non  Christi  sed  Benedicti  et  Bernhardi  nomen 
profitentium,  et  sectantium  (ut  jactitant)  praecepta.  Sed  collegiorum 
exemplum  hi  quoque  sequuti,  cum  superstitionem  quaestuosiorem 

docendi  laboribus  experirentur,  literas  una  cum  docendi  munere 
deseruerunt,  novam  vivendi  formam  commenti.  Redactae  sunt  ergo 
scholasticae  operae,  studiis  pene  ubique  sepultis,  post  Suevorum  im- 
perium, ad  novos  regni  pontificii  fcetus,  scilicet  ad  mendicantium 
monachorum  agmina,  qui  foecundissimo  proventu  his  postremis  annis 
ubique  locorum  et  gentium,  matre  superstitione,  patre  pontificum 
tyrannide  editi,  sed  diversitate  ac  dissimilitudine  professionis  pene 
infinita,  commentis  suis  orbem  compleverunt  terrarum,  et  tyrannidis 
pontificiae  leges,  cum  exasperarunt,  tum  executi  sunt  acerbius  multo 
quam  pontifices  ipsi,  eoque  res  tandem  perduxerunt,  ut  ipsis  etiam 
pontificibus  formidabiles  essent.  His  doctrinae  custodibus  et  occide- 
runt literae  et  interiit  pietas  Christiana,  antiquata  evangelii  doctrina, 
rectioribus  studiis  deletis,  et  superstitionibus  ultra  modum  cumulatis. 
Nec  mirum ; nam  necesse  fuit,  in  tam  numerosa  religiosorum  mul- 
titudine, quamplurima  ingenia  cum  non  haberent  puram  evangelicae 
veritatis  doctrinam  ad  quam  tanquam  scopum  collimarent,  suapte 
natura  ad  vanitates  deflectere.  Sicut  enim  ager  fertilis,  si  non  colatur 
et  puro  grano  seminetur,  sentes  et  tribulos  affatim  gignit:  sic  ingenia 
praeclara  cum  semine  verbi  Dei  destituantur,  ad  superstitiones  et 
inanes  ceremonias  facillime  dilabuntur;  unde  omnes 
ortum  habent.  Monachatus  tempore  Edgari  Regis  Angliae,  supersti- 
tioso quorundam  hypocritarum  fuco  et  importunis  Dunstani  praesti- 
giis, in  hac  nostra  Britannia  coepit  primum  in  pretio  haberi.  Hoc 
coenobium  sive  prioratum  de  Lanthoni  circa  annum  Domini  1108. 
extruxit  Hugo  Lacius  miles,  qui  cum  Gulielmo  Conquestore  in 
Angliam  advenerat,  et  in  ecclesia  de  Webley  sepultus  jacet. 

GAP.  IV. 

DE  TRANSITU  PER  COED  GRONO,  ET  ABERGEVENNI. 

Transivimus  inde  versus  Abergevenni  per  arctum  illud  silvestre 
quod  malum  passum  de  Coed  Grono  vocant,  nobile  coenobium  de 
Lanthoni  montibus  suis  inclusum  a latere  sinistro  relinquentes.  Dicitur 
autem  Abergevenni  castrum  eo  loco  situm  ubi  fluvius  Gevenni  in 
Oscam  cadit.  Contigit  autem  paulo  post  obitum  Anglorum  Regis 
Henrici  Primi  nobilem  et  magnificum  virum  Ricbardum  Clarensem, 
qui  cum  honore  de  Clara  Cereticam  regionem  in  australi  Cambria 
possidebat,  ab  Anglia  in  Walliam  hac  transire ; et  cum  provinciae 
illius  tunc  dominum  Brienum  videlicet  Gualingfordensem  cum  mili- 
tibus multis  usque  ad  passum  praedictum  socium  habuisset  et  deduc- 
torem, tam  ipsum  invitum  in  ipso  silvae  ingressu  cum  suis  remisit, 
quam  contra  ejusdem  monita  silvam  inermis  intravit.  Ex  nimia 
quoque  securitatis  praesumptione  tibicinem  praevium  habens  et  prae- 
centorem, cantilenae  notulis  alternatim  in  fidicula  respondentem. 
Nec  mora  Wallenses  qui  adventum  ejus  exploraverant,  Jorwerth 
scilicet  Morgani  frater  de  Caerleon,  cum  eorundem  familia,  silvosis 
h latebris  irruentes  in  improvisos,  statim  ipso  cum  suorum  multis 
interempto,  praeda  potiti  sunt  cruentissima.  Ex  variis  itaque  patet 
rerum  eventibus,  quam  incauta  est  semper  nimia  praesumptio  et  sui 
negligens ; timor  enim  prospicere  futuris  admonet,  et  diligentiam 
docet  in  prosperis : audacia  vero  praecipitanter  obrepit,  et  inconsulta 
temeritas  nescit  consilium  ducis  expectare.  Sermone  igitur  apud 
Abergevenni  facto,  plurimisque  ad  crucem  conversis,  vir  quidam 
nobilis  partium  illarum  cui  nomen  Arthenus  ad  Archiepiscopum 
versus  castellum  Oscae  jam  properantem  humiliter  accessit,  quod  ei 

citius  non  occurrerat  veniam  petens.  Super  crucis  itaque  susceptione 
conventus,  Absque  amicorum,  inquit,  consilio,  res  haec  fieri  non  debet. 
Cui  Archiepiscopus : Nunquid  ergo  cum  uxore  tua  inde  consilium 
habiturus  es  ? At  ille  vultu  demisso  verecunde  respondit ; Ad  aggre- 
diendum, inquit,  opus  virile  non  est  expetendum  consilium  muliebre  : 
et  statim  ab  Archiepiscopo  crucem  suscepit. 

Super  excessibus  autem  partium  istarum  creberrimis  et  cruentis- 
simis, nunc  provincialium  in  castellanos,  nunc  vice  versa  vindicis 
animi  talionibus,  castellanorum  in  provinciales,  quae  nostris  accidere 
temporibus  aliis  explicare  materiam  damus.  Ultimi  tamen  excessus 
enormis  caedisque  cruentae  nostris  diebus  hic  perpetratae,  quam  prae- 
terire tamen  ne  scelerosis  in  exemplum  trahi  possit  satius  existimavi, 
vere  auctor  extiterat  Anglorum  Rex  Henricus  Secundus,  Vicecomes 
autem  Herefordiae  Ranulphus  Poerius  machinator.  Sed  quamquam 
turpe  ex  causa  temporalis  interdum  sequi  commoditas  videatur,  justi 
tamen  judicis  libramine  pcena  sceleris  et  si  differtur,  vel  in  tempore 
vel  post  tempus  non  evitatur,  juxta  illud  poetae : 

Non  habet  eventus  sordida  praeda  bonos. 

Cum  enim  septennali  jam  spacio  in  partibus  illis  pax  sequuta  fuisset 
tranquillissima,  tandem  interemptorum  nepotes  et  filii  ex  pueris 
adulti,  ex  parvis  interim  majores  effecti,  ira  vindice  deferventes,  cap- 
tata domini  absentia,  intra  fruticosa  castri  ejusdem  fossata  cum  manu 
non  invalida  se  in  insidiis  nocte  contulerunt:  dixerat  autem  unus 
eorum  (cui  nomen  Sisillus  filius  Eudaf)  constabulario  die  praece- 
dente quasi  praemuniendo  sub  risu  tamen  et  ludicro  magis  quam 
serio  : Hic,  inquit,  hac  nocte  intrabimus,  ostendens  muri  ipsius  angu- 
lum quendain,  ubi  demissus  esse  videbatur.  Sed  quoniam  ridendo 
Dicere  verum  quis  vetat  ? et  quoniam  Fas  est  et  ab  hoste  doceri, 
constabularius  cum  familia  totam  noctem  illam  in  armis  et  vimliis 

O 

usque  ad  auroram  duxit  insomnem  : sed  cum  demum  labore  fatigati 
et  imminentis  diei  beneficio  securitatem  adepti,  somno  se  cuncti 

dedissent,  statim  hostes  per  scalas  quas  congesserant  loco  praenotato 
se  muris  ingerentes,  captis  constabulario  et  uxore  sua  cum  aliis 
multis,  praeter  turrem  principalem  et  paucos  qui  in  ipsam  aufuge- 
rant, violenter  occupant  et  incendunt  universa,  justo  Dei  judicio,  eo 
quo  delictum  est  loco  perpetratum,  poena  delicti  ex  parte  secuta. 
Praeterea  parum  post  castri  praedicti  proditionem,  cum  juxta  Mone- 
mutham  praedictus  Herefordiae  Vicecomes,  videlicet  apud  Landinegat, 
cum  exercitu  Herefordiae  castrum  erigeret,  nocte  quadam  cum  adhuc 
tenuiter  tenebras  exuere  cepisset, 

Tythoni  croceum  linquens  aurora  cubile, 

summo  superveniente  diluculo  tam  a Ventae  quam  vicinarum  par- 
tium juventute,  cum  interemptorum  adulta  jam  prole,  non  praeoccu- 
pati, non  desubitari,  non  adventus  hujus  ignari : quinimo  praescii 
potius  et  praemuniti,  armati  quoque  et  in  turmas  ordinati,  statim 
tamen  sunt  confecti,  et  inter  propria  jam  fossata  repulsi,  de  putio- 
ribus et  primis  Herefordensis  provinciae  militaribus  viris  cum  ipso 
novem,  praeter  alios  multos,  lanceis  ibidem  sunt  confossi.  De  Ranul- 
pho  tamen  hoc  mirandum,  quod  praeter  vulnera  quae  lethaliter  in 
corpore  suscepit  plurima,  cum  ferro  quoque  jugulatus  fuisset,  venis 
omnibus  et  arteriis  cum  via  spiritus,  et  halitus  organo  pariter  praecisis, 
sacerdotem  tamen  annuens  et  asciscens,  aliquo  revera  anteactae  vitae 
merito  id  exigente,  eoque  praecipue  ut  creditur,  quod  in  sortem 
Christi  electos,  prae  aliis  honorare  consueverat  et  venerari,  facta  con- 
fessione, et  viatico  devote  percepto,  statim  spiritum  exhalavit.  Fre- 
quens est,  et  creberrimis  declaratum  experimentis,  quod  sicut  debito 
clerum  honore  dignantes  sacerdotali,  in  extremis  solatio  ex  consue- 
tudine gaudent,  sic  b diverso  cleri  derisores  et  malignos  delatores 
eodem  solatio  frequentissime  fraudari,  tametsi  optato.  Gulielmus 
autem  de  Breusa,  qui  vere  non  auctor  sceleris,  quod  potius  tacere 
decrevimus  quam  exprimere,  non  machinator  extiterat,  sed  executor, 
vel  executionis  non  impeditor,  carnificum  turbis  mandato  desuper 

accepto  atrociter  desaevientibus,  eodem  conflictu  in  imum  fossae 
praeruptae  est  praecipitatus,  ibique  ab  hostibus,  et  viris  inimicissimis 
captus  et  extractus,  vivus  tamen  divina  miseratione  per  impetum 
subita  a suis  factum,  et  omnino  illaesus  evasit.  Ex  quo  patet,  quia 
minus  offendit,  mitiusque  punitur,  invitus  qui  facit,  fierive  permittit, 
quam  qui  facto  consilium  simul  et  auctoritatem  adhibuit:  quod  in 
Christi  passione  palam  fuit,  ubi  et  Judas  suspendio,  Judaei  excidio 
pariter  et  exterminio,  Pilatus  exilio,  pcenas  luit. 

Praedicto  vero  de  rege,  qui  proditioni  assensum  praebuit,  et  prae- 
ceptum fecit,  qualiter  ob  haec  et  alia  multa  enormis  vitae  delicta, 
sicut  in  lib.  De  Principis  Instructione  Deo  duce  propalabimus,  ad 
ampliorem  ignominiae  cumulum,  in  terris  poenas  inchoavit  confusione 
plenus  et  aerumna,  finis  ejusdem  declaravit.* 

Hoc  autem  mihi  notabile  videtur,  quod  gens  haec,  quae  Venta 
gens  vocatur,  et  Martiis  conflictibus  usitatissima,  et  strenuitatis  opera 
laudatissima,  et  arte  sagittandi  prae  ceteris  Cambriae  finibus  instruc- 
tissima reperitur.  Ad  hujus  autem  assertionis  ultimae  certitudinem 
exempla  proponere  non  pigeat.  In  extrema  castri  praedicti  expug- 
natione nostris  diebus  perpetrata,  militibus  duobus  in  turrim  cumu- 
lato terrarum  aggere  sitam  per  pontem  transfugientibus,  Wallenses 
ut  ipsos  a tergo  percuterent,  sagittas  arcu  mittentes  portam  turris 
iliceam,  palmaris  fere  spissitudinis  transpenetrarunt,  ad  tantorum 
ictum  vehementiae  perpetuam  memoriam  sagittis  in  porta  ferro  reper- 
cusso reservatis.  Accidit  et  tempore  Gulielmi  de  Breusa  (ipso  tes- 
tante)  quendam  militem  suum  in  conflictu  contra  Wallenses  a quodam 
ipsorum  per  mediam  coxam  cum  panno  loricae  ocreali  ferro  utrinque 
vestitam  sagitta  percussum  esse,  eadem  quoque  sagitta  per  partem 
illam  sellae,  quae  alva  vocatur,  usque  ad  ipsum  equum  lethaliter 
transpenetrante.  Alia  quoque  sagitta  militis  alterius  coxam  ferro 
similiter  utrinque  munitam  cum  panno  loricae  usque  in  sellam  per- 
foravit ; et  cum  miles  ille  loris  equum  in  gyrum  flecteret,  alio 
sagittam  eodem  contorquente,  in  opposita  coxa  similem  ictum 

suscepit,  equo  ab  utraque  parte  firmiter  affixus.  Quod  ergo  a balista 
tormentum  majus  expectes  ? Non  autem  arcu  utuntur  corneo,  non 
alburneo,  non  taxeo,  solum  ex  ulmellis  silvestribus  arcus  formant, 
non  formosos,  non  politos,  imo  rudes,  prorsus  et  informes ; rigidos 
tamen  et  fortes;  non  tamen  ad  eminus  missilia  mittenda,  sed  ad  graves 
cominus  ictus  percutienda  tolerandos.  Sed  a diverticulo  iter  iterum 
aggrediamur. 


ANNOTATIONES  IN  CAPUT  IV. 

Videtur  Giraldus  parum  candide  de  Henrico  Rege  sentire,  qui 
tamen  ubique  (nescio  qua  animi  propensione  motus)  Gulielmi  Breusii 
Brechiniae  domini  scelera  ita  literis  mandat,  ut  quaedam  minuat  aut 
excuset,  alia  de  industria  praetermittat,  ut  ex  hoc  capite  et  prae- 
cedente manifestum  est.  Illic  enim  ex  quadam  usitata  loquendi 
et  scribendi  consuetudine,  debitae  obedientiae  suo  regi  denegatae 
crimen  extenuat,  et  quodammodo  diluit : hic  integram,  perpetrati  ab 
eodem  Breusio  sceleris,  historiam  praetermittit,  commemoratis  tantum 
quibusdam  circumstantiis,  quibus  illius  proditionis  et  caedis  culpam 
in  alios  transferre  molitur.  Res  vero  acta  haec  est : Postquam  Resus 
filius  Gruffini  Demetiae  princeps,  cum  Henrico  II.  Anglorum  Rege 
apud  Claudiocestriam  stabilem  firmamque  pacem  fecerat,  omnesque 
ejus  provinciae  nobiles  regi  reconciliaverat,  ita  ut  certa  pax  et  tranquil- 
litas restitutae  tandem  viderentur,  Gul.  Breusius  Brechiniae  dominus 
(caedes  et  rapinas  cogitans)  nobiles  quosdam  Ventanos  sub  ami- 
citiae et  benevolentiae  simulatione,  ad  prandium  invitavit  in  castrum 
de  Abergevenni,  quo  cum  omnes  advenissent,  statim  ab  armatorum 
militum  multitudine,  quos  ea  de  causa  in  insidiis  ibi  collocaverat, 
crudeliter  trucidati  sunt;  inter  quos  Sisillus  filius  Dunvallonis  (vel 
filius  Eudaf,  ut  hic  auctor  habet)  et  Gruffinus  filius  ejus,  atque  multi 

alii  ceciderunt.  Hac  cruenta  caede  perpetrata,  hi  immanes  lanii  in 
Sisilli  domum,  quae  non  longe  aberat,  irruentes,  Claudiam  vel  Gladu- 
siam  ejus  uxorem,  Resique  sororem  una  cum  Cadualadro  filio  infante 
e domo  violenter  attraxerunt,  et  quod  magis  horrendum  est,  puerum 
in  conspectu  matris  exquisito  crudelitatis  genere  jugularunt.  His 
tamen  non  obstantibus  mavult  noster  Giraldus  Henricum  Regem  et 
Ranulphum  Poerium  hujus  crudelissimee  caedis  et  turpissimae  prodi- 
tionis insimulare,  quam  Breusium,  qui  hoc  nefandum  crimen  perpe- 
traverat, sicuti  plane  scriptum  reliquit  Matthaeus  Parisiensis,  cujus 
verba,  quia  Neoterici  quidam  ejus  sententiam  mutilantes,  hujus  pro- 
ditionis et  caedis  turpitudinem  suis  scriptis  diluere  nituntur,  adscribere 
non  gravabor:  Eodem,  inquit,  anno  Guliehnus  de  Breusa,  multitu- 
dine Wallensium  in  castello  de  Bergavenni  callide  convocata,  pro- 
hibuit, ne  quis  gladium  ferret  viator  vel  arcum;  sed  illis  hujusmodi 
decreto  contradicentibus,  capitali  omnes  sententia  condemnavit.  Qui 
(ut  proditionis  suae  nequitiam, quasi  sub  velamine  honestatis  palliatam 
intelligas)  haec  fecit  in  ultionem  avunculi  sui  Henrici  de  Plereford, 
quem  ipsi  in  sancto  sabbato  Paschae  antea  peremerunt.  Haec  ille. 

Illud  tempore  hostilitatis  et  belli,  cum  neutra  pars  alteri  fideret, 
factum  est : hoc  autem  scelus  pace  jam  jurejurando  utrinque  firmata, 
sub  amicitiae  specie  committitur. 

* In  libro  illo.  De  Principis  Instructione,  acerbe  admodum  in  Regem 
Henricum  Secundum  invehitur  Giraldus,  ubi  suae  in  illum  malevo- 
lentiae virus  ita  evomit,  ut  suum  inveteratum  odium  satis  manifeste 
prodat. 

GAP.  V. 

DE  TRANSITU  PER  OSCiE  CASTRUM  ET  LEGIONUM  URBEM. 

Igitur  apud  Osca3  castrum  tam  ad  Archiepiscopi  sermonem,  quam 
ad  viri  boni  et  honesti  Gulielmi  Landavensis  Episcopi,  qui  per  suam 
diocesin  nobis  fideliter  astitit,  j^ersuasionem,  Alexandro  quoque 
Banchorensis  ecclesiae  Archidiacono,  ubique  ad  Wallenses  interprete 
existente,  multitudo  virorum  cruce  signatur.  Ubi  et  hoc  praecipue 
notabile  occurrit,  quod  famosissimi  partium  illarum  malefactores, 
homicidae,  praedones,  et  fures  non  absque  multorum  admiratione  sunt 
conversi.  Transeuntes  inde  per  Caerleon, ' Monemuthae  castrum, 
nobilemque  Danubiae  ^ sjlvam,  quae  ferinam  ferrique  copiam  Glo- 
verniae  ministrat,  trans  Vagam,  citraque  Sabrinam,  longe  a laeva 
relinquentes,  in  Novoburgo,'*  ter  Osca  flumine  jam  transcurso,  per- 
noctavimus. Dicitur  autem  Caerleon  urbs  legionum;  Caer  enim 
Britannice  urbs  vel  castrum  dicitur : solent  quippe  legiones  a 
Romanis  in  insulam  transmissae  ibi  hyemare,  et  inde  Urbs  Legionum 
dicta  est.  Erat  autem  haec  urbs  antiqua  et  autentica,  et  a Romanis 
olim  coctilibus  muris  egregie  constructa.  Videas  hic  multa  pristinae 
nobilitatis  adhuc  vestigia : palatia  immensa  aureis  olim  tectorum 
fastigiis  Romanos  fastus  imitantia,  eo  quod  a Romanis  principibus 
primo  constructa,  et  aedificiis  egregiis  illustrata  fuissent ; turrim 
giganteam ; thermas  insignes ; templorum  reliquias,  et  loca  thea- 
tralia muris  egregiis  partim  adhuc  extantibus,  omnia  clausa.  Reperies 
uliique  tam  intra  murorum  ambitum,  quam  extra,  aedificia  subterra- 
nea ; aquarum  ductus  hypogeosque  meatus ; et  quod  inter  alia 
notabile  censui,  stuphas  undique  videas  miro  artificio  consertas. 


[ 44  ] 


lateralibus  quibusdam  et  praeangustis  spiraculi  viis  occulte  calorem 
exhalantibus.  Jacent  hic  duo  nobiles,  et  post  Albanum  et  Amphi- 
balum,  praecipui  Britanniae  majoris  protomartyres,  et  ibidem  martyrio 
coronati,  Julius  scilicet  et  Aaron, ' quorum  uterque  ecclesiam  in  urbe 
insignem  habebat  suo  nomine  decoratam.  Tres  enim  egregiae  in  hac 
urbe  antiquis  temporibus  fuerunt  ecclesiae.  Una  Julii  martyris,  vir- 
gineo Deo  dicata  regularium  choro  venustata ; altera  vero  beati 
Aaron  socii  ejusdem  nomine  fundata,  et  canonicorum  ordine  prae- 
claro nobilitata.  Tertia  vero  metropolitana  sede  Cambriae  totius 
insignita.  Fuit  et  Amphibalus  hinc  oriundus,  beati  Albani  doctor 
et  fidelis  ad  fidem  informator.  Situs  urbis  egregius  super  Oscae 
flumen,  navigio  mari  influente  idoneum  ; silvis  et  parcis  urbs  illus- 
trata. Hic  magni  illius  Arthuri  famosam  curiam  legati  adiere  Ro- 
mani, ubi  et  Dubricius  Archiepiscopus  David  Menevensi  cessit 
honorem,  abhinc  Meneviam  metropolitana  sede  translata,®  juxta 
illud  Merlini  Ambrosii  vaticinium : Menevia  pallio  urbis  legionum 
induetur,  &c. 

Non  procul  inde  stat  rupis  marina  Sabrinis  supereminens  fluctibus, 
quae  Anglorum  lingua  Gouldclyffe  vocatur,  hoc  est,  rupis  aurea,  eo 
quod  aurei  coloris  saxa  praeferat  sole  repercussa,  miro  fulgore  rutu- 
lantia  ; 

Nec  mihi  de  facili  fieri  persuasio  posset. 

Quod  frustra  tantum  dederit  natura  nitorem 

Saxis,  quodque  suo  fuerit  flos  hic  sine  fructu, 

si  foret,  qui  venas  ibidem  et  penitima  terrae  viscera  arte  praevia 
transpenetraret ; si  foret,  inquam,  qui  de  petra  mei  eliceret,  et 
oleum  de  saxo.  Multa  nimirum  occulta  latent  naturae  beneficia, 
quae  per  incuriam  hactenus  incognita  posterorum  educet  cura  pro- 
pensior et  diligentia ; nam  sicut  antiquos  in  humanae  vitae  commodis 
inveniendi  viam  ipsa  necessitas  urgens  edocuit,  sic  junioribus  in- 
dustria sedula  plurimum  contulit,  et  ingenii  perspicacioris  acumen 

multa  modernis  aperuit.  Quoniam,  ut  ait  poeta,  duas  inventionum 
istarum  causas  assignans : 

labor  omnia  vincit 

Improbus,  et  duris  urgens  in  rebus  egestas. 

Notandum  autem,  quod  in  his  urbis  legionum  partibus  fuit  diebus 
nostris  vir  quidam  Cambrensis,  cui  nomen  Melerius,  futurorum  simul 
et  occultorum  scientiam  habens,  cui  talis  hanc  eventus  scientiam 
dedit.  Nocte  quadam  scilicet  Ramis  Palmarum,  puellam  diu  ante 
adamatam  obviam  habens  loco  amoeno,  et  ut  videbatur  opportuno, 
desideratis  amplexibus  atque  delitiis  cum  indulsisset,  statim  loco 
puellae  formosae  formam  quandam  villosam,  hispidam  et  hirsutam, 
adeoque  enormiter  d^ormern  invenit,  quod  in  ipso  ejusdem  aspectu 
dementire  coepit  et  insanire.  Cumque  pluribus  id  annis  ei  durasset, 
tandem  in  ecclesia  Menensi  meritis  Sanctorum  loci  ejusdem,  opta- 
tam sanitatem  recuperavit.  Semper  tamen  cum  spiritibus  immundis 
magnam  et  mirandam  familiaritatem  habens,  eosdem  videndo,  cog- 
noscendo, colloquendo,  propriisque  nominibus  singulos  nominando, 
ipsorum  ministerio  plerunque  futura  praedicebat.  In  longe  vero 
futuris  atque  remotis  (sicut  et  ipsi)  frequentius  fallebatur,  in  propin- 
quioribus'autem  et  quasi  infra  annum  futuris  minus  falli  consueverat. 
Videbat  autem  eos  fere  semper  pedites  et  expeditos,  et  quasi  sub 
forma  venatorum,  cornu  a collo  suspensum  habentes,  et  vere  vena- 
tores non  ferarum  tamen  nec  animalium,  sed  animarum.  Circa 
monasteria  quoque,  et  loca  religiosa  magis  eos  et  in  multitudine 
majori  videri  solebat;  ibi  nimirum  exercitu : ibi  numerosis  opus  est 
viribus,  ubi  rebellio.  Quoties  autem  falsum  coram  ipso  ab  aliquo 
dicebatur,  id  statim  agnoscebat,  videbat  enim  super  linguam  men- 
tientis  dtemonem  quasi  salientem  et  exultantem.  Librum  quoque 
mendosum,  et  vel  falso  scriptum,  vel  falsum  etiam  in  se  continentem 
inspiciens,  statim,  licet  illiteratus  omnino  fuisset,  ad  locum  mendacii 
^ligitum  ponebat.  Interrogatus  autem,  qualiter  hoc  nosset,  dicebat 

daemonem  ad  locum  eundem  digitum  suum  primo  porrigere:  simi- 
liter et  dormitorium  monasterii  cuilibet  intrando,  lectum  monachi 
falsi,  et  religionem  habitu,  non  animo  praeferentis,  eisdem  indiciis 
ostendebat;  dicebat  autem  spiritum  gulositatis  et  crapulae  supra  et 
infra  sordidum  esse:  spiritum  vero  libidinis  et  luxuriae  pulchriorem 
aliis,  sed  foetidissimum. 

Contigit  aliquando,  spiritibus  immundis  nimis  eidem  insultantibus, 
ut  Evangelium  Johannis  ejus  in  gremio  poneretur,  qui  statim  tan- 
quam  aves  evolantes  omnes  penitus  evanuerunt:  quo  sublato  post- 
modum,  et  historia  Britonum  a Galfrido  Arthuro  tractata  experiendi 
causa  loco  ejusdem  subrogata,  non  solum  corpori  ipsius  toti,  sed 
etiam  libro  superposito  longe  solito  crebrius  et  tediosius  insederunt. 
Notandum  hoc  etiam,  quia  Barnabas,  sicut  in  legenda  ejus  habetur, 
Evangelium  Matthaei  super  aegros  ponebat,  et  curabantur;  ex  quo 
patet,  sicut  in  praemisso,  quantae  dignitatis  et  reverentiae  sacrosancti 
evangelii  liber  existat;  et  super  eundem  quisquis  scienter  pejerat, 
quam  periculose  et  damnabiliter  a via  veritatis  exorbitat.  Ad  haec 
autem  casum  Abbatis  Enoci  de  Strata  Marcella  satis  et  plusquam 
satis  per  Wallias  notum  eadem  die,  cujus  nocte  contigit,  multis 
aperuit.  Sicut  ex  dicto  ejusdem  ab  aliis  retento,  circiter  octo  dies 
post  certis  rumoribus  evidenter  apparuit.  Interrogatus  autem  quem- 
admodum hoc  sciebat,  dicebat  daemonem  sub  venatoris  expediti 
specie  mane  ad  ipsum  venisse,  qui  statim  ruinam  Abba-tis  expo- 
nendo, qualiter  ipsum  a monasterio  cum  moniali  aufugere  fecerit, 
quasi  de  tanta  victoria  gaudens  plurimum  et  exultans,  totum  evomuit. 
Forte  ad  correctionem  Abbatis  et  humiliationem  hoc  ei  accidere 
permissum  est.  Sicut  ex  post  facto  claruit,  qui  brevi  reversus,  et 
humilior  eoque  melior  effectus,  nec  divertisse  dicendus:  quia  non 
male  cadit  (ut  ait  Seneca)  quisquis  post  lapsum  fortior  resurgit. 
Fortior  etenim  post  negationem  Petrus ; fortior  post  lapidationem 
Paulus ; et  quoniam  ubi  abundat  delictum,  ibi  superabundabit  et 
gratia.  Fortior  quoque  post  fragilitatem  Magdalena.  Abbati  quoque 

de  Alba  domo  Conano  viro  probo  et  religioso,  quid  de  muliere  qua- 
dam quam  aspexerat,  cogitasset,  in  aure  revelavit;  et  statim  vir 
bonus  concupiscentiam  illam  cum  lachrymis  fatendo,  a tribus  sacer- 
dotibus incontinentiae  disciplinam  suscepit.  Sicut  etenim  hostis 
ille  antiquus  longis  rerum  experientiis  et  subtilitate  naturae  ex  sig- 
nis quibusdam  conjecturalibus  argumentando  de  praeteritis  argute 
futura  conjectat:  sic  et  indiciis  haud  dissimilibus  hominibus  in- 
sidiando, interiorem  mentis  conceptum  per  exteriora  quandoque 
perpendit. 

Fuit  in  eodem  tempore  in  Ventae  inferioris  finibus  daemon  incubus, 
qui  puellam  quandam  adamando,  locumque,  ubi  ipsa  manebat,  fre- 
quentando, cum  hominibus  loquebatur,  et  tam  occulta  quam  futura 
pluries  indicabat.  Interrogatus  autem  inde  Meilerius,  se  hunc  bene 
nosse  dicebat,  et  nomen  ejus  proponebat.  Dicebat  enim  et  contra 
guerram  patriaeque  turbationem  magnam,  spiritus  immundos  cum 
hominibus  conversari  solere,  sicut  et  hic  apparuit,  quia  paulo  post 
partes  illae  per  Hoelum  filium  Jorverti  de  urbe  legionum,  provinciam 
totam  graviter  infestantem,  destructae  sunt.  Eadem  vero  tempestate 
cum  Anglorum  Rex  Hernicus  Secundus  (capto  Albaniae  Rege)  reg- 
num subito  pacificasset,  praedictus  Hoelus  per  guerram  quam 
fecerat  regiam  plurimum  timens  ultionem,  hujusmodi  a Meilerio  in 
majori  angustia  consolationis  verba  suscepit:  Ne  timeas,  inquit, 
Hoele,  regis  indignationem,  quoniam  ad  alias  eum  partes  intendere 
oportebit.  Urbs  etenim  melior  quam  in  transmarinis  habet  jam  a 
Rege  Francorum  obsidetur.  Unde  ad  partes  illas  postpositis  omnibus 
aliis  quanta  poterit  festinatione  transibit.  Cujus  rei  eventum  in  urbe 
Rothomagensi  obsessa  infra  triduum  post,  certis  rumoribus  Hoelus 
accepit.  Proditionem  quoque  castelli  de  Osca,  quod  Hoelus  occu- 
patum detinebat,  longe  ante  praedixit,  et  dominum  suum  Hoelum 
scilicet  inde  praemonuit : se  etiam  ibidem  esse  vulnerandum,  sed  non 
lethaliter,  vivumque  ab  oppido  evasurum  praececinit.  In  hoc  solo 
deceptus,  quia  sic  amicos  hostis  ille  beare  novit:  sic  suos  in  fine 

renumerare  consuevit : quod  eodem  vulnere  paulo  post  lethaliter 
occubuit.^ 

Inter  haec  autem  omnia  admiratione  dignissima  hoc  solum  censui 
magis  admirandum  quod  oculis  carneis  spiritus  illos  tam  aperte 
videbat,  quia  spiritus  oculis  corporalibus  nisi  assumptis  corporibus, 
videri  non  solent.  Si  vero  corpora,  ut  videri  possent,  assumpserant,  ab 
aliis  quoque  praecipue  praesentes  et  prope  positi  quomodo  videri  non 
poterant  ? Sed  forte  corporali  visione  miraculosa  visi  sunt  hi,  cujus- 
modi  visione  Rex  Balthasar  in  Daniele  vidit  manum  scribentis  in 
pariete.  Mane,  Techel,  Phares,  hoc  est,  appensum,  numeratum,  divi- 
sum, qui  et  eadem  nocte  regnum  pariter  et  vitam  amisit.  His  autem 
in  finibus  nostris  quoque  diebus  coeco  dominandi  ambitu,  rupto 
consanguinitatis  et  consobrinorum  foedere,  fides  quam  enormiter  in 
perfidiam  avanuerit,  diffuso  per  Walliam  pravitatis  exemplo,  Cambria 
non  ignorat. 


ANNOTATIONES  IN  CAPUT  V. 

Osca  fluvius  rapidissimus,  cujus  ortus  est  in  nigro  monte,  hanc 
urbem  alluit,  quem  Romani  scriptores  Iscam  vocant,  unde  haec  urbs 
Iscelegia  Latinis  dicitur.  Appellatur  autem  Britannice  Caer  Lheon 
ar  Osyc,  quod  est  urbs  legionum  super  Oscam  fluvium,  ad  differen- 
tiam alterius  urbis  legionum  super  Devam,  quae  vocatur  Caer  Lheon 
ar  Dhowrdwy. 

* Monemutha  nomen  sortitur  a casu  Monae  confluentis  in  Vagam, 
quasi  os  Monae. 

^ Danica  sylva  nemus  est  in  extremo  angulo  inter  Sabrinam  et 
Vagam  confluentes,  a Danis  (quos  et  Dacos  vocant)  nomen  habens, 
qui  Alfredi  Regis  tempore  hanc  sylvam  occupantes  hoc  illi  nomen 
indiderunt. 

* Novum  Burgum,  Britannice  y Castelh  Newyth,  novum  castellum 
Lelando. 

® De  Julio  et  Aarone  sic  scribit  Baleus  in  Catalogo  Scriptorum 
Majoris  Britanniae:  Julius  et  Aaron  famigeratae  legionum  urbis  cives 
praeclari,  et  Amphibali  martyris,  in  Christo  discipuli,  pietatis  orna- 
menta plane  illustria  in  Britannia  fuerunt.  Non  solum  in  sua  patria 
literis  obnixe  invigilabant,  sed  et  exteras  regiones  pro  bonis  artibus 
addiscendis  petebant ; Romaeque  potissimum  studuisse  leguntur. 
Inde  insigniter  eruditos  fuisse  illos  Britannica  passim  narrat  Historia : 
et  Giraldus  illud  idem  in  Hodoeporico  suo  confirmat,  adjecto  etiam 
nobilitatis  calculo.  Hi  tandem  cum  aliis  utriusque  sexus  non  paucis 
(ut  auctores  sunt  Gildas  Badonicus  in  Excidio  Britanniae,  Galfridus 
et  Ponticus  in  chronicis)  magnanimitate  summa  in  acie  Christi  per- 
stantes, martyrium  infractis  animis  pertulerunt.  Unde  et  Bedas 
cap.  7 primi  libri  Anglicanae  Historiae,  post  Albani  mentionem  haec 
scribit:  Passi  sunt  ea  tempestate  Aaron  et  Julius,  legionum  urbis 
cives,  aliique  utriusque  sexus  diversis  in  locis  perplures,  qui  variis 
cruciatibus  torti,  et  inaudita  membrorum  discerptione  lacerati,  ani- 
mas ad  supernae  civitatis  gaudia  perfecto  agone  miserunt.  Et  ista 
fiebant  anno  Christi  292,  regnante  in  Britannia  Constantio  Chloro, 
sub  cujus  postea  regimine,  cum  Imperator  esset,  k tanta  clade  ita 
immunes  ejus  urbes  erant,  ut  asylum  Christianis  afflictis  tutissimum 
foret  illa  ipsa  Britannia.  Refert  Johannes  Rossus  Warwicensis  in 
libro  suo  de  Wigorniensibus  Episcopis,  magnum  in  Britannia  Chris- 
tianorum numerum,  quod  praedictum  Amphibalum  praedicantem 
audiverit,  impiorum  telis  occubuisse,  in  loco,  qui  post  adventum 
Saxonum  in  insulam  ab  eventu  Lichefelde  vocatus  est,  id  est,  cadave- 
rum campus.  Saevitia  (inquit  Georgius  Major)  et  furoribus  Dioclesiani 
vehementer  labefactata  est  Christiana  religio  in  gente  Britannorum. 
Ea  enim  labes,  teste  Gilda,  ita  mortales  generatim  corrupit,  ita 
Christianam  religionem  exinanivit,  ut  illa  admodum  in  paucis  integra 
remanserit.  Hinc  Tertullianus  magnus  ecclesiae  doctor  ante  aliquot 

annos  opportune  dixerat,  in  opere  suo  contra  Judaeos:  Britannorum 
inaccessa  Romanis  loca,  vero  Regi  Christo  esse  subdita.  Doctrinam 
(inquit  praedictus  Major)  et  veros  cultus  ab  Apostolorum  discipulis 
acceperunt  Britanni,  cujus  puritatem  passim  in  omnibus  ecclesiis 
magno  studio  ac  martyrio  tuebantur.  Haec  ille. 

® De  hac  sedis  translatione,  tradunt  autores,  Davidem  Xanti 
Cereticae  provinciae  reguli  filium  ex  Melaria  virgine  vestali  genitum 
diutina  praedicatione  et  disceptationibus  publicis  Pelagianam  haere- 
sin  ex  Britannica  ecclesia  profligasse ; atque  ob  id  d Dubricio  urbis 
legionum  archipraesule  factum  esse  Cambriae  metropolitem,  archi- 
praesulatu  illi  resignato : qui  cum  Arthuro  Britannorum  Rege  ita  egit, 
ut  illius  voluntate  ab  urbe  legionum  ad  suam  Meneviam  archiepi- 
scopalem  sedem  transferret,  ut  Ranulphus  Cestrensis  monachus  fusius 
tradit,  lib.  i.  cap.  52,  ubi  omnes  Cambrorum  episcopi  ab  archiepis- 
copo  Menevensi  sacrati  sunt,  usque  ad  Normannorum  adventum. 
Curavit  etiam  ut  sui  nominis  titulum  ea  sedes  haberet,  ita  ut  fanum 
Davidis  deinceps  vocaretur.  Qua  de  re  vide  infra  lib.  ii.  cap.  1. 

’’  Variae  sunt  daemonum  ludificationes,  quibus  simplicium  hominum 
credulitate  et  ignorantia  abutentes,  in  aeternum  eos  exitium  protru- 
dere moliuntur:  improbi  etiam  homines  (Augustino  teste)  malarum 
rerum  cupidi,  occulto  quodam  judicio  divino  traduntur  illudendi  et 
decipiendi  pro  meritis  voluntatum  suarum,  illudentibus  atque  decipi- 
entibus eos  praevaricatoribus  angelis,  quibus  ista  pars  mundi  infima, 
secundum  pulcherrimum  rerum  ordinem  divinae  providentiae  lege  (ut 
scribit  Wierus)  subjecta  est.  His  emm  portentis  per  diabolorum 
fallaciam  illuditur  curiositas,  quando  id  impudenter  appetunt  scire, 
quod  nulla  ratione  competit  eis  investigare.  Haec  potestas  immundis 
spiritibus  ideo  datur,  ut  perniciosos  sibi  aptent : hoc  est  pravos  ho- 
mines seducant:  illos  scilicet  qui  spernunt  veritatem,  et  credunt 
mendacio,  juxta  Pauli  sententiam : Sanam  doctrinam  non  ferent,  sed 
ad  sua  desideria  coacervabunt  sibi  magistros  prurientes  auribus ; et  a 
veritate  quidem  auditum  avertent,  ad  fabulas  autem  convertentur. 

onerati  peccatis : ducentur  variis  desideriis,  semper  discentes,  nun- 
quam ad  scientiae  veritatem  pervenientes.  Hos  Paulus  filios  contu- 
maces vocat,  in  quibus  agit  spiritus  ille,  cui  potestas  est  aeris,  eludens 
subtilitate  et  dolo  inevitabili  haec  sua  instrumenta  in  ipsius  induc- 
tiones propendentia.  Vide  ea  quae  scribuntur  ab  Olao  Gotho  in  fine 
libri  tertii  de  Gentibus  Septentrionalibus ; et  apud  Augustinum  lib.  ii. 
de  Civitate  Dei,  in  secunda  parte,  caus.  26.  q.  5 episcopi. 

GAP.  VI. 

DE  TRANSITU  PER  NEWBURGUM  ET  CAERDYF. 

Apud  Novumburgum  itaque  ubi  Oscae  flumen  ab  originali  de  Can- 
trefbachan  fonte  descendens  in  mare  dilabi tur,  ad  crucis  obsequia 
multis  allectis,  fluvio  Remni  transcurso,  ad  nobile  super  aquam  Taf 
de  Caerdyf  castrum  pervenimus.*  Serpit  autem  in  Noviburgi  finibus, 
terra  scilicet  de  Gwentlwc,  rivulus  cui  nomen  Nant  Pencarn,  non 
tam  aquarum  profunditate  quam  alvei  concavitate,  palustrique  limo- 
sitate,  non  nisi  certa  per  loca  vadaque  transmeabilis  : habuerat  autem 
antiquitus  vadum,  cui  nomen  Ryd  Pencarn,  ad  quod  publica  strata 
ducebat.  Sonat  autem  Latine  vadum  sub  capite  rupis ; Ryd  enim 
Britannice,  vadum  Latine ; Pen  caput ; Carn  rupis.  De  quo  Merli- 
nus  Silvestris  mentionem  faciens,  in  haec  verba  prorupit;*  Cum 
fortem  lentiginosum  in  dextrales  Britones  irruere  videris,  si  Ryd  Pen- 
carn transierit,  Cambriae  vires  noveris  enervari.  Contigit  autem  nostris 
temporibus  cum  Anglorum  Rex  Henricus  II.  in  Resum  Gruffini 
filium  arma  sumeret,  et  per  maritimam  dextralis  Cambriae  viam  versus 
Caermardin  tenderet,  die  quo  Nant  Pencarn  transire  debuerat,  anti- 
qui partium  illarum  Britones  circa  praedictum  vadum  cum  summa 
sollicitudine  principis  adventum  observabant : scituri  pro  certo,  quo- 
niam et  fortem  noverant  et  lentiginosum,  si  vadi  transitus  concorda- 
verit, de  ipso  proculdubio  vaticinium  esse  complendum.  Cum  igitur 
rex  ad  praedictam  aquam  via  duce  festinasset,  et  vaticinali  veterique 
vado  dudum  obsoleto,  ad  aliud  ejusdem  aquae  vadum  (quod  moder- 
nior usus  frequentaverat)  jam  transire  parasset,  tybicines  et  buccina- 
tores, quos  Cornhiriet  vocant,  ab  hir,  quod  est  longum,  et  cornu,  eo 

quod  longis  in  cornubus  flatum  emittant,  ex  altera  vadi  ripa  quasi 
regi  exultantes  in  ejusdem  honorem  buccinare  coeperunt.  Unde  cum 
equus  in  quo  rex  sedebat  prae  timore  tam  horribilis  et  insueti  sonitus 
calcaria  respuens,  aquam  intrare  j)rorsus  abnueret,  rex  lora  regyrans, 
ad  antiquum  vadum  se  conferre  ira  praevia  deproperavit,  quo  statim 
impetuose  transcurso,  Britones  eo  experimento,  quasi  de  imminente 
jam  excidio  moesti  ad  propria  sunt  reversi.  In  castro  quoque  de 
Caerdyf  contigit  his  nostris  diebus  res  memoratu  non  indigna.  Clau- 
diocestriae  namque  comes  Gulielmus  Roberti  comitis  filius,  qui  cum 
castro  praedicto  totam  provinciam  de  Gwladuorgan,  i.  e.  terra  Mor- 
gani,  jure  haereditario  possidebat,*  cum  quodam  homine  suo,  cui 
nomen  Yvorus  agnomen  Modicus  erat,  forte  guerram  habuerat,  erat 
enim  vir  staturae  modicae,  sed  animositatis  immensae.  Wdllensium 
more  montana  quaedam  et  silvestria  possidens,  quae  tamen  illi  comes 
vel  auferre  prorsus  vel  mutilare  contendebat.  Nocte  igitur  quadam 
quanquam  castrum  de  Caerdyf  murorum  ambitu  munitissimum  ex- 
cubiarum multitudine  personaret:  quanquam  militibus  centum  et 
viginti,  nec  non  et  archariis  multis,  stipendiaria  quoque  plurima 
urbs  redundaret ; inter  tot  tamen  praesidia  et  securitatis  argumenta, 
praedictus  Yvorus  scalis  allatis  clam  muros  irrepens,  comitem  et 
comitissam  cum  parvo  quem  unicum  habebant  filio  secum  educens, 
ad  silvestria  perduxit,  nec  remisit,  donec  quicquid  injuste  ablatum 
fuerat,  et  ampliora  recuperasset : teste  namque  poeta: 

Spectandum  est  semper  ne  magna  injuria  fiat 

Fortibus  et  miseris : tollas  licet  omne  quod  usquam  est 

Argenti  atque  auri,  spoliatis  arma  supersunt. 

In  hoc  eodem  oppido  de  Caerdyf  Anglorum  Rex  Henricus  Secundus 
in  reditu  ab  Hibernia,  sabbato  primo  post  Pascha  cum  pemoctasset, 
missaque  mane  dominica  scilicet  jam  audita,  cum  a capella  Sancti 
Pirani  praeter  regem  omnes  exissent,  ipso  in  orationibus  plus  solito 
tunc  forte  morante : tandem  cum  exiret,  et  ad  ostium  capellae  jam 

equum  ascenderet,  astitit  ei  vir  quidam  ante  faciem,  poste  quodam 
praefixo,  quasi  propodio  fungens,  flavus,  tonsuraque  rotunda,  vultus 
macilenti,  staturae  aliquantulum  procerae,  aetatis  quasi  circiter  annos 
quadraginta,  tunica  indutus  alba  usque  ad  calcum  pedis  demissa, 
zona  praecinctus,  et  pedibus  nudis,  qui  et  regem  in  haec  verba  quasi 
Teutonice  convenit : God  hold  ye  cuinge ; quod  Latine  sonat,  Deus  te 
custodiat  rex;  et  postea  eadem  lingua  prosecutus  est  in  hunc  modum: 
Salutat  vos  Christus,  et  pia  mater  ejus,  Joannes  quoque  Baptista,  et 
Apostolus  Petrus,  mandantes  vobis,  quatenus  per  totas  ditioni  vestrae 
terras  subditas,  ne  mercatus  dominicis  diebus  fiant,  firmiter  inhiberi 
faciatis,  et  quod  illis  nihil  uspiam  operis  fiat,  nisi  divinum  officium, 
et  illud  devote  facere  et  audire,  praeter  cibaria  solum,  quae  ad  usum 
diurnum  praeparentur.  Quod  si  feceritis,  nihil  unquam  inchoabitis 
quod  fine  bono  non  compleatur,  vitamque  feliciter  consummabitis. 
Rex  autem  militi,  cui  nomen  Philippus  de  Mercros,  qui  frenum  equi 
tenebat,  dixit  lingua  Gallica : Quaere  d rustico,  utrum  hoc  somnia- 
verit. Et  cum  Anglice  miles  exponeret,  subjecit  ille  lingua  priori : 
Sive  hoc  somniaverim  sive  non,  vide  quis  hodie  dies  sit,  loquens  Regi, 
non  interpreti ; quia  nisi  hoc  feceris,  vitamque  maturius  emenda- 
veris, priusquam  annus  iste  praetereat,  tales  de  re,  quam  plus  in 
mundo  diligis,  rumores  audies,  talemque  turbationem  inde  recipies, 
quae  tibi  usque  ad  exitum  vitae  non  deficiet;  et  cum  Rex  hoc  dicto 
equo  calcaribus  monito,  parum  versus  portam  et  quasi  passibus  octo 
processisset,  lora  regyrans:  Vocate  mihi,  inquit,  bonum  hominem 
illum ; et  cum  miles  praedictus,  et  juvenis  quidam,  cui  nomen  Guli- 
elmus,  qui  soli  tunc  in  oppido  cum  rege  remanserant,  illuni  vocas- 
sent,  et  non  inventum  primo  in  capella,  deinde  per  aulam  et  diversoria 
cuncta  quaesiissent,  nusquam  comparuit.  Rex  autem  eo  non  reperto, 
cum  tamen  diutius  eum  solus  in  oppido  dum  alii  quaererent,  expec- 
taret,  mcestus  plurimum  et  plangens,  quod  amplius  ei  loquutus  non 
fuisset,  versus  Novumburgum  per  pontem  de  Remni  iter  arripuit. 
Sicut  autem  comminando  vir  ille  promiserat,  sic  anno  contigit  non 

completo ; filii  namque  ipsius  tres,  primaevus  sc.  Henricus,  et  alii  duo, 
Pictavensis  sc.  et  Brito  post  ipsum,  in  quadragesima  sequente  ad 
reo;em  Francorum  Ludovicum  discesserunt.  Unde  tanta  mota  est  ei 
inquietatio,  quantam  antea  nunquam  habuerat,  et  quae  semper  ei 
usque  ad  extremum  spiritus  halitum,  per  aliquem  filiorum  fere  inces- 
santer perduravit.  Multas  et  alias  praemonitiones  et  castigationes 
rex  iste  divina  miseratione  (quae  magis  conversionem  peccatorum 
appetit,  quam  eversionem)  circa  eadem  tempora  et  fini  propinquiora 
suscepit,  quas  tamen  omnes  animo  obstinato  et  corde  indurato  ih- 
corrigibilis  omnino  contempsit : sicut  in  lib.  De  Principis  Instructione- 
(Deo  propitiante)  plenius  ostendetur. 

Distat  autem  non  magnis  abhinc  spaciis  insula  modica  in  Sabrini 
maris  littore  sita,  quam  accolae  Barri,  a nomine  Sancti  Baroci  loci 
ejusdem  olim  cultoris,  sic  dicta ; cujus  et  reliquiae  in  capella  ibidem 
sita,  hederae  nexibus  amplexata,  in  feretrum  translatae  continentur. 
Ab  hujus  etiam  insulae  nomine  viri  nobiles  maritimarum  australis 
Cambriae  partium,  qui  eidem  insulae  cum  terris  finitimis  dominari 
solent,  sunt  denominati.  A Barris  scilicet  primo  agnomen,  postea 
cognomen  de  Barri  suscipientes.  Est  autem  hic  notabile,  quod  in 
ipso  insulae  introitu  in  rupe  marina  apparet  rimula  permodica,  ad 
quam  si  aurem  apponas,  audies  operae  strepitum  quasi  fabrilis : nunc 
follium  flatus,  nunc  marculorum  ictus,  riunc  cotis  et  ferri  sonora 
fricamina,  stridentesque  cavernis  stricturas  caljbum  et  hanelum  for- 
nacibus ignem.  Ceterum  haud  difficile  credendum  ex  aquis  marinis 
occulte  subintrantibus  sonum  hujusmodi  provenire  posse,  ubi  quo- 
niam non  minus  retrogradis  et  refluis  fluctibus  vacuato  prorsus  littore 
continuatur,  quam  repleto. 

ANNOTATIONES  IN  CAPUT  VI. 

* Caerdyf  Britannice  hodie  Caerdhjdh  vocatur,  sed  corrupte. 
Lelandus  antiquarius  Caerdaf  appellat,  a Taf  fluvio  praeterlabente 
nomine  indito:  condita  autem  urbs  est  a Roberto  Claudiocestrensi 
Comite,  Henrici  Primi  filio  notho,  qui  Matildem  filiam  et  haeredem 
Roberti  filii  Plammonis,  qui  jure  gladii  (ut  postea  dicturi  sumus)  Mor- 
ganniam  provinciam  obtinuit,  conjugem  habuit. 

* De  Merlino  Silvestri,  et  ejus  vaticiniis  vide  infr.  lib.  ii.  cap.  8. 

^ Morgannia  Britannice  Guladvorgan,  id  est,  provincia  Morgani, 
sic  dicta  (ut  Galfridus  et  Castoreus  habent)  a Morgano  rege  in  ea 
regione  caeso  a consobrino  suo  Cunedagio  ante  Romam  conditam : 
vel  potius  ut  ego  non  sine  ratione  conjicio  a Morgano  cognominato 
Mwynuawr,  qui  tempore  Edgari  Regis  Angliae,  illius  regionis  domi- 
nus existens,  plurima  bella  cum  Saxonibus  gessit,  de  quo  memoriae 
proditum  est,  illum  d suis  subditis  ita  diligi,  ut  eo  ad  bellum  profi- 
ciscente, omnes  qui  arma  ferre  possent  illum  ultro  sequerentur:  nec 
ullus  in  universo  ejus  exercitu  inveniretur,  qui  domini  sui  causa 
mortem  oppetere  recusaret.  Hic  abavus  fuit  Gurguntii  patris  Jestini 
illius,  qui  a Roberto  filio  Hammonis  universa  hujus  regionis  haeredi- 
tate  spoliatus  fuit;  cujus  Roberti  filiam  unicam  et  haeredem  solam 
(ut  ante  diximus)  Robertus  nothus  Henrici  Primi  Claudiocestriae 
Comes  duxit,  ex  qua  hunc  Gulielmum  suscepit. 

Tres  fuerunt  hujusmodi  admonitiones  Henrico  Regi  de  vita  sua 
corrigenda  factae.  Prima  est  haec,  de  qua  hic  mentionem  facit  noster 
Giraldus.  Secunda  facta  est  a quodam  Hibernico,  qui  eum  admo- 
nuit, ut  mores  corrigeret  suos,  secretiorum  quorundam  signorum 
adjectione  usus,  ut  fidem  sibi  apud  Regem  acquireret.  Tertia  cum 
Rex  in  Normanniam  trajecisset,  miles  quidam  de  Lindesey,  cujus 

nomen  erat  Philippus  de  Estrebj,  ad  illum  accedens,  sequentes 

septem  articulos  ad  regale  ejus  officium  pertinentes  ei  proposuit, 

videlicet : 

1.  Si  Catholicam  Christi  religionem  foveret. 

2.  Si  leges  justas  et  aequas  statueret. 

3.  Si  neminem  tametsi  reum  sine  legitimo  judicio  condemnaret,  quae 
tria  in  sua  inauguratione  interposito  juramento  voverat. 

4.  Si  terras  et  possessiones,  quas  justis  haeredibus  minus  juste  abstu- 
lerat, iterum  restitueret. 

o.  Si  justitiam  sine  donis  et  muneribus  subditis  suis  administrari  faciat. 

6.  Si  ministrorum  et  militum  stipendia  debite  persolvantur,  ita  ut  ab 
injusta  populi  expilatione  abstineant. 

7.  Si  denique  Judaeos,  qui  gravioribus  usuris  universas  ejus  subditorum 
opes  depeculabantur,  h suis  ditionibus  expelleret : fore  prosperum 
et  gloriosum  reliquum  ejus  vitae  cursum,  eumque  ad  septennium 
usque  regnaturum,  crucemque  sacram  ab  infidelibus  esse  vindica- 
turum dicebat : sin  autem  vitae  et  morum  suorum  emendationem 
negligeret,  anno  quarto  illum  cum  ignominia  esse  moriturum 
affirmabat. 


1 

GAP.  VII. 


DE  SEDE  LANDAFENSI,  ET  MONASTERIO  DE  MARGAN,  CUM  PAR- 
TIUM ILLARUM  NOTABILIBUS. 

Igitur  in  crastino  crucis  (apud  Landaf)  negotio  publice  proposito, 
astantibus  hinc  Anglis,  inde  Wallensibus,  ex  utroque  populo  plurimis 
ad  crucem  allectis,  ea  nocte  ibidem  cum  episcopo  loci  ejusdem 
Gulielmo  viro  discreto  et  honesto,  moram  fecimus.  Sonat  autem 
Landaf  ecclesia  sita  super  Taf  fluvium,  quae  et  ecclesia  Sancti 
Teileau  ejusdem  olim  episcopi  nunc  dicitur.  Mane  ergo  missa  in 
ecclesia  cathedrali  principalique  altari  ab  Archipraesule  celebrata, 
statim  versus  nobile  Cisterciensis  ordinis  monasterium  de  Margan, 
per  cellulam  de  Ewenith  iter  incunctanter  arripuimus.  Erat  autem 
monasterium  de  Margan  prae  aliis  cunctis  ordinis  illius  per  Cam- 
briam  locis,  praesidente  tunc  viro  literato  et  discreto  Abbate  Conano, 
charitativa  largitione  laudatissimum : unde  et  aliquoties  gravi  in- 
gruente famis  articulo,  certum  noveris,  et  indubitata  veritate  com- 
pertum, ob  immoderatam  largifluae  chari tatis  abundantiam,  quam  in 
peregrinos  et  pauperes  infatiganter  exercuerat,  deficiente  aliquoties 
farre  penuque,  sensibile  fuisse  divinitus  augmentum  appositum,  tan- 
quam  lecythi  oleum,  Elisei  beneficio  pauperi  mulierculae  multipli- 
catum. Circa  prima  vero  fundationis  tempora,  juvenis  quidam  de 
finibus  illis  genere  Cambrensis,  terras  quasdam  monasterio  datas 
acriter  sibi  vendicans,  et  in  usus  proprios  redigere  parans,  post  mul- 
tas infestationes  demum  instinctu  daemoniaco  grangiam  monachorum 
optimam  blado  refertam  igne  combussit:  et  statim  amens  effectus 
per  patriam  discurrere  coepit  rabie  plenus  et  insania,  nec  ab  errore 

cessavit,  donec  a parentibus  captus  fuerat  atque  ligatus ; porro  ruptis 
mane  vinculis,  fatigatisque  custodibus  ad  monasterii  denique  portam 
evasit,  clamans  incessanter,  et  ululans,  se  monachorum  ministerio 
totum  intrinsecus  igne  comburi ; et  sic  planctu  miserabili  vociferando 
spiritum  infra  paucos  dies  exhalavit. 

Contigit  autem  ut  ab  alio  quodam  juvene  in  hospitum  aula  verbe- 
rato statim  in  crastino  divina  ultione  sequuta  injuriosus  ille  ab  hos- 
tibus interimeretur,  et  eodem  aulae  loco,  quo  fuit  injuria  sacrae  domui 
et  fratribus  astantibus  irrogata,  exanime  corpus  extenderetur.  His 
quoque  nostris  diebus  ingruente  famis  inedia,  et  maxima  in  paupe- 
rum turba  quotidie  ad  januam  jacente,  de  communi  fratrum  consilio 
ad  charitatis  explendae  sufficientiam  propter  bladum  in  Angliam 
navis  Bristollium  missa  est.  Quae  cum  diutinam  ibidem  vento  con- 
trario moram  fecisset : die  quo  in  monasterio  tam  ad  usus  pauperum 
quam  monachorum  annona  deficere  debuit,  nave  non  redeunte,  sed 
locum  potius  miraculo  dante,  contigit,  ut  campus  prope  monasterium 
per  mensem  et  amplius,  ante  commune  maturationis  tempus,  et 
antequam  messis  aliqua  per  patriam  meteretur,  cum  multorum  ad- 
miratione subito  maturus  inveniretur.  Unde  tam  fratribus  quam 
pauperum  turbis  sufficientem  usque  ad  autumnum  alimoniam  divina 
miseratio  ministraret.  His  igitur  et  nonnullis  aliis  virtutum  signis, 
locus  Deo  acceptus  diligi  a cunctis  coepit  et  venerari. 

Accidit  autem  his  nostris  diebus,  quatuor  Caradoci  filii  lestini 
filiis,  et  Resi  Principis  ex  sorore  nepotibus  his  in  finibus  herili  por- 
tione (sicut  Wallensibus  mos  est)  pro  patre  dominantibus;  Morgano 
videlicet  et  Meredjtho,  Oeno  et  Caduallono,  quod  per  invidiam  et 
Cainiticam  malitiam  (quae  jam  inveterasset)  iterum  renatam.  Oenum 
fratrem  Caduallonus  interemit:  nec  mora;  divina  ultione  subsecuta, 
cum  castrum  quoddam  hostiliter  invasisset,  muri  subito  super  ipsum 
facta  ruina  minutim  confractus  interiit,  inter  tot  tam  sui  quam  fratrum 
suorum  exercitus  viros,  dignas  perpetrati  facinoris  et  fratricidii  poenas 
luens  solus  miserabiliter  ex  tinctus  occubuit. 

Accidit  hic  quoque  res  memoratu  non  indigna;  leporarius  enim  prae- 
dicti Oeni,  magnus  et  pulcher,  et  mira  varietate  discoloratus,  septem 
vulnera  sagittis  et  lanceis  corpore  perforato,  non  absque  tamen  plu- 
rima hostium  et  homicidarum  caninis  morsibus  laceratione,  in  domini 
defensione  suscepit;  qui  et  postea  Anglorum  tunc  Regi  Henrico 
Secundo  vulneribus  recenter  in  cicatricem  obductis,  a Comite  Clau- 
diocestriae  Gulielmo,  ad  tanti  tam  egregii  facinoris  ostentum  est 
transmissus.  Prae  omni  namque  bestia  plus  hominem  canis  et  diligit 
et  dinoscit : qui  et  interdum  sublato  domino  vivere  recusat,  et  pro 
domino  mortis  subire  discrimina  non  formidat ; igitur  et  mori  pro 
dominis  et  commori  dominis  est  paratus.  Unde  et  exemplum  unum, 
quod  Suetonius  tangit  in  libro,  qui  de  animantium  naturis  inscribi- 
tur : et  Ambrosius  quoque  in  Exameron  narrat,  hic  interserere  non 
superfluum  reputavi.  Ferunt  Antiochiae  in  remotiore  urbis  parte 
crepusculo  necatum  virum,  qui  canem  sibi  adjunctum  haberet ; miles 
quidam  praedandi  studio  minister  necis  extiterat : tectus  idem  tene- 
broso adhuc  diei  exordio,  in  alias  partes  concesserat ; jacebat  inhu- 
matum cadaver ; frequens  spectantium  vulgus  astabat ; canis  questu 
lachrymabili  domini  deflebat  aerumnam : forte  is,  qui  necem  intule- 
rat, ut  se  habet  versutia  humani  generis,  quo  versandi  in  medio 
auctoritate  praesumpta,  fidem  assereret  innocentiae,  ad  illam  circum- 
spectantis populi  coronam  accessit,  et  velut  miserans  appropinquavit 
ad  funus.  Tunc  canis  sequestrato  paulisper  luctu  doloris,  arma 
ultionis  assumpsit,  atque  apprehensum  lenuit,  et  velut  epilogo  quo- 
dam miserabile  carmen  immurmurans,  universos  convertit  in  lachry- 
mas : probationem  detulit,  quod  solum  tenuit  h plurimis,  nec  demisit . 
praesertim  cum  nec  odii  neque  invidiae  aut  injuriae  alicujus  poterat 
objectione,  crimen  illatum  evacuari. 

Ob  tantam  igitur  tam  vehementem  homicidii  praesumptionem 
(milite  tamen  constanter  inficiante)  judicatum  est,  duello,  rei  certi- 
tudinem experiri.  In  campo  itaque  constitutis,  et  vulgi  circumstante 
corona,  hinc  cane  dentibus  armato,  illinc  baculo  cubitali  milite 

munito : tandem  cane  victore  victus  homicida  succubuit,  et  ignomi- 
niosam publico  patibulo  poenam  dedit. 

Refert  Plinius,  refert  et  Solinus,  regem  quendam  studio  vena- 
tionis non  mediocriter  deditum,  cum  ab  hostibus  aliquando  captus 
fuisset  et  incarceratus ; quia  canes  dilexerat,  per  caninos  demum 
regionis  illius  exercitus  ad  montana  et  silvestria  per  se  sponte  seques- 
tratos, et  inde  tam  in  homines  quam  in  armenta  et  pecudes  impetus 
faciendo,  et  atrociter  desaeviendo,  demum  absque  alio  quolibet  neces-  , 
sariorum  juvamine  modo  mirando  liberatum;  et  praeterea,  ea  quae 
de  canum  natura  experientia  didici,  oculisque  meis  plerumque  con- 
spexi, explicabo.  Canis  in  rebus  agnoscendis,  dominoque  praecipue, 
quem  forte  veluti  in  turba  per  aliquantulum  tempus  amiserit,  plus 
naribus  quam  oculo  credit.  Primum  etenim  in  domino  seu  ductore 
perdito  reperiendo,  oculis  inspicit,  deinde  nares  ad  certius  investigan- 
dum vestibus  apponit : quanquam  totas  infallibilis  experientiae  vires 
eidem  in  naribus  natura  plantaverit.  Item,  medicinam  portat  lingua 
canina,  sicut  e contra  mortem  lingua  lupina.  Unde  et  sicut  vulneri- 
bus canis  lingendo  medetur,  sic  vulnera  lupus  lingua  corrumpit. 
Canis  autem  si  vel  collo  vel  capite,  vel  alia  quavis  corporis  parte,  quo 
linguam  flectere  non  valeat,  vulnus  accepit : pede  posteriori  linguae 
beneficium  quasi  nuntio  fideli,  transfert  ad  laesionem. 


ANNOTATIONES  IN  CAPUT  VII. 

M IRA  sunt  quae  de  canum  natura  apud  probatissimos  auctores  re- 
periuntur ; ut  illud  apud  Plinium  libro  viii.  c.  40.  Cum  ex  causa 
Neronis  Germanici  filii  in  T.  Sabinum  animadverteretur,  quamdiu 
in  vinculis  erat  detentus,  canis  ejus,  quem  a catulo  nutriverat,  a 
carcere  nunquam  abigi  potuit,  eoque  postea  ad  scalas  Gemonias 
deducto,  gementium  more  latrando  semper  domino  astitit,  miranti- 


busque  hominibus  panem  quem  illi  aliquis  obtulerat,  non  manducans 
ori  domini  admovebat : qui  posteaquam  in  Tiberim  projectus  fuit, 
in  amnem  statim  dominum  secutus,  caput  ejus  ex  aqua  ut  poterat, 
elevabat,  donec  ipse  ab  aquis  suffocaretur.  Nec  dissimile  est  quod 
reperitur  apud  Tzetzem  Chii.  3,  de  cane  Silonii  centurionis  Romani 
in  praelio  interfecti,  qui  domini  sui  corpus  k feris  et  avibus  defendens, 
illud  donec  sepulturae  traderetur  non  deseruit.  Cum  Lysimachus 
interfectus  esset,  corpus  humi  stratum,  et  ab  omnibus  derelictum, 
canis  domesticus  plurimum  contendens  et  decertans,  ab  avibus  fe- 
risque illaesum  tamdiu  praestitit,  quoad  Phorax  quidam  Pharsalicus 
advenit,  qui  illud  cremandum  de  more  curavit ; cum  autem  in  rogum 
accensum  injectum  est  corpus,  canis  in  flammam  se  conjecit,  et  una 
cum  illo  igne  absumptus  est.  Auctor  est  App.  in  Syriae. 

GAP.  vm. 

DE  AVENNJl  ET  NETH  FLUVIIS  TRANSCURSIS.  DE  ABERTAWE 

QUOQUE  ET  GOER. 

Profecti  abinde,  non  procul  a Margano,  ubi  sabulosi  littoris  et 
maris  influentis  alternae  incipiunt  vicissitudines,  Avennae  fluvium  sub 
plurimo  tamen  reflui  maris  moramine  transvadavimus ; et  inde 
versus  Neth  fluvium  via  maritima  festinantes,  primaevum  Carodoci 
filium  Morganum  ducem  et  praevium  habuimus.  Accedentibus  itaque 
nobis  ad  aquam  prae  aliis  australis  Cambriae  fluviis  vivi  sabuli  peri- 
culis, totumque  subito,  quod  ingeritur  absorbentis  inaccessibilem, 
inter  clitellarios  multos,  qui  via  versus  mare  venerant  inferiore,  unus 
quem  solum  qui  scripsit  haec  ibidem  habebat,  quanquam  medius  in 
turba  conferta  incederet,  solus  tamen  quasi  in  abyssum  descendit. 
Sed  demum  tamen  non  absque  sarcinae  detrimento  librorumque 
laboriosa  simul  et  periculosa  juvenum  opera  vix  extractus  evasit. 
Quanquam  igitur  partium  illarum  principem  Morganum  viae  ducem 
haberemus,  sub  periculo  tamen  multo  plurimorumque  lapsu  ad 
aquam  pervenimus:  per  sabulum  quippe  absorbens  contra  ducis 
monita  nos  viae  insolitae  festinare  coegit,  et  timor  addidit  alas : cum 
per  hujuscemodi  pericula  (sicut  ibi  didicimus)  sit  potius  incessus 
moderata  maturatione  temperatior.  Sed  quoniam  quolibet  menstruo 
maris  incremento,  amnis  illius  vada  mutantur,  quolibet  nubigero 
imbrium  augmento  non  reperiuntur,  pluvialibus  inundationibus  exu- 
berantibus undis : navigio  non  vado  transvecti  sumus,  monasterio  de 
Neth*  k dextro  relicto,  iterum  Meneviae  partibus  appropinquantes, 
et  Landavensis  ecclesiae  dioecesim  (quam  apud  Abergavenni  intra- 
vimus) post  terga  relinquentes. 

Accidit  autem  his  nostris  diebus  Menevensi  Episcopo  David  Se- 
cundo hac  iter  agente,  et  vado  recenti  maris  influentis  procella  tur- 
bato, Capellanus  quidem  de  finibus  illis  Rotherch  scilicet,  agnomine 
Falcus,  quoniam  transeundarum  fuerat  gnarus  aquarum,  vadi  prae- 
tentandi periculum  Episcopo  praecipiente  suscepit.  Sed  cum  equum 
ipsi  grandem  et  fortem,  et  ex  toto  comitatu  ad  hoc  fideliter  electum 
praesbyter  ascendisset,  vado  statim  transmeato  : quoniam  suspen- 
sionis sententiam  nuper  incurrerat,  ad  ipsa  quae  non  procul  aberant 
silvestria  fuga  maturata  se  proripuit : nec  revocari  ullatenus  potuit, 
donec  sumpta  securitatis  et  indemnitatis  cautione : hinc  equus,  et 
illinc  missa  restitueretur.* 

Intrantes  itaque  provinciam  quae  Goer  dicitur,  in  castro  de 
Sweynsei,  quod  et  Cambrice  Abertawe  vocatur,  id  est,  casus  Tawe 
fluvii,  pernoctavimus.  Mane  vero  post  missam  populo  convocato, 
plurimisque  ad  crucem  allectis,  vir  quidam  partium  illarum  aetate 
provectus,  cui  nomen  Cadorus,  ad  Archipraesulem  accedens,  eum  in 
haec  verba  convenit : Domine,  si  mihi  pristinae  vires  suppeterent,  et 
juventutis  elapsae  robur  adesset,  laudabilem  quem  praedicas  laborem, 
nec  ulla  mihi  eleemosyna  redimere,  nec  ullius  desidiae  torpor  posset 
adimere:  verum  quoniam  desiderabilem  hanc  gratiam  aetas  mihi 
debilior,  deteriorque  dies  invidit  (quippe,  sic  multa  ferunt  anni  ve- 
nientes commoda  secum : multa  recedentes  adimunt)  si  beneficium 
corporis  vexatione  consequi  plenum  non  sufficio,  decimarum  tamen 
omnium,  quae  possideo,  largitione  consequi  valeam,  vel  semiplenum. 
Et  sic  ad  pedes  Archiepiscopi  provolutus,  et  cum  largo  lachrymarum 
fonte  genua  ponens  in  manu  ejusdem  ad  crucis  obsequium,  rerum 
suarum  omnium  decimas  assignavit,  et  ab  eodem  dimidiam  injunctae 
poenitentiae  remissionem  impetravit.  Cum  autem  hoc  facto  paulisper 
seorsum  recessisset,  reversus  in  hanc  sententiam  prorupit : Domine, 
si  voluntas  informat  actionem,  et  ipsa  plerunque  pro  facto  reputa- 
tur, cum  mihi  hoc  iter  agendi  sit  plena  et  firma  voluntas,  residuae 
partis  poenitentiae  relaxationem  peto,  et  insuper  renovato  beneficio 

decimarum  mearum  de  residuo  summam  adaequabo.  Subridens  ad 
hoc  Archiepiscopus,  devotam  viri  subtilitatem  cum  admiratione  est 
amplexatus. 

Eadem  vero  nocte  monachis  duobus  cubiculariis  Archiepiscopi 
super  his,  quae  acciderant,  viaeque  periculis  ad  invicem  conferentibus, 
dixit  unus  eorum : Provincia  dura  est  ista : alter  autem  aeque  facete 
respondit:  Quinimo  nimis  hesterna  die  mollis  inventa  est:  altero 
ad  asperitatem  patriae,  altero  vero  ad  sabuli  molliciem  sermonem 
referente. 

Parum  autem  ante  haec  nostra  tempora  accidit  his  in  partibus  res 
memoratu  non  indigna,  quam  sibi  contigisse  praesbyter  Elidorus 
constantissime  referebat.  Cum  enim  puerilis  innocentiae  duodeci- 
mum jam  ageret  annum,  quoniam,  ut  ait  Salomon,  Radix  literarum 
amara  est,  quanquam  fructus  sit  dulcis : puer  literis  addictus,  ut 
disciplinam  subterfugeret,  et  verbera  crebra  praeceptoris,  in  concava 
fluvii  cujusdam  ripa  se  fugitivus  occultavit:  cumque  ibidem  bis  sole 
revoluto  jejunus  continue  jam  latitasset,  apparuerunt  ei  homunculi 
duo  staturae  quasi  pigmeae,  dicentes  : Si  nobiscum  venire  volueris,  in 
terram  ludis  et  deliciis  plenam  te  ducemus : annuens  ille  surgensque 
secutus  est  praevios  per  viam  primo  subterraneam  et  tenebrosam 
usque  in  terram  pulcherrimam,  fluviis  et  pratis,  silvis  et  planis  dis- 
tinctissimam, obscuram  tamen,  et  aperto  solari  lumine  non  illus- 
tratam. 

Erant  ibi  dies  omnes  quasi  nebulosi,  et  noctes  lunae  stellarumque 
absentia  teterrimae.  Adductus  est  puer  ad  regem,  eique  coram  regni 
curia  praesentatus,  quem  cum  diu  cum  admiratione  cunctorum  rex 
intuitus  esset,  tandem  eum  filio  suo,  quem  puerum  habebat,  tradens 
assignavit.  Erant  autem  homines  staturae  minimae,  sed  pro  quanti- 
tatis captu  valde  compositae ; flavi  omnes,  et  luxuriante  capillo, 
muliebriter  per  humeros  coma  demissa.  Equos  habebant  suae  com- 
petentes modicitati,  leporariis  in  quantitate  conformes.  Nec  carne 
vescebantur,  nec  pisce,  lacteis  plerunque  cibariis  utentes,  et  in  pultis 

modum  quasi  croco  confectis.  Juramenta  eis  nulla.  Nihil  enim 
adeo  ut  mendacia  detestabantur.  Quoties  de  superiori  hemisphaerio 
revertebantur,  ambitiones  nostras,  infidelitates  et  inconstantias  ex- 
puebant.  Cultus  eis  religionis  palam  nullus : veritatis  solum,  ut 
videbatur,  amatores  praecipui  et  cultores.^ 

Solebat  autem  puer  ille  ad  nostrum  hemisphaerium  pluries  ascen- 
dere interdum  per  viam  qua  venerat,  interdum  per  aliam : primo 
cum  aliis,  et  postea  per  se.  Solumque  matri  suae  se  committebat ; 
patriae  modum,  gentisque  naturam  et  statum  ei  declarans.  Monitus 
igitur  a matre,  ut  auri,  quo  abundabat  regio,  munus  ei  quandoque 
referret,  pilam  auream,  qua  regis  filius  ludere  consueverat,  ab  ipso 
rapiens  ludo,  per  viam  solitam  ad  matrem  deproperans,  cursim 
asportavit;  et  cum  ad  ostium  domus  paternae,  populi  tamen  illius 
non  absque  sequela  jam  pervenisset,  intrare  festinavit,  pes  haesit  in 
limine,  et  sic  intra  tectum  cadenti  matre  ibidem  sedente,  pilam  h 
manu  elapsam  duo  pigmaei  h vestigio  sequentes  arripuere,  exeundo 
in  puerum  sputa,  contemptus  et  derisiones  emittentes.  Ipse  vero 
resurgens  ad  seque  reversus,  mira  facti  confunditur  erubescentia,  et 
matris  plurimum  consilia  devovens  ac  detestans,  cum  via  redire 
pararet,  quam  assueverat,  ad  aquae  descensum  hypogeumque  mea- 
tum cum  pervenisset,  aditus  ei  jam  nullus  apparuit.  Cum  tamen 
per  anni  fere  spacium  inter  aquae  praedictae  ripas  viam  inutilis  explo- 
rator inquireret.  Sed  quoniam  ea,  quae  ratio  non  mitigat,  temporis 
interdum  mora  mitescunt : et  diuturnitas  sola  laxatos  hebetat  ple- 
rumque dolores:  siquidem  malis  multis  finis  de  tempore  venit,  demum 
tamen  ab  amicis  et  matre  praecipue  vix  revocatus,  sibique  restitutus, 
et  literis  denuo  datus,  tandem  processu  dierum  in  sacerdotii  gradum 
est  promotus.  Cum  autem  Menevensis  Episcopus  David  Secundus, 
super  hujus  eventus  inquisitione  presbyterum  jam  senio  confectum 
multoties  sollicitasset,  nunquam  ei  negotii  seriem  potuit  citra  lachry- 
mas  replicare.  Habuerat  etiam  gentis  illius  linguae  notitiam,  cujus 
et  verba  recitare  consueverat,  quae  sibi  puerilibus  (ut  moris  est)  annis 

rapide  comparaverat.  Erant  autem  verba  sicut  ab  episcopo  prae- 
dicto mihi  sunt  saepe  proposita,  Graeco  idiomati  valde  conformia. 
Cum  enim  aquam  requirebant,  dicebant  Ydor  ydorum,  quod  Latine 
sonat,  aquam  affer : Ydor  enim  aqua  eorum  lingua  sicut  et  Graeca 
dicebatur,  unde  et  vasa  aquatica  vo^m  dicuntur,  et  Dhr  lingua  Bri- 
tannica similiter  aqua  dicitur.  Item  salem  requirentes,  dicebant 
Halgein  ydorum,  salem  affer ; aX  vero  Graece  sal  dicitur,  et  Halen 
Britannice : lingua  namque  Britannica  propter  diutinam,  quam  Bri- 
tones, qui  tunc  Trojani,  et  postea  Britones  a Brito  eorum  duce  sunt 
vocati,  post  Trojae  excidium  moram  in  Graecia  fecerant,  in  multis 
Graeco  conformis  invenitur. 

Hic  autem  mihi  notabile  videtur,  quod  in  uno  verbo  tot  linguas 
convenire  non  invenio,  sicut  in  isto ; aX  enim  Graece,  Halen  Britan- 
nice, similiter  Hibernice,  Halgein  interposita  g lingua  praedicta: 
item  Sal  Latine,  quia,  ut  ait  Priscianus,  in  quibusdam  dictionibus 
pro  aspiratione  ponitur  S,  ut  Graece,  sal  Latine,  s(jLt  semi  m7iZ 
septem,  Sei  Gallice,  mutatione  a vocalis  in  e,  a Latino  additione  t 
literae,  Salt  Anglice,  Sout  Teutonice.  Habetis  ergo  septem  vel  octo 
linguas  in  hac  una  dictione  plurimum  concordantes.  Sin  autem 
interpositae  relationis  de  veritate  quid  sentiam,  scrupulosus  investi- 
gator inquiras,  cum  Augustino  respondeo,  admiranda  fore  divina 
miracula,  non  disputatione  discutienda : nec  ego  negando  divinae 
potentiae  terminos  pono,  nec  affirmando,  eam  quae  extendi  non  potest, 
insolenter  extendo.  Sed  illud  Hieronymi  semper  in  talibus  ad  ani- 
mum revoco  : Multa,  inquit,  incredibilia  reperies,  et  non  verisimilia, 
quae  nihilominus  tamen  vera  sunt.  Nihil  enim  contra  naturae  domi- 
num praevalet  natura.  Haec  igitur  et  similia  si  quae  contigerint,  juxta 
Augustini  sententiam  inter  illa  locaverim,  quae  nec  affirmanda  pluri- 
mum, neque  neganda  decreverim. 

ANNOTATIONES  IN  CAPUT  VIII. 

* De  Avenna,  Netha,  et  Tavo  confluentibus,  vide  infra  eundem  Giral- 
dum  in  Topographia  Cambriae  capite  quinto.  Monasterium  autem 
de  Neth  condidit  Richardus  Granvillanus  miles,  unus  ex  duodecim 
nobilibus,  qui  cum  Roberto  filio  Hammonis  in  auxilium  lestini  filii 
Gurguntii,  contra  Resum  filium  Theodori  Demetiae  Principem  adve- 
nerunt : verum  devicto  Reso,  hanc  regionem  lestino,  a quo  fuerant 
vocati,  ademerunt,  et  inter  se  partiti  sunt;  unde  dominium  de  Neth 
in  sortem  Granvillani  cessit,  qui  ad  usum  et  sustentationem  monas- 
terii praedicti  omnes  terras  suas  de  Neth  assignavit,  ut  in  Historia 
Cambriae  manifestum  est. 

’ De  hoc  Rotherico  Phalcusio  multa  commemorantur,  eaque  valde 
festiva  et  lepida.  Obtinuerat  enim  dispensationem  quandam  ab  Epis- 
copo Menevensi,  videlicet  ut  missam  unam  quotidie  faceret,  et  praeci- 
puus defunctorum  capellanus  haberetur;  quo  nomine  multa  miracula, 
vel  tfkzQVZKl^iLQLlQL  potius,  operatus  est.  Nam  tituli  sui  praerogativa  in 
omnibus  funeralibus  obsequiis,  post  rectorem  loci,  primus  semper 
missificabat,  et  singulis  diebus  duas  missas  celebrabat.  Qua  in  re 
cum  de  excessu  coram  episcopo  conveniretur,  factum  justificabat, 
affirmans  se  presbyterii  sui  ratione  missam  unam  quotidie  facere 
posse,  et  aliam  ratione  facultatis  sibi  ab  episcopo  concessae.  Hic 
cum  in  magna  et  divite  quadam  parochia  solenni  festo  esset  missifi- 
caturus,  accepit  secum  circumforaneum  quendam  circulatorem,  ut 
sibi  usui  foret,  qui  in  ipso  missae  suae  (ut  vocant)  oflertorio,  cum  paro- 
chiani  suas  illi  oblationes  deferrent,  de  pecuniae  mutatione  rixam 
excitavit,  ex  qua  acris  orta  est  contentio,  atque  ^ verbis  ad  verbera 
deventum,  ita  ut  tota  turbaretur  multitudo.  Haec  dum  geruntur, 
aliis  pugnantibus,  aliis  vociferantibus,  aliis  denique  suos  parvulos  et 


[69] 

uxores  protegentibus,  Dominus  Rothericus  vestibus  sacris  (ut  erat)  in- 
dutus, se  clam  una  cum  calice  subduxit  ex  ecclesia,  et  aufugit.  Postea 
vero  infra  paucos  dies,  ad  centum  et  viginti  ex  parochianis,  ob  sacro- 
rum perturbationem,  qua  se  de  vita  periclitatum  affirmabat,  apud 
episcopum  graviter  accusavit,  eosque  in  jus  vocavit,  gravissima 
quaeque  scelera  illis  objiciens,  et  modis  omnibus,  quibus  poterat,  eis 
molestias  exhibens,  donec  illi  pacem  sibi  redimentes,  de  calice  et 
vestibus  actionem  penitus  relaxassent. 

’ Haec  fabula  mihi  quidem  videtur  esse  composita  ad  imitationem 
relationis  Eris  Armenii  apud  Platonem  in  libris  de  Republica ; aut 
desumpta  ex  Tigado  horto  Aloadini  Principis  de  Mulete,  quem  M. 
Paulus  Venetus  libro  primo,  capite  vigesimo  octavo,  Senem  de  Mon- 
tanis appellat : de  quo  scribit  Haithonus  lib.  de  Tartaris,  capite  vige- 
simo quarto,  et  Cael.  Augustinus  Curio  Histor.  Saracen.  lib.  iii. 

GAP.  IX. 

DE  LOCHOR  ET  WENDRAETH  FLUVIIS  TRANSCURSIS; 

DE  CYDWELI  QUOQUE. 

Transivimus  inde  versus  aquam  de  Lochor  per  campestria  in 
quibus  Hoelus  Meredythi  filius  de  Brecheinoc,  post  obitum  Regis 
Henrici  I.  Anglos  de  finibus  illis  et  milites  multos  publico  bello  con- 
fectos interemit.  Fluvio  vero  Lochor  transvadato,  et  aquis  postea, 
quae  Wendraeth  dicuntur,  transmeatis,  ad  castrum  de  Cydweli  via 
duce  pervenimus.  In  partibus  istis  Anglorum  Rege  Henrico  rebus 
humanis  exempto,  dum  Gruffinus  Resi  filius  Soudwalliae  tunc  Prin- 
ceps, in  Nordwalliam  auxilium  corrogaturus  ivisset,  uxor  ejus  Guen- 
liana  (tanquam  Amazonum  regina,  et  Penthesilea  secunda)  in  partes 
illas  exercitum  ducens,  a Mauricio  Londoniensi  terrae  domino  et 
viro  egregio  Gaufrido  Praesulis  qonstabulario,  bellico  in  certamine 
confecta  (interempto  ibidem  filio  ejusdem  Morgano,  et  altero  capto, 
scilicet  Malgone,  quos  pueros  secum  in  expeditionem  arroganter 
adduxerat)  cum  aliis  multis,  ipsa  demum  ferro  confossa  caput  amisit.' 
Tempore  vero  Anglorum  Regis  Henrici  I.  tranquillum  pacis  statum 
Wallia  sortita,  cum  praedictus  ille  Mauritius  silvam  in  partibus  illis 
haberet  ferarum  multitudine  cervorumque  praecipue  valde  copiosam, 
nimiaeque  parcitatis  in  ferina  fuisset : quoniam,  ut  moris  est,  semper 
in  viri  fallacia  est  uxor  astuta,  miro  mulier  est  usa  commento.  Habe- 
bat enim  vir  ille  a latere  sylvae  versus  mare  pascua  magna  et  ovium 
in  pascuis  copiam  multam.  Mulier  itaque  pastores  omnes  et  majores 
domus  figmenti  sui  complices  habens,  et  fautores  simplicis  utendo 

commoditate  viri,  in  haec  verba  ad  maritum  accessit  (erat  enim  sim- 
plicis naturae  simul  et  tenacis) : Mirum,  inquit,  quod  bestiarum  domi- 
nator bestiis  dominari  jam  desiisti,  et  cervis  non  utendo,  cervis  jam 
non  imperas,  sed  servis : et  ecce  quantus  abusus  ex  nimia  surgit 
patientia;  inaudita  namque  rabie,  et  insueta  voracitate  adeo  in  oves 
nostras  desaeviunt,  ut  ex  multis  paucae,  ex  fere  innumeris,  jam  red- 
dantur numerosae.  Ut  autem  probabiliorem  redderet  assertionem, 
evisceratis  cervis  duobus  inter  ipsa  intestina  lanam  interseri  procura- 
vit. Sic  itaque  vir  muliebri  deceptus  astutia  canum  rapacitati  cervos 
exposuit. 


ANNOTATIONES  IN  CAPUT  IX. 

* Gruffinus  Resi  Demetiae  Principis  filius,  mortuo  Henrico  Primo 
Anglorum  Rege,  ortisque  inimicitiis  inter  Stephanum  Bononiensem 
Comitem,  qui  regni  possessionem  obtinuerat,  et  Matildem  Henrici 
filiam  et  haeredem  unicam ; ratus  jam  sibi  libertatis  et  paternae  haere- 
ditatis  recuperandae  occasionem  esse  oblatam,  quorundam  Norman- 
norum  possessiones  invasit.  Verum  cum  se  viribus  imparem  ad 
resistendum  cerneret,  se  ad  socerum  suum  Gruffinum  Conani  filium 
Venedotiae  Principem  contulit,  auxiliares  copias  ab  eo  petiturus. 
Interim  dum  is  abest,  ejus  uxor  virilem  animum  induens,  et  quas- 
cunque potuit  copias  colligens,  cum  hoc  Mauricio  Londineo  bello 
congredi  ausa  est : infelici  tamen  eventu,  ut  Giraldus  hic  refert.  De 
cujus  morte  cum  Gruffinus  pater  ejus  certior  factus  esset.  Oenum  et 
Cadualadrum  filios  suos  cum  copioso  exercitu,  ad  vindicandam  filiae 
necem,  cum  hoc  mandato  misit : videlicet,  ne  cuiquam  Anglo  aut 
Normanno  parcerent,  neque  ullam  cum  eis  omnino  pacem  inirent, 
nisi  regionem  penitus  relinquere  atque  deserere  velint.  Praeterea 

ad  expellendos  ex  Cambria  Normannos  et  Anglos,  Hoelus  filius 
Meredythi  de  Brechinia,  et  Madocus  filius  Edneri  cum  praedictis 
principibus  suas  vires  conjungunt,  atque  ferro  et  flamma  eas  regionis 
partes,  quae  ab  hostibus  tenebantur,  ad  internecionem  devastant  et 
perdunt,  veteresque  incolas  in  suis  sedibus  collocant,  ut  in  Historia 
Cambriae  videre  licet. 

GAP.  X. 

DE  FLUVIO  TYWYENSI  NAVIGIO  TRANSCURSO.  DE  CAERMARDYN 
QUOQUE  ET  ALBELANDE  MONASTERIO. 

Transeuntes  inde  navigio  flumen  Tywjense,  et  versus  Caermardyn 
iter  arripientes,  Lanstephan  et  Talachar  marinis  in  scopulis  a laeva 
reliquimus.  Erant  autem  haec  duo  castra,  quae  Resus  filius  Gruffini 
post  obitum  Anglorum  Regis  Henrici  II.  desperatione  custodum  citra 
insultum  occupavit ; deinde  provinciis  de  Penbroch  et  Ros  caedibus, 
incendiis,  et  praedationibus  fere  exterminio  datis,  frustrato  conamine 
Caermardyn  obsedit.  Sonat  autem  Caermardyn  urbs  Merlini,  eo 
quod  juxta  Britannicam  Historiam  ibi  ex  incubo  genitus,  inventus 
fuerat  Merlinus.  * 

Est  igitur  haec  urbs  antiqua  coctilibus  muris  partim  adhuc  ex- 
tantibus  egregie  clausa  super  nobilem Tywy  fluvium  sita,  silvis  et  pratis 
abundans : habet  autem  Cantref  Mawr,  id  est,  Cantredum  magnum, 
ab  oriente,  copiosa  silvarum  condensitate  australis  Cambriae  civibus 
tutissimum  in  necessitate  refugium,  ubi  et  castrum  Dinevor  in  collis 
excelsi  vertice  super  fluvium  Tywy  situm,  quod  et  principalis  Sud- 
walliae  curia  dicitur.  Fuerant  enim  antiquitus  tres  principales  in 
Wallia  curiae : Dinevor  in  Sudwallia,  Aberfrau  in  Nordwallia,  scilicet 
apud  Monam  ; in  Powisia  apud  Pengwern,  quod  et  nunc  Slopes- 
buria  dicitur;  sonat  autem  Pengwern  caput  alneti.*  In  his  autem 
de  Cantref  Mawr  finibus,  Commoto  videlicet  de  Caos,  illud  ad  ani- 
mam revocans.  Dolus  an  virtus  quis  in  hoste  requirat  ? et  illud,  Et  si 
non  recte  possis  quocunque  modo  rem : quam  enormiter  in  subditos 
hoc  nostro  tempore  curia  vindictam  exercuerit  noster  explicare  stilus 

abhorruit.^  Juxta  Dinevor,  trans  flumen  scilicet  Tywy,  in  Cantref- 
bachan,  id  est,  Cantredo  brevi,  fons  est  qui  die  naturali  bis  undis 
deficiens,  et  toties  exuberans,  marinas  imitari  solet  instabilitates/  Non 
procul  a Caermardyn,  ex  parte  boreali  scilicet  apud  Pencadair,  id 
est,  cathedrae  caput,  Reso  Gruffini  filio  nostris  diebus  ad  deditionem 
dolose  magis  quam  viriliter  compulso,  et  in  Angiiam  ducto,  Rex 
Anglorum  Henricus  Secundus  de  Armorica  oriundum  Britannia 
militem  quendam  de  cujus  prudentia  simul  et  fidelitate  confidebat, 
sub  decani  de  Cantref  Mawr  conductu,  cui  nomen  Guaidanus,  castrum 
Dinevor  locique  situm  et  patriae  munitionem  exploraturum  trans- 
misit. Presbyter  autem  monitus  ut  per  viam  meliorem  ad  castrum 
et  faciliorem  militi  praeberet  iter,  per  magis  difficiles  et  inaccessibiles 
aditus  ipsum  de  industria  circumduxit ; et  ubicunque  per  saltus 
herbosos  transitum  faciebant,  cum  intuentium  admiratione  presbyter 
herba  pascebatur ; asserens  accolas  et  indigenas  herbis  et  radicibus 
(ingruente  inedia)  vivere  et  vesci  solere.  Ad  Regem  itaque  milite 
reverso,  cunctisque  relatis  quae  vel  digna  relatu  viderat  vel  audierat : 
terram  scilicet  inhabitabilem,  terram  iniquam  et  inaccessibilem,  nul- 
lique genti  nisi  bestiali  et  bestiarum  more  viventi  victui  necessariam ; 
demum  fidei  sacramentique  nodis,  nec  non  et  obsidum  vinculis 
astrictum,  Resum  Rex  ad  sua  femisit. 

Progressis  inde  nobis  versus  Cisterciense  monasterium  quod  Alba 
domus  dicitur,*  adsunt  quidam  nuntiantes  Archiepiscopo  juvenem 
quendam  Cambrensem  ei  devote  occurrentem,  obiter  ab  hostibus  inter- 
emptum. Ad  quem  non  procul  a via  divertens,  corpusque  cruentum 
eleemosynarii  sui  operiri  pallio  jubens,  jugulati  juvenis  animam  pia 
supplicatione  commendavit.  Igitur  in  crastino,  sagittariis  duodecim 
de  Sancti  Clari  castello  satis  propinquo,  qui  juvenem  praedictum  ju- 
gulaverant, apud  Albam  domum  in  poenam  criminis  cruce  signatis, 
tribusque  fluviis,  primo  Taf,  deinde  Cledheu  sub  Lanvvadein,  alte- 
roque  sub  Haverfordia  transmeatis,  demum  Haverfordiam  perveni- 
mus. Sortita  est  autem  inde  provincia  nomen,  inter  duos  hos  fluvios 

sita,  Daugledheu : eo  quod  duobus  his  fluviis  quasi  duobus  gladiis 
cingatur  et  terminetur.  Cledheu  namque  Britannice,  gladius  Latine. 


ANNOTATIONES  IN  CAPUT  X. 

Tametsi  hjec  opinio  de  nomine  Mariduni  a Merdhino  deducto, 
magnos  atque  celebres  authores  habeat ; ego  tamen  (doctorum  pace 
dixerim)  ejus  sententiae  sum,  ut  existimem  eam  nominis  derivationem, 
cum  insigni  errore  esse  conjunctam.  Nam  apud  Ptolomaeum,  qui 
longe  ante  natum  Merlinum,  stante  adhuc  et  integro  Britannorum 
regno  (tempore  nimirum  Marci  Imperatoris,  ut  testatur  Suidas),  scrip- 
sit, manifestum  est,  hanc  urbem  tunc  Maridnum  fuisse  appellatam ; 
cujus  verba  Geograph.  lib.  ii.  sunt  haec : Rursus  post  praedictos  po- 
pulos ultimi  versus  occasum  sunt  Demetae,  quorum  civitates  Loven- 
tium  et  Maridunum.  Antoninus  etiam,  vel  Antonius  Augustus,  cujus 
Itinerarium  circumfertur,  qui  Merlinum  tempore  praecessit,  hujus 
urbis  mentionem  facit ; ubi  Muridunum  pro  Mariduno  legitur : nisi 
forte  k muro  egregio  quo  oppidum  illud  legionarii  milites  Romani  qui 
ibidem  hyemare  solebant,  undequaque  muniebant,  deductum  esse 
nomen  putemus : quod  a Britannico  quidem  idiomate  non  est  alie- 
num : nam  Mhr  et  Murdhyn  Britannice,  murum  designant.  Si  tem- 
pore Merlini  nomen  acceperit,  cedant  nobis  ejus  opinionis  assertores, 
nomen  ejus  antiquum.  De  Merlino  postea  (Deo  volente)  lib.  ii. 
cap.  8,  annot.  2,  dicemus. 

* De  tribus  Cambriae  curiis  principalibus  vide  Descriptionis  Cam- 
briae,  cap.  2,  et  quae  ibidem  annotata  sunt. 

* Quae  sit  illa  vindicta  quam  tantopere  Giraldus  hoc  in  loco  expli- 
care veretur,  haud  facile  est  affirmare : conjectura  tamen  mihi  videor 
assequi  quid  sentiat.  Cum  Oenus  Venedotiae  et  Resus  Demetiae 

Principes,  Henrico  Anglorum  Regi  ejus  nominis  secundo,  mutuo 
foedere,  datis  etiam  obsidibus  essent  devincti,  quorundam  Norman- 
orum  ita  exarsit  cupiditas,  ut  in  Cambrorum  possessiones  violenter 
irruerent,  ut  Rogerus  Clarensis  Comes  et  Walterus  Cliffordius;  de 
quorum  excessu  et  violentia  Resus  apud  Henricum  Regem  saepius 
questus  est,  nec  remedium  ullum  habere  potuit : quia  Rex  Normannis 
inique  favens,  et  ad  eorum  ferociam  et  injurias  connivens,  nullam 
harum  accusationum  admittere  voluit.  Quamobrem  Resus  et  alii 
proceres,  cum  viderent  in  se  levissimis  de  causis  crudelius  animad- 
verti, et  gravissima  adversariorum  suorum  scelera  sine  reprehensione 
ulla  praetermitti,  ad  sui  defensionem  et  propulsandam  inimicorum 
injuriam  arma  capiunt.  Haec  cum  ad  Anglum  essent  delata,  ingen- 
tem exercitum  confecit,  et  adversus  Cambros  rebelles  in  Bervini 
montana  duxit,  apud  Oswaldiam  Cambriae  fines  subintrans,  non 
procul  a Corvena,  ubi  Cambrorum  copiae  praesto  aderant  in  valle 
Devana.  Henricus  montana  occupans,  in  vallem  descendere  sine 
gravissimo  sui  et  suorum  periculo  non  poterat ; nam  Cambri  loco- 
rum et  itinerum  gnari,  viarum  angustias  observantes,  omnes  fere  qui 
necessariorum  parandorum  causa  ab  exercitu  discesserant  intercipie- 
bant, ita  ut  Regem  omni  commeatu  intercluderent,  nec  tamen  unquam 
montem  ascendere  volebant.  Unde  Henricus  loci  iniquitate  coactus, 
atque  magnis  et  assiduis  imbribus  immoderatisque  tempestatibus  af- 
flictus, hyeme  etiam  instante,  cum  magnam  thesauri  sui  summam 
profudisset,  et  quam  plurimos  ex  suis  militibus  cum  aeris  inclementia 
tum  inimicorum  insidiis  amisisset  ; sentiens  se  nihil  profuturum, 
castra  solvit,  et  domum  reversus,  obsides  Cambrorum  quos  longe 
antea  acceperat,  exoculavit,  videlicet  Resum  et  Caduallonum  filios 
Oeni,  atque  Cynuricum  et  Meredythum  filios  Resi.  Sic  miselli  ju- 
venes, eo  quod  Anglus  patres  eorum  debellare  nequiverat,  oculos 
amiserunt.  Atque  haec  mihi  videtur  esse  illa  enormis  vindicta  de 
qua  hic  loquitur  Giraldus.  Vide  infra  lib.  ii.  cap.  10  et  12. 

In  Tegenia,  quasi  sex  millibus  passuum  a mari,  est  alius  hujus- 

modi  fons,  ab  incolis  vocatus  Fynon  Leinw,  qui  bis  in  die  fluit  et 
refluit.  Hoc  tamen  (inquit  H.  Lhujd)  nuper  observavi,  luna  ab 
horizonte  orientali  ad  meridianum  ascendente,  quo  tempore  omnia 
fluunt  maria,  fontis  aquam  diminui  refluviumque  pati.  Vide  infra 
lib.  ii.  cap.  10,  et  in  Annotat,  ibidem. 

‘ Hic  est  locus  ille  antiquus,  promulgatione  legum  Hoeli  Boni 
Cambriae  olim  Regis  valde  celebris,  ubi  Princeps  ille  convocatis 
centum  et  quadraginta  praelatis  et  nobilibus,  veteres  Cambriae  leges 
reformavit,  novasque  ex  usu  reipublicae  constituit:  quibus  Cambri 
usi  sunt  usque  ad  mortem  Leolini  tertii  Cambriae  Principis. 

® Haverfordia  post  adventum  Flandrensium  in  illam  regionem, 
illud  nomen  consequuta  est:  cum  antea  (ut  scribit  Lelandus)  Du- 
gladia,  Britannice  vero  Aberdaugledheu,  id  est.  Ostium  duorum  gla- 
diorum, diceretur,  hodie  vero  Hulphord.  Sunt  qui  existimant  illam 
urbem,  quae  apud  Antonium  Vindogladia  dicitur,  in  hac  regione  fuisse, 
et  ab  his  duobus  gladiis  nomen  esse  sortitam. 

GAP.  XI. 


DE  HAVERFORDIA  ET  ROS. 

Apud  Haverfordiam  itaque  primo  ab  Archipraesule  sermone  facto, 
deinde,  ab  Archidiacono  Menevensi,  cujus  nomen  praesentis  opusculi 
titulus  tenet,  verbo  Domini  gratiose  prolato  turbae,  allecta  est  multi- 
tudo tam  militaris  quam  plebea.  Ubi  pro  mirando  et  quasi  pro 
miraculo  ducebatur  a multis,  quod  ad  verbum  Domini  ab  Archidia- 
cono prolatum,  cum  tamen  lingua  Latina  et  Gallica  loqueretur,  non 
minus  illi  qui  neutram  noverunt  linguam,  quam  alii,  ad  lachrjmarum 
affluentiam  moti  fuerunt,  atque  etiam  ad  crucis  signaculum  cater- 
vatim  accurrerunt. 

Accidit  autem  aniculam  partium  istarum  quae  per  triennium  antea 
caeca  fuerat,  audito  Archipraesulis  adventu,  filium  suum  adolescentem 
ut  vel  de  fimbria  vestimenti  ejusdem  aliquam  particulam  ei  referret, 
ad  locum  praedicationis  destihasse ; qui  cum  ad  Archiepiscopum 
ob  turbam  consertam  accedere  non  potuisset,  glebam  quam  sub 
pedibus  praedicantis  turba  dilapsa  signaverat,  secum  matri  reportavit, 
ipsa  vero  munus  oblatum  cum  gaudio  magno  suscipiens,  et  in  ora- 
tionum instantiam  genua  ponens,  ori  et  oculis  cespitem  apposuit,  et 
statim  luminis  laeticiam  quam  penitus  amiserat,  tam  viri  sancti  meritis 
quam  fide  propria  et  devotione  recuperavit.  Erat  autem  gens  haec 
originem  a Flandria  ducens,  ab  Anglorum  Rege  Henrico  Primo  ad 
hos  fines  inhabitandum  transmissa : gens  fortis  et  robusta,  conti- 
nuoque belli  conflictu  gens  Cambrensibus  inimicissima:  gens  (in- 
quam) lanificiis,  gens  mercimoniis  usitatissima.  Quocunque  labore 
sine  periculo  terra  marique  lucrum  quaerere,  gens  pervalida : vicissim 

loco  et  tempore  nunc  ad  aratrum,  nunc  ad  arma,  gens  promptissima. 
Gens  utique  felix  et  fortis  si  vel  regibus  ut  deceret  Cambria  cordi 
fuisset,  vel  praestitutis  saltem  et  praefectis  injuriarum  dedecus  animo 
vindice  displicuisset.  * 

Contigit  autem  praedicto  in  castro  nostris  diebus  res  nequaquam 
praetereunda.  In  ejusdem  castri  turre  tenebatur  in  vinculis  latro 
famosus : ad  quem  pueri  tres,  filius  sc.  Comitis  Clarensis  ibi  nutri- 
tum commissus,  aliique  duo,  quorum  alter  herilis  filius,  alter  ejusdem, 
ex  filia  nepos,  propter  missilia  lignea  quae  eis  arcu  mittenda  ferro 
formare  consueverat,  frequenter  conveniebant.  Quondam  autem 
puerorum  precibus  ad  auras  ab  imo  nequam  extractus,  captata  car- 
cerarii absentia  ocius  ostia  claudens  tam  ipsum  exclusit,  quam  pueros 
quoque  secum  inclusit.  Quo  perpetrato  statim  clamor  factus  est 
magnus,  tam  intus  puerorum  quam  exterius  populorum,  nec  cessavit 
ille  elevata  securi  mortem  pueris  acriter  interminare,  donec  ei  tam 
indemnitatis  quam  vitae  securitas  sub  cautione  certissima  fuerat  in- 
dulta.  In  Francorum  quoque  regno  apud  castellum  Radulphi  casus 
accidit  haud  dissimilis.  Dominator  enim  loci  illius  quem  olim  exo- 
culaverat, in  castro  quendam  alebat,  qui  cum  ex  diutina  frequentia 
vias  castri  cunctas  turriumque  gradus  ascensus,  cordis  oculo  jam 
tenuisset : semel  ira  vindice  opportunitate  captata,  puerum  quendam 
castellani  filium  quem  unicum  habebat  et  haeredem,  ad  summa  turris 
propugnacula  secum  adduxit.  Stans  igitur  in  alto  et  clausis  intus 
ostiis,  ruinam  puero  parans,  ad  clamorem  magnum  et  moerorem  uni- 
versos provocavit.  Procedens  itaque  pueri  pater,  et  non  mediocri 
dolore  concussus,  cum  filii  redimere  sospitatem  modis  omnibus  at- 
temptasset,  responsum  accepit,  nisi  per  partium  inferiorum  mutila- 
tionem,  quam  et  sibi  intulerat,  hoc  nullatenus  fieri  posse.  Ipse  vero 
multis  antea  frustra  allegatis : demum  hoc  concesso  quasi  praecisis 
illis  cum  lugubri  circumstantium  clamore  ictum  in  trunco  fieri  fecit. 
Caecus  autem  graviores  angustias  ubi  sentiret  cum  requisisset,  et 
responsum  audiret  quoniam  in  renibus ; falsum  esse  proclamans, 

puerum  iterum  praecipitare  paravit.  Ictum  itaque  denuo  dato,  et 
angustias  sibi  in  corde  majores  esse  responso,  dominum  arguens  fal- 
sitatis,  puerum  ad  praecipitium  exportavit.  Tertio  vero  genitum  ut 
redimat  genitor,  instrumenta  gignendi  vere  praescidit : et  cum  in 
dentibus  se  sentire  dolorem  proclamasset : Verum,  inquit  ille,  qui 
experto  credendum,  et  injurias  ultus  ex  parte,  mortem  mitius  aggre- 
diar; et  tu  de  caetero  nec  alium  gignes,  nec  isto  gaudebis:  eoque 
dicto  exiliens  ab  alto,  se  cum  puero  praecipitem  dedit ; et  statim  in 
ima  corruens,  membris  minutim  confractis  expiravit  uterque.  Miles 
autem  pro  anima  pueri  monasterium  quod  adhuc  extat,  et  De  dolo- 
ribus dicitur,  ibidem  construxit. 

Hoc  autem  mihi  notabile  videtur,  quod  ad  praedicti  loci  castella- 
num Richardum  sc.  Tankardi  filium,  cum  tamen  fratres  habuerit 
plurimos  et  probos,  et  omnium  junior  extiterat,  praemortuis  aliis 
universa  est  haereditas  devoluta.  Similiter  et  ad  Resum  Gruffini 
filium  sublatis  de  medio  multis  antea  fratribus  probis  et  pulcherrimis, 
australis  Cambriae  dominium  est  devolutum.  Contigit  autem  prae- 
dicto Richardo  pueriles  annos  agente,  virum  sanctum  cui  nomen 
Caradocus,  apud  Sanctum  Hismael  in  Rosensi  provincia  eremiticam 
et  sanctissimam  vitam  ducere,  ad  quem  puer  tam  a patre  saepius 
quam  d matre  transmissus  cibariorum  xenia  quia  frequenter  ferre 
consueverat,  tantam  in  oculis  viri  boni  gratiam  obtinuit,  ut  ei  saepis- 
sime cum  sua  benedictione  fratrum  omnium  felicitatem  et  paternam 
haereditatem  compromitteret.  Accidit  autem  aliquando,  praedictum 
Richardum  ob  pluviam  inundantem  ad  domum  eremiticam  diver- 
tisse ; et  cum  canes  quos  secum  ad  venatum  adduxerat  nec  vocatione, 
nec  adulatione,  nec  etiam  oblatione,  ad  se  introducere  posset,  sub- 
ridens vir  sanctus,  et  ipsos,  manu  leniter  annuens,  statim  ad  se  veni- 
entes cunctos  suscepit.  Processu  vero  temporis  cum  diem  Caradocus 
jam  clausisset  extremum,  et  vitae  labentis  cursum  fine  felici  con- 
summasset,  corpus  suum  quod  libero  postremae  voluntatis  stilo 
Menevensi  ecclesiae  delegaverat,  Richardi  pater  Tankardus  violenta 

praesumptione  detinuit : sed  statim  aegritudine  gravi  correptus,  man- 
datum ocius  revocavit.  Cum  itaque  semel  et  iterum  hoc  ei  contigis- 
set, tertio  tam  morbo  laxato  quam  mandato,  cum  corpus  versus 
Meneviam  per  sabulum  de  Niwegal  deferretur,  et  exuberantem  in 
pluviam  nube  resoluta,  totoque  comitatu  pluvia  perfuso,  sacrae  vec- 
turae duces  a latebris  exeuntes,  pallam  sericam,  qua  ferretrum  opertum 
fuerat,  ab  omni  imbrium  madore  indemnem  reperiunt  et  immunem  ; 
et  sic  Meneviam  corpus  allatum  crebra  miraculorum  tam  praesen- 
tium quam  sequentium  quoque  corruscatione,  in  ecclesiam  Sancti 
Andreae,  Sanctique  David  ala  sinistra,  juxta  altare  Sancti  protomar- 
tjris  Stephani,  debita  est  celebritate  tumulatum.  Hoc  autem  mihi 
videtur  hac  de  gente  notandum  quod  in  armis  arietum  dextris  carne 
nudatis,  et  non  assis  sed  elixis,  tam  futura  prospiciunt  quam  praeter- 
ita, et  ante  incognita  longe  respiciunt : tempore  quoque  praesentia, 
sed  loco  absentia,  quasi  prophetico  quodam  spiritu  arte  miranda 
cognoscunt:  pacis  et  guerrae  signa,  caedes  et  incendia,  domestica 
adulteria,  regis  statura,  vitam,  et  obitum,  rimularum  quarundam  et 
notularum  indiciis  certissime  declarant.  Unde  et  nostris  temporibus 
contigit  virum  quendam  partium  istarum  non  ignobilem,  et  in  arte 
praedicta  prae  aliis  instructum  (cui  nomen  Gulielmus  Mangunel), 
uxorem  habere  de  proprio  viri  nepote  praegnantem ; cujus  eventus 
vir  non  ignarus,  arietem  de  ovili  proprio  sumptum,  ex  parte  cujus- 
dam  vicini  sui  coram  uxore,  sibi  praesentari  procuravit : quo  statim 
ad  coquinam  transmisso,  cum  eodem  die  in  prandio  sedissent,  armum 
arietis  debito  more  decoctum  et  purgatum  ad  inspiciendum  vir  mu- 
lieri quam  in  hoc  peritam  noverat  ex  industria  porrexit ; quem  cum 
paulisper  intuita  fuisset,  rimulas  notans  et  signa  secreta,  et  oraculum 
in  mensa  subridendo  projecit.  Ille  vero  cuncta  dissimulans,  cum 
risus  causam  reique  notitiam  tanto  vehementius  efflagitasset,  illa 
demum  tanquam  importuna  viri  mota  instantia  respondit : Vir  de 
cujus  ovili  aries  hic  fuerat,  uxorem  habet  adulteram  et  proprii  ne- 
potis incaestu  jam  gravidam  effectam.  Ad  haec  autem  vir  subtristis 

vultuque  demisso  : Verum,  inquit,  oraculum  profers,  et  nimia  veritate 
subnixum,  unde  et  tanto  mihi  dolendum  fortius  (juanto  in  propriam 
injuriam  publicata  redundat  ignominia.  At  illa  tantam  sui  comperto 
crimine  confusionem  dissimulare  non  praevalens,  interiorem  animi 
passionem  signis  exterioribus,  urgente  vicissim  tam  pudore  quam 
angustia,  nunc  rubore  vultus,  nunc  pallore,  demum  vero  lachrymis 
more  muliebri  est  protestata.  Praeterea  oblatus  est  cuidam  armus 
caprei  quasi  pro  ovino,  quia  simillima  sunt  ossa  purgata,  qui  notatis 
rimulis  parumper  et  signis,  cum  admiratione  subjecit : Infelix  pecus 
quae  nunquam  novit  multiplicari,  infelix  et  pecudis  dominus,  qui 
nunquam  ultra  tres  vel  quatuor  in  uno  grege  habere  praevaluit. 
Destructionem  quoque  patriae  post  obitum  Regis  Henrici  Primi,  per 
annum  ante  vel  dimidium,  multi  in  humeris  praeviderunt,  qui  venditis 
universis  quae  possidebant,  tam  mobilibus  quam  immobilibus  in- 
dempnes  per  industriam,  patria  relicta  imminens  excidium  evaserunt. 

Contigit  etiam  in  Flandriae  finibus  unde  gens  ista  descenderat, 
viro  quodam  vicino  suo  os  hujusmodi  ad  inspiciendum  transmittente, 
quod  portitor  fossam  obiter  transiliendo  fissa  nate  crepitum  dedit, 
quem  statim  viri  naribus  cujus  causa  vexabatur  verbis  et  votis  adop- 
tavit. Ille  vero  cui  portabatur  armo  inspecto,  illico  subjecit:  Sed 
tu  frater  id  quod  mihi  adoptaveras  in  naribus  habeas.  Accidit  autem 
quod  et  notabile  censui  quendam  nostris  diebus,  ossis  inspectorem 
non  solum  furtum  furtique  tenorem,  furem  ipsum,  furandique  modum 
et  circumstantias  omnes  inspiciendo  notasse : verum  et  campanee 
pulsum  et  tubae  sonitum,  ac  si  praesentialiter  adhuc  agerentur  quae 
jam  praeterita  fuerant,  audisse.  Mirum  itaque  quod  sicut  conjura- 
tiones illicitae  imaginaria  quadam  similitudine  oculis  acta,  sic  et 
auribus  repraesentant  accidentia. 

ANNOTATIONES  IN  CAPUT  XI. 

Flandria,  olini  Menapiscus  pagus,  de  quo  in  legibus  Caroli  Magni 
frequens  fit  mentio  (et  postea  Rutheia,  ut  Divaeus  et  Caenalis  testan- 
tur), sic  dicta  sive  d Flandra  Luderici  uxore,  sive  d Flandeberto  Clodii 
Regis  nepote,  sive  ab  aestu  ventisque  maris,  sive  a Germanica  voce 
Flandren,  quae  sagittam  significabat,  regio  est  inferioris  Germaniae, 
ad  mare  Britannicum  et  Oceanum  septentrionalem  sita,  soli  fertilitate 
et  omnium  rerum  copia  florentissima,  sed  aestuantis  maris  inunda- 
tionibus maxime  subjecta ; unde  maritimi  tractus  incolae  saepenu- 
mero,  cum  eorum  regio  violenta  aquarum  irruptione  esset  submersa, 
aliis  in  locis  sedes  sibi  coacti  sunt  quaerere.  Cum  Gulielmus  Nor- 
manniaeDux,qui  Angliam  sibi  subjugavit,  adversus  Haroldum  Godvini 
filium  qui  in  regni  possessionem  irruerat,  exercitum  pararet,  Bald- 
vini  Flandriae  Comitis  soceri  sui  opem  imploravit.  Flandrus  genero 
suo  cum  magna  copia  praesto  adfuit,  hac  tamen  conditione,  ut  ipse 
omnesque  post  eum  Angliae  reges  in  perpetuum  trecentas  marchas 
argenti  in  annos  singulos  Flandriae  comitibus  penderet.  Illo  tempore 
infinita  multitudo,  cum  infimae  sortis  hominum,  tum  etiam  eorum  qui 
maris  excursu  et  inundatione  a sedibus  pellebantur,  in  Angliam  cum 
Flandro  commigrarunt : quos  etsi  Anglus  (pacificam  regni  possessio- 
nem nactus),  Matilde  Regina  intercedente,  in  suam  clientelam  protec- 
tionemque suscepit,  eos  tamen  terrarum  possessionibus  non  ditavit. 
Hi  non  ita  multo  post,  per  universum  regnum  dispersi,  toti  Angliae 
molest  iesse  coeperunt;  quamobrem  postea ob  denegatam  praedictarum 
trecentarum  marcharum  solutionem,  orta  est  simultas  inter  Robertum 
Hierosolymitanum  Flandriae  Comitem  et  Henricum  Angliae  Regem; 
unde  Anglus  omnes  Flandricae  nationis  regni  sui  incolas  h suis 
ditionibus  expellere  decrevit.  Verum  quia  matris  suae  intercessione 

primo  fuerant  recepti,  atque  etiam  ut  eorum  opera  Cambrenses  sibi 
subjugaret,  Rossiam  Demetise  provinciam  illis  concessit  ad  habi- 
tandum : sic  (inquit  Castoreus)  Angliam  defaecavit,  et  arctavit  Wal- 
liam.  Hi  multis  bellis  a Cambriae  principibus  lacessiti,  se  suaque 
fortissime  tutati  sunt,  et  in  hunc  diem  (teste  H.  Lhuyd)  et  lingua  et 
moribus  a Cambris  diversis,  ibidem  pro  Flandris  agnoscuntur. 

GAP.  XII. 

DE  PENBROCHIA. 

Adjacet  autem  territorio  Rossensi  meridionali  maritimoque  ex 
latere,  interlabente  brachio  marino,  provincia  Penbrochiensis,  cujus 
principale  municipium  totiusque  provinciae  Demeticae  caput,  in  saxosa 
quadam  et  oblonga  rupis  eminentia  situm  lingua  marina  de  Milver- 
dico  portu  prosiliens  in  capite  bifurco  complectitur ; unde  et  Pen- 
brochia  caput  maritimae  sonat.  Primus  hoc  castrum  Arnulphus  de 
Montgomerj  sub  Anglorum  Rege  Henrico  Primo,  ex  virgis  et  cespite 
tenui,  satis  exile  construxit.’  Quod  jiostmodum  in  Angliam  revertens 
viro  probo  prudentique  Giraldo  de  Windesora  constabulario  suo 
primipiloque  cum  paucis  custodiendum  exposuit.  Nec  mora  totius 
Australis  Cambriae  Wallenses  principe  ipsorum  viro  bellicoso,  Reso 
scilicet  Theodori  filio  paulo  ante  dolo  suorum  apud  Brecheinoc  in- 
rempto,  et  Gruffino  filio  suo  puero  relicto,  castrum  obsidione  cinxerunt. 
Contigit  nocte  quadam  cum  milites  quindecim  castri  desertores  ex 
desperatione  scapham  intrantes  navigio  fugam  attemptassent,  in 
crastino  mane  Giraldus  eorum  armigeris  arma  dominorum  cum  feodis 
dedit,  ipsosque  statim  militari  cingulo  decoravit.  Invalescente  vero 
et  gravius  incumbente  per  moram  temporis  obsidionis  incommodo, 
cum  ad  ultimam  fere  inediam  jam  in  castro  perducti  fuissent,  Giral- 
dus ex  summa  prudentia  spem  simulans  et  solatia  spondens,  quatuor 
qui  adhuc  supererant  bacones  a propugnaculis  frustratim  ad  hostes 
projici  fecit.  Die  vero  sequenti  ad  figmenta  recurrens  exquisitiora, 
literas  sigillo  suo  signatas  coram  hospitio  Menevensis  episcopi,  cui 
nomen  Wilfredus,  qui  forte  tunc  aderat,  tanquam  casu  a portitore 

dilapsas  inveniri  procuravit.  Erat  autem  literarum  continentia  quod 
infra  menses  quatuor  Comitem  Arnulphum  super  castri  subventione 
sollicitari  non  oporteat.  Quo  per  exercitum  literis  lectis  audito, 
statim  obsidione  dispersa  ad  propria  singuli  sunt  reversi.  Nec  mora 
Giraldus  ille  ut  altiores  in  finibus  illis  sibi  suisque  radices  figeret, 
Gruffini  Principis  Sudwalliae  sororem,  cui  nomen  Nesta,  sibi  lege 
maritali  copulavit ; de  qua  processu  temporis  egregiam  utriusque 
sexus  prolem  suscepit,  per  quam  et  Anglis  Australis  Cambriae  mari- 
tima retenta,  et  Hyberniae  moenia  postmodum  sunt  expugnata,  sicut 
vaticinalis  declarat  Historia. 

Contigit  in  hoc  Penbrochiae  castro  nostris  temporibus,  virum 
quendam  intra  septa  domus  suae  mustelae  catulos  in  vellere  quodam 
invenisse ; quos  cum  illaesos  ex  industria  cum  ipso  vellere  a loco  re- 
movens abscondisset,  bestiola  rediens  post  crebros  undique  quaerendo 
nec  inveniendo  discursus,  materno  tandem  mota  dolore,  ad  vasculum 
lacte  plenum,  quo  parvulus  educabatur  filius  herilis  accessit,  et  statim 
se  supra  vas  erigens  collectum  intra  se  virus  evomuit,  et  lacteum 
condimento  lethali  potum  infecit,  tanquam  perditae  prolis  angustias, 
prolis  amissione  compensans:  vir  autem  his  observatis  omnibus,  vellus 
ad  locum  reportavit.-  Et  ecce  mustela  materna  sollicitudine  inter  spem 
et  metum  anxia,  falsosque  frequens  mentita  dolores,  depositum  inve- 
nit, et  continuo  laetitiam  tam  gestu  quam  voce  professa,  ad  vasculum 
praescriptum  celerrime  reversa  est,  eversoque  statim  continente, 
totum  quod  continebatur  effudit,  tanquam  recuperatae  prolis  ob  gra- 
tiam, hospitem  illaesum  fore  statuens  et  indemnem.  Contigit  et  alibi 
cum  bestiola  hujusmodi  foetus  teneros  ob  solis  et  aurae  temperiem 
extra  domos  in  planiciem  eduxisset,  quod  miluus  insidians  unum  ex 
catellis  asportavit:  et  statim  illa  intra  fruticum  septa  cum  prole 
residua  se  suscepit,  et  exquisitae  vindictae  decipulam  matri  dolor 
ministravit.  Exiens  igitur  in  tumulo  quodam  se  resupinam  dedit,  et 
in  ipso  praedonis  prospectu  jam  reversi,  se  quasi  mortuam  finxit;  et 
quoniam  semper  successus  augent  aviditatem,  statim  avis  eam  avide 

rapiens  ad  alta  tunc  vexit : nec  mora,  et  ecce  a vindicis  animi  bestia 
venenosi  dentis  ad  ima  morsu  corruit  jugulata.  Distat  autem  a Pen- 
brocliiae  castro  quasi  milliafibus  tribus,  castellum  quod  Maenor  Pyrr, 
id  est,  mansio  Pyrri  dicitur : qui  et  insulam  Chaldei  habebat  quam 
Cambri  Ynys  Pyrr,  id  est,  insulam  Pyrri  vocant.  Stat  etiam  hoc  cas- 
trum turribus  et  propugnaculis  eximium,  in  collis  cujusdam  capite 
versus  marinum  ab  occidente  portum  extensi,  a circio  et  borea  sub 
ipsis  muralibus  vivarium  habens  egregium,  tam  sui  majestate  quam 
aquarum  profunditate  conspicuum,  pomerium  quoque  perpulchrum 
ab  eodem  latere : hinc  vinario,  inde  nemore  conclusum,  tam  saxo- 
rum prominentia  quam  corylorum  quoque  proceritate  praeclarum. 
A dextra  vero  castrensis  promontorii  parte,  inter  castrum  scilicet  et 
ecclesiam,  ad  stagni  amplissimi  statum  et  molendini  situm,  sabulosam 
vi  ventorum  convallem  indeficientibus  undis  rivus  inserpit.  Ab  occi- 
dente sinuoso  quodam  in  angulo  mare  Sabrinum  jam  prope  in  Hy- 
bernieum  vergens,  cum  procul  d castro  distante  subintrat,  australi 
scopulo  si  paulo  in  boream  se  plus  protenderet,  aptum  navium  recep- 
tioni portum  faciente.  Naves  igitur  quascumque  fere  a Majori  Britan- 
nia in  Hyberniam  eurus  impellit:  ab  hoc  prospectu  tam  formidandam 
ventorum  inconstantiam  quam  furibundam  et  CGScam  fretorum  rabiem 
videas  audacter  attemptare.  Terra  tritico,  marinis  piscibus  vinoque 
venali  copiose  referta : et  quod  omnibus  praestat,  ex  Hyberniae  con- 
finio aeris  salubritate  temperata.  Terrarum  igitur  omnium  Cambriae 
totius  septem  cantredis  conferta,  Demetia  tam  pulcherrima  est  quam 
potentissima : Demetioe  vero  Penbrochia,  Penbrochiae  quidem  terra 
praescripta.  Restat  igitur,  ut  Cambriae  totius  locus  sit  hic  ammnis- 
simus.  Non  itaque  mirandum,  non  venia  indignum,  si  natale  solum 
genialeque  territorium  profusioribus  laudum  titulis  auctor  extulerit. 
In  his  autem  Penbrochiae  partibus  nostris  accidit  temporibus  spi- 
ritus immundos  cum  hominibus  non  visibiliter  sed  sensibiliter  con- 
versatos. In  domibus  namque  primo  Slephani  cujusdam  Wiriet,  et 
postea  processu  temporis  Gulielmi  Not,  jactu  sordium  et  eorum 

quibus  illudere  potius  quam  laedere  videntur,  sui  praesentiam  osten- 
tabant. In  domo  Gulielmi,  non  absque  frequenti  tam  hospitis  quam 
hospitum  damno,  tam  lineis  quam  laneis  scissuras  in  vestibus  atque 
foramina  faciebat : a quibus  eas  incommodis  nulla  poterat  dili- 
gentia, nulla  penitus  sera  tueri.  In  domo  Stephani  majori  miraculo 
cum  hominibus  sermocinari  consueverat,  et  convitiantibus  ei  quod 
plerique  ludicro  faciebant,  a nativitatis  tempore  gesta  quee  minus 
ab  aliis  vel  audiri  vel  sciri  voluerant  palam  improperabat.  Si 
causam  quaeris  eventus  ejus  et  rationem  assignare  non  praesumo ; 
nisi  quod  subitae  mutationis  vel  paupertatis  in  divitias,  vel  potius 
divitiarum  in  paupertatem  et  desolationem  presagium  ut  dicitur  esse 
solebat : sicut  et  in  his  ambobus  paulo  post  compertum  fuit.  Illud 
autem  hic  notabile  censui,  quod  nec  aquae  benedictae  respersione, 
non  tantum  communis  sed  etiam  magnae,  nec  ullius  ecclesiastici 
sacramenti  remedio,  ab  illusionibus  hujusmodi  loca  mundatur.  Quin- 
imo  sacerdotes  ipsi  cum  devotione  intrantes  et  tam  cruce  bajula  quam 
aqua  benedicta  muniti,  statim  inter  primos  sordium  jactu  dehonestan- 
tur. Ex  quibus  constare  videtur,  quod  a nocivis  non  innocuis,  et  laesi- 
onibus non  illusionibus  tam  sacramentalia  quam  sacramenta  tuentur. 
Notandum  hic  etiam  his  nostris  diebus  in  Pictavia  energuminam 
fuisse  a diabolo  possessam,  qui  et  per  os  ejus  loquebatur,  disserens  et 
disputans  acute  et  artificiose  cum  literatis  et  disertis.  Exprobabat 
et  interdum  hominibus  ea  quae  secretius  gesserant  et  quae  minus 
audire  voluerant.  Cum  autem  liber  evangelicus  vel  sanctorum  reli- 
quiae super  os  obsessae  quandoque  ponerentur,  ad  inferiorem  gutturis 
partem  fugiebat;  et  cum  ibi  ponerentur,  in  ventrem  descendebat. 
Apparebat  autem  per  inflationes  quasdam  et  commotiones  partium 
illarum  quas  possederat : et  cum  iterum  ponerentur  reliquiae  ad  partes 
inferiores  in  quibus  apparebat,  statim  redibat  ad  superiores.  Cum 
autem  demum  attulissent  corpus  Christi  et  laboranti  dedissent,  re- 
spondit daemon : Stulti,  nihil  est  quod  agitis,  non  enim  cibus  est 
corporis  sed  animae  quod  ei  datis : mihi  autem  non  est  data  potestas 

in  animam  sed  in  corpus.  Cum  autem  hi  quibus  secretiora  sua 
exprobraverat,  confessione  super  his  facta  ex  poenitentia  sequuta 
redissent,  nihil  eis  improperabat,  Scivi  quidem  scivi,  sed  nunc  ignoro 
(aliis  autem  quasi  convitium  hoc  emittebat),  et  ego  taceo,  quod  enim 
scio  nescio.  Ex  quibus  apparet  quia  post  confessionem  et  poeniten- 
tiam vel  omnino  hominum  peccata  daemones  nesciunt,  vel  ad  damnum 
eorum  et  dedecus  ea  nesciunt.  Quia,  ut  ait  Augustinus,  Si  homo 
tegit,  Deus  detegit ; et  si  homo  detegit,  Deus  tegit. 

Nonnullos  etiam  movere  solet,  quod  fulmina  frequenter  ecclesias 
nostras  et  templa  cadendo  dejiciunt:  cruces  quoque  et  crucifixi 
imagines  coram  oculis  cuncta  cernentis  et  hoc  permittentis  plerunque 
feriendo  diminuunt ; quibus  nihil  aliud  ad  praesens  nisi  illud  Ovidii 
respondere  dignum  duxi : 

Summa  petit  livor,  perflant  altissima  venti. 

Summa  petunt  dextra  fulmina  missa  Jovis : 

Sicut  et  Petrus  Abaelardus,  egregie  suo  in  tempore,  in  praesentia  Phi- 
lippi Francorum  Regis,  cuidam  Judaeo  respondisse  memoratur,  haec 
et  similia  in  opprobrium  fidei  objicienti : Verum,  inquit,  quia  fulmina 
ab  alto  descendentia  domicilio,  ad  ea  quae  in  terris  sublimiora  repe- 
riunt  suaque  naturae  similiora  se  frequentius  applicant.  Ideoque  in 
synagogas  vestras  nunquam  fulmina  cadunt,  quia  nec  in  cloacas  un- 
quam ea  cecidisse  vel  vidit  quispiam,  vel  audivit.  Unde  et  hic 
notabile  censui  quod  cum  in  Francia  nostris  diebus  inter  monachos 
Cisterciensis  ordinis  'et  militem  quendam  super  metis  agrorum  et 
terrarum  suarum  terminis  contentio  saepe  fuisset,  et  acciderit  ali- 
quando vi  tempestatis  ingruentis  culturam  monachorum  damno 
eorundem  non  modico,  nocte  quadam  funditus  destructam  et  demo- 
litam fuisse,  cultura  militis  ei  contermina  et  quasi  continua  indemni 
penitus  et  illaesa  manente,  miles  ea  occasione  in  monachos  insolenter 
invectus,  monachorum  injuriam  in  agri  illius  possessione  divinitus 
declaratam  publice  proclamavit.  Abbas  autem  hoc  audito  satis  ’ 


N 

facete  respondit : nequaquam  ita  esse,  sed  habuisse  militem  amicos 
plures  in  illo  equitatu  quam  monasterium,  monachos  h contra  hostes 
ibidem  plures  et  inimicos,  verius  esse  demonstravit. 

In  hac  eadem  provincia  de  Penbroch,  tertio  in  loco,  domo  vide- 
licet Elidori  de  Stakepole,  circa  eadem  fere  tempora,  non  solum 
sensibiliter,  sed  et  visibiliter  sub  ruffi  juvenis  specie  qui  et  Simonem  se 
vocabat,  quidam  apparuit.  Hic  primo  claves  a clavigero  preeripiens, 
se  ad  seneschaliam  domus  regendam  impudenter  ingessit.  Eam 
tamen  tam  provide,  ut  videbatur,  tamque  prudenter  administrabat,  ut 
omnia  sub  ejus  manibus  abundare,  nullusque  defectus  in  domo  fieri 
posse  videretur.  Quicquid  autem  herus  et  hera  ad  quotidianos  usus 
vel  esus  aut  premeditati  fuerant  aut  secreto  proloquuti,  id  ipse  non 
praemonitus,  non  invitatus  mirabili  explebat  agilitate,  dicens : Id  fieri 
vultis,  hoc  vobis  fiet.  Thesauros  autem  ipsorum  et  secretas  repositiones 
sciebat,  eisque  aliquoties  exprobrabat;  nam  quoties  avare  aliquid 
aut  parce  nimis  agi  volebant,  dicebat:  Ut  quid  acervum  illum  auri 
vel  argenti  tangere  timetis  et  expendere,  brevissimi  nempe  dies  vestri 
sunt : pecuniaque  quam  tantopere  congeritis  nunquam  vobis  erit  ad 
usus  aliquos  proventura.  Rusticis  autem  ministrisque  domus  merce- 
nariis praeciosiora  libentius  cibaria  atque  pocula  ministrabat,  dicens  : 
Ea  illis  praecipue  cum  abundantia  largiri  debere  quorum  erant  labo- 
riosis operibus  adquisita. 

Quicquid  autem  agi  statuerat,  quanquam  id  domino  vel  dominae 
displiceret,  quoniam  secreta  eorum,  ut  diximus,  omnia  noverat,  et 
quoniam  cuncta  fere  tam  expedite,  tamque  mature  gerebat,  sine 
omni  conditione  complebat.  Ecclesiam  autem  nunquam  adibat, 
nec  verbum  aliquod  catholicum  unquam  pronunciabat.  In  domo 
nocte  non  jacebat,  sed  mane  quotidie  ad  obsequia  promptus  astabat. 
Observatus  tandem  a familia  domus  cum  forte  fuisset,  circa  molen- 
dinum et  aquae  stagnum  nocturna  ejusdem  inventa  est  conversatio; 
quo  comperto  statim  in  crastino  coram  domino  domus  constitutus, 
et  domina  claves  quas  quadraginta  diebus  vel  amplius  gestaverat,  eis 

(licentiam  accipiendo)  porrexit.  Interrogatus  autem  in  discessu,  et 
obtestatus  quisnam  esset,  respondit,  se  in  uxore  rustici  cujusdam  de 
parcEchia  eadem,  sub  specie  mariti  ab  incubo  spiritu  fuisse  progeni- 
tum, nominans  virum  ac  vitricum  suum  jam  defunctum,  et  matrem 
suam  adhuc  superstitem ; cujus  inquisita  diligentius  rei  certitudine, 
sic  in  veritate  fuisse  palam  mulier  est  professa.  Similis  hujus  in 
Dacia  nostris  diebus  casus  accidit : Archiepiscopo  namque  clericus 
quidam  ignotus  adhaesit,  qui  sub  obtentu  obsequii  quia  diligens  et 
discretus  esse  videbatur,  literarum  etiam  et  historiarum  omnium 
promptissimam  habebat  notitiam  atque  memoriam,  magnam  cum 
ipso  familiaritatem  in  brevi  contraxit.  Quadam  etiam  die  cum  nar- 
raret Archiepiscopo  de  historiis  ab  antiquis  et  ignotis  rerum  eventibus, 
unde  ipsum  libenter  et  frequenter  audiebat,  accidit  ut  de  tempore 
incarnationis  dominicae  loquerentur,  qui  et  inter  alia  et  hoc  sub- 
junxit: Antequam  Christus  carnem  sumpsisset,  magnam  habebant 
daemones  in  genus  humanum  potestatem,  sed  in  adventu  ipsius  valde 
diminuta  fuerat  eorum  potestas : adeo  quidem  ut  a facie  ipsius  un- 
dique diffugerint  et  disparuerint ; alii  namque  in  mare  se  praecipi- 
taverunt ; alii  in  concavitates  arborum,  et  rimas  petrarum,  et  ego 
ipse  in  fontem  quendam  insilii ; quo  dicto  quasi  verecundans  eru- 
buit, et  surgens  statim  exivit. 

Archiepiscopus  autem  et  qui  cum  eo  fuerant,  vehementer  admi- 
rantes,  coeperunt  de  verbo  illo  ad  invicem  inquirere,  et  plurima  con- 
jectare ; et  cum  moram  aliquantulum  ille  fecisset  (putabatur  enim 
statim  reversurus),  praecepit  Archiepiscopus  cuidam  suorum  illum 
vocare,  ipse  vero  vocatus  et  quaesitus  undique,  nusquam  comparuit. 
Nec  longe  post  duo  clerici  quos  Archiepiscopus  Romam  miserat,  re- 
versi sunt:  quibus  cum  Archiepiscopus  et  sui  rem  gestam  et  eventum 
illum  retulisset,  coeperunt  illi  inquirere  diem  eventus  illius  et  horam  ; 
quod  cum  audissent,  dixerunt  quod  eodem  die,  et  hora  eadem, 
obviaverat  eis  in  Alpibus,  dicens  se  propter  negotia  domini  sui,  sci- 
licet Archiepiscopi,  nuper  emersa,  ad  curiam  Romanam  fuisse  trans- 

missum.  Sicque  compertum  est  daemonem  ipsos  in  humano  corpore 
delusisse. 

De  falconibus  quoque  partium  istarum  egregiis  et  generosis,  qui 
gravissimam  in  aves  tam  fluviales  quam  campestres  tjrannidem  ex- 
ercent, praetereundum  non  putavi.  Unde  et  Anglorum  Rex  Henricus 
Secundus,  cum  in  partibus  istis,  iter  in  Hiberniam  parando,  moram 
aliquandiu  faceret,  et  avium  aliquando  volatu  delectari  voluisset, 
falconem  nobilem  in  saxo  quodam  sedentem  cum  forte  conspiceret, 
eundem  lateraliter  ambiendo,  accipitrem  Norwagiensem  generosum 
et  grandem  quem  gestabat  laeva  projecit ; falco  vero  quanquam  in 
primis  tardior,  ad  alta  tamen  vix  subvectus,  iraque  vindice  vice 
versa  de  praeda  praedo  jam  effectus,  a summis  impetuosius  ad  ima 
descendens  quadrati  pectoris  ictu  vehementi  praepositaque  talorum 
armatura  talionem  reddens,  ad  pedes  regios  accipitrem  confodiendo 
prostravit.  Unde  et  ab  hac  hora  singulis  Rex  annis  circa  nidifica- 
tionis  tempora  propter  falcones  terrae  illius  qui  marinis  in  rupibus 
excluduntur  mittere  consuevit ; nec  in  terra  sua  nobiliores  illis  aut 
praestantiores  invenit.  Sed  haec  hactenus,  ad  viam  de  caetero  rever- 
tamur. 


ANNOTATIONES  IN  CAPUT  XII. 

* Gulielmus  Nothus  Norinanniae  Dux,  cum  Angliae  regni  posses- 
sionem jure  belli  nactus  esset,  cupiens  illud  tranquillum  et  quietum 
reddere,  universos  Anglici  stemmatis  nobiles  vel  exhaeredavit  vel  h 
medio  sustulit,  quorum  possessiones  Normannis  distribuit : quae 
cum  eorum  aviditati  (plurimis  indies  ex  Normannia,  Gallia,  et  Bel- 
gia,  possessionum  causa,  in  Angliam  confluentibus)  minus  satisface- 
rent, nec  satis  amplae  viderentur:  post  acquisitam  per  Robertum 
Hammonis  filium  Morganiam,  a Rufo  Nothi  filio,  qui  tunc  temporis 

rerum  potiretur,  invadendae  Cambriae  facultatem  instanter  petierunt; 
qua  semel  concessa,  consilioque  capto  assignarunt  sibi  varias  in  ea 
regione  provincias,  quas  invadere  constituunt,  pro  quibus  se  Regi 
fidelitatis  sacramento  obstringunt : veluti  Rogerus  Salopiensis  Comes 
pro  Powisia  et  Ceretica  regione  fidelitatem  praestitit.  Hugo  Cestren- 
sis  pro  Tegenia  et  Revonocia.  Bernardus  de  Novo  Mercatu  (de  quo 
supra  cap.  2)  pro  Brechinia.  Hugo  Lacius  pro  Ewyas  : et  hic  Arnul- 
phus  Rogeri  Salopiensis  Comitis  filius  junior  fidelitatem  fecit  pro  ista 
Penbrochiensi  provincia  quam  postea  et  auxilio  Giraldi  Winsorii 
militis  strenui  obtinuit  et  habuit : et  postquam  a Rufo  Penbrochiensis 
Comes  esset  creatus,  universus  pagus  ille  Penbrochiensis  comitatus 
deinceps  est  appellatus,  ut  apud  hunc  auctorem,  qui  fuit  praedicti 
Giraldi  nepos,  et  non  ita  multo  post,  haec  eadem  scripsit,  videre 
licet. 

* Haec  Nesta  Resi  Principis  Demetiae  filia  praestantis  cujusdam 
formae  elegantia  inter  omnes  sui  temporis  mulieres  conspicua  fuit,  ex 
qua  Henricus  Primus  Angliae  Rex  filium  genuit  nomine  Henricum,  ut 
patet  infra  lib.  ii.  hujus  Itiner,  cap.  7«  Deinde  Giraldus  Winsorius 
eam  (Rege  consentiente)  matrimonio  sibi  copulavit : unde  Mauritius 
filius  Giraldi,  David  Episcopus  Menevensis,  atque  omnes  Giraldidae 
Hibernenses  genus  traxerunt.  Post  mortem  Giraldi,  Stephanus 
Abertivensis  Castri  Custos  eam  duxit,  ex  eaque  genuit  Robertum 
Stephanidem,  de  quo  in  vaticinali  hujus  auctoris  Historia  honorifica 
fit  mentio. 

GAP.  XIII. 

DE  TRANSITU  PER  CAMROS  ET  NIWEGAL. 

Iter  igitur  ab  Haverfordia  versus  Meneviam  quasi  milliaribus  duo- 
decim inde  distantem  aggredientes,  primo  per  Camros,  ubi  pro  juvenis 
egregii,  Giraldi  scilicet  filii  Gulielmi,  nece,  multorum  caedibus  cruen- 
tam nimis  et  gravem,  tempore  Stepbani  Regis,  propinqui  et  necessarii 
sui,  quanquam  in  hoc  minus  necessarii,  vindictam  in  Rosenses  exer- 
cuerant. Deinde  per  sabulum  de  Niwegal  transivimus,  ubi  et  ea 
tempestate  qua  praedictus  Anglorum  Rex  Henricus  Secundus  in 
Hiberniae  finibus  hyemavit,  nec  non  et  aliis  fere  cunctis  partium 
illarum  portubus  ab  occidente  marinis,  res  contigit  non  indigna  me- 
moratu. Ex  nimia  nimirum  praeter  solitum  procellae  vehementia, 
sabulosis  australis  Cambriae  littoribus  solo  tenus  sabulo  nudatis,  lon- 
gis operta  retro  saeculis,  terrae  facies  apparuit,  arborum  in  ipsum 
mare  stipites  stantium  undique  praecisarum,  ictusque  securium  tan- 
quam  hesterni,  terra  quoque  nigerrima,  lignaque  truncorum  hebeno 
simillima : mirandis  rerum  mutationibus,  olim  navium  via,  nunc 
navibus  invia,  non  littus  sed  lucus  esse  videretur : aut  forte  a diluvii 
tempore,  aut  potius  longo  post,  antiquitus  tamen  praecisus,  quoniam 
maris  violentia  semper  excrescentis  et  terram  amplius  eluentis,  pau- 
latiin  absumptus  et  absorptus.  Contigit  autem  inaudita  tempestatis 
ejusdem  rabie,  congros  aliosque  marinos  pisces  perplurimos  trans 
rupes  maris  altissimas  vi  ventorum  intra  dumeta  projectos,  a multis 
reperiri.  Apud  Meneviam  igitur  a loci  ejusdem  antistite  Petro,  viro 
videlicet  personali  et  liberali,  qui  nobis  individuus  hactenus  in  via 
comes  extiterat,  decenter  exhibiti  pernoctavimus. 

ANNOTATIONES  IN  CAPUT  XIII. 

I N orientali  Cambriae  parte,  videlicet  Mailora  et  Trefreda,  in  locis 
uliginosis,  ubi  terra  propter  aquas  hiemali  tempore  stagnantes  mollis 
minimeque  consolidata  est,  reperiuntur  etiam  hodie  abietum  praeci- 
sarum stemmata,  et  aliquando  ipsae  abietes  mirae  longitudinis,  ita 
purae  et  integrae  ac  si  infra  annum  fuissent  prostratae : quibus  pro 
lychnis  et  taedis  utuntur  pauperiores,  easque  verubus  et  aliis  instru- 
mentis in  terra  quaerunt,  et  cum  invenerint  effodiunt.  Quod  eo  magis 
mirandum  est,  quoniam  nullae  hujusmodi  arbores  in  Cambria,  aut 
sativae  aut  auTOinxroc;  provenientes  (quod  sciam)  reperiantur.  Hoc 
tamen  verissimum  esse  his  nostris  diebus  comperimus,  non  obstante 
eo  quod  scribit  Caesar  de  fago  et  abiete,  libro  quinto  de  Bello  Gal- 
lico ; fieri  igitur  potest  ut  talium  arborum  illi  qui  ab  hoc  authore 
commemorantur  stipites  fuerint. 


ITINERARII  CAMERIA 


LIBER  SECUNDUS. 


prt:fatio. 


Quoniam  igitur  caput  Cambriae  est  Menevia,  et  urbs  olim  metropo- 
litana,  quanquam  hodie  plus  nominis  habens  quam  ominis,  antiquae 
tamen  et  autenticae  matris  nostrae  tanquam  exequias  plangere,  et 
funus  prosequi  lamentabile,  cineresque  semisepultae  lachrymosis  de- 
plorare singultibus  non  abstinui.  Qualiter  huc  igitur,  et  unde,  et  d. 
quo  tempore  pallium  allatum,  et  qualiter  ablatum,  quot  palliis  induti 
antistites,  et  quot  spoliati,  eorumque  nomina  usque  ad  haec  nostra 
tempora,  paucis  absolvam. 

ITINERARII  CAMBRItE 


LIBER  SECUNDUS. 

CAR  I. 

DE  SEDE  MENEVENSI. 

Sicut  Britannicae  referunt  historiae  apud  urbem  legionum  in  curia 
illa  magna  quam  praetaxavimus,  beatus  Dubritius  loci  ejusdem  tunc 
temporis  Archiepiscopus,  David,  qui  Regis  Arthuri  (ut  dicitur)  avun- 
culus extiterat,  propter  aetatis  defectum,  et  quoniam  contemplationi 
potius  indulgere  volebat,  cessit  honorem:  et  ex  tunc  procurante 
David  usque  Meneviam  sedis  facta  est  translatio.*  Quanquam  tamen 
prior  ille  locus,  sicut  in  priori  libro  descripsimus,  longe  metropolitanae 
sedi  plus  congruerit.  Hic  etenim  angulus  est  supra  Hibernicum  mare 
remotissimus,  terra  saxosa,  sterilis,  et  infoecunda ; nec  silvis  vestita, 
nec  fluminibus  distincta,  nec  pratis  ornata ; ventis  solum  et  procellis 
semper  exposita : inter  hostiles  hodie  populos  hinc  Flandrensem  inde 
Cambrensem  frequenter  attrita.*  Ex  industria  namque  viri  sancti 
talia  sibi  delegerunt  habitacula,  ut  populares  strepitus  subterfugiendo, 
vitamque  eremiticam  longe  pastorali  praeferendo,  parti  liberius  quae 

non  auferetur  indulgerent ; fuerat  autem  David  sanctitate  conspicuus 
et  religione,  sicut  de  vita  ipsius  testatur  liber  conscriptus.  Inter 
omnia  vero  quae  de  ipso  leguntur  miracula,  tria  mihi  videntur  admi- 
ratione dignissima : de  origine  videlicet  ipsius  et  conceptione,  et 
triginta  annis  ante  ortum  praeelectione ; et  quod  omnibus  praestat, 
de  terra  quae  apud  Brevy,  vidente  populo  et  admirante,  sub  pedibus 
praedicantis  in  collem  excrevit. 

Sederunt  autem  a tempore  David  successivis  temporum  curriculis 
Archiepiscopi  ibidem  viginti  quinque,  quorum  haec  nomina : David, 
Cenauc,  Eliud,  qui  et  Teilaus  vocatur,  Ceneu,  Morwal,  Haerunen, 
Elwaed,  Gurnuen,  Lendivord,  Gorwysc,  Gogan,  Cledauc,  Anian, 
Euloed,  Ethelmen,  Elanc,  Malscoed,  Sadermen, Catellus,  Sulhaithnai, 
Nonis,  Etwal,  Asser,  Arthuael,  Sampson.  Tempore  Sampsonis  hujus 
pallium  in  hunc  modum  est  translatum : ingruente  per  Cambriam 
(isto  praesidente)  peste  quadam,  qua  catervatim  plebs  occubuit,  quam 
flavam  pestem  vocabant,  quam  et  physici  ictericiam  dicunt  passionem, 
praesul  quamquam  sanctus  et  ad  mortem  intrepidus,  tamen  ad  suorum 
instantiam  navem  scandens,  flante  circio,  cum  suis  indemnem  in  Ar- 
morica  Britannia  se  suscepit,  ubi  et  vacante  tunc  forte  sede  Dolensi, 
statim  ibidem  in  episcopum  est  assumptus  ; unde  contigit  ut  ob  pallii 
gratiam  quod  Sampson  secum  hinc  illuc  attulerat,  succedentes  ibi  epis- 
copi usque  ad  nostra  haec  fere  tempora  (quibus  prae  valente  Turonorum 
Archipraesule  adventitia  dignitas  evanuit)  pallia  semper  obtinuerunt. 
Nostri  vero  vel  propter  ignaviam  vel  paupertatem,  aut  potius  propter 
Anglorum  adventum  in  insulam  et  Saxonicam  interpositam  hostili- 
tatem, ea  occasione  pristina  caruerunt  dignitate  : semper  tamen 
usque  ad  plenam  (quae  per  Anglorum  Regem  Henricum  Primum 
facta  est^)  Cambriae  subactionem,  episcopi  Walliae  a Menevensi  an- 
tistite sunt  consecrati : et  ipse  similiter  ab  aliis  tanquam  suffraganeis 
est  consecratus,  nulla  penitus  alii  ecclesiae  facta  professione  vel  sub- 
jectione. Sederunt  autem  a Sampsonis  ibidem  tempore  usque  ad  prae- 
dicti Henrici  Primi  tempora  decem  et  novem,  quorum  haec  nomina : 

Ruelin,  Rodherch,  Elguin,  Lunuord,  Nergu,  Sulhidir,  Eneuris,  Mor- 
geneu,  primus  hic  inter  episcopos  Meneviae  carnes  comedit  et  ibidem 
k piratis  interfectus  est;  unde  et  eadem  nocte  quam  duxit  extre- 
mam, apparuit  cuidam  episcopo  in  Hibernia,  ostendens  vulnera  sua 
et  dicens : Quia  carnes  comedi,  caro  factus  sum.  Nathan,  Jevan, 
hic  Jevan  una  sola  nocte  vixit  episcopus,  Argustel,  Morgenueth, 
Ervin,  Tramerin,  Joseph,  Bleithud,  Sulghein,  Abraham,  Wilfredus. 
Post  hos  vero  subacta  jam  Wallia  usque  hodie  tres : tempore  Regis 
Henrici  Primi,  Bernardus;  tempore  Regis  Stephani,  David  Secundus; 
tempore  Regis  Henrici  Secundi,  Petrus  Cluniacensis  monachus ; qui 
tres,  regio  urgente  mandato,  Cantuariae  consecrationem  susceperunt. 
Sicut  et  quartus  his  succedaneus  tempore  Regis  Joannis  nomine 
Galfridus  Lanthoniensis  Prior  et  Canonicus,  per  operam  Huberti 
Cantu ariensis  Archiepiscopi,  in  eadem  sede  promotus  et  ab  eodem 
consecratus. 

De  nullo  vero  Cantuariensi  antistite  legitur,  vel  post  subjectionem 
istam  vel  ante,  Cambriae  fines  intrasse,  praeter  Baldvinum  solum, 
monachum  scilicet  Cisterciensem  et  Abbatem  Annafordensem,  deinde 
vero  praesulem  Wigorniensem,  qui  legationis  hujus  occasione  et  salu- 
tiferae crucis  obsequio  terram  tam  hyspidam,  tam  inaccessibilem  et 
remotam  laudabili  devotione  circuivit,  et  in  singulis  Cathedralibus 
ecclesiis  tanquam  investiturae  cujusdam  signum  missam  celebravit. 
Adeo  autem  ante  finales  hos  dies  et  tempora  novissima  Menevensis 
ecclesiam  Cantuariensem  nullo  subjectionis  vinculo  respiciebat:  ut 
in  Anglicana  historia  Beda  referente  legatur : Augustinum  Anglorum 
episcopum  post  conversionem  Regis  Ethelfredi,  et  Anglorum  populi, 
episcopos  Walliae  in  confinio  occidentalium  Saxonum  tanquam  sedis 
Apostolicae  legatum  convocasse ; et  cum  septeni  episcopi  venissent, 
quoniam  Augustinus  in  sella  sedens,  venientibus  Romano  fastu  non 
assurrexit,  eum  superbiae  notantes  (sumpto  quidem  d,  viro  quodam 
anachorita  de  gente  sua  sanctissimo,  experimenti  illius  documento), 
tam  ipsum  quam  ejus  statuta  statim  reversi  spreverunt,  nec  ipsum 

pro  archiepiscopo  se  habituros  publice  proclamabant,  testantes  ad 
invicem:  Quia  si  nunc  nobis  assurgere  noluit,  quanto  magis  si  ei 
subdi  ceperimus  jam  nos  pro  nihilo  contemnet?'"'  Quod  autem  sep- 
tem tunc  erant  episcopi  Britonum,  cum  hodie  non  nisi  quatuor,  haec 
ratio  assignari  potuit ; quia  plures  tunc  forte  fuerant  in  hoc  Walliae 
spacio  quam  nunc  sunt  sedes  cathedrales,  vel  potius  se  tunc  ampliori 
Wallia  fine  dilatabat.  Inter  tot  igitur  episcopos  tanto  privatos  honore, 
solus  Bemardus  ille  primus  Francorum  apud  Meneviam  episcopus, 
ecclesiae  suae  jura  publice  protestans,  post  multas  sumptuosas  et 
graves  ad  curiam  Romanam  vexationes,  demum  nisi  factae  profes- 
sionis, et  subjectionis  exhibitae  Cantuariensi  ecclesiae,  falsi  testes  in 
Remensi  Concilio,  coram  Eugenio  Papa  palam  prodiissent,  non  in- 
efficaciter reclamasset.  Tribus  igitur  fultus  auxiliis  tam  formidabiles 
tantae  causae  conflictus  confidenter  est  aggressus:  Regis  videlicet 
Henrici  Primi  familiaritate  subnixus  plurima  et  favore,  tempore  paci- 
fico gaudens  et  pacis  sequela  sufficientia.  Adeo  quidem  ex  nimiae 
securitatis  audacia,  debito  de  jure  quandoque  praesumpsit,  ut  et 
crucem  interdum  sibi  praeferri  per  Cambriae  fines  attemptasset. 

Bernardus  iste,  quanquam  in  aliquo  commendabilis,  pompositatis 
tamen  et  ambitionis  vitio  trans  modestiam  notabilis  fuerat.  Quo- 
niam enimvero  de  curia  exierat,  et  plantatio  regis  extiterat,  ad  An- 
glicanas  opulentias  per  translationem  semper  anhelans  (quo  morbo 
laborant  fere  singuli  ab  Angliae  finibus  hic  intrusi)  terras  ecclesiae 
suae  plurimas  infructuose  penitus  et  inutiliter  alienavit:  alias  vero 
tam  improvide  et  tam  indiscrete  dimisit,  ut  ubi  militaribus  officiis 
decem  terrae  carrucatas,  viginti  vel  triginta  manu  amplissima  largi- 
retur : ibi  divinis  Sancti  David  obsequiis  et  canonicis  ab  ipso  misere 
nimis  et  infeliciter  institutis,  vix  unam,  vix  duas  vel  tres  impertiret. 
De  duabus  autem  sedibus  istis  de  quibus  facta  est  mentio,  Cantua- 
riensi videlicet  et  Menevensi,  quod  mihi  videtur  juxta  moderna  tem- 
pora paucis  edisseram.  Illinc  hodie  regum  favor,  opum  affluentia, 
suffraganeorum  antistitum  opulenta  numerositas,  literatorum  et  juris 

peritorum  copia  multa : hinc  autem  omnium  istorum  defectus  et  jus 
remotum.  Quapropter  nisi  per  regnorum  forte  mutationes  rerumque 
vicissitudines  magnas,  quae  variis  et  inopinatis  eventibus  accidere 
solent,  difficilis  erit  antiqui  juris  recuperatio.  Dicitur  autem  locus 
ubi  ecclesia  Menevensis  sita  est,  et  in  honore  beati  Andreae  Apostoli 
primo  fundata.  Vallis  Rosina ; quae  tamen  Marmorea  potius  quam 
vel  Rosea  vel  Rosina  dici  posset : quoniam  rosis  minime,  marmore 
vero  plurimum  abundat.  Labitur  autem  hic  Aluni  fluvius,  aqua  tur- 
bida et  infoecunda,  coemiterium  lateraliter  a borea  disterminans,  sub 
lapide  Lechlavar  marmoreo  pedibus  transeuntium  perpolito,  de  cujus 
quantitate,  qualitate,  et  nominis  ratione  in  vaticinali  Historia  disse- 
ruimus. Ubi  Rex  Anglorum  Henricus  Secundus  ab  Hibernia  rediens 
per  eundem  lapidem  transeundo  devote  Sancti  Andreae  Sanctique 
David  ecclesiam  intrasse  describitur  in  hunc  modum  : Relictis  ergo 
demum  custodibus  apud  Dubliniam,  videlicet  Hugone  de  Lacy  (cui 
jam  Mediam  in  foeodum  donaverat)  cum  militibus  viginti ; Stepha- 
nide  quoque  et  Mauricio  Giraldidis,  cum  aliis  viginti ; Waterfordiae 
vero  Humfredo  Bohunensi,  Roberto  filio  Bernardi,  et  Hugone  de 
Grandevilla  cum  militibus  quadraginta;  Weixfordiae  Gulielmo  Adelmi 
filio,  et  Philippo  de  Breusa  cum  viginti : Pascali  luce  secunda,  sole 
recens  orto,  apud  Weixfordiam,  exteriore  sc.  portus  limbo.  Rex  navem 
scandens  circio  flante,  prospero  navigio,  in  portu  Menevensi  circa 
meridiem  applicuit. 

Accedens  itaque  Meneviam  devote  peregrinantium  more  pedes 
baculoque  suffultus,  canonicorum  ecclesiae  processionem  ipsum  de- 
bita reverentia  et  honore  suscipientium  apud  albam  portam  obviam 
invenit.  Accidit  autem  ut  procedente  seriatim  processione  et  rite 
praecedente,  mulier  Cambrica  ad  pedes  Regis  se  subito  provolveret, 
quae  et  querimonia  de  loci  illius  episcopo  facta,  et  Regi  per  interpretis 
linguam  exposita,  quoniam  jus  suum  statim  non  assequuta,  voce 
altisona  et  proterva  cum  manuum  quoque  complicatione  non  modica, 
ccepit  coram  omnibus  exclamando  ingeminare : Vindica  nos  hodie 

Lechlavar,  vindica  genus  et  gentem  de  homine  hoc.  Cumque  ab 
illis  qui  Britannicam  linguam  noverant  inhiberetur  et  expelleretur, 
ipsa  tanto  fortius  et  acrius  in  hunc  modum  vociferabatur,  alludens 
illi  fictitio  vulgari,  nec  non  Merlini  proverbio  quo  dici  solebat: 
Angliae  Regem  Hiberniae  triumphatorem,  ab  homine  cum  rubra 
manu  in  Hibernia  vulneratum,  per  Meneviam  redeundo  super  Lech- 
lavar moriturum. 

Erat  autem  hoc  nomen  lapidis  qui  trans  flumen  Aluni,  quod  coemi- 
terium  a boreali  ecclesiae  parte  praeterfluendo  disterminat,  jacens  vice 
pontis  fungebatur.  Erat  autem  lapis  hic  marmoreus  et  pulcher, 
transeuntium  pedibus  superficie  tenus  (ut  dictum  est)  perpolitus, 
decem  pedes  in  longum  et  sex  in  latum  praeferens,  atque  unius  pedis 
spissitudinem  habens.  Sonat  autem  Lechlavar  Britannica  lingua. 
Lapis  Loquax.  Erat  enim  de  lapide  hoc  ab  antiquo  vulgata  relatio 
quod  cum  hominis  cadaver  super  illum  aliquando  deferretur,  eadem 
hora  in  sermonem  prorumpens  ipso  conatu  crepuit  medius,  fissuram 
per  medium  adhuc  preetendens ; unde  et  de  barbarica  superstitione 
illi  antiquitus  exhibita  usque  in  hodiernum  quoque  per  ipsum  mor- 
tuorum corpora  non  efferuntur.  Accedens  igitur  ad  lapidem  Rex, 
quia  forte  illius  vaticinii  mentionem  audierat,  ad  pedem  lapidis  pau- 
lisper gradum  sistens  et  eundem  acriter  intuens,  incunctante  tamen 
passu  audacter  pertransiit : verso  itaque  vultu  ad  lapidem  respiciens, 
in  vatem  invectus,  verbum  hoc  indignanter  emisit : Merlino  mendaci 
quis  de  caetero  fidem  habet  ? Legator  autem  ibi  cum  aliis  astans,  et 
rei  eventum  observans,  ut  vatis  injuriam  vindicaret,  sic  alta  voce  sub- 
jecit : Tu  vero  non  es  rex  ille  qui  Hiberniam  conquirere  debet,  nec 
de  te  mentionem  Merlinus  fecit.  Et  sic  Rex  intrans  ecclesiam  in 
Sancti  Andreae  Sanctique  David  honore  fundatam,  fusis  devote  ora- 
tionibus et  missa  solenniter  audita  a capellano  quodam  quem  solum 
inter  tot  loci  illius  presbyteros  ea  hora  jejunum  tanquam  ad  hoc 
divina  reservaverat  providentia : coena  ibidem  sumpta,  statim  ad 
Castrum  Haverfordiae  quasi  per  milliaria  duodecim  ab  inde  distans. 

transmigravit.  Hoc  antem  mihi  notabile  videtur,  quod  nostris  diebus, 
praesidente  videlicet  David  Secundo,  tam  fluvium  hunc  vino  manare, 
quam  fontem  quem  Pistyll  Dewi,  Fistulam  David  vocant  (quia  quasi 
per  fistulam  quandam  in  coemiterium  ab  oriente  fons  dilabitur),  lac 
stillare,  constat  aliquoties  esse  compertum.  Aves  quoque  loci  istius 
quae  monedulae  dicuntur,  ex  longo  pacis  usu  a clericis  ecclesiae  eis 
exhibitae,  adeo  quasi  mansuetas  et  domesticas  invenias,  ut  homines 
nigris  indutos  non  refugiant.  Ab  hinc  autem  sereno  tempore  montes 
Hiberniae  prospici  possunt;  mari  Hibernico  tantum  uno  contractiore 
transnavigabili  die  interjacente : unde  Gulielmus  Gulielmi  Regis  Bas- 
tardi  filius,  et  Normannorum  in  Anglia  Rex  Secundus,  qui  Rufus  est 
agnominatus,  Cambriam  suo  in  tempore  animose  penetrans  et  cir- 
cumdans, cum  a rupibus  istis  Hiberniam  forte  prospiceret,  dixisse 
memoratur:  Ad  terram  istam  expugnandam  ex  navibus  regni  mei 
huc  convocans,  pontem  adhuc  faciam.  Quo  verbo  ad  Murchardum 
Lageniae  tunc  Principem  in  Hiberniam  forte  translato,  cum  aliquan- 
diu  propensius  inde  cogitasset,  fertur  respondisse : Nunquid  tantae 
comminationis  verbo  Rex  ille,  si  Deo  placuerit  adjecit?  Audito  vero 
quod  nullam  prorsus  Dei  mentionem  in  hoc  suo  Rex  sermone  fecisset, 
tanquam  prognostico  gaudens  certissimo:  Quoniam,  inquit,  homo  iste 
de  humana  tantum  confidit  potentia,  non  divina,  ejus  adventum  non 
formido. 


ANNOTATIONES  IN  CAPUT  I. 

* Dubritius  Demetus,  ad  Vagae  confluentis  ripam  ex  Eurdila  nobili 
juvencula,  ignoto  patre  natus,  magnum  apud  Britannos  doctrinae  et 
probitatis  juvenilibus  annis  obtinuit  nomen  ; hic  ad  Vagam  fluvium 
scholas  erexit,  multosque  discipulos  in  omni  literarum  genere  per- 
celebres habuit,  Pelagiana  dogmata  vehementer  et  solide  refutavit. 

p 

Unde  primum  Tavensis  Episcopus  et  postea  legionum  urbis  (quae 
Cambrorum  metropolis  erat)  Archiepiscopus  sub  Aurelio  Ambrosio 
rege  constitutus  est.  U therium  Pendragonem,  et  post  eum  Arthurum 
ejus  filium  nothum,  regni  Britannici  diademate  insignivit : contra 
Saxones  acerrimum  se  adversarium  opposuit,  quos  pro  suae  gentis 
republica  multis  invectivis  eleganter  scriptis  lacessivit.  Resignato 
tandem  Archipraesulatu  Davidi,  reliquum  temporis  inter  discipulos 
manuum  suarum  laboribus  viventes,  privatim  et  quiete  transegit. 
Obiit  18  Calend.  Decembris,  anno  verbi  incarnati  522.  De  hac 
sedis  translatione  vide  plura  in  Annotationibus  supra  lib.  i.  cap.  5, 
Annotat.  6.  Hac  in  re  foede  erravit  Robertus  Caenalis  lib.  ii.  Perioche  6, 
non  intelligens  statum  Britanniae  ante  adventum  Augustini  monachi 
in  insulam. 

* Giraldus  alibi  vocat  hanc  regionem  totius  Cambriae  amoenissimam, 
supra  lib.  i.  cap.  12  ; verum  ibi  juxta  illud  Ovidii 

Nescio  qua  natale  solum  dulcedine  cunctos 
Ducit,  et  immemores  non  sinit  esse  sui, 

patriam  suam  et  geniale  territorium  profusioribus  laudum  titulis  pro- 
sequitur : hic  vero  ipsam  rei  veritatem  (sicuti  est)  respicit ; nam  in 
universa  Cambria  multa  loca  invenias,  longe  multumque  huic  ante- 
ponenda, sive  aeris  salubritatem,  sive  regionis  amoenitatem,  sive  soli 
ipsius  fertilitatem,  aliaque  humanae  vitae  commoda  respicias. 

^ Quod  ad  plenam  hanc  Cambriae  subactionem  per  Henricum  Pri- 
mum factam  attinet,  intelligendus  author  est,  vel  de  Rossensis  regionis 
(in  qua  sedes  Menevensis  existit)  subjectione,  vel  de  provincia  De- 
metica,  quae  tunc  maxima  ex  parte  in  Normannorum  et  Flandrorum 
manus  devenerat,  ut  in  Historia  Cambriae  manifestum  est;  nam  Vene- 
dotia  eo  tempore  possessio  fuit  Gruffini  filii  Conani  Principis  North- 
walliae,  et  Powisia  a filius  Bellhini  Principis  tanquam  supremis  ejus 
provinciae  dominis  tenebatur.  Nec  fuit  plene  subacta  Cambria,  usque 
ad  annum  duodecimum  Edvardi  Primi,  cum  interfecto  Leolino  Gruffini 

filio,  ultimo  Cambrorum  principe,  universa  Cambria  in  manus  regis 
Anoliae  devenit. 

O 

* Gregorius  Primus  Romae  Episcopus  anno  596,  misit  Augustinum 
monachum  ad  Anglos,  qui  Romanam  religionem  hominum  mandatis 
et  traditionibus  refertam  illis  obtrusit : nam  Bi  itanni  puriorem  Christi 
doctrinam  longe  ante  a Josepho  Ararnathensi  et  Asiaticis  ecclesiis 
susceperant.  Apud  illos  igitur  vigebat  veritatis  praedicatio,  doctrina 
sincera,  vivificatrix  fides,  et  purus  Dei  cultus  qualis  ab  ipsis  Apostolis 
mandato  divino  Christianorum  ecclesiis  traditus  erat.  Unde  Galfri- 
dus  Monumethensis  lib.  viii.  cap.  4 De  Gestis  Britannorum,  In 
patria,  inquit,  Brjtonum  adhuc  vigebat  Christianitas,  quae  ab  Apos- 
tolorum tempore  nunquam  inter  eos  defecerat.  Postquam  ergo 
venerat  Augustinus  a Gregorio,  ut  dictum  est,  missus,  et  ab  Ethelberto 
Rege  receptus  in  Vigorniensi  provincia  anno  602,  synodum  celebra- 
vit, in  hunc  finem  ut  Britanniae  clerum  sibi  subderet  et  Romanae 
ecclesiae  obsequentem  redderet.  Ad  hanc  synodum  vocati  venerunt 
Britannorum  episcopi  septem,  nam  illis  diebus  sub  Menevensi  me- 
tropolitano  ad  eum  numerum,  Asiaticorum  more,  principales  eccle- 
sias cum  ordinationibus  habebant,  quorum  tunc  haec  erant  nomina, 
Henfordensis,  Tavensis,  Paternensis,  Banchorensis,  Elviensis,  Viceen- 
sis,  ac  Morganensis.  Venerunt  et  doctores  ad  eandem  synodum, 
inter  quos  Dinotus  Coenobiarcha  Banchorensis  omnium  primus,  gra- 
viter et  docte  de  non  approbanda  apud  eos  Romanorum  auctoritate 
disputabat : fortiter  praeterea  tuebatur  Menevensis  archiepiscopi,  in 
ecclesiarum  suarum  gubernatione  ratam  jurisdictionem,  vehementer 
contendens  non  esse  in  Britannorum  commodum  futurum,  vel  Roma- 
norum fastum,  vel  cdgnitam  Anglosaxonum  tyrannidem  in  commu- 
nionem admittere,  affirmans  etiam  debuisse  Gregorium  admonere 
Saxones  gentem  perfidam,  ut  si  sincere  Christianismum  admittere 
vellent,  Britanniae  imperium,  quod  contra  sacramentum  militiae  per 
tyrannidem  occupaverant,  justis  dominis  et  possessoribus  quampri- 
mum restituerent.  Cum  ergo  ad  Augustini  colloquium  ituri  essent. 

solitarium  quendam  et  prudentem  virum  prius  consuluerunt,  an  ejus 
mandata  sequi,  suasque  a patribus  sumptas  traditiones  deserere 
liceret?  Si  homo  Dei  est,  inquit,  sequimini  illum.  Et  unde  id  proba- 
bimus ? interrogant.  Scitis,  ait.  Dominum  praecepisse.  Tollite  jugum 
meum  super  vos,  et  discite  a me,  quia  mitis  sum  et  humilis  corde ; si 
talis  ergo  sit  Augustinus  ille,  credibile  est,  quod  Christi  jugum  et 
ipse  portet,  ac  vobis  portandum  offerat:  si  autem  et  immitis  fuerit, 
constat  quia  non  est  a Deo,  neque  vobis  est  ejus  sermo  curandus : 
Et  unde  id  sciemus?  inquiunt : Permittite,  ait,  ut  ipse  prior  cum  suis 
ad  synodi  locum  veniat,  et  si  adventantibus  assurrexerit,  scitote,  quia 
Christi  servus  est,  et  obtemperate  illi : at  si  vos  spreverit  aut  parvi 
aestimaverit,  et  nullum  benignitatis  signum  ostenderit  in  vultu,  cum 
numero  plures  sitis,  spernatur  a vobis  et  ipse.  Cum  itaque  venissent, 
et  Augustinum  in  cella  ambitiose  sedentem,  nec  eis  amicitiae  signum 
aliquod  praebentem  vidissent,  in  iram  mox  conversi,  eumque  superbiae 
notantes,  cunctis  quae  illis  proposuit  contradicebant.  Exprobrabat 
enim  eis  quod  universalis  ecclesiae  consuetudini  contraria  in  multis 
gererent,  praesertim  in  celebratione  Paschatis,  in  ministerio  Baptismi, 
et  in  praedicationis  officio,  et  quod  Romanas  traditiones  non  curarent, 
mandabatque  ut  in  his  atque  aliis  Romanae  ecclesiae  mores  et  ritus 
observarent,  arroganter  et  contumeliose  cuncta  praecipiendo : at  illi 
nihil  horum  se  facturos,  neque  illum  pro  archiepiscopo  habituros  esse 
respondebant ; quibus  ille  futura  bella  promisit,  ac  mortis  ultionem 
(quae  mox  sequebatur)  ferociter  minitabatur.  Vide  Bedam  in  sua 
Historia  Ecclesiastica  Gentis  Anglorum  lib.  ii.  cap.  2 ; et  praedictum 
Galfridum.  De  his  ita  scribit  Mantuanus  in  Fastis  ; 

Adde  quod  et  patres  ausi  taxare  Latinos : 

Causabantur  eos  stulte,  imprudenter  et  aequo 
Durius,  ad  ritum  Romae  voluisse  Britannos 
Cogere,  et  antiquum  tam  praecipitanter  amorem 
Tam  stolido  temerasse  ausu.  Concedere  Roma 

Debuit,  aiebant,  potius  quam  rumpere  pacem, 
Humani  quae  juris  erant,  modo  salva  maneret 
Lex  divina,  fides,  Christi  doctrina,  senatus 
;>  Quam  primus  tulit  ore  suo,  quia  tradita  ab  ipso 

Christo  erat,  humanae  doctore  et  lumine  vitae,  &c. 

CAP.  II. 

DE  TRANSITU  PER  GEMMEIS,  MONASTERIUM  SANCTI  DOGMAELIS. 

Cum  igitur  Archiepiscopus  in  ecclesia  Sancti  David,  et  ara  princi- 
pali missam  summo  diluculo  celebrasset,  relicto  ibidem  Menevensi 
Archidiacono  praetaxato,  eique  ad  populum  officio  sermonis  injuncto, 
obviam  Reso  Principi  per  Cemmeis  versus  Aberteivi  properavit.  Duo 
vero,  quae  in  provincia  de  Cemmeis,  alterum  his  nostris  diebus,  alte- 
rum parum  ante,  contigerant,  mihi  non  reticenda  succurrunt : hoc 
itaque  nostro  tempore  contigit,  juvenem  quendam  de  finibus  his 
oriundum,  tantam  a bufonibus  in  aegritudinis  lecto  persecutionem 
fuisse  perpessum,  ut  omnes  totius  provinciae  tanquam  ex  condicto  in 
ipsum  concurrerent ; et  cum  a custodibus  et  amicis  ipsius  interfecti 
fuissent,  infiniti  semper  tamen  undique  confluentes  tanquam  Hydrae 
capita  sine  numero  succreverunt : ' tandem  vero  lassatis  universis  tam 
necessariis  quam  extraneis,  in  arbore  quadam  excelsa  mutilata  fron- 
dibus et  lenigata  in  loculo  quodam  est  sublimatus  ; nec  ibi  venenosis 
tutus  ab  hostibus,  imo  certatim  in  arborem  rependo  petitus,  ut  usque 
ad  ossa  consumptus  interiit.  Nomen  vero  juvenis  fuerat  Sisillus 
Esceir  hir,  id  est,  tibia  longa.  Simile  quoque  legitur  occulto  Dei 
judicio,  sed  nunquam  injusto,  murium  majorum,  qui  vulgariter  Rati 
dicuntur,  in  virum  quendam  olim  factam  persecutionem. In  eadem 
provincia  tempore  Regis  Plenrici  Primi  contigit,  ut  vir  quidam  lo- 
cuples a boreali  montium  de  Praeseleu  latere  mansionem  habens, 
tribus  noctibus  continue  in  somnis  moneretur,  quatenus  in  fonte 
proximo,  qui  S.  Bernaci  fons  dicebatur,  lapidi  qui  scaturigini  fontis 
supereminebat,  manum  submittens,  aureum  inde  torquem  extraheret. 
Qui  die  tertio  monitis  obtemperans,  viperino  ibidem  morsu  lethalem 

in  digito  l0esionem  suscepit.  Sed  quoniam  mullos  h diverso  thesau- 
ros per  somnia  constat  inventos  fuisse,  mihi  quidem  verisimile  vide- 
tur sicut  rumoribus  sic  et  somniis  credi  oportere,  et  non  oportere, 
locum  communem  esse. 

Quod  autem  in  principali  de  Gemmeis  castro,  scilicet  apud  Lan- 
heuer,  nostro  notabile  contigit  aevo,  hic  non  praetereo.  Resus  filius 
Gruffini,  instinctu  Gruffini  filii  sui  viri  versipellis  et  versuti,  viro  nobili 
Guliehno  filio  Martini  genero  suo,  contra  sacramenta  plurima  eidem 
super  indemnitate  et  securitate  sua  sibi  tanquam  filio  perpetuo  con- 
servanda plures  super  reliquias  preciosissimas  corporaliter  praestita 
castellum  suum  de  Lanheuer^  ei  viribus  armatis  et  obsidione  sustulit, 
et  Gruffino  filio  tradidit,  contra  sacramentum  et  de  castro  eodem  ei 
nominatim  non  tradendo  specialiter  datum.  Sed  quoniam 

Non  habet  eventus  sordida  praeda  bonos, 

Dominus,  qui  per  prophetam  suum  clamat : Mihi  vindictam,  et  ego 
retribuam,  in  brevi  post,  machinatori  sceleris  et  auctori  Gruffino 
munitionem  auferri,  hominique  sub  sole  quem  magis  exosum  habebat, 
Malgoni  suo  fratri  tradi  fecit.  Resus  quoque  circa  biennium  post 
ibidem  ubi  filiam  suam  imo  filias  duas  et  nepotes  exhaeredare  curavit, 
exquisito  divinitus  vindictae  modo  in  bellico  conflictu  a filiis  est 
captus,  et  in  eodem  castro  incarceratus ; et  sic  ubique  turpitudinem 
majorem  et  enormiorem  excessum  perpetravit,  ibi  dedecus  e contra 
majus  et  ampliorem  suscipere  meruit  confusionem.  Illud  et  hic 
notabile  censui,  quod  eodem  quo  istud  ei  accidit  tempore,  torquem 
Sancti  Canauci  de  Brecheinoc,  apud  Dinevour  captum  tenebat  et 
inclusum,  per  quod  et  ipse  ultione  divina  capi  meruit  et  includi. 

Apud  ccenobium  itaque  Sancti  Dogmaelis  pernoctantes,  tam  ibi  in 
crastino  quam  versus  Aberteivi,  id  est,  casum  Teivi  fluminis  in  mare : 
ubi  a Reso  Principe  ea  nocte  decenter  exhibiti  fuimus.  Ex  latere 
tamen  Cemmesensi,  non  procul  k ponte,  convocato  partium  illarum 
populo,  et  tam  Reso  quam  duobus  filiis  suis,  Malgone  scilicet  et 

Gruffino  praesentibus,  verbo  Domini  tam  ab  Archiepiscopo  quam 
Menevensi  Archidiacono  persuasori^  prolato,  ad  crucis  obsequium 
multos  alleximus : quorum  uno  cruce  signato,  quanquam  unico  filio, 
et  unico  matris  senio  jam  confectae  solatio : eundem  statim  mater 
intuita,  et  divinitus,  ut  videbatur,  inspirata  subjecit : Gratias  tibi  cha- 
rissime  Domine  Christe  Jesu  intimas  ago,  quod  talem  mihi  filium, 
quem  tuo  dignareris  obsequio  parere  concessisti. 

Fuit  et  alia  ibidem  mulier,  matrona  videlicet  de  Aberteivi,  animo 
a priore  longe  dissimili,  quae  virum  suum,  ne  ad  archiepiscopum  iret, 
neve  crucem  susciperet,  per  pallium  et  zonam  firmiter  tenens,  coram 
cunctis  impudenter  retrahebat.  Sed  eadem  tertia  post  nocte  terribi- 
' lem  hanc  in  somnis  vocem  audivit : Servientem  meum  mihi  abstulisti, 
quamobrem  et  a te  quoque,  quod  plurimum  diligis  auferetur.  Qua 
visione  viro  cum  utriusque  tam  admiratione  quam  terrore  relata,  cum 
iterum  obdormisset,  filium  parvulum,  quem  secum  in  thoro  materna 
plus  dilectione  quam  diligentia  jacentem  habebat,  non  minus  infeli- 
citer quam  insuaviter  oppressit ; et  statim  vir  a diocesano  episcopo 
tam  visionem  referens  quam  vindictam,  crucem  suscepit,  uxore  fa- 
vente, ipsa  quoque  signum  sponte  propriis  manibus  armo  virili  inse- 
rente vel  insuente. 

In  loco  vero  praedicationis,  juxta  caput  pontis  tanquam  tanti  con- 
ventus memoriale  locum  capellae  in  viridi  planicie  statim  plebs  devota 
signavit,  ubi  vestigia  loquendo  ad  populum  Archiepiscopus  fixerat 
altare  designantes,  ubi  et  multa  miracula  languentium  turbis  hinc 
undique  confluentibus,  quae  singula  referre  longum  esset,  certum  est 
contigisse. 

ANNOTATIONES  IN  CAPUT  II. 

‘ Hydram  monstrum  fuisse  in  Lerna  palude  finxerunt  poetae,  multa 
habens  capita,  quorum  quibusdam  excisis,  alia  continuo  renasceban- 
tur. Hoc  tandem  ab  Hercule  sagittis  et  igne  ferunt  interfectum.  Quo 
Go<pi(JTiKrii^  acutissimam  intelligebant,  quae  ita  quaestiones  solebat  pro- 
ponere, ut  uno  soluto  dubio  multa  subnascerentur. 

* Inscrutabilia  sunt  omnino  divina  judicia,  et  ab  omni  humana 
ratione  penitus  remota,  quorum  quaedam  ad  incutiendum  impiis 
terrorem,  praeter  naturalem  rerum  ordinem  despicatissimis  contemp- 
tissimisque  mediis,  sine  ulla  evitatione  fiunt.  Historiae  tradunt,  An- 
tiochum et  Herodem,  principes  scelere  et  impietate  insignes,  divini 
numinis  vindicta  a pediculis  fuisse  exesos.  Tradit  quoque  Matthaeus 
Parisius  consimilem  huic  relationem  de  comite  quodam  Germano, 
sic  scribens : Anno  Domini  1089,  Alemanicus  comes  quidam  Henrici 
Imperatoris  persecutor  gravissimus,  cum  quodam  die  tristis  ad  men- 
sam resideret,  ministrantium  stipatus  catervis,  ita  repente  ^ muribus 
est  circumvallatus,  ut  nusquam  sibi  diffugium  appareret ; tantus 
enim  erat  illarum  numerus  bestiolarum,  ut  in  regione  nulla  tantam 
copiam  esse  credideris.  Itaque  famuli  fustibus  et  baculis  arreptis, 
cum  muribus  occurrissent,  diu  in  illos  saevientes,  nihil  penitus  pro- 
fecerunt: quin  dominum  solum  dentibus  terribili  quodam  corrosu 
laniarunt;  et  quamvis  a ministris  magno  conatu  baculis  et  fustibus 
percuterentur,  nulli  tamen  damnum  inferebant,  quia  ministri  nec 
ipsas  tangere  bestiolas,  aut  laedere  potuerunt.  Quamvis  autem  cum 
ministris  longius  in  pelagum  navi  delatus  esset,  tamen  murium  vio- 
lentiam non  evasit ; nam  illico  tanta  bestiolarum  multitudo  inundavit 
in  pelago,  quae  navis  tabulata  corrodens  perforavit,  ut  certum  nau- 
fragium aqua  per  rimas  ingrediens  minaretur.  Unde  famuli  haec 

videntes,  puppem  ad  littus  celeriter  retorquebant : mures  autem  ante 
navem  ad  terram  venientes,  miserum  illum  in  aridam  devectum 
invaserunt;  qui  mox  totus  a bestiolis  illis  dilaceratus  horrendam 
earum  famem  in  momento  refecit : haec  ille. 

® Lhaneuer,  alias  Aberneuer  (sic  dicta,  quod  in  ostiis  Neuerae  flu- 
minis sita  sit)  et,  ut  alii  volunt,  Trefdraeth.  Hoc  oppidum  est,  quod 
Normanni  victores,  quorum  dux  fuit  Martinus  quidam  Turonensis, 
pater  hujus  Gulielmi  filii  Martini,  Novum  Portum  appellaverunt. 

CAP.  III. 

DE  PLUVIO  TEIVI,  CARDIGAN,  ET  EMELYN. 

Labitur  autem  hic  fluvius  egregius,  cui  nomen  Teivi,  prae  cunctis 
Cambriae  fluviis  salmone  praepingui  foecundissimus : habet  et  pisca- 
riam copiosam  juxta  Cilgarran,  in  summitate  rupis  cujusdam,  Sancti 
Ludoci  manibus  olim  excultam,  in  loco  qui  dicitur  Canarch  Mawr, 
per  quam  aqua  praedicta  transcurrens  ab  alto  (ut  assolet)  cum  stre- 
pitu magno  ad  ima  ascendit,  ubi  et  salmones  ab  imis  ad  summam 
rupis  concavitatem,  quantum  hastae  longissimae  est  altitudo  saltu 
mirabili  transferuntur,  et  (nisi  piscis  proprietas  hoc  exigeret)  miracu- 
loso;  hoc  etenim  piscium  genus  saltum  appetit  ex  natura,  unde  et 
k saltu  salmo  nomen  accepit.  Modus  autem  saliendi  et  proprietas, 
sicut  in  Hibernica Topographia  descripsimus,  haec  est:  Pisces  hujus- 
modi naturaliter  aquae  cursum  contra  intentantes  (sicut  enim  avibus 
contra  flatus,  sic  et  piscibus  contra  fluctus  mos  est  eniti),  cum  obsta- 
culum inveniunt  praeruptum,  caudam  ad  os  replicant ; interdum 
etiam  ad  majorem  saltus  eflicaciam  caudam  ipsam  ore  comprimunt, 
dumque  a circulo  hujusmodi  se  subito  resolvunt  cum  impetu  quodam 
tanquam  virgae  circulatae  explicatione,  se  ab  imis  ad  alta,  cum  in  tu- 
entium admiratione,  longe  transmittunt.  Stant  autem  simul  in  an- 
gusto se.  terrae  arpento  ecclesia  sancti  illius,  molendinum,  cum  ponte 
et  piscaria,  et  pomerium  cum  horto  delectabili.  Habet  et  aliud  fluvius 
iste  sua  specialitate  notabile : inter  universos  namque  Cambriae  seu 
etiam  Loegriae  fluvios,  solus  hic  castores  habet.  In  Albania  quippe, 
ut  fertur,  fluvio  similiter  unico  habentur,  sed  rari.  De  cujus  bestiae 
natura  qualiter  a sylvis  ad  aquas  materiam  vehant ; quanto  artificio 

ex  attracta  materia  mediis  in  fluctibus  munimenta  connectant ; quam 
defensionis  artem  contra  venatores  in  occidente  praetendant,  quam 
in  oriente;  de  caudis  quoque  pisceis  pauca  interserere  non  inutile 
reputavi. 

Castores  enim,  ut  castra  sibi  in  mediis  fluviis  construant,  sui  gene- 
ris servis  pro  rheda  utentes,  a sylvis  ad  aquas  lignea  robora  miro 
vecturae  modo  contrahunt  et  conducunt.  Quidam  enim  ex  his  naturae 
imperio  servire  parati,  ligna  ab  aliis  praecisa  ventrique  supino  impo- 
sita quatuor  pedibus  complectentes,  lignoque  in  ore  ex  transverso 
locato,  dentibus  ab  aliis  hinc  inde  cohaerentibus,  retrogradbque  tra- 
hentibus, non  absque  intuentium  admiratione,  simul  cum  oneribus 
attrahuntur.  Simili  quoque  naturae  artificio  in  scrobium  purgatione, 
quas  sibi  pedibus  in  terram  fodiendo  scalpendoque  conformant, 
melotae  utuntur.  In  aliquo  vero  profundissimo  fluvii  angulo  et  paci- 
fico, in  castrorum  constructione  tanto  artificio  ligna  connectunt,  ut 
ne  aquae  stillae  de  facili  penetrando  subintret,  nec  procellae  vis  labe- 
factando concutiat,  nec  violentiam  quamlibet  praeter  humanam,  et 
hanc  ferro  munitam,  reformident.  Ex  salicum  etiam  ramis  in  cas- 
trorum constructione  ligna  connectunt,  foliisque  variis  in  altum 
quantum  aqua  excrescere  solet,  et  ultra  ostiis  interius  a solio  in  solium 
aptatis,  machinam  distinguunt,  ut  juxta  fluminis  incrementa  fluctu- 
antes undas  (cum  voluerint)  ab  alto  despicere  valeant.  Ex  salicibus 
autem,  ut  per  annos  crescendo  salicum  saltus,  hispidum  exterius 
silvescat  arbustum,  tota  interius  arte  latente. 

Hoc  animal  in  aquis  ad  libitum  perdurat,  et  sub  eisdem  more 
ranarum  velutique  phocae  pilosae,  quae  fluxum  maris  atque  refluxum 
levitate  pilorum  et  hispitate  declarant,  halitum  fovet.  Sub  aquis 
igitur,  indifferenter  et  sub  dio,  tria  haec  animalium  genera  spiritum 
trahunt,  suntque  tibiis  curtis,  corpore  lato,  caudis  nullis  vel  quasi 
mutilatis,  et  talpis  quodammodo  sive  melotis  in  corporis  compositione 
conformia.  Notandum  etiam,  quatuor  haec  solum  dentes  bestia  prae- 
fert, oris  anteriori  parte  duos  supra,  et  duos  inferius  e contra,  eisque 

latis  plurimum,  et  acutis  tanquam  dolabris  utitur  ad  secandum. 
Habent  autem  in  proxima  castris  ripa  scrobes  subterraneas,  latibu- 
laque in  sicco  munitissima,  ad  quae  venator  explorans  dum  praeacutis 
sudibus  desuper  transpenetrare  molitur,  ictum  audiens  et  violentiam 
timens,  quam  citius  ad  castri  munimenta  se  bestia  confert ; sed  primo 
ad  ipsum  foraminis  ingressum  in  ripa  residens  aquam  exsuflat,  pedi- 
bus scalpendo  terram  immiscet,  et  ex  limpida  visuique  pervia  turbi- 
dam reddit  et  coenulentam,  ut  sic  hostis  a ripa  cum  fuscina  ferrea 
saltum  observantis  artem  arte  deludat.  In  eis  autem  regionibus,  cum 
canes  narium  sagacitate  sequaces  se  nullatenus  effugere  posse  prae- 
sentit, ut  damno  partis  totum  redimat,  partem  quam  appeti  naturali 
industria  novit  projiciendo,  venatoris  in  conspectu  seipsam  bestia 
castrat,  unde  et  a castrando  Castor  nomen  accepit.  Praeterea  si 
bestiam  praecastratam  canes  iterum  forte  prosequantur,  ad  eminen- 
tem se  statim  conferens  locum,  coxa  in  altum  elevata  partem  venatori, 
quam  appetit,  praecisam  ostendit.  De  quibus  Cicero  in  Scauriana, 
redimunt  se  ex  illa  parte  corporis,  propter  quam  maxime  expetuntur. 
Juvenalis:  Qui  se  eunuchum  ipse  facit,  cupiens  evadere  damno 
testiculi ; et  Bernardus  : 

Prodit  item  castor  proprio  de  corpore  velox 
Reddere,  quas  sequitur  hostis  avarus  opes. 

Sic  igitur  ut  hinc  pellem,  quae  in  occidente  quaeritur,  tueri  valeat : 
illinc  partis  medicinalis,  quae  in  oriente  diligitur,  largitione,  totum 
quanquam  tamen  non  totum  conservet,  mirabili  (ne  dicam  ingenio) 
vi  quadam  ingenita  et  quasi  discretiva,  venatoris  astutiam  vitare 
molitur.  Notandum  quoque,  quod  castores  caudas  habent  latas,  et 
non  longas,  in  modum  palmae  humanae  spissas,  quibus  tanquam  pro 
remigio  natando  funguntur,  cumque  totum  corpus  reliquum  pilosum 
habeant,  hanc  partem  omni  pilositate  carentem  in  morem  phocae 
marinae  planam  habent  et  levigatam:  unde  et  in  Germania  Artois- 
que  regionibus,  ubi  abundant  Bevers  caudis  hujusmodi  piscium,  ut 

aiunt,  naturam  tam  sapore  quam  colore  sortitis,  viri  etiam  magni  et 
religiosi  jejuniorum  tempore  pro  pisce  vescuntur.  Videtur  tamen, 
quod  juris  in  toto  quoad  totum,  hoc  in  parte  quoad  partem,  nec  pars 
a toto  tanta  generis  diversitate  distare  consuevit. 

Transivimus  autem  a castro  praedicto  versus  pontem  Stephani, 
Cruc  Mawr,  id  est,  colle  magno,  juxta  Aberteivi  a sinistro  latere 
relicto ; ubi  Gmffinus  filius  Resi  filii  Theodori  post  obitum  Anglo- 
rum  Regis  Henrici  Primi  in  bello  publico,  de  Anglorum  populo  per 
necem  nobilis  viri  Richardi  Clarensis  juxta  Abergevenni  (ut  dictum 
est  paulo  ante)  interempti,  sine  capite  relicto : et  ob  hoc  in  impetu 
primo  statim  confecto,  stragem  non  modicam  fecit,  in  summitate  collis 
ejusdem  tumulus  reperitur,  quem  se  cuilibet  staturae  praestare  confor- 
mem incolae  testantur  ; et  si  arma  quaecunque  vespere  ibidem  integra 
relinquantur,  mane  confracta  vulgari  assertione  reperientur. 


ANNOTATIONES  IN  CAPUT  III. 

Castor,  ab  extremis  amnium  fibris,  in  quibus  degit.  Fiber  Latine 
dicitur,  et  Graece  quasi  quod  ventrem  magnum  habeat, 

ut  etymologici  tradunt.  Hoc  animal  est  ex  iis  quae  Graeci  (XfKpiPiiZ 
vel  vocant,  admodum  simile  lutrae,  nisi  quod  cauda  piscis  sit, 

ut  refert  Plinius  lib.  viii.  cap.  30,  cui  mollior  pluma  pilus  est.  Effos- 
sis in  ripa  cuniculis  caudam  intra  acjuas  tenet,  reliquo  corpore  in 
sicco  habitat.  Castor,  ut  tradit  Albertus  Magnus,  pedes  posteriores 
anserinos  habet,  quibus  facilius  natet,  anteriores  vero  caninos.  Hic 
comprehensa  hominis  parte,  non  ante  quam  fracta  concrepuerint  ossa, 
morsum  resolvit.  Hujus  generis  animalium  gregatim  in  Ponto  repe- 
riuntur  quamplurimi,  unde  castor  canis  Ponticus  a quibusdam 
vocatur,  et  castorium  Ponticum  optimum  ducunt  medici.  Hodie 
nullus  castor  in  Cambria  reperitur,  nec  quale  sit  animal  vulgus  cog- 
noscit. Vide  Dioscoridem  et  Plinium. 

GAP.  IV. 

DE  TRANSITU  PER  PONTEM  STEPHANI,  PER  MONASTERIUM  QUOQUE 
DE  STRATFLUR,  PER  BREVI,  ET  ECCLESIAM  PATERNI  MAGNI. 

Apud  Stephani  vero  pontem  sermone  in  crastino  facto  tam  ab  Archi- 
episcopo  quam  Menevensi  Archidiacono,  nec  non  et  abbatibus  Cister- 
ciensis  ordinis  duobus  de  Alba  domo,  Sancto  Johanne,  et  Stratflur 
Sisillo,  qui  nobis  in  partibus  istis  et  usque  in  Norwalliam  fideliter 
astiterunt ; plurimis  quoque  ad  crucis  obsequium  allectis,  ea  nocte 
apud  Stratflur  moram  fecimus.*  Progressis  inde  parum,  montanis 
de  Moruge  magnis  et  immensis,  quae  Cambrice  dicuntur  Ellennith,  a 
latere  dextro  relictis,  in  sylvae  cujusdam  ora  obviavit  nobis  Cyneu- 
ricus  filius  Resi  juventute  septus  expeditissima.  Adolescens  ille  flavus 
et  crispus,  pulcher  et  procerus,  ut  patriae  gentique  morem  gereret, 
pallio  tenui  solum  et  internula  indutus,  tibiis  et  pedibus  nudis  tribu- 
los et  spinas  non  formidantibus : vir  non  arte  quidem,  sed  natura 
munitus,  plurimum  quippe  dignitatis  ex  se  praeferens,  ex  adjuncto 
parum.  Sermone  igitur  tribus  filiis  adultis,  Gruffino  scilicet,  Malgoni, 
et  Cyneurico,  in  praesentia  patris  ibidem  facto,  et  altercantibus  de 
crucis  susceptione  fratribus,  tandem  Malgo  se  cum  Archiepiscopo 
ad  Curiam  Regis  iturum  firma  sponsione  concessit;  et  tam  Regis 
quam  Archiepiscopi  consilio  (nisi  per  ipsos  steterit)  obtemperaturum. 
Transivimus  inde  per  Landewi  Brevi,  id  est.  Ecclesia  David  de  Brevi, 
quae  sita  est  in  collis  vertice,  qui  sub  pedibus  ejusdem  David  praedi- 
cantis olim  excreverat;  in  illa  sc.  synodo  magna  episcoporum  omnium 
et  abbatum  Cambriae  totius,  nec  non  et  cleri  universi  ibidem  una 
cum  populo  collecta  propter  Pelagianam  haeresim,  quanquam  olim 

d Beato  Germano  Altisidiodorensi  Episcopo  ab  insula  Britannica 
deletam,  his  denuo  in  partibus  recidivo  morbo  redivivaque  peste 
jam  tunc  emersam.*  Ubi  et  unanimi  totius  conventus  tam  electione, 
quam  acclamatione  ob  tanti  miraculi  signum,  quanquam  invitus  et 
renitens  David,  in  Archiepiscopum  est  sublimatus : praesertim  cum 
Beatus  quoque  Dubricius  in  memorata  urbis  legionum  curia  eidem 
paulo  ante  sua  tam  destinatione  quam  nuncupatione  cessisset  hono- 
rem, sede  metropolitana  ab  urbe  legionum  usque  Meneviam  abhinc 
translata.  Ea  igitur  nocte  apud  Lhanpadarn  Vawr,  id  est.  Ecclesiam 
Paterni  magni,  mora  facta,  mane  ad  Christi  obsequium  plures  allexi- 
mus. Notandum  autem,  quod  haec  ecclesia,  sicut  et  aliae  per  Hiber- 
niam et  Walliam  plures,  abbatem  laicum  habet.  Usus  enim  inolevit 
et  prava  consuetudo,  ut  viri  in  parochia  potentes,  primo  tanquam 
oeconomi  seu  potius  ecclesiarum  patroni  et  defensores  a clero  con- 
stituti: postea  processu  temporis  aucta  cupidine  totum  sibi  jus  usur- 
parent, et  terras  omnes  cum  exteriore  possessione  sibi  impudenter 
appropriarent,  solum  altaria  cum  decimis  et  obventionibus  clero 
relinquentes;  et  haec  ipsa  filiis  suis  clericis  et  cognatis  assignantes. 
Tales  itaque  defensores  seu  potius  ecclesiarum  destructores  abbates 
se  vocari  fecere,  et  tam  nomen  indebitum  quam  rem  quoque  sibi 
assignari  praesumpsere.  In  hoc  statu  ecclesiam  hanc  invenimus 
capite  destitutam,  veteri  quodam  et  inveterato  dierum  malorum  (cui 
nomen  Eden  Oen  filius  Gwaithvoed)  se  abbatem  gerente,  et  filiis 
ejusdem  altari  incumbentibus.  Tempore  tamen  Regis  Henrici  Primi 
Anglorum  potestate  per  Cambriam  vigente,  coenobium  S.  Petri  Glo- 
verniae,  praedictam  ecclesiam  quiete  possedit ; sed  post  obitum  regis 
ejusdem,  Anglis  expulsis,  monachi  quoque  sunt  ejecti,  et  more  prae- 
fato tam  clerici  interius  quam  laici  exterius  violenter  intrusi.  Contigit 
autem  regnante  Stephano,  qui  successit  Henrico  Primo,  militem 
quendam  de  Armorica  oriundum  Britannia,  peragratis  regionibus 
multis,  ut  variarum  gentium  tam  urbes  quam  mores  discerneret,  huc 
tandem  forte  fortuitu  advectum  esse ; cum  itaque  die  quodam 

festivo  ad  missae  celebrationem  adventum  abbatis  tam  clerus  quam 
populus  expectaret,  demum  abbati  venienti  cum  aliis  occursans, 
vidit  turbam  juvenum  venire  circiter  viginti  more  gentis  expeditam, 
et  armis  munitam : cumque  quaerenti,  quisnam  illorum  abbas  esset, 
virum  quendam  ostenderent  cum  lancea  longa  praecedentem : intuens 
in  eum,  et  admirans  ait:  Nunquid  alium  habitum  aliumve  baculum 
abbas  iste,  quam  illum,  quem  nunc  praefert,  habet  ? Responderunt, 
Nequaquam.  At  ille : Sat,  inquit,  hodie  novitatis  vidi,  satque  mira- 
culi jam  audivi.  Et  ab  illa  statim  hora  reversus  finem  labori  posuit 
et  explorationi.  Jactat  autem  gens  haec  et  generatio  prava,  episco- 
pum quendam  ecclesiae  istius  (quia  cathedralis  aliquando  fuerat)  a 
decessoribus  suis  interemptum ; et  hac  praecipue  allegatione  in  loco 
eodem  jus  sibi  vendicant  et  proprietatem.  Elegimus  itaque  has  potius 
enormitates  ad  praesens  sub  dissimulatione  transire,  quam  (nullo  ibi- 
dem querimoniam  deponente)  gentem  iniquam  exasperare. 


ANNOTATIONES  IN  CAPUT  IV. 

* Monasterium  de  Strata  florida,  d Demetico  principe  construc- 
tum, alterum  fuit  b duobus  ccenobiis,  in  quibus  Cambriae  nobiles 
sepulti  jacent ; aliud  fuit  apud  Connovium  Venedotiae  urbem,  k 
principe  ejus  regionis  extructum,  quod  Aber-conwj  Cambrice  dicitur. 
In  his  duobus  monasteriis  annales  principum  et  nobilium  Cambriae 
conservabantur,  in  quibus  eorum  genealogiae,  nativitates,  connubia, 
et  obitus  notabantur.  Principes  autem  Powisiae  fere  omnes  humati 
jacent  in  ecclesia  de  Myvot,  quae  et  ipsa  antiquitus  ecclesia  archi- 
diaconalis  totius  Powisiae  fuisse  perhibetur ; postea  vero  in  parochia- 
lem  ecclesiam  conversa  fuit.  Sita  haec  est  ad  Marnoviae  confluentis 
ripam  non  procul  a Mathraval,  quod  praecipuum  erat  ejus  provinciae 

palatium.  Hic  Mediolanum  (quod  Ptolomaeus  et  Ethicus  ad  occi- 
dentem inter  Ordovices  posuerunt)  olim  fuisse  nonnulli  affirmant; 
extant  ibidem  adhuc  (praeter  constantem  incolarum  asseveratio- 
nem, a parentibus  ad  posteros  transmissam)  quamplurima  venerandae 
antiquitatis  monumenta,  quae  urbis  cujusdam  vestigia  manifeste 
indicant. 

Pelagius  genere  Britannus,  ut  testatur  Bedas,  vel,  ut  vult  Poly- 
chronici  auctor,  Romanus,  aut,  ut  ecclesiastici  scriptores  tradunt, 
Brito  Armoricanus,  in  eam  opinionem  flagitiose  atque  turpiter  inci- 
dit, ut  hominem  suis  meritis,  sine  gratia  Dei,  salutem  consequi  posse, 
et  unumquemque  ad  justitiam  propria  voluntate  regi,  impie  doceret 
atque  defenderet ; hoc  suae  perfidiae  venenum  longe  lateque  disper- 
sit, per  Julianum  quendam  de  Campania  et  Leporium  Agricolam 
Severiani  Episcopi  filium,  ipsiusque  Pelagii  discipulum,  cujus  opera 
universam  Britanniam  hoc  pestilenti  dogmate  infecit ; unde  Bri- 
tanni a Gallicanis  ecclesiis  ad  hoc  incendium  extinguendum  opem 
auxiliumque  petebant,  quorum  petitioni  tam  justae  tamque  neces- 
sariae inclinantes  Galli,  Germanum  Altisidiodorensem,  et  Lupum  Tre- 
casinum  Episcopos,  viros  fide  ac  virtute  divina  pollentes,  tum  sermone 
facundos  et  disserendo  acres,  qui  huic  recenti  haeresi  divino  verbo 
resisterent,  in  Britanniam  miserunt.  Hi  habita  cum  Pelagianis  dis- 
putatione, verbi  divini  pugione  adversarios  confodiunt,  eosque  ad 
palinodiam  cogunt,  ita  ut  Leporius  ab  eo  tempore  Pelagii  doctrinam 
penitus  repudiaverit.  His  itaque  peractis.  Episcopi  supradicti,  Bri- 
tannis eorum  opera  d Pelagianismo  vindicatis,  et  in  Evangelii  doc- 
trina firmatis,  ad  suas  sedes  reversi  sunt.  Postea  tamen  hujus  pestis 
semina  et  initia,  quae  optinue  extincta  putabantur,  ab  impiis  quibus- 
dam rursus  excitata  atque  saepius  repetita  sunt,  donec  Dubricius 
urbis  legionum  Archipraesul  omnes  Cambriae  episcopos  reliquosque 
verbi  ministros  in  unum  locum  convocari  fecisset,  ubi  David  gra- 
viter et  nervose  absurdam  Pelagii  doctrinam,  solidis  rationibus  h 
sacrae  scripturae  fontibus  petitis,  ita  refutavit,  ut  magnam  sibi 

doctrinae  et  sanctitatis  opinionem  consequutus  sit ; ex  qua  re  vulgus 
postea  quamplurimas  fabulas  confinxit. 

^ Paternensis  ecclesia  una  erat  ex  septem  ecclesiis  cathedralibus, 
quae  metropolitano  urbis  legionum  suberant,  quorum  episcopi  ab 
Augustino  Anglorum  Apostolo,  ad  suam  synodum  vocati  sunt,  de 
quibus  vide  supra  lib.  ii.  cap.  1,  annotatione  4,  et  Matth.  Parker  de 
Antiquitate  Ecclesiae  Britannicae.  Hanc  Gilbertus  Clarensis  Comes, 
cum  Cereticam  regionem  sibi  subjugasset,  cum  omnibus  decimis, 
oblationibus,  et  aliis  ecclesiasticis  emolumentis,  monachis  ccenobii 
Sancti  Petri  Claudiocestrensis  dedit  et  concessit,  qui  eam  pacifice 
tenuerunt  viginti  sex  annorum  spatio  circiter,  donec  tempore  Ste- 
phani  Regis,  circa  anno  1136.  Ceretica  provincia  per  Oenum  et 
Cadualadrum  Gruffini  Venedotiae  Principis  filios,  et  Normannorum 
et  Anglorum  manibus  erepta,  et  veteribus  incolis  restituta  est,  ut 
supra  lib.  i.  cap.  in  annot.  Quo  tempore  etiam  hi  abbates,  quos 
laicos  Giraldus  appellat,  hujus  ecclesiae  possessionem  nacti  sunt;  qui 
revera  melius  ad  publicam  patriae  utilitatem  ejus  fructibus  usi  sunt, 
quam  monachi  Claudiocestrenses ; nam  tametsi  hi  non  magis,  quam 
illi  populum  docerent,  loci  tamen  pauperes  ecclesiae  redditibus  ale- 
bant, quod  ab  illis  factum  non  erat.  In  aliis  suum  cuique  judicium 
relinquo. 

GAP.  V. 

DE  FLUVIO  DEVI,  ET  TERRA  FILIORUM  CONANI. 

Accedentes  igitur  ad  aquam  Devi,  quae  Norwalliam  secernit  a 
Sudwallia,  reverso  jam  Menevensi  Episcopo  cum  Reso  Gruffini  filio, 
qui  nos  a castro  de  Aberteivi  per  Cereticam  regionem  usque  ad 
aquam  istam  laudabili  in  principe  liberalitate  deduxit;  transcurso 
navigio  flumine,  et  Menevensi  diocesi  jam  post  terga  relicta,  terram 
filiorum  Conani,  scilicet  Merionjth,  et  primam  ea  ex  parte  Vene- 
dotiae  provinciam,  et  Episcopatum  Banchoriensem  intravimus,  apud 
Towyn  pernoctantes.  In  crastino  vero  mane  occurrit  nobis  filius 
Conani  Gruffinus,  quod  diutius  Archiepiscopo  venire  distulisset 
humiliter  et  devote  veniam  petens.  Transivimus  eodem  die  navigio 
bifurcum  Maviae  flumen,  ubi  Malgo  filius  Resi,  qui  individuum  Archi- 
episcopo ad  Curiam  Regis  se  comitem  dederat,  juxta  mare  vadum 
invenit.  Ea  nocte  jacuimus  apud  Lhanuair,  id  est,  Ecclesiam  Mariae, 
in  provincia  de  Ardudwy.  Haec  autem  terra  Conani,  et  praecipue 
Merionyth,  omnium  totius  Cambriae  terrarum  hispida  magis  est  et 
horribilis;  habet  enim  montes  altissimos,  arctos  tamen,  et  in  arcis 
modum  acutissimos,  nec  raros  quidem,  sed  creberrimos,  et  tanta 
inaequalitate  consertos,  ut  in  summis  eorum  verticibus  pastores  con- 
fabulantes  ad  invicem  vel  convitiantes,  si  concurrere  forte  statuerint, 
a mane  in  vesperam  vix  convenient.  Sunt  autem  his  in  partibus  lan- 
ceae longissimae ; sicut  enim  arcu  praevalet  Sudwallia,  sic  lanceis 
praestat  Venedotia,  adeo  ut  ictum  hic  lancea  cominus  datum  ferrea 
loricae  tricatura  minime  sustineat.  In  crastino  obviavit  nobis  filius 
Conani  junior,  cui  nomen  Meredythus,  in  transitu  pontis  cujusdam 

cum  plebe  provinciae  illius ; ubi  quamplurimis  ad  crucem  allectis, 
tandem  uno  de  familia  ipsius  cruce  signato  juvene  pervalido,  eique 
familiarissimo,  quoniam  pallium,  cui  crux  assui  debuerat,  tenue  nimis 
et  vile  videbatur,  cum  uberrimo  lachrymarum  fonte,  suum  ei  Mere- 
dythus  pallium  projecit. 


ANNOTATIONES  IN  CAPUT  V. 

P ERAGR ATA  jam  univcrsa provincia  Demetica,  pergit  Archiepiscopus 
ad  Venedotiam,  et  ingreditur  Merviniam,  Devo  confluente  trajecto. 
Haec  regio  antiquitus  Meraonia  dicta  est,  a Meraone  filio  Tibeaonis 
filii  Cunedagii,  sive  Cunethae,  de  quo  Gildas  Britannus  mentionem 
facit : et  etiam  Mervinia  a Mervino  Lentigenoso  Roderici  Magni 
patre,  ejus  provinciae  domino,  qui  postea  jure  uxoris  rex  factus  est 
Cambriae ; de  qua  Lelandus  in  Genethliaco : 

Porrigitur  vasto  fluvii  trans  ostia  Devi 
Tractu  terra  potens  hastis  Mervinia  longis ; 

In  qua  castrum  ingens  Arlecha  crepidine  saxi. 

In  hac  regione  est  lacus  Tegydius,  de  quo  infra,  c.  11,  et  in  annot. 
ibidem. 


\ 

GAP.  VI. 

DE  TRAETH  MAWR  ET  TRAETH  BACHAN  TRANSCURSIS;  DE  NEVYN 
QUOQUE,  CAERNARVON,  ET  BANCHOR. 

Transivimus  inde  Traeth  Mawr,  et  Traeth  Bachan,  id  est,  tractum 
maris  majorem,  et  tractum  minorem,  ubi  duo  castra  lapidea  de  novo 
sita  fuerunt,  unum  in  Evionyth  versus  montana  borealia,  quod  erat 
filiorum  Conani,  cui  nomen  Deudraeth ; alterum  vero,  ex  alia  fluvii 
parte  versus  mare  in  capite  Lhyn,  quod  erat  filiorum  Oeni,  cui  nomen 
Carn  Madryn/  Dicitur  autem  Traeth  lingua  Cambrica,  sabulum 
mari  influente  longius  et  se  retrahente  nudatum.  Transieramus  tamen 
aquas  antea  non  ignobiles,  Dissennith  inter  Maviam  et  Traeth  Mawr, 
Arthro  inter  Traeth  Mawr  et  Traeth  Bachan.  Ea  nocte  jacuimus 
apud  Nevyn,  videlicet  vigilia  Paschae  floridi,  ubi  Merlinum  Silves- 
trem diu  quaesitum,  desideratumque  archidiaconus  Menevensis  dicitur 
invenisse. 

Jacet  autem  extra  Lhyn  insula  modica  quam  monachi  inhabitant 
religiosissimi,  quos  Caelibes  vel  Colideos  vocant;  haec  autem  insula 
vel  ab  aeris  salubritate  quam  ex  Hiberniae  confinio  sortitur,  vel  potius 
aliquo  ex  miraculo  ex  sanctorum  meritis,  hoc  mirandum  habet,  quod 
in  ea  seniores  praemoriuntur,  quia  morbi  in  ea  rarissimi ; et  raro  vel 
nunquam  hic  nusquam  moritur,  nisi  longa  senectute  confectus.  Haec 
insula  Enhli  Cambrice  vocatur,  et  lingua  Saxonica,  Berdesey ; et  in 
ea,  ut  fertur,  infinita  sanctorum  sepulta  sunt  corpora ; ibique  jacere 
testantur  corpus  Beati  Danielis  Banchorensis  Episcopi.* 

Plurimis  igitur  in  crastino  ad  Archipraesulis  sermonem  cruce  sig- 
natis, versus  Banchor  iter  arripientes,  transivimus  per  Caernarvon,  id 

est,  castrum  de  Arvon.  Dicitur  autem  Arvon,  provincia  contra  Mon, 
eo  quod  sita  sit  contra  Monam  insulam.  Venientibus  itaque  nobis 
ad  vallem  via  duce,  tam  in  ascensu  quam  in  descensu  valde  prae- 
ruptam, cuncti  ab  equis  dilapsi  pedites  porreximus,  ex  condicto,  tan- 
quam  Hierosolymitanae  peregrinationis  (sicut  tunc  credebatur)  jam 
instantis  quaedam  praeludia  facientes.  Valle  igitur  transmeata,  cum 
ad  partem  oppositam  transcenderemus,  fatigatis  universis,  in  quercu 
quadam  vi  ventorum  stirpitus  avulsa  et  prostrata,  quiescendi  respi- 
randique  gratia  cum  Archiepiscopus  resedisset,  laudabilem  in  tanto 
tanique  gravitatis  autenticae  viro,  resolutus  in  jocunditatem  circum- 
stantibus ait : Quis  vestrum  in  hac  turba  sibilando  aures  delectare 
nunc  praevalet  fatigatas  ? Quod  fessis  ex  itinere  fieri  solet  difficile. 
Ipso  vero  se  id  posse  si  vellet,  protestante,  auditur  in  sylva  propinqua 
sibilus  aviculae  dulcisonus,  quam  alii  picum,  alii  verius  aureolum 
dixere.  Dicitur  autem  picus  avicula  lingua  Gallica  Spec  dicta,  quae 
rostro  robusto  quercum  perforans,  majorem  viribus  ictus  ingeminat.* 
Dicitur  et  aureolus  avicula  aureo  croceoque  colore  conspicua,  dul- 
cemque  suo  in  tempore  pro  cantu  sibilum  reddens,  quae  et  aureolus 
ab  aureo  colore  nomen  accepit.  Ad  haec  igitur  quodam  dicente, 
nunquam  philomenam  partes  istas  intrasse;  subjunxit  Archiepiscopus 
modesta  quadam  subrisus  significantia : Philomena  quidem  sapienti 
freta  est  consilio,  quae  Cambriae  fines  non  intravit : nos  autem  insi- 
pienti, qui  Cambriam  et  penetravimus  et  circuimus.  Ea  igitur  nocte 
moram  fecimus  apud  Banchor,'*  cathedralem  videlicet  Venedotiae 
sedem,  d loci  ejusdem  episcopo  decenter  exhibiti.  In  crastino  vero 
missa  in  principali  altari  ab  Archipraesule  celebrata,  sedis  ejusdem 
antistes,  cui  nomen  Guianus,  d dextris  altaris  ad  magnam  tam  Archi- 
episcopi,  quam  aliorum  plurium  instantiam,  et  importunam  magis 
quam  persuasoriam,  ad  crucis  susceptionem  est  compulsus,  cum 
magna  suorum  in  ipsa  ecclesia  lamentatione,  miserabilique  sub  bar- 
bara quadam  vociferatione  utriusque  sexus  hominum  tam  clamore 
quam  moerore. 

ANNOTATIONES  IN  CAPUT  VI. 

* CoNANUS  filius  Oeni  filios  habuit  Gruffinum  et  Meredythum  ejus 
fratrem,  de  quibus  in  superiore  capite  mentio  fit,  horum  possessio 
fuit  praeter  Merviniam  castrum  Deudraeth.  Carn  Madryn  autem, 
tametsi  patris  eorum  possessio  fuerat,  pertinebat  tamen  hoc  tempore 
ad  Rothericum  et  Malgonem  filios  Oeni  cognomento  Gwyneth,  Vene- 
dotiae  Principis.  Vide  cap.  sequentis  annot.  1. 

* Referunt  historiae  Cambriae  post  Banchorensis  coenobii  per  Ethel- 
fredum  Northumbrium  vastationem,  Christianorum  viginti  millia,  ut 
Saxonum  crudelitatem  vitarent,  in  hanc  insulam  confugisse,  atque 
ibi  eremiticam  vitam  traducentes  fato  concessisse,  quos  ejus  ]’egionis 
incolae  Yr  ugein  mil  Saint  appellant.  Quod  verumne  sit  an  secus, 
aliis  discutiendum  et  definiendum  relinquo. 

^ Picus  avis  est  Marti  sacra,  quae  Aristoteli  S^uoxoX<xx7-qc;  vocatur, 
aduncis  unguibus,  quae  felium  more  arbores  in  subrectum  ascendit, 
percussitque  corticis  sono  pabulum  subesse  intelligit.  Pullos  in  cavis 
arborum  educat : cuneos  a pastoribus  cavernae  ori  impactos  admota 
herba  quadam  expellit. 

Ban  lingua  Britannica  locum  significat.  Chorus  multitudo  est 
eorum  qui  religionis  ergo  conveniunt.  Sic  appellabat  Daniel  Aronius 
ecclesiae  suae  sedem.  Tres  fuerunt  ecclesiae  ab  illo  eodem  nomine 
fundatae ; una  in  Arvonia,  ubi  praesidebat  ipse,  de  qua  hic  loquitur 
Giraldus ; secunda  in  Mailora,  ubi  celebre  illud  coenobium  fuit, 
cujus  mentio  fit  apud  Bedam  et  Galfridum ; tertia  in  Hibernia,  quae 
omnes  hodie  Danielem  patronum  agnoscunt. 

GAP.  VII. 

DE  MONA  INSULA. 

His  ita  peractis  transivimus  in  Monam  insulam,  quasi  milliaribus 
duobus  inde  distantem,  brevi  maris  brachio  transnavigato;  ubi  et 
junior  Oeni  filius  Rothericus  cum  insulae  totius,  nec  non  et  terrarum 
adjacentium  populo,  nobis  devotus  occurrit.  Facta  igitur  in  loco 
quodam  non  procul  a ripa  confessione,  petrosis  rupibus  in  theatri 
modum  orbiculariter  circumstantibus,  ad  sermonem  Archiepiscopi, 
et  ejusdem  loci  Archidiaconi,  et  interpretatis  nostri  Alexandri,  nec 
non  et  abbatis  de  Stratflur  Sisilli,  multi  de  plebe  ad  crucis  obsequium 
sunt  allecti.  Sedebant  autem  in  opposita  rupe  de  familia  Rotherici 
juvenes  electi,  quorum  nullus  allici  potuit,  quanquam  tamen  illos, 
mei  frustra  de  petra  elicere  conantes,  et  oleum  de  saxo,  tam  Archi- 
episcopus  quam  alii  praecipue  ad  ipsos  sermone  directo,  verbis  sua- 
soriis nec  persuasoriis  invitarent.  Contigit  autem  post  intra  triduum, 
tanquam  divina  ultione  secuta,  quod  juvenes  hi  cum  aliis  multis 
praedones  patriae  persequerentur,  qui  statim  d praedonibus  confecti 
et  in  fugam  dati,  interemptis  quibusdam,  et  aliis  lethaliter  vulneratis, 
crucem  quam  antea  spreverant,  in  carne  sibi  invicem  jam  ultronei 
affixerunt.  Rothericus  quoque,  qui  sanguine  sibi  propinquam,  et  in 
tertio  gradu  cognatam,  Resi  Principis  filiam  paulo  ante  incestuoso 
contubernio  copulaverat,  ut  contra  fratrum  filios  (quos  exheredita- 
verat)  se  Resi  auxilio  fortius  tueretur,  salutaribus  Archiepiscopi 
monitis  super  hoc  non  obtemperans,  a tota,  quam  possederat,  terra 
in  brevi  postmodum  ab  eisdem  est  ejectus ; unde  sibi  illicite  spera- 
verat  defensionem,  inde  merito  reportans  confusionem  ‘ 

s 


• \ 

Habet  autem  haec  insula  Monae  trecentas  quadraginta  tres  villas,  et 
pro  tribus  cantredis  reputatur/ 

Dicitur  autem  Cantredus,  composito  vocabulo  tam  Britannica  quam 
Hibernica  lingua,  tanta  terrae  portio  quanta  centum  villas  continere 
solet.  Adjacent  autem  insulae  Britanniae  tres  lateraliter  diversis  ex 
partibus  insulae,  quae  ejusdem  fere  quantitatis  esse  perhibentur.  Ab 
austro  Vecta,  a zephyro  Mona,  a circio  Mania.  Sed  duae  priores 
propinquius  adjacent,  modicis  distinctae  maris  interstitiis ; tertia 
vero,  quae  Mania  dicitur,  media  inter  Hibernicam  Ultoniam  et  Sco- 
ticas Galovidias  libramine  jacens,  remotius  extenditur.  Est  autem 
Mona  arida  tellus  et  saxosa,  deformis  aspectu  et  inamoena,  terrae  de 
Pebidion  (quae  adjacet  Meneviae)  exteriori  qualitate  simillima,  verun- 
tamen  interiori  naturae  dote  longe  dissimilis. 

Est  etenim  haec  insula  prae  cunctis  Cambriae  finibus  triticeo  ger- 
mine incomparabiliter  foecunda,  adeo  ut  \)roverbialiter  dici  soleat 
lingua  Britannica,  Mon  mam  Cjmbry,  quod  Latine  sonat,  Mona 
mater  Cambriae ; quoniam  aliis  undique  terris  deficientibus,  haec 
sola  gleba  praepingui  uberique  frugum  proventu  Cambriam  totam 
sustentare  consuevit.  Sed  quoniam  in  hac  insula  digna  memoratu 
multa  reperies,  quaedam  ex  his  excerpere,  et  hic  interserere  non 
superfluum  duxi. 

Est  igitur  hic  lapis  humano  foemori  fere  conformis,  cui  insita  virtus 
hoc  habet,  ut  spacio  quantolibet  asportatus,  proxima  per  se  nocte 
revertatur,  sicut  ab  accolis  pluries  est  compertum.  Unde  et  Hugo 
Comes  Cestrensis,  qui  tempore  Regis  Henrici  Primi  tam  insulam 
istam,  quam  terras  adjacentes  viriliter  occupaverat,^  audita  hujus 
lapidis  virtute,  ipsum  alii  lapidi  longe  majori  ferreis  cathenis  fortiter 
ligatum,  probandi  causa  procul  in  mari  projici  fecit,  qui  tamen 
summo  diluculo  cum  multorum  admiratione  pristino  more  suo  in 
loco  repertus  est ; cujus  rei  occasione  publico  Comitis  edicto  prohi- 
bitum est,  ne  quis  de  caetero  lapidem  a loco  movere  praesumat. 
Contigit  aliquando,  rusticum  quendam  experiendi  gratia  ad  fceinur 

suum  lapidem  ligasse,  sed  putrefacto  statim  foemore,  ad  locum  pris- 
tinum lapis  evasit/ 

Est  et  in  eadem  insula  collis  saxosus,  non  magnus,  et  parum  altus, 
cujus  ex  una  parte  si  clamaveris,  ex  altera  nequaquam  audieris,  et 
vocatur  ab  incolis  per  antiphrasin  Rupis  Audientium.  In  boreali 
quoque  Majoris  Britanniae  latere,  quod  ab  Humbro  flumine,  quasi 
trans  Humbrum  ab  Anglis  nomen  accepit,  est  collis  haud  dissimilis, 
cujus  ex  uno  latere  si  cornu  altisonum  vel  tubae  clangor  experitur, 
opposito  in  latere  non  audietur.  Est  et  in  hac  insula  ecclesia  Sancti 
Tefredauci  confessoris,  in  qua  Hugo  Comes  Slopesburiensis,  cum 
semel  una  cum  Comite  Cestrensi  hanc  insulam  vi  ingrederetur,  canes 
nocte  quadam  posuisset,  insanos  omnes  mane  recepit ; et  ipsemet 
infra  mensem  miserabiliter  extinctus  occubuit : accesserant  enim  ad 
insulae  portum  ab  Orchadum  insulis  piratae  in  navibus  longis,  quo- 
rum adventum  ubi  Comes  audivit,  statim  eis  usque  in  ipsum  mare, 
forti  residens  equo,  animose  nimis  occurrit ; et  ecce  navium  princeps, 
cui  nomen  Magnus,  primae  navis  in  prora  cum  arcu  prostans  sagit- 
tam direxit,  et  quanquam  Comes  a vertice  capitis  usque  in  talum 
pedis,  praeter  oculos  solum,  ferro  fideliter  esset  indutus,  tamen  dextro 
percussus  in  lumine  perforato  cerebro,  in  mare  corruit  moribundus; 
quem  cum  sic  corruentem  victor  ab  alto  despiceret,  superbe  in 
victum  et  insolenter  invectus,  dixisse  memoratur  lingua  Danica,  Leit 
loupe,  quod  Latine  sonat,  sine  salire ; et  ab  hac  in  posterum  hora 
potestas  Anglorum  in  Mona  cessavit.  Nostris  quoque  temporibus 
Anglorum  Rege  Henrico  Secundo  in  Venedotiam  exercitum  ducente, 
ubi  et  in  arcto  silvestri  apud  Coleshulle  bellicam  aleam  expertus  est, 
classe  in  Monam  transmissa,  cum  praedictae  ecclesiae  aliisque  sancto- 
rum per  insulam  locis  spoliando,  praedando  minime  deferrent,  divina 
sequuta  vindicta,  accolae  tandem  in  advenas,  pauci  in  multos,  inermes 
in  armatos,  subito  irruentes,  multis  interemptis,  multisque  captis,  et 
in  vincula  datis,  victoria  potiti  sunt  cruentissima.  Quemadmodum 
enim  Hibernica  testatur  Topographia,  sicut  natio  Hibernica,  nec 

non  et  Cambrica  prae  aliis  gentibus  praecipites  in  iram  et  ad  vindictam 
in  vita  proni  reperiuntur,  sic  et  in  morte  vitali,  terrarum  earundem 
sancti  prae  aliis  animi  vindicis  esse  videntur.* 

Fuerant  autem  duo  nobiles  viri,  et  ejus  qui  scripsit  haec  avunculi, 
cum  aliis  huc  a rege  transmissi,  Henricus  scilicet  Regis  Henrici 
Primi  filius,  et  Secundi  avunculus,  ex  nobili  Nesta  Resi  filia  in  aus- 
trali Cambria  Demetiae  finibus  oriundus,  et  Robertus  Stephani  filius 
Henrici,  frater  non  germanus,  sed  uterinus ; vir  quidem,  qui  nostro 
primus  tempore,  aliis  viam  praebens,  Hibernicam  non  longe  post 
aggressus  expugnationem,  cujus  quoque  praeconia  Vaticinalis  depro- 
mit Historia.  Henricus  igitur  nimia  fretus  audacia,  bonaque  desti- 
tutus omnino  sequela,  cum  magno  suorum  dolore  inter  primos  lanceis 
confossus  occubuit;  Robertus  vero  de  defensione  diffidens,  vix  ad 
naves  graviter  vulneratus  evasit. 

Est  et  insula  modica  collateralis  Monae,  et  fere  continua,  quam 
solum  eremitae  labore  manuum  viventes  Deo  servientes  inhabitant ; 
de  quibus  hoc  mirandum,  quod  cum  aliquibus  forte  motibus  humanis 
discordes  ad  invicem  inventi  fuerint,  statim  mures  minutissimi  (qui- 
bus abundat  insula)  escas  eorum  omnes  et  potiones  tam  consumunt 
quam  corrumpunt  ; cessante  vero  discordia,  continuo  cessat  et 
incommodum.  Nec  mirandum,  si  Dei  famuli  discordes  interdum 
inveniantur,  quoniam  in  Rebeccae  utero  Jacob  et  Esau  bella  gessere : 
Paulus  et  Barnabas  contentiose  ab  invicem  discessere : inter  disci- 
pulos quoque  Jesu  facta  est  contentio,  quis  eorum  videretur  esse 
major ; infirmitatis  enim  humanae  temptationes  sunt  hae ; verun- 
tamen  et  virtus  plerunque  in  infirmitate  perficitur,  et  fidei  constantia 
tribulationibus  augmentatur.  Dicitur  autem  insula  praedicta  Cam- 
brice  Ynys  Lenach,  id  est,  insula  ecclesiastica,  propter  copiam 
sanctorum,  quorum  ibi  corpora  jacent,  et  hanc  insulam  foeminae  non 
intrant. 

Praeterea  vidimus  in  Mona  canem  curtum,  non  natura  quidem 
sed  casu  solo  cauda  mutilatum;  cujus  et  progenies  plurima  tam  a 

genitore  descendens  quam  genitura,  similem  jam  naturalem  pati 
defectum  ostensa  est.  Mirum  enimvero,  quod  solum  parenti  casus 
adjicit : hoc  sibi  prolem  in  posterum  tanquam  a natura  conformare. 
Militem  quoque  in  Anglia  vidimus  ex  Devoniae  finibus  oriundum, 
cui  nomen  Earthbaldus,  de  quo  contigit,  ut  dum  in  matris  alvo 
gestaretur,  patre  partum  penitus  abnegante,  et  matrem  zelotypiae 
causa  ex  sola  suspicione  fortiter  accusante,  puero  in  lucem  prod- 
eunte  sola  litem  per  se  natura  diremit ; fissuram  namque,  quam  ictu 
lanceae  militari  exercitio  per  medium  sub  nare  superius  labrum 
genitor  olim  susceperat,  laudabili  naturae  miraculo  eodem  in  loco 
genitura  praetendit.  Earthbaldi  quoque  filium  vidimus,  cui  nomen 
Stephanus,  eodem  indicio  patris  casuali  laesione  tanquam  in  naturam 
jam  conversa.  Item,  in  Comite  Alberico,  Alberici  Comitis  de  Veer 
filio,  simile  naturae  miraculum  vidimus ; cum  enim  pater  ejusdem, 
matre  jam  praegnante,  filia  scilicet  Henrici  de  Essexia,  ob  ignominio- 
sum patris  eventum  jam  ad  divortium  modis  omnibus  elaborasset, 
partu  prodeunte,  quem  pater  in  oculo  casuali  laesione  sustinuit, 
eadem  in  parte  defectus  in  filio  parentavit.  Sed  forsitan  ex  rei  visae 
memoria,  quae  per  aspectum  contrahitur  et  reservatur,  hujusmodi 
proprietas  in  prolem  descendit ; sicut  de  regina  legitur,  quae  quo- 
niam ^thiopem  in  thalamo  depictum  inspicere  consueverat,  ex 
inopinato  .^Ethiopem  peperit,  quam  et  Quintilianus  per  picturam 
excusavit.  Similiter  et  de  ovibus  variis  contigit,  quas  Labe  nepoti 
suo  Jacob  de  grege  concessit,  per  virgarum  praefixarum  variationem 
multiplicatis.  Nec  tantum  ex  mulieris,  verum  etiam  ex  imaginaria 
viri  memoria  partus  interdum  informatur;  compertum  est  enim  de 
quodam,  qui  cum  forte  transeundo  hominem  inspiceret  se  ante  et 
retro  continua  passione  moventem,  ad  uxorem  illico  accedens,  eam- 
que  cognoscens  quoniam  motionis  illius  memoria  a mente  prae  ad- 
miratione excidere  non  potuit,  eadem  hora  puerum  genuit  simili 
passione  percussum. 

ANNOTATIONES  IN  CAPUT  VII. 

* Duo  in  hoc  nostro  Giraldo,  quae  illi  fere  semper  in  more  posita 
sunt,  animadvertere  licet.  Primum  enim  suum  tantummodo  propo- 
situm, neglectis  aut  non  consideratis  aliorum  (de  quibus  scribit) 
negotiis,  respicere  et  persequi  solet.  Deinde  si  quid  adversi  cuiquam 
acciderit  circa  hujus  legationis  tempus,  id  totum,  vel  quod  is  crucem 
recipere  noluerit,  vel  quod  superstitiosum  divorum  aut  reliquiarum 
cultum  neglexerit,  evenisse  confirmat;  quae  in  hoc  capite  manifesta 
sunt.  Quod  ad  hujus  loci  intellectum  attinet,  quaedam  altius  mihi 
repetenda  sunt.  Cum  David  filius  Oeni  Venedotiae  Princeps  omnes 
suos  fratres  hereditariis  suis  portionibus  ejecisset,  et  Malgonem  atque 
Rothericum  in  vincula  sub  salvis  custodiis  conjecisset,  hi  duo  de- 
ceptis custodibus,  non  ita  multo  post,  evaserunt  h carcere,  et  Rothe- 
ricus  ad  Gothricum  Manaviae  Regem  aufugit,  cujus  auxilio  fretus 
Monam  insulam  cepit ; deinde,  una  cum  Malgone  fratre,  castrum  de 
Carn  Madrjn  in  Lhyn  nepotibus  suis  Gruffino  et  Meredytho  Conani 
filiis  violenta  manu  eripuit ; illi  tamen  juvenes,  eo  tempore  quo 
Archiepiscopus  in  his  partibus  ageret,  vires  suas  colligunt,  et  in 
Rothericum  exercitum  ducunt,  quem  non  solum  ad  insulam  deseren- 
dam, verum  etiam  ad  salutem  fuga  quaerendam,  maxima  suorum 
militum  parte  caesa  compellunt.  Haec  cum  ita  se  haberent,  cuivis 
manifestum  esse  potest,  Rothericum  eo  tempore  nec  Saracenico  bello 
vacare,  neque  in  tanto  periculo  militum  suorum  numerum  imminuere 
ullo  modo  potuisse,  nisi  forte  suas  possessiones  penitus  derelinquere 
vellet.  An  vero  idcirco  in  acie  superatus  sit,  quod  crucem  non  susce- 
pissent ejus  milites,  illi  qui  victoriam  tribuit  dijudicandum  relinquo. 

' Tres  Monae  cantredi  fuerunt,  id  est,  Aberfrau,  in  quo  Lhion  et 
Malhtraeth : Cemais  in  quo  Talebolion  et  Twrcelyn : et  Rossiria,  ubi 
Dyndaethuy  et  Menai  continentur. 


i 

* Extat  pervetustus  quidam  liber  de  vita  et  rebus  gestis  Gruffini 
filii  Conani  Venedotarum  Principis,  Britannice  scriptus,  in  quo  me- 
moriae proditum  est  Marianum  quendam  cognomine  RufFum  praedicti 
principis  famulum,  dominum  suum  Hugoni  Cestrensi  Comiti,  sub 
specie  colloquii  cujusdam  apud  Ruc  habendi  prodidisse;  in  quem 
locum  cum  princeps  paucis  stipatus  venisset,  et  nihil  tale  suspicaretur, 
statim  captus  est,  et  Cestriam  missus,  atque  in  carcerem  conjectus ; 
ubi  cum  multis  annis  Gruffinus  in  vinculis  detineretur,  praedictus 
comes  in  Monam  insulam  ingentem  per  mare  conduxit  exercitum, 
eamque  regionem  (ferro  et  flamma  cuncta  devastando)  sibi  subjuga- 
vit, in  qua,  ut  eam  faciiIus  postea  retineret,  duo  castra  construxit, 
unum  sc.  in  insula  praedicta,  et  aliud  in  Arvonia,  eaque  praesidiariis 
militibus  et  rebus  omnibus  necessariis  firmavit.  Accidit  autem  longo 
intervallo  post,  ut  Yalensis  quidam  nomine  Cynuricus  Hir,  qui  antea 
principi  servierat,  eumque  probe  noverat,  necessariorum  paran- 
dorum causa  Cestriam  proficisceretur,  qui  cum  omnia,  quorum 
causa  venerat,  parasset,  jamque  domum  redire  cogitaret,  forte  for- 
tuna Gruffinum  principem  suum  ferrea  cathena  constrictum  con- 
spicit, eumque  adiit,  quem  sub  coenae  tempore  (custodibus  cibo 
intendentibus)  cum  in  humeros  suos  extulisset,  nemine  prohibente 
secum  asportavit.  Princeps  itaque  e carcere  liberatus,  collectis  viribus 
(ad  quem  omnes  undique  concurrunt)  suas  possessiones  haud  diffi- 
culter recuperavit.  Postea  tamen  Comes  ascito  sibi  in  auxilium 
Hugone  Salopiense,  in  Monam  iterum  exercitum  ducit,  sed  frustra ; 
nam  cum  Salopiensis  Comes  caesus  esset,  Cestrensis  ejus  infortunii 
terrore  perculsus,  cum  ignominia  domum  revertitur. 

Gulielmus  Salisburius,  vir  in  Cambriae  antiquitatibus  egregie  ver- 
satus, et  de  patria  sua  optime  meritus,  testatur  hunc  lapidem,  de  quo 
hic  mentio  fit,  suo  tempore,  videlicet  1554,  in  muro  coemiterii  ecclesiae 
D.  Aedani  in  Mona  insula  adhuc  extare. 

® De  divorum  Cambriae  et  Hiberniae  iracundia  et  ultione.  Locus 
gravis  est,  ex  intimis  mysticae  theologiae  penetralibus  depromptus. 

accuratissima  Sorbonicorum  doctorum  disputatione  dignus.  Hujus- 
modi ycfiviQ  K(xi  Ukti  divorum  et  reliquiarum  frequens  est  in  hoc  libro. 
Hic  divus  Tefredaucus  Hugonem  Salopiensem  Comitem,  quoniam 
canes  suos  in  ejus  ecclesia  nocte  quadam  posuisset,  morte  mulctavit, 
et  ipsos  canes  insanos  reddidit.  Idem  etiam  Henricum  Regis  Hen- 
rici  Primi  filium  nothum,  eo  quod  suae  ecclesiae  non  pepercisset, 
lanceis  confossum  perire  fecit,  ut  in  hoc  capite  apparet.  Divus 
Avanus,  quia  dominator  castri  de  Radnora,  cum  suis  canibus  vena- 
toriis nocte  quadam  in  ejus  ecclesia  incaute  pernoctasset,  canes 
rabie  et  dominum  coecitate  percussit,  supra  lib.  i.  cap.  1.  Baculus 
Cyrici  strumosum  quendam,  qui  denarium  ob  suam  sanationem  prae- 
stituto tempore  non  obtulit,  in  pristinum  morbum  cum  confusione 
redegit,  lib.  i.  cap.  1.  Campana  Bangu  propter  suam  detentionem  cas- 
tellum de  Raidergwy  incendio  consumpsit,  eodem  cap.  supra  pag.  7- 
Torquis  divi  Canauci  a Reso  Demetiae  principe  captus  et  inclusus, 
eundem  Resum  a filiis  suis  capi  et  includi  ultione  divina  fecit,  supra 
cap.  2 hujus  libri,  pag.  111.  Haec  et  infinita  hujusmodi  deliramenta  ex 
monachorum  et  sacerdotum  relationibus  scripsit  Giraldus,  eaque  ali- 
quando salse  deridet,  aliquando  lectorum  judicio  relinquit,  et  nonnun- 
quam  juxta  sui  temporis  consuetudinem  strenue  defendit : fuit  enim 
in  summo  tenebrarum  regno,  eo  scilicet  tempore  quo  humanae  tra- 
ditiones et  insulsae  ceremoniae  ab  hypocritis  in  suum  commodum  et 
introductae,  hominum  mentes  ita  dementarant,  ut  non 
solum  syncera  verbi  praedicatio  sed  etiam  omnis  vera  religio  exu- 
laret,  et  vix  Christianismi  nomen  esset  relictum.  Nam  superstitiosa 
ignorantia  jam  in  ecclesiam,  avaritia  sacerdotum  invecta,  pura  Christi 
dogmata  ubique  corrumpebat.  Quis  ergo  tam  amens  est,  qui  non 
plane  intelligat,  has  et  hujusmodi  fabulas  plusquam  aniles,  esse 
diaboli  instrumenta,  quibus  is  veritatis  lumen  h mundo  penitus  tol- 
lere conatur?  His  itaque  rejectis  et  amotis  satius  esset  firmissimo 
sacrosancti  verbi  Dei  fundamento  niti,  iliumque  juxta  suae  voluntatis 
normam  sancte  et  pie  colere. 

GAP.  VIII. 

DE  CONWY  ELUVIO  NAVIGIO  TRANSCURSO,  ET  DINAS  EMRYS. 

Reversis  k Mona  Banchor  iterum,  ostensum  est  nobis  Principis 
Oeni  sepulchrum,  qui  in  presbyterio  coram  altari  cum  fratre  minore 
Cadualadro  in  spelunca  duplici  jacebant;  quanquam  tamen  Oenus 
ob  publicum  cum  consobrina  incestum  a beato  martyre  Thoma  ex- 
communicatus  obierit.  Injuncto  itaque  loci  illius  episcopo  ut  visa 
opportunitate  et  occasione  captata  corpus  ab  ecclesia  quantoties 
ejiceret  :*  per  littora  maritima,  hinc  rupibus  praeruptis,  illinc  fluctibus 
aequoreis  arctati,  versus  Conwy  flumen  marinis  undis  non  imper- 
mixtum, iter  incunctanter  arripuimus.  Non  procul  ab  ortu  Conwy 
in  capite  montes  Eryri,  qui  ex  hac  parte  in  boream  extenditur,  stat 
Dinas  Emrys,  id  est,  promontorium  Ambrosii,  ubi  Merlinus  prophe- 
tavit, sedente  super  ripam,  Vortigerno.  Erant  enim  Merhni  duo,  iste 
qui  et  Ambrosius  dictus  est,  quia  binomius  fuerat,  et  sub  Rege  Vor- 
tigerno prophetavit,  ab  incubo  genitus,  et  apud  Caermardhin  inven- 
tus, unde  et  ab  ipso  ibidem  invento  denominata  est  Caermerdhin, 
id  est,  urbs  Merlini : alter  vero  de  Albania  oriundus,  qui  et  Celido- 
nius  dictus  est,  a Celidonia  sylva,  in  qua  prophetavit,  et  Sylvester, 
quia  cum  inter  acies  bellicas  constitutus,  monstrum  horribile  nimis 
in  aera  suspiciendo  prospiceret,  dementire  coepit,  et  ad  sylvam  trans- 
fugiendo, sylvestrem  usque  ad  obitum  vitam  perduxit.  Hic  autem 
Merlinus  tempore  Arthuri  fuit,  et  longe  plenius  et  apertius  quam 
alter  prophetasse  perhibetur.  Quid  autem  mortuo  Oeno  vel  in  ex- 
tremis agente  filii  ejusdem  pravo  dominandi  ambitu,  fraterna  non 
respicientes  foedera,  nostris  diebus  inter  se  gesserint,  hic  praetereo. 

T 

Illud  autem,  quod  nostris  his  diebus  notabile  censui,  praetereundum 
non  putavi : Oenus  filius  Gruffini  Princeps  Nordwalliae  inter  multos 
quos  genuit  filios  tantum  unum  legitimum  suscepit,  scilicet  Jorver- 
dum  Trwyndwn  (quod  Cambrice  simum  sonat)  agnominatum,  qui  et 
filium  similiter  legitimum  suscepit  Leolinurn.  Hic  in  transitu  nostro 
patruis  suis  David  et  Rotherico,  quos  de  consobrina  sua,  cui  nomen 
Christiana,  Oenus  susceperat,  quanquam  puer  tunc  duodenis  infes- 
tare cepit,  et  licet  totam  Venedotiam,  praeter  terram  Conani,  inter 
se  pro  herili  portione  divisissent ; licet  et  praeter  hoc,  David  Angli- 
cano  fulciretur  auxilio,  puta  qui  sororem  Regis  Henrici  Secundi  sibi 
matrimonio  copulaverat,  ex  qua  et  filium  quoque  susceperat ; tamen 
intra  paucos  postmodum  annos  de  publico  incaestu  natos  divitiis 
pariter  et  divitum  auxilio  fultos,  legitimus  iste  terris  omnino  carens, 
et  thesauris  a Venedotia  tota  divina  opitulante  vindicta  viriliter  eje- 
cit : nihil  eisdem  nisi  ultroneo  motu,  bonorumque  virorum  consilio 
misericorditer  et  ex  pietate  relinquens ; argumentum  adulterinos  et 
incaestuosos  Domino  displicere. 


ANNOTATIONES  IN  CAPUT  VIII. 

* Gruffinus  filius  Conani  Venedotiae  Princeps  duxit  sibi  uxorem 
Ancharetam  filiam  Oeni  filii  Edvini  Tegeniae  domini,  quae  hunc 
Oenum  principem  illi  peperit.  Oenus  primo  matrimonio  sibi  copu- 
lavit Claudiam  (alias  Gladusiam)  filiam  Lomarchi  filii  Traherni,  filii 
Caradoci,  ex  qua  natus  est  Jorverdus  Simus  Leolini  Magni  pater ; 
deinde  vinculis  jugalibus  sibi  sociavit  hanc  Christianam  consobrinam 
suam,  filiam  nempe  avunculi  sui  Grono,  praedictae  Ancharetae  fratris. 

* De  humana  commixtione  cum  spiritibus  aut  incubis  aut  succubis, 
variae  sunt  atque  discrepantes  doctissimorum  virorum  sententiae. 

Omnes  enim  Platonici  daemonas  cum  mulieribus  commisceri,  et  ex 
eis  generare  posse  affirmant,  quorum  opinioni  Michael  Psellus  in 
libro  de  Daemonibus  (quem  Picinus  Latinitate  donavit),  Lactantius,  et 
alii  recentiores  accedunt.  Augustinus  autem  quod  rumore  accepisset 
duntaxat  recenset,  nec  ipse  certi  quicquam  statuit.  E contra  vero 
iEgyptii,  Jamblicus,  Cassianus,  et  b recentioribus,  Steuchus,  Scaliger, 
Wierus,  et  universa  medicorum  turba,  solidis  rationibus  in  medium 
productis,  id  ipsum  fieri  posse  constanter  pernegant,  asserentes 
daemonas  spiritus  esse  corpore  nudatos,  et  ideo  non  posse  amore 
foeminarum  capi.  Sublata  causa  tollitur  effectus  : ubi  non  est  corpus, 
non  sunt  actus  corporei  naturales : ubi  non  sunt  membra  genitalia, 
non  est  desiderium  coeundi : ubi  non  est  cibus  et  potus,  non  est 
sperma : ubi  non  requiritur  successio  aut  propagatio,  non  adhibuit 
natura  generandi  facultatem.  Sicut  spiritus  nudi  sitire  aut  esurire 
non  possunt,  sic  veneris  libidine  nequeunt  inflammari.  Mortale  et 
immortale,  corporeum  et  incorporeum,  aeternum  et  caducum,  non 
commiscentur,  neque  in  propagando  naturae  cursu  conveniunt.  Haec 
spiritualis  generandi  ratio  ab  hominibus  conficta  (ut  scribit  Wierus) 
et  excogitata  est,  vel  per  adulationem,  ad  principum  ac  potentum 
familias  illustrandas  et  extollendas,  vel  per  pudorem  ad  obscuritatem 
generis  aut  natalium  turpitudinem  tegendam,  vel  per  timorem  ad 
stupra  mulierum  aut  adulteria  celanda,  vel  per  artem  ad  ociosorum 
sacerdotum  aut  juvenum  libidinem  explendam : quod  prudentiores 
semper  verum  esse  perspiciebant.  Memoriae  proditum  est,  Jovem 
aliquando  Danaae  misisse  in  gremium  imbrem  aureum ; et  Cherea 
consimilem  jam  olim  lusisse  se  lusum  ait,  deum  sese  in  hominem 
convertisse,  atque  per  alienas  tegulas  venisse  clanculum  per  implu- 
vium, fucum  factum  mulieri.  At  quem  Deum  ? qui  templa  coeli 
summa  sonitu  concutit.  Ego  homuncio  id  non  facerem  ? Harum 
technarum  infinita  apud  historicos  reperiuntur  exempla.  Nota  est 
illa  elegantissima  narratio  apud  Josephum  Antiquitat.  Jud.  lib.  xviii. 
cap.  4,  de  turpi  lenocinio  sacerdotum  Isidis,  in  prodenda  castitate 

Paulinae  foeminae  probatissimae  Decio  Mundo,  qui  cum  illa  sub  per- 
sona Anubidis  in  ipso  templo  rem  habuit ; est  et  alia  huic  non  dissi- 
milis historia  apud  Eusebium  Pamphilum  in  Ecclesiastica  Historia, 
de  tyranno  Saturni  sacerdote,  qui  Dei  sui  nomine  incubum  agebat. 
Hinc  existimare  possumus  ac  dignoscere  quomodo  matrona  Romana 
fuerit  a Marte  compressa,  et  alii  hujusmodi  quas  Valerius  Maximus 
et  alii  historici  referunt.  Fuit  haec  fraus  semper  usitata  sacrificis,  ut 
hac  de  causa,  simulachra  Deorum,  ipsosque  Deos  et  comedere,  et 
bibere,  et  coire  fingerent.  Atque  hic  sane  fructus  est  votivi  et  coacti 
ccelibatus.  Gulielmus  de  Sancto  Amore  in  libro  de  periculis  novissi- 
morum temporum,  negat  alios  esse  incubos  daemonas  praeter  fratres 
mendicantes,  qui,  inquit,  prius  in  simplicitate  cordis  vivebant,  post 
ingressum  sectae  eorum,  sunt  astuti  hypocritae.  Hi  incubi  daemones 
(inquit  author  operis  de  bono  universali,  lib.  ii.  cap.  56)  ita  religio- 
sas virgines  illis  diebus  opprimebant  ut  nulla  eos  crucis  signatio,  nec 
aqua  benedicta,  nec  ipsum  corporis  Christi  sacramentum  abigere 
valeret.  Qua  de  re  Paulus  .^Emilius  de  gestis  Gallorum  sic  scribit: 
Anno  Domini  1260,  mendicantium  ordinum  fratres  suum  genus 
vitae  miris  laudibus  ac  religionis  sanctitate,  schismatice  ac  seditiose 
commendabant;  Gulielmus  a Fano  Amoris,  Sorbonicus  doctor,  aliique 
doctrina  clari  mendicitatem  illam  vulgo,  ac  votivam  sine  causa  pau- 
pertatem improbabant,  contendentes  speciem  et  praetextum  religionis 
dari  inerti  ac  desidiosae  vitae  et  mendicationi;  liber  ejus,  (|ui  adhuc 
extat  in  bibliotheca  Sorbonnae,  damnatus  est.  Haec  iEmilius.  Hujus- 
modi in  omni  aetate  extiterunt  miracula  ab  improbis  et  sceleratis 
hominibus  conficta:  unde  satis  manifestum  est  neque  Merlinum  nec 
quemquam  alium  mortalem  hominem  ab  incubo  genitum  esse,  non 
obstante  eo  quod  ex  Apuleio  fabulatur  Maugantius  (ut  est  apud 
Galfridum)  de  mediante  incubi  natura  inter  humanam  et  angelicam. 
Mendacissime  itaque  Simon  Magus  ex  virgine  se  natum  jactabat,  ut 
Deum  mentiretur : nec  minus  falso  Servius  Tullus  laris  familiaris 
filius  creditus  est : nam  et  hi  mortales  erant,  et  patres  eorum  viri  et 

matres  foeminae  fuerunt.  Merlinus  ipse  natus  est  in  Cambria,  non 
ex  incubo  daemone  (ut  inquit  Baleus)  sed  ex  furtiva  venere  cujus- 
dam  Romani  consulis  cum  Virgine  Vestali,  in  Maridunensi  monia- 
lium  ccenobio,  ut  in  Breviario  apud  Gildam  habetur;  et  quia  in 
Britannorum  gente  rigida  lex  erat,  si  qua  puella  in  patris  domo  ex 
scortatione  esset  gravida,  ut  de  montis  vertice  mox  praecipitaretur, 
et  ut  ejus  corruptor  capite  plecteretur : miris  illusionibus  et  menda- 
ciis hoc  facinus  celatum  est,  ne  veniret  in  lucem : aliunde  ergo  per 
impostores  asseritur  ejus  conceptio,  quam  ex  communi  hominum 
officio  et  usu,  ut  facile  deciperentur  creduli:  sic  ex  Apuleio  Mau- 
gantius  medicus  interroganti  Vortigerno  Regi  incubos  adduxit,  ut 
prodigium  fuisse  putaret.  Narratur  ab  historicis  Merlinum  istum 
carminibus  magicis  daemonas  quosdam  in  colloquium  vocasse  edux- 
isseque  fertur  praestigiis  miris  ex  stagno  hoc  apud  Djnas  Embrys 
dormientes  dracones,  qui  impedimento  erant  Vortigerno  ne  turrim 
aedificaret:  et  ex  Hibernia,  per  gigantum  choream,  prodigiosam  in 
agro  Severiano  lapidum  structuram.  Dicitur  etiam  quod  suis  in- 
cantationibus Utherium  Regem  in  Gorloidis  Cornubiae  Ducis  speciem 
transformaverit,  ut  Igernae  uxoris  potiretur  amplexu,  et  quod  ex  eo 
scelerato  concubitu  Arthurum  et  Annam  genuerit.  Sed  de  his  pru- 
dentes judicent.  De  Maridivi  urbis  nomine  vide  ea  quae  annotavimus 
supra  lib.  i.  cap.  10.  Extant  apud  Galfridum,  Historiae  Britannicae 
libro  quarto,  Merlini  vaticinia,  obscura  quidem  illa,  et  nihil  certi 
continentia,  quae  vel  antequam  eveniant,  sperare,  vel  cum  evenerint 
promissa,  vera  audeas  affirmare:  praeterea  ita  composita  sunt,  ut 
eadem  ad  multa  diversarum  rerum  eventa  sensibus  ambiguis  et  mul- 
tiplicibus circumflectere  et  accommodare  quis  possit;  et  quanquam 
multi  his  et  hujusmodi  imposturis  delusi  et  decepti  perierint,  tamen 
hominum  credulorum  tanta  est  insania,  ut  quae  non  intelligant,  quovis 
sacramento,  vera  esse  contendere  non  dubitent : nec  in  manifesto 
interim  deprehensi  mendacio,  se  coargui  patiantur.  Ea  est  humani 
ingenii  vanitas  et  stultitia  cum  a vera  divini  verbi  regula  deflexerit. 


[ 142  ] 


GAP.  IX. 

DE  MONTANIS  ERYRI. 

Montana  vero  quae  a Cambris  Eryri,  ab  Anglis  vero  Snowdon,  id 
est,  nivium  montes,  dicuntur,  quae  a terra  filiorum  Conani  paulatim 
incrementa  suscipiunt,  et  prope  Deganwy  in  boream  se  protendunt, 
contra  Monam  vero  turribus  aereis  nimis  enormiter  usque  ad  nubes 
excrescunt,  sub  silentio  non  sunt  praetereunda.  Tantae  si  quidem  et 
tam  immensae  quantitatis  esse  perhibentur,  ut  antiquo  proverbio  dici 
soleat:  Sicut  Monam  insulam  hominibus  in  annona,  sic  Eryri  in 
pascuis,  coactis  in  unum  armentis  omnibus  toti  Walliae  sufficere  posse; 
unde  et  his  pascuis  illud  Virgilianum  adaptari  potest : 

Et  quantum  longis  carpunt  armenta  diebus : 

Exigua  tantum  gelidus  ros  nocte  reponit. 

In  summis  autem  montium  istorum  verticibus  duo  lacus  reperiuntur, 
sua  non  indigni  admiratione.  Alter  enim  insulam  habet  erraticam, 
vi  ventorum  impellentium  ad  oppositas  plerunque  lacus  partes  erra- 
bundam. Hic  armenta  pascentia  nonnunquam  pastores  ad  longin- 
quas subito  partes  translata  mirantur.  Fieri  namque  potuit  ut  pars 
aliqua  ripee  olim  avulsa,  salicum  radicibus  aliorumque  fruticum 
naturaliter  insertorum  vinculis  astricta  et  colligata,  paulatim  postea 
per  alluvionem  incrementa  susceperit ; et  quoniam  violenta  vento- 
rum rapacitate,  quae  loco  tam  arduo  fere  continua  reperitur,  ad 
varias  creberrime  ripas  impellitur,  firmas  solo  tenus  et  altas  figere 
radices  non  permittitur.  Alter  vero  miro  et  inaudito  miraculo  pollet : 
quia  cum  trium  generum  piscibus  abundet,  anguillis,  trutis,  et 

perchiis ; omnes  in  eo  pisces  monoculi  reperiuntur,  oculum  dextrum 
habentes  et  sinistro  carentes ; si  rei  tam  novae  tamque  stupendae  ra- 
tionem scrupulosus  lector  efflagitet,  assignare  non  praesumo.  Notan- 
dum et  quod  in  Albania  quoque  duobus  in  locis,  uno  ad  mare 
orientale  et  altero  ad  occidentale,  pisces  marini  qui  Muluelli  dicuntur 
monoculi  reperiuntur,  dextrum  oculum  habentes  et  sinistro  carentes. 
In  eisdem  montanis  de  Eryri  aquila  fabulosa  frequentat,  quae  qua- 
libet quinta  feria  lapidi  cuidam  insidens  fatali,  ut  interemptorum 
cadavere  famem  satiet,  bellum  eodem  die  fertur  expectare ; lapidem- 
que praedictum  cui  consuevit  insidere,  jam  prope  rostrum  purgando 
pariter  et  exacuendo  perforasse. 


ANNOTATIONES  IN  CAPUT  IX. 

In  septentrionalium  parte  montium  Eryri  duae  rupes  excelsae,  quas 
Giraldus  hoc  in  loco  turres  aereas  appellat,  quasi  praeruptae,  mari  ita 
proeminent,  ut  viatoribus  per  sabulum  iter  facientibus,  lapidibus  ita 
periculosae  pendentibus,  ac  si  jam  jam  in  eorum  capita  decidere 
videantur,  formidabiles  appareant,  quae  lingua  Cambrica  Penmaen 
Mawr  et  Penmaen  Bachan  vocantur.  Ex  omnibus  his  montibus,  duo 
reliquos  altitudine  et  albescentium  nivium  splendore  superant,  in 
quorum  cuj  usque  vertice  perennis  aquarum  scaturigo  reperitur,  vide- 
licet Ewythua  et  Carneth  Leolin.  Porro  in  hujus  montis  pede  est 
quidam  lacus  qui  ranarum  lacus  dicitur,  in  quo  paulo  ante  haec 
nostra  tempora,  circa  annum  Domini  1542,  miraculosum  quiddam 
accidisse  testantur  accolae  etiarnnum  in  vivis  agentes,  duos  nimirum 
lapides  stupendae  magnitudinis  qui  in  lacu  erant,  eadem  nocte  ex 
eodem  emersisse,  et  contra  naturae  cursum  nitentes,  versus  montis 
cacumen  latos  quantum  spatium  arcus  uno  jactu  sagittam  emittere 

solet  a lacu  (uti  hodie  remanent)  constitisse;  hocque  absque  ulla 
humana  ope  factum  est ; nam  horum  lapidum  alter  domum  ingentem 
magnitudine  aequat,  quem  mille  juga  boum  non  moverent,  alter  vero 
paulo  minor  est.  Cujus  rei  certitudinis  explorandae  causa,  illustris- 
simus Princeps  Henricus  Octavus  paulo  ante  mortem  quosdam  illuc 
misisse  fertur,  qui  eum  de  re  tota  certiorem  facerent, 

GAP.  X. 

DE  TRANSITU  PER  DEGANWY  ET  RUTHLAN,  SEDEM  QUOQUE  LAN- 
ELVENSEM,  DE  VIVO  SABULO,  ET  COLESHULLE. 

Transnavigato  deinde  Conwy  fluvio,  vel  potius  maris  brachio, 
sub  Deganwy,'  monasterio  Cisterciensis  ordinis  super  Conwy  ab 
occidua  fluvii  parte  a dextra  relicto,  usque  Ruthlan  nobile  similiter 
castrum  primaevi  Oeni  filii  de  consobrina  David  super  Cloyd  fluvium, 
via  duce  pervenimus,  ubi  et  ab  ipso  ad  instantiam  ejus  magnam 
eadem  nocte  decenter  exhibiti  fuimus. 

Est  fons  non  procul  a Ruthlan  in  provincia  de  Tegengel,  quem 
non  bis  tantum  die  naturali  more  marino : vicissim  et  crebro  diebus 
et  noctibus  nunc  undis  deficere,  nunc  exuberare  certum  est.  Idem 
refert  Trogus  Pompeius,  quod  Garamantum  est  oppidum  in  quo  fons 
ebullit,  qui  vicissim  nocte  dieque  friget  et  fervet.  Multis  itaque 
mane  ad  Christi  obsequium  allectis,  ad  pauperculam  sedis  Lanelven- 
sis  ecclesiam  parum  inde  distantem  transivimus,  ubi  et  missa  ab 
Archiepiscopo  celebrata,  iter  incontinenti  aggressi  sumus,  et  per  divi- 
tem venam  fructuosumque  argenti  scrutinium,  ubi  pecuniam  scru- 
tando itum  est  in  viscera  terrae,  transeuntes  in  cellula  de  Basinwerk 
pernoctavimus.'^  In  crastino  vero  longum  vivumque  per  loca  sabulum 
non  absque  formidine  permeantes,  silvestria  de  Coleshulle,  id  est, 
carbonis  collem,  a dextra  reliquimus,  ubi  Anglorum  Rex  Henricus 
Secundus  nostris  diebus  cum  primo  Walliam  hostiliter  intravit,  juve- 
nili impetu  et  inconsulto  calore,  arctum  illud  silvestre  penetrare 
praesumens,  cum  detrimento  suorum  et  damno  non  modico  ambi- 
guam bellorum  aleam  expertus  est.  Ter  enim  praedictus  rex  in  manu 

forti  Walliam  intravit;  primo  Nordwalliam  praenominato  in  loco; 
secundo  Sudwalliam  per  maritima  de  Guladmorgan  et  Goer  viam 
versus  Caermardhin  et  usque  Pencadair  intrando,  et  per  Elennith  et 
Melenith  revertendo ; tertio  vero  Powisiam  apud  Oswaldestree.  His 
autem  expeditionibus  cunctis  rex  ideo  minime  profecit,  quoniam 
probis  patriae  viris  proceribusque  provinciae  gnaris  et  peritis  fidem 
non  habuit ; solum  in  his  viros  a Marchia  remotos,  mores  gentis  et 
modos  prorsus  ignorantes,  consiliarios  habens  principales.  In  qualibet 
nimirum  expeditione  sicut  artifici  credendum  in  sua  facultate,  sic 
horum  praecipue  standum  est  arbitrio,  qui  circa  similia  patriae  negotia 
conversati  diutius  et  usitati,  mores  gentis  et  modos  agnoscunt.  Quo- 
rumque magnopere  refert  ut  gens  inimica  quacum  ex  crebris  belli 
diutini  conflictibus  hostilitatem  plurimam  et  odium  implacabile  con- 
traxerunt ; eorundem  opera  vel  debilitari  possit  vel  deleri,  sicut  in 
Vaticinali  Historia  declaravimus. 

In  hac  eadem  sylva  de  Coleshulle  interfecto  juvene  quodam  Cam- 
brensi  per  exercitum  praedicti  regis  transeunte,  leporarius  ejusdem 
inventus  est  per  octo  fere  dies  absque  cibo  domini  cadaver  non  de- 
seruisse, sed  illud  a canibus,  lupis,  et  avibus  prorsus  indemne  fideliter 
et  admiranda  in  bruto  dilectione  conservasse.  Quis  itaque  patri  filius ; 
quisne  Euryalo  Nisus ; quis  Tydeo  Polynices  ; quis  Pyladi  Orestes, 
hunc  dilectionis  affectum  exhiberet  ? Ob  hujus  igitur  eventus  gratiam 
leporariique  favorem,  diutina  fere  jam  fame  confecti,  ab  Anglorum 
populo  Cambriae  gentibus  inimicissimo  corpus  jam  foetidum  debito 
humanitatis  officio  est  tumulatum. 


ANNOTATIONES  IN  CAPUT  X. 

* Oeganwy  castrum  erat  munitissimum  in  promontorio  Gangano- 
rum  juxta  Conovium  a Malgone  cognomento  Gwyneth  Britannorum 


[ 147  ] 


Rege  constructum,  quod  regale  palatium  fuit  ultimorum  Britanniae 
regum,  scilicet  Malgonis,  Caretici,  Caduani,  Caduolloni,  et  Cadual- 
adri.  Hoc  castrum  una  cum  oppido  adjacenti  circa  annum  810  igne 
coelesti  conflagrasse  tradunt  Annales  Cambriae ; quod  postea  Hugo 
Comes  Cestriae,  qui  illam  regionem  sibi  subjugavit,  refecit : tandem 
vero  ab  Eduardo  Primo  Angliae  Rege  Conovium  transfertur. 

* Ruthlanae  castrum  primo  conditum  est  a Leolino  Sisilii  filio  Cam- 
briae Principe,  fuitque  non  solum  ipsius  Leolini  verumetiam  Gruffini 
filii  sui  praecipuum  palatium.  Cum  vero  Haroldus  Goduini  Comitis 
filius  ab  Eduardo  Angliae  Rege,  contra  dictum  Gruffinum  Cambriae 
Principem,  regias  possessiones  devastantem,  cum  exercitu  missus 
esset,  hoc  castrum  igne  consumpsit  anno  1063.  Postea  tamen  ab 
Henrico  Secundo  restauratum  est,  et  huic  Davidi  qui  ejus  sororem 
connubio  sibi  junxerat,  ut  se  d fratrum  suorum  violentia  melius  tue- 
retur, habitationis  causa  concessum. 

^ De  hoc  fonte  sic  scribit  H.  Lhoyd  in  suo  Britannicae  Descriptionis 
Fragmento : In  Tegenia  est  mirae  naturae  fons,  qui  cum  a mari  sex 
millibus  passuum  distat  in  parochia  Cilcensi,  bis  in  die  fluit  et  refluit. 
Hoc  tamen  nuper  observavi,  luna  ab  horizonte  orientali  ad  meridia- 
num ascendente  (quo  tempore  omnia  fluunt  maria),  fontis  aquam 
diminui  refluviumque  pati : haec  ille.  Vide  supra  lib.  i.  cap.  10, 
annot.  4. 

* Ad  dimidium  milliare  a Basinwerk  est  fons  hodie  celebris  a 
superstitioso  (ut  scribit  idem  H.  Lhojd)  Wenefredae  virginis  cultu 
nomen  habens,  cujus  aqua  pura  est,  salubris,  et  grati  saporis,  qui  in- 
genti murorum  structura  arctatus  subito  ebulliens,  magnum  ex  se 
emittit  flumen,  muscumque  odoriferum  sua  frigiditate  gignit.  Hoc 
fonte  imperiti  et  divinae  veritatis  ignari,  k monachis  ejus  loci  (ad  suum 
privatum  quaestum  omnia  referentibus)  primo  seducti,  non  solum  ad 
idololatricum  et  superstitiosum  cultum  stabiliendum,  verumetiam 
ad  omnem  vitae  turpitudinem,  sub  fucata  religionis  specie  foede  abu- 
tuntur, affirmantes  illum  fontem  ad  caedem  praedictae  virginis  ex 

terra  primo  emanasse,  et  ob  meritorum  ejus  sanctitatem,  omnes  lan- 
guores tam  in  hominibus  quam  in  pecoribus  (ut  legendae  verba 
habent)  sanare ; hanc  opinionem  peperit  monachorum  avaritia  hoc 
modo : Henricus  Secundus  Angliae  Rex  cum  ex  Cambria,  prima  sua 
expeditione,  reverteretur,  castellum  de  Basinwerk  praesidiis  firmavit, 
et  cellam  prope  idem  castellum  pro  Templariis  construxit,  eamque 
possessionibus  sufficienter  locupletavit:  postquam  ille Templariorum 
ordo  communi  generalis  concilii  decreto  deletus  esset,  cella  illa  in 
coenobium  monachorum  conversa  est,  anno  1312,  atque  illarum  pos- 
sessionum quaedam  ab  Eduardo  Secundo  eisdem  monachis  concessae 
sunt ; hi  monachi  primam  huic  fonti  miraculosae  sanctitatis  opinio- 
nem sui  quaestus  causa  procurarunt,  nam  ante  hujus  coenobii  erec- 
tionem, nullus  unquam  scriptor  hujus  fabulosi  commenti  mentionem 
fecit;  novam  esse  igitur  hanc  fabulam  non  ante  ita  multos  annos 
introductam,  ex  hoc  authore  facile  evincitur:  hic  author  isto  itinere 
in  praedicta  cella  apud  Basinwerk  pernoctavit,  fons  etiam  eodem  in 
loco  quo  nunc  est  eo  tempore  extitit ; nemo  (sat  scio)  illud  negabit : 
de  eo  tamen  fonte  nullum  omnino  verbum  habet ; quod  si  ad  caedem 
Wenefredae  virginis  (quae  longo  intervallo  ante  patrata  erat)  fons 
primo  miraculose  h terra  erupisset,  habitusque  fuisset  ab  incolis  ea 
virtute  pollere  qua  asseritur,  num  huic  authori  in  comitatu  Archie- 
piscopi  existenti,  illud  inauditum  esse  potuit  ? An  cuiquam  credibile 
videri  potest,  illum,  qui  ubique  ita  diligens  atque  curiosus  erat,  in 
miraculosis  fontium,  lapidum,  baculorum,  Campanarum,  et  torquium 
virtutibus  perscrutandis  et  divulgandis,  tam  insigne  miraculum,  tam- 
que  divinum  et  excellens  sacrae  virginis  in  mortales  collatum  benefi- 
cium, tam  ingrate  et  negligenter  velle  praeterire  ? An  non  potius 
putandum  est  (quod  res  erat)  superstitiosam  hujus  fontis  sanctitatem, 
adhuc  mundo  non  innotuisse  ? Verum  postea  crescente,  una  cum 
oblationum  quaestu,  miraculosarum  sanationum  fama,  illius  coenobii 
monachi  quaestus  sui  causa  a Romano  pontifice  circa  annum  Domini 
1420  vaenales  indulgentias  eo  peregrinantibus  proeurarunt,  et  alias 

iterum  indulgentias  tempore  Henrici  Septimi  Regis  Angliae,  quando 
illa  aedificia  quae  circa  fontem  hodie  reperiuntur  constructa  sunt ; et 
nostris  diebus  tempore  Mariae  Reginae,  Thomas  Gouldwel  Episcopus 
Asaphensis  has  quaestuosas  technas  et  sordes  renovavit,  easque  am- 
plioribus indulgentiis  k Romano  pontifice  perquisitis  confirmavit. 

GAP.  XI. 

DE  FLUVIO  DEVA  TRANSCURSO,  ET  CESTRIA. 

T RANSVADATo  tandcm  Deva  fluvio  sub  Cestria  (quem  Cambri 
Douerdwy  dicunt)  feria  tertia  ante  Pascha,  die  videlicet  absolutionis, 
Cestriam  venimus.  Sicut  enim  Vaga  ab  austro  sub  castro  Strigulensi, 
sic  Deva  a borea  sub  Cestrensi,  Walliam  ab  Anglia  secernit  et  separat. 
Item,  ut  asserunt  accolae,  aqua  ista  singulis  mensibus  vada  permutat, 
ut  utri  finium  Angliae  scilicet  an  Cambriae  alveo  relicto  magis  incu- 
buerit, gentem  illam  eo  in  anno  succumbere  et  alteram  praevalere 
certissimum  prognosticum  habent.  Pluvius  iste  de  lacu  quodam  cui 
nomen  Penmelesmere  originem  ducit,  et  cum  salmonibus  fluvius 
abundet,  nunG|uam  tamen  in  lacu  pisces  hujusmodi  reperiuntur.  Hoc 
etiam  de  eodem  fluvio  notabile  reperies,  quod  pluviis  nunquam,  fre- 
quenter autem  et  fere  semper  ventis  exuberat. 

Imperatorem  quoque  Romanum  Henricum  se  jactat  haec  urbs 
habere  sepultum  ; qui  quoniam  suis  diebus  tam  patrem  carnalem 
quam  etiam  spiritualem,  summum  pontificem  scilicet  Paschalem,  in- 
carceraverat,  demum  poenitentia  ductus  et  ultroneus  exui  effectus 
sanctam  in  eremo  finibus  istis  vitam,  ut  fertur,  consummavit.  Simi- 
liter et  Haroldum  Regem  se  habere  testantur,  qui  ultimus  de  gente 
Saxonica  Rex  in  Anglia,  publico  apud  Hastings  bello  cum  Nor- 
mannis  congrediens,  poenas  succumbendo  perjurii  luit,  multisque,  ut 
aiunt,  confossus  vulneribus,  oculoque  sinistro  sagitta  perdito,  ad 
partes  istas  victus  evasit,  ubi  sancta  conversatione  cujusdam  urbis 
ecclesiee  jugis  et  assiduus  contemplator  adhaerens,  vitamque  tanquam 
anachoriticam  ducens, viae  cursum,  ut  creditur,  feliciter  consummavit; 

ex  utriusque,  ut  fertur,  ultimi  articuli  confessione,  veritas  antea  non 
comperta,  demum  prodiit  publicata. 

Vidimus,  quod  in  oculis  nostris  novum  apparuit,  caseos  cervinos ; 
Comitissa  namque  et  Comitis  mater  cervas  habens  domesticas,  ex 
earundem  lacte  coagulato  tres  caseos  modicos  expressos  et  fiscella 
formatos  Archiepiscopo  preesentavit. 

Eisdem  quoque  finibus  his  nostris  diebus  visa  est  vacca  cervina, 
ad  vaccam  enim  cervus  accesserat,  unde  et  vacca  cervina  processit ; 
parte  enim  anteriore  tota  usque  ad  inguina  bos  erat,  coxas  subinde 
cum  cauda  et  tibias  et  pedes  expressh  cum  pilositate  et  colore  cer- 
vinos habens ; sed  quia  plus  pecoris  quam  ferae  praeferebat  inter 
armenta  resedit.  Contigit  eisdem  in  partibus  nostris  quoque  tempo- 
ribus canem  ex  simia  pregnantem,  catulos  tandem  produxisse  parte 
anteriore  tota  simium  praeferentes,  in  canem  vero  versus  posteriora 
descendentes,  quos  cum  aulae  militaris  custos  rusticus  intueretur,  pro- 
digiorum novitate  stupescens,  et  tam  deformes  biformis  naturae  formas 
abhorrens,  baculo  quem  manu  gestabat,  non  absque  damno  proprio, 
et  domini,  re  comperta,  indignatione  quamplurima,  cunctos  statim 
interemit. 

Visa  est  et  in  urbe  Cestrensi  nostris  diebus  mulier  manca  manibus 
carens  ^ nativitate,  cui  tamen  contra  defectum  istum  tale  natura 
remedium  dederat,  ut  pedes  tam  flexibiles  tam  delicati  articulatos 
haberet,  quod  articulorum  proceritate  pariter  et  flexibilitate,  non 
minus  subtiliter  quam  aliae  mulieres  acu  suere  consueverit ; et  quic- 
quid  filo  ac  forfice  manibus  fieri  solet,  citra  defectum  omnem,  cum 
intuentium  admiratione,  pedibus  ista  complet. 

ANNOTATIONES  IN  CAPUT  XI. 

Antiquum  hujus  fluvii  nomen  (unde  etiam  et  urbis)  Devam  fuisse, 
ex  Ptolomaeo,  Antonino,  et  aliis  perspicuum  est.  Hinc  Dourdeua  vel 
Dofrdeu  (nam  ubique  u consonantis  vim  obtinet),  id  est,  aqua  Devae, 
Dour  enim  Britannice  aquam  designat ; unde  Devanus  aestus  : Deva 
civitas,  et  Devania  provincia,  et  hujusmodi,  quae  apud  antiquissimos 
authores  reperiuntur,  defluxerunt.  In  his  et  hujusmodi  antiquis  flu- 
minum, urbium,  et  locorum  nominibus,  foedb  erratur  a multis  scrip- 
toribus Britannicae  antiquitatis  et  sermonis  ignaris,  qui  dum  sese 
mirum  in  modum  in  variis  etymologiarum  formis  confingendis  misere 
torquent,  saepenumero  Siajtxoat’  d scopo  absunt.  De  Lacu  Tegy- 
deo  sic  scribit  Lelandus  in  Genethliaco : 

Hispida  qua  tellus  Mervinia  respicit  eurum. 

Est  lacus  antiquo  Penlhinum  nomine  dictus  : 

Hic  lacus  illimeis  in  valle  Tegeius  alta 
Late  expandit  aquas,  et  vastum  conficit  orbem, 

Excipiens  gremio  latices,  qui  fonte  perenni 
Vicinis  recidunt  de  montibus,  atque  sonoris 
Illecebris  captas  demulcent  suaviter  aures  ; 

Illud  habet  certe  lacus  admirabile  dictu. 

Quantumvis  magna  pluvia  non  aestuat : atqui 
Aere  turbato,  si  ventus  murmura  tollat. 

Excrescit  subito  rapidis  violentior  undis. 

Et  tumido  superat  contemptas  flumine  ripas. 

Deva  lacu  celebris  fluvius  prorumpit  ab  isto. 


Haec  ille. 

Quod  hic  fluvius  ventis  tantum  extra  ripas  diffluere  dicitur,  veritas 

sic  habet,  illum  scilicet  excrescere  pluviis  et  tempestatibus  non  aliter 
quam  caetera  flumina ; non  ita  tamen  abundanter  ripas  egreditur, 
atque  facit  africo  sufflante ; nam  ventus  ille  inter  duos  montes  per 
longitudinem  lacus  perflans,  aquam  vehementer  commovet,  suoque 
impetu  in  confluentem  amnem  ea  parte  qua  perfluit  ex  lacu  ejicit 
et  impellit,  atque  sic  maxima  fluminis  inundatio  efficitur.  Lacus 
vero  ipse  nunquam  intumescit  ventis,  sed  potius  evacuatur  et  ven- 
torum violentia  quasi  exhauritur,  nisi  forte  naturalis  aquae  cursus 
impediatur  contrario  vento,  qui  aquam  retrocedere  suo  sufflatu  cogat, 
ita  ut  lacus  ea  ratione  excrescat,  quod  raro  fit.  Quod  autem  de  pis- 
cibus hujus  lacus  scribit  H.  Lhojd  verissimum  esse  ab  accolis  con- 
stantissime asseritur : Hoc,  inquit,  notatu  dignum,  piscium  quoddam 
genus  illi  stagno  singulare  nunquam  in  fluvio  inveniri,  nec  salmones 
in  amne  frequentes,  unquam  lacum  ingrediuntur. 

Ubi  dicitur  Devam  fluvium  Cambriae  et  Loegriae  metam  esse, 
intelligendum  est  id  verum  esse,  ab  Hilcuria  usque  ad  castrum  Leo- 
num : inde  autem  versus  meridiem  terminus  est  linea  ducta  ab  eodem 
castro,  ad  Pengwern  Powjs,  id  est,  Salopiam,  et  postea  ad  castrum 
Isabelis  ad  Sabrinae  ripam  positum ; ita  ut  cantredi  de  Trefred  et 
Maelora  ad  Cambriam  pertineant,  sicuti  manifestum  est  in  arti- 
culis pacificationis  factae  apud  Montem  Gomericum  inter  Henricum 
Tertium  Angliae  Regem,  et  Leolinum  filium  Gruffini,  Cambriae  ex 
Britannico  stemmate  principem  ultimum. 


x 

GAP.  XII. 

DE  TRANSITU  PER  ALBUM  MONASTERIUM  ET  OSWALDESTREE  ; 

POWISIAM  QUOQUE  SLOPESBURI AM. 

Hic  itaque  Paschali  festo  debita  solemnitate  completo,  multis  quoque 
ad  Archiepiscopi  monita  cruce  signatis,  versus  Album  monasterium 
iter  aggressi  sumus,  et  inde  versus  Oswaldestree ; ubi  tanquam  in 
ipsa  regionis  Powisiensis  ora  occurrerunt  nobis  Powisiae  Principes, 
Gruffinus  Madoci  filius  et  Elissa,  et  alii  cum  populo  terree  suae;*  ubi 
nonnullis  ad  crucem  allectis;  ab  episcopo  namque  loci  illius  Rei- 
nerio  multitudo  fuerat  ante  signata."*  A Gruffino  terrae  illius  Principe 
consobrina  sua  Anchareta,  sc.  Oeni  Principis  filia,  quam  publico 
gentis  illius  vitio  diu  pro  uxore  tenuerat,  coram  Archipraesule  palam 
abjurata.^  Apud  Oswaldestree,  id  est,  Oswaldi  arborem,  pernoctavi- 
mus, d Gulielmo  Alani  filio,  juvene  nobili  ac  liberali,  ad  importunam 
ejusdem  instantiam  Anglicanae  sumptuositatis  more  splendide  nimis 
et  laute  procurati.  Acciderat  autem  his  in  partibus  paulo  ante,  Rei- 
nerio  Episcopo  crucem  praedicante,  juvenem  quendam  pervalidum, 
cum  d sociis  cruce  signatis  ad  ejusdem  signi  susceptionem  cum 
instantia  magna  verbis  suasoriis  invitaretur,  demum  respondisse : 
Priusquam,  inquit,  domini  mei  mortem  hac  lancea  quam  manu  gesto 
vindicavero  monitis  non  acquiescam;  Oenum  significans  Madoci 
filium,  virum  egregium  ab  Oeno  de  Cevelioc  consobrino  suo  dolose 
nuper  et  scelerose  peremptum ; et  inter  loquendum,  cum  ira  vindice 
defervens,  lanceam  fortiter  excuteret,  ipsa  forte  ex  utraque  manus 
excutientis  parte  confracta  statim  in  terram  decidit,  tantum  trunculo 
quem  manu  claudebat  ei  remanente : quo  prognostico  perterritus 

plurimum  et  consternatus,  tanquam  certissimo  crucis  suscipiendee 
signo,  provocatus  crucem  illico  sponte  suscepit. 

In  hac  tertia  Walliae  portione,  quae  Powisia  dicitur,  sunt  equitia 
peroptima,  et  equi  emissarii  laudatissimi,  de  Hispaniensium  equorum 
generositate,  quos  olim  Comes  Slopesburiae  Robertus  de  Belesmo  in 
fines  istos  adduci  curaverat,  originaliter  propagati : unde  et  qui  hinc 
exeunt  equi,  cum  nobili  formae  pictura  ipsa  protrahente  natura,  tam 
membrosa  sua  majestate,  quam  incomparabili  velocitate  valde  com- 
memorabiles reperiuntur. 

Hic  Anglorum  Rex  Henricus  Secundus  cum  expeditione  quan- 
quam  inutili,  sumptuosa  tamen  et  nobili  nostris  temporibus  Powisiam 
intravit;  ubi  demembratis  solum  obsidibus  quos  antea  susceperat, 
subita  et  inopinata  pluvialium  aquarum  inundatione  frustra  reverti 
compulsus  est;'''  die  namque  praecedente  Anglicanae  exercitus  satrapae 
Wallensium  ecclesias  aliquot  cum  villis  et  cosmiteriis  igne  apposito 
combusserunt ; unde  et  Oeni  Magni  filii  cum  expedita  exercitus 
juventute  patrem  aliosque  principes  suos  super  hoc  acriter  commo- 
verunt, dicentes  et  asserentes  se  Anglorum  ecclesiis  de  caetero  nulla- 
tenus deferre  velle : cumque  totus  propemodum  in  hoc  communiter 
assentiret  exercitus,  solus  Oenus,  ut  erat  vir  in  gente  sua  moderandae 
magnae  et  sapientiae,  sedato  tumultu,  demum  in  hujusmodi  verba 
prorupit ; Mea  quidem  in  hanc  sententiam  non  concordat  opinio, 
gratulari  namque  potius  ob  hoc  et  gaudere  debemus,  quia  cum 
Anglis  nisi  divino  fulciamur  auxilio,  longe  impares  simus,  ipsi  in 
hoc  facto  deos  quoque  (qui  et  se  et  nos  potenter  vindicare  praevalent) 
inimicos  constituere : proinde  et  devote  Domino  compromittamus 
nos  ecclesiis  locisque  sacris  majorem  solito  reverentiam  exhibituros 
et  honorem.  Quo  facto  praescriptam  nocte  sequente  divinitus  emis- 
sam sensit  Anglorum  exercitus  ultionem.  Progressi  sumus  inde  versus 
Slopesburiam  a Sabrinae  fluvio  complexam,  ubi  et  diebus  aliquot 
recreandi  respirandique  gratia  perendi navimus ; et  tam  ad  Archiepis- 
copi  monita  quam  ad  gratiosos  Archidiaconi  Menevensis  sermones  ad 

crucis  obsequia  multos  alleximus.  Oenum  quoque  de  Cevelioc,  quia 
solus  inter  Walliae  Principes  Archipraesuli  cum  populo  suo  non  occur- 
rerat, excommunicavimus ; Oenus  iste  prae  aliis  Cambriae  principibus 
et  linguae  dicacis  extiterat,  et  in  terrae  suae  moderamine  ingenii  per- 
spicacis. Hic  autem  cum  Anglorum  Rege  Henrico  Secundo,  quoniam 
primatibus  gentis  suae  viris  semper  fere  contrarius  esse,  Regique  fide- 
lius adhaerere  videbatur,  familiaritatem  contraxerat  plurimam,  unde 
et  aliquando  cum  Rege  apud  Slopesburiam  in  mensa  sedens,  cum  ei 
de  panibus  propriis  unum  in  honoris  (ut  assolet)  et  amoris  signum 
Rex  misisset,  ipse  statim  in  regio  conspectu  tanquam  eleemosy na- 
rium panem  in  frustra  concidit,  et  eleemosynarii  more  primo  remo- 
tius exposita,  deinde  singulatirn  retracta  comedit  universa ; cujus  rei 
rationem  cum  Rex  requisisset;  respondens  Oenus  sub  risus  modici 
simulatione : Domino,  inquit,  meo  morem  in  hoc  gero : subtiliter  et 
acute  in  Regem,  qui  ecclesiasticos  honores  vacantes  diutius  in  manu 
tenere  consueverat,  ambitus,  et  avaritiae  notam  intorquens. 

Notandum  hic  quoque  quod  viri  tantum  nostris  diebus  in  tribus 
Walliae  partibus,  justitia,  prudentia,  principalique  modestia  regiminis 
emicuere : Oenus  Gruffini  filius  in  Venedotia;  Meredyth  nepos  ejus- 
dem filius  Gruffini,  quem  fata  festina  surripuere,  in  Sudwallia : Oenus 
iste  de  Cevelioc  in  Powisia.  Duo  vero  largitatis  eximiae  praerogativa 
enituere ; Cadwaladarus  filius  Gruffini  in  Venedotia,  et  Gruffinus  de 
Maelor  filius  Madoci  in  Powisia ; Resus  autem  Gruffini  filius  in  Sud- 
wallia, libertate  et  animositate  laudem  meruit;  in  Venedotia  vero 
David  Oeni  filius,  et  in  Sudwalliae  finibus  de  Morgannoc,  Hoelus 
filius  Jorverth  de  urbe  legionum  aequa  se  inter  Cambros  et  Anglos 
trutina  librantes  fidem  integram  et  opinionem  servaverunt. 

ANNOTATIONES  IN  CAPUT  XII. 

Ingreditur  hic  Archiepiscopus  in  tertiam  Cambriae  partem,  per- 
agratis aliis  duabus,  Demetia  videlicet  et  Venedotia.  Haec  pars  post 
adventum  Normannorum  in  hanc  insulam,  unum  aliquem  supremum 
sui  principem  non  agnovit;  nam  post  mortem  Blethini  filii  Convini, 
qui  ultimus  totius  Powisiae  possessor  extitit,  juxta  illud  Bardi, 

Blethyn  ap  Convyn  bob  cwys 
y hfin  bioedh  hen  Bowys : 

Id  est,  Powisiam  veterem  solus  Blethinus  habebat.  Altera  hujus  pro- 
vinciae pars  ad  septentrionalem  Sabrinae  ripam  sita,  inter  quinque  ejus 
filios  distributa  est;  unde  infinitae  contentiones,  proditiones  perfidae,  et 
plurima  homicidia  consequuta  sunt,  donec  tandem  Blethini  filiis  et 
nepotibus  maxima  ex  parte  interfectis  et  deletis,  ea  pars  iterum, 
praeter  eas  portiones  quas  Normanni  (qui  alteram  partem  ad  meri- 
diem protensam  fere  totam  diripuerant)  vi  et  armis  possidebant,  ad 
Meredythum  filium  Blethini,  qui  reliquis  fratribus  supervixit,  devo- 
luta est,  et  post  illius  mortem  inter  duos  ejus  filios,  Madocum  scilicet, 
hujus  Gruffini  de  Maelora  patrem,  et  Gruffinum  patrem  Oeni  de 
Cevelioc  (de  quibus  mentio  fit  in  hoc  capite),  dispartita  est,  et  postea 
inter  eorum  filios  et  nepotes.  Hi  non  principes,  sed  domini  in  sua 
quisque  regione  dicti  sunt,  et  regum  Angliae  adversus  Cambriae 
principes  fere  semper  sequuti  sunt  partes. 

* Iste  Reinerus  Episcopus  Asaphensis  in  hac  regione  domicilium 
habuit,  ubi  fere  semper  morabatur : hic  decimas  omnes  granorum  et 
fceni  ad  ecclesiam  de  Albo  monasterio  Sancti  Oswaldi  pertinentes, 
cum  capella  sua  de  Sancto  Martino,  et  aliis  capellis  suis,  quibus 
duodecim  clerici  (quos  vocant  seculares)  qui  fere  semper  suas  legitimas 

uxores  habebant,  alebantur,  monachis  de  Salopia  concessit,  et  prae- 
dictos clericos  papali  auctoritate  expulit. 

^ Hic  Gruffinus  fuit  filius  Susannae,  sororis  Oeni  patris  hujus 
Ancharetae. 

De  hac  expeditione  Henrici  Secundi  contra  Cambros,  vide  quae 
supra  annotavimus  in  cap.  10,  lib.  i.  annot.  3. 

GAP.  XIII. 

DE  TRANSITU  PER  WENLOCH,  BRUMFELD,  CASTELLUM  DE  LUDLOW, 
ET  LEONIS  MONASTERIUM,  USQUE  IIEREFORD. 

P ROFECTi  sumus  iudc  versus  Wenloch,  per  arctam  viam  et  praerup- 
tam, quam  malam  plateam  vocant ; hic  autem  contigit  nostris  diebus, 
Judaeo  quodam  cum  archidiacono  loci  ejusdem,  cui  cognomen  Pec- 
catum, et  decano,  cui  nomen  Diabolus,  versus  Slopesburiam'iter  agente, 
cum  archidiacono  forte  referente  audiret,  archidiaconatum  suum  ab 
hoc  loco  qui  mala  platea  dicitur,  incipere,  ut  usque  ad  malum  pas- 
sum versus  Cestriam  durare ; considerans  et  intelligens  quoque  tam 
archidiaconi  cognomen  quam  et  decani  agnomen,  lepide  satis  et 
facete  subjecit:  Mirum,  inquit,  si  ab  hac  unquam  patria  me  mea 
sors  reducat  incolumen,  cujus  quippe  Peccatum  archidiaconus.  Dia- 
bolus decanus,  archidiaconatus  vero  mala  platea  introitus,  et  malus 
passus  exitus. 

Transivimus  autem  a Wenloch  per  cellulam  de  Brumfeld,  per 
nobile  castrum  de  Ludlow,’*  per  Leonis  monasterium  usque  Herefor- 
diam,  Melenyth  et  EI  vel  k dextra  relictis ; a puncto  quo  per  Walliam 
laboriosum  hoc  iter  arripuimus,  tanquam  in  circino  circumeundo,  ad 
punctum  denuo  jam  reversi. 

In  hujus  itaque  legationis  longo  laudabilique  labore,  circiter  tria 
virorum  millia  crucis  signaculo  sunt  insignita,  lanceis  et  sagittis  ex- 
peditissima martiisque  negotiis  exercitatissima ; solam  cum  hostibus 
fidei  congrediendi  moram  communiter  accusantia : fructuose  quidem 
Christi  obsequiis,  ac  feliciter  obligata,  si  salutiferae  crucis  expeditio 

tam  expedite  fuisset  tantaque  maturatione  profecta,  quanta  fuerat 
tam  diligentia  quam  devotione  collecta.  Porro  occulto  Dei  judicio 
sed  nunquam  injusto,  Imperatori  Romano  viae,  regibusque  nostris  dis- 
cordiae data  sunt  impedimenta ; Regi  Siculo,  qui  prae  cunctis  tensae 
regibus  terram  sacram  annonis  et  alimentis  in  tantae  desolationis 
articulo  sustentabat,  mors  inopinata  et  intempestiva,  et  mortis  sequela 
principum  nostrorum  gravis  ob  regni  jura  decertatio ; gravissima 
fidelium  populi  transmarinis  interea  partibus  fame  et  inedia  misera- 
biliter afflicti,  medios  inter  hostes  expectatio.  Veruntamen  ut  intel- 
lectum forte  praebeat  vexatio,  ut  aurum  igne  probetur,  et  virtus  in 
infirmitate  firmetur,  haec  accidere  permittuntur.  Adversitas  quippe 
(Gregorio  testante)  quae  bonis  votis  objicitur,  probatio  virtutis  est, 
non  judicium  reprobationis.  Quis  enim  nesciat  quam  prosperum  fuit 
quod  Paulus  Itali  as  vergebat,  et  tam  vehemens  naufragium  pertulit  ? 
Sed  navis  cordis  in  maris  fluctibus  integra  stetit. 


ANNOTATIONES  IN  CAPUT  XIII. 

Hoc  castellum  de  Dinam  (sic  enim  vicus  ille  usque  in  hodiernum 
diem  dicitur)  primo  constructum  est  a Rogero  de  Monte  Gomerico 
Comite  Salopiae,  verum  postquam  Robertus  de  Belesmo  filius  ejus 
proditionis  causa  regno  pulsus  esset,  Henricus  Primus  dedit  idem 
castellum  cum  adjacenti  valle  Corvensi  Fulconi  de  Dinam  militi, 
a quo  in  familiam  Piperellorum  pertransit:  deinde  possessio  fuit 
Walteri  de  Laci  militis,  patris  Gilberti  de  Laci,  cujus  filia  et  haeres 
matrimonialiter  conjuncta  fuit  Domino  Galfrido  de  Genivile,  cum 
honore  de  Corvedale  et  castro  de  Ludlow,  &c.  Postea  vero  Rogerus 
de  Mortuo  mari,  primus  Comes  Marchiae,  eundem  honorem  et 


[ 161  ] 


castrum  cum  aliis  possessionibus  obtinuit,  cum  filia  et  haerede  Domini 
Petri  de  Genivile,  dicti  Galfridi  nepte;  et  sic  tandem  ad  regiam 
familiam  cum  universis  Mortimeriorum  possessionibus  devenit,  atque 
hodie  praecipuum  Principis  Cambriae  palatium,  et  praesidis  ejusdem 
provinciae  domicilium  habetur. 


Y 

GAP.  XIV. 

DESCRIPTIO  BALDWINI  CANTUARIJl  ARCHIEPISCOPI. 

Ejus  autem  cujus  legationis  insignia  et  quasi  peregrinationis  sanctae 
praeludia  succincta  brevitate  praelibavimus,  tam  interioris  hominis 
quam  exterioris  proprietatem  exprimere,  praeter  rem  ne  putetur. 
Erat  itaque  vir  fuscus,  vultu  simplici  ac  venusto,  statura  modica, 
pro  corporis  captu  habitudine  bona,  ad  tenuitatem  tamen  quam  ad 
corpulentiam  magis  accommoda ; erat  enim  vir  modestus  ac  sobrius, 
vir  abstinentiae  magnae  et  continentiae  tantae,  ut  vix  unquam  in  ipsum 
quicquam  sinistrum  ausa  fuisset  fama  praesumere ; vir  sermone  par- 
cus, iracundia  serus,  cunctis  propemodum  naturae  motibus  vel  dotibus 
temperatus ; erat  quippe  velox  ad  audiendum,  tardus  ad  loquendum, 
et  tardus  ad  iram,  literarum  studiis  a puerilibus  annis  affatim  im- 
butus, et  jugum  Domini  ab  adolescentia  portans,  moribus  et  vita 
eminens  in  populo  lucerna  fuit ; unde  et  Archilevitae  quem  canonice 
adeptus  fuerat,  cedens  honorem  et  sponte  deserens,  mundique  pom- 
pas alta  mente  despiciens,  Cisterciensis  ordinis  habitum  sancta  cum 
devotione  suscepit : et  quoniam  moribus  olim  plusquam  monachus 
extiterat,  infra  anni  terminum  Abbas  effectus,  et  intra  paucos  post- 
modum  annos  in  Episcopum,  deinde  in  Archiepiscopum  est  subli- 
matus, tanquam  super  pauca  fidelis  inventus  et  ob  hoc  supra  multa 
constitutus.  Caeterum  quoniam,  ut  ait  Tullius,  nihil  simplici  in  genere 
omni  ex  parte  perfectum  natura  expolivit;  innatae  benignitatis  man- 
suetudinem, quam  privatus  exercuerat,  in  potestate  non  exuens, 
tantum  baculo  sustentans,  et  non  virga  castigans,  tanquam  ubera 
dans  matris,  et  non  verbera  patris,  remissionis  in  publico  gravi  cum 

scandalo  notam  incurrit.  Adeo  nempe  lenitatis  in  ipso  tepor  ac 
torpor,  pastoralem  penitus  rigorem  absumpsit,  ut  melior  Monachus 
simplex  quam  Abbas,  melior  Episcopus  quam  Archiepiscopus  fuisse 
videretur;  unde  et  eidem  Urbanus  Papa  quandoque  scripsisse  reco- 
litur in  hunc  modum:  Urbanus  servus  servorum  Dei  Monacho  fer- 
ventissimo.  Abbati  calido.  Episcopo  tepido,  Archiepiscopo  remisso 
salutem,  &c. 

Inter  primos  Thomae  martyris*  successor  hic  secundus  audita  sal-< 
vatoris  et  salutiferae  crucis  injuria,  nostris  proh  dolor  diebus  per 
Saladinum  irrogata,  cruce  signatus,  in  ejusdem  obsequiis  tam  remotis 
finibus  quam  propinquis,  praedicationis  officium  viriliter  assumpsit ; 
et  postmodum  iter  arripiens  navigioque  fungens,  apud  Marsiliam, 
transcurso  tandem  pelagi  profundo,  in  portu  Tyrensi  incolumis  appli- 
cuit, et  inde  ad  exercitum  nostrum  obsidentem  pariter  et  obsessum 
Aconem  transivit,  ubi  multos  ex  nostris  inveniens,  et  fere  cunctos 
principum  defectu,  in  summa  desolatione  jam  positos  et  desperatione, 
alios  quidem  longa  expectatione  fatigatos,  alios  fame  et  inopia  gra- 
viter afflictos,  quosdam  vero  aeris  inclementia  distemperatos,  diem 
feliciter  in  terra  sacra  clausurus  extremum,  singulos  pro  posse  vin- 
culo charitatis  amplectens,  sumptibus  et  impensis,  verbis  et  vitae 
meritis,  confirmavit.  Cujus  cum  universo  fidelium  coetu,  vias,  vitas, 
et  actus,  dirigat  in  veritate,  et  ad  gloriam  nominis  sui  fideique  pal- 
mam quam  ipse  plantavit,  manus  eorum  ad  proelium  doceat,  et  digitos 
eorum  ad  bellum,  ille  qui  solus  via,  veritas  est,  et  vita ; via  sine  offen- 
diculo, veritas  sine  ambiguo,  vita  sine  fine. 

ANNOTATIONES  IN  CAPUT  XIV. 

* PR.ECIPUA  causa  dissidii  inter  regem  et  Thomam  Cantuariensem 
Archiepiscopum  haec  fuit:  cum  rex  in  parlamento  ad  Northampto- 
nensem  urbem  convocato,  ad  majorem  subditorum  suorum  securita- 
tem, et  pacem  conservandam,  leges  statui  vellet,  ut  proditionis  et 
homicidii  crimen,  in  clericis  et  religiosis  personis,  quemadmodum  et 
in  aliis  capitale  haberetur ; atque  ut  rei  coram  publicis  regni  judici- 
bus sisterentur,  et  causam  dicere  coacti,  secundum  leges  in  ea  parte 
salubriter  editas  judicium  subirent : huic  legi  Thomas  nullo  modo 
assensum  praebere  voluit,  affirmans  clericos  et  religiosas  personas  non 
esse  coram  regni  judicibus  conveniendos,  sed  ab  omni  seculari  juris- 
dictione esse  immunes,  quia  scriptum  est:  Nolite  tangere  Christos 
meos.  Qua  in  re  gloriosum  sibi  fore  duxit,  cum  rege  pertinaciter  et 
pernicioso  exemplo  contendere ; nec  erat  ille  religionis  causa  truci- 
datus ; sed  rege  inscio,  justa  tamen  de  causa,  et  si  non  juste,  quia  sc. 
regi  suo  secundum  ipsum  Dei  mandatum  leges  subditis  suis  in  pro- 
prio regno  statuenti,  contumeliose  se  opposuerat,  et  h regno,  non  prius 
petita  domini  sui  licentia,  arroganter  et  contumeliose  aufugiens,  Galliae 
Regem  contra  illum  concitaverat ; unde  colligere  licet,  pertinaces 
pontificiae  tyrannidis  propugnatores,  etsi  regibus  suis  rebelles,  et 
patriae  proditores  extiterint,  ab  ipso  tamen  Pontifice  pro  gloriosis 
martyribus  reputari. 


CAMBRIiE  DESCRIPTIO, 


AUCTORE 

SILVESTRO  GIRALDO  CAMBRENSE. 


CUM 

ANNOTATIONIBUS  DAVIDIS  POWELI, 

SACRiE  THEOLOGIA  PROFESSORIS. 


SILVESTRI  GIRALDI  CAMBRENSIS 


STEPHANO 

CANTUARliE  ARCHIEPISCOPO, 

IN  CAMBRIiE  DESCRIPTIONEM, 

PREFATIO  PRIMA. 


Ille  ego  qui  quondam  Hibernicam  Topographiam  cum  abditis  suis 
et  naturae  secretis,  in  tribus  distinctionibus  triennii  labore  digessi,  et 
vaticinalem  expugnationis  Hibernicae  subsequenter  historiam  duabus 
distinctionibus  biennali  lucubratione  complevi,  quique  Itinerarium 
educens  laboriosam  viri  sancti  per  Walliae  fines  legationem  sub  igno- 
rantiae tenebris  perire  non  permisi,  Cambriae  nostrae  Descriptionem, 
gentisque  naturam  aliis  alienam  nationibus  et  valde  diversam,  hoc 
opusculo  declarare,  tibique,  vir  inclyte  Stephane  Cantuariae  Archi- 
episcope  (quem  religio  pariter  et  literatura  commendant),  sicut  Itine- 
rarium olim,  sic  praesentem  quoque  diligentiae  nostrae  laborem  vestrae 
sanctitati  destinare  disposui,  quanquam  tanto  forte  viro  munus  indig- 
num, digno  tamen  cui  digna  donentur  praesentatum. 

Objiciunt  autem  nonnulli  et  sub  dilectionis  specie  me  pictori  assi- 
mulant, qui  preciosis  abundans  coloribus,  et  tanquam  Zeuxis  alter 
praecellens,  ubi  palatium  insigne  aut  templum  depingere  cum  multa 
expectatione  sperabatur,  tugurium  aliquod  seu  vile  quodcunque 
in  sui  natura,  despectumque  tanto  artificio,  tantisque  sumptibus 

illustrare  contendit ; sic  etenim  inter  tantas  tamque  illustres  mundi 
materias,  me  finales  hos  terrarum  angulos,  Hiberniam  scilicet  et 
Cambriam,  literis  extollere,  rhetoricisque  coloribus  insignire  velle, 
mirantur. 

Praeterea  dicunt  alii  et  acutius  obloquuntur,  collatam  desuper  gra- 
tiam non  in  infimis  istis  evacuandam,  nec  in  principurn  laudes  vana 
lucubratione  consumendam,  qui  hodie  nec  literati  nec  largi,  gloriosa 
literarum  studia  nec  remunerare  norunt,  nec  laudare.  Quinimo, 
quod  desursum  illabitur,  potius  ad  superna  referri  et  ejus  ad  gloriam 
cuncta  reverti  debere,  de  cujus  plenitudine  id  totum  accepimus; 
ejusque  summopere  laudibus  inservire,  a quo  omne  donum  perfec- 
tum tanquam  ab  indeficiente  fonte  descendit,  cui  vere  nunquam 
ingrato  nihil  unquam  oblatum  transit  irremuneratum.  Sed  quoniam 
nobiles  aliarum  regionum  historiae  egregiis  olim  editae  scriptoribus, 
in  lucem  prodiere,  nos  ob  patriae  favorem  et  posteritatis  finium  nos- 
trorum abdita  quidem  evolvere,  et  inclyte  gesta,  nec  dum  tamen  in 
memoriam  luculento  labore  digesta,  tenebris  exuere,  humilemque 
stilo  materiam  efferre,  nec  inutile  quidem  nec  illaudabile  reputavimus. 
Trojano  nimirum  excidio,  Thebis  et  Athenis,  Laviniisque  littoribus, 
impar  et  inculta  quid  addere  posset  opera  nostra  } Quin  igitur  actum 
agere,  quasi  nihil  agentis  opus  existeret ; malui  potius  et  longe  prae- 
elegi  pauperes  finium  nostrorum  historias  ab  aliis  hactenus  omnino 
fere  relictas,  industria  nostra  parentibus  et  patriae  non  ingratas  decla- 
rare, et  sic  postmodum  ad  majora  pedetentim  et  paulatim  anhelare ; 
et  ut  ex  minoribus  utcunque  liqueat  istis,  quemadmodum  majores 
cum  sors  materias  obtulerit,  noster  valeat  stilus  explicare.  Adhaec 
> etiam  quia  quaedam  agenda  sunt,  et  alia  non  praetermittenda ; rudis 
adhuc  viridisque  juventutis  conamina  licuit  in  istis,  et  similibus 
exercere ; ne  sub  otio  penitus  et  delicti  fonte  desidia,  tempora  trans- 
eant dulciora. 

Haec  igitur  quasi  praeludia  quaedam  ad  inclytos  scientiae  scientia- 
rum thesauros  quae  sola  scit  scire,  sola  scientes  facere  hominem  tam 

regere  quam  imbuere,  quasi  praeambula  praslibavimus ; quam  solam 
facultates  aliae  tanquam  pedissequae  reginam  longe  sequuntur.  In 
his  itaque  tanto  aedificio  juvenilibus  annis  tuta  struentes  fundamenta 
ad  eximios  tam  maturae  tam  sacrae  scientiae  tractatus  postmodum 
explicandos  maturiores  annos  Deo  duce  vitaque  comite  reservabimus. 
Ardua  quippe  fides,  ut  ait  poeta,  robustos  exigit  annos ; in  aliis  itaque 
gratam  istius  moram  facere  fas  est,  sed  moderatam ; in  hac  non  solum 
morari  verumetiam  mori  desiderabile. 

Porro  ad  haec  ingrediendum  inducias  petimus,  sed  exiguas,  donec 
cum  libello  de  Principis  Instructione  toties  promisso,  Cambriae  quam 
prae  manibus  habemus  Descriptio  et  Britannica  Topographia  in  pub- 
licam notitiam  emanaverint. 

Prae  aliis  itaque  Britanniae  scriptoribus,  solus  mihi  Gildas  (quoties 
eundem  materiae  cursus  obtulerit)  imitabilis  esse  videtur,  quia  ea 
quae  vidit  et  ipse  cognovit  scripto  commendans,  excidiumque  gentis 
suae  declarans  potius  quam  describens,  veram  magis  historiam  texuit 
quam  ornatam : Gildam  itaque  Giraldus  sequitur,  quem  utinam 
moribus  et  vita  sequi  posset,  factus  ejusdem,  plus  sapientia  quam 
eloquentia,  plus  animo  quam  calamo,  plus  zelo  quam  stilo,  plus  vita 
quam  verbis  imitator. 


z 


PR^FATIO  SECUNDA 


AD  EUNDEM. 


Cum  inter  varia  literarum  studia  ad  historias  scribendas  studiose 
mentis  aciem  applicuerim,  inprimis  patriam  patriaeque  vicinas  et 
conterminas  ex  industria  regiones,  ne  natali  ingratus  solo  viderer,  pro 
ingenii  modulo  literis  illustrare,  et  sic  seriatim  ad  ulteriora,  Deo  duce 
vitaque  comite  (quasi  salutata  primum  patria),  transire  disposui;  sed 
quoniam  nonnulli  viri  magni,  quos  vidimus  et  novimus,  quibus  literae 
nauseam  creant,  libros  egregios  eis  oblatos  statim  in  scrineis  recondere, 
et  tanquam  perpetuo  carceri  tradere  et  retrudere  solent,  a te,  vir  optime, 
cui  praesens  opusculum  transmitti  deproperat,  petitum  si  placet  et 
impetratum  esse  cupio,  quatenus  haec  nostrae  diligentiae  monumenta, 
sicut  et  priora  a nobis  exarata,  quanquam  in  se  modica,  aliquando 
tamen  et  aliquibus  forsan  accepta  futura,  tenebris  involvi  quae  lucem 
desiderant,  non  permittas ; sed  ea  potius  quae  publicata  pulchrius  elu- 
cescunt, voce  liberali  ac  libera  jubeas  in  commune  deduci;  pretium 
quippe  laboris  et  praemium  reputem,  si  sopitis  interdum  orationum 
instantiis  et  occupationum  curis,  vel  oculos  ad  hoc  quandoque  legen- 
dum, vel  saltem  aures  attente  accommodes ; nec  enim  aliam  a vobis 
(cum  hodie  scripta  nemo  remuneret)  vel  expeto  vel  expecto  retribu- 
tionem, quanquam  rationi  tamen  id  dissonum  minime  foret,  nisi  a 
magnatibus  hodie  quasi  conjuratio  in  authores  facta  fuisset,  si  ille 
qui  tot  virtutibus  et  tam  industriae  quam  naturae  dotibus,  moribus 
electis  et  munificentiis  his  nostris  diebus  longe  praeeminet  et  praecel- 
lit, et  in  hac  virtute  ab  aliis  omnibus  derelicta  dudum  et  destituta, 
se  ipsum  spectabilem  et  quasi  singularem  exhiberet;  ille,  inquam 

(ut  brevi  eloquio  laudis  ad  cumulum  multa  concludam),  cui  versus 
illi  Martialis  ad  Trajanum  sub  Diocletiano  militantem  digne  poterint 
adaptari : 

Laudari  debes,  quoniam  sub  principe  duro. 
Temporibusque  malis  ausus  es  esse  bonus. 

Et  illi  Maronis  ad  Maecenatem,  principis  mansuetudinem  declarantes. 

Omnia  cum  possis  tanto  tam  clarus  amico. 

Te  sensit  nemo  posse  nocere  tamen. 

Ad  haec  autem  objiciunt  multi,  et  hi  praesertim  qui  dicuntur  amici, 
ob  studii  vehementiam  me  rebus  secularibus  negotiisque  familiaribus 
minus  intentum,  et  ob  hoc  segnius  in  mundanae  dignitatis  gradibus 
provehendum,  authorum  olim  tam  historicorum  quam  poeticorum 
authoritatem  in  desuetudinem  abiisse ; literarum  honorem  cum  literatis 
principibus  praeteriise,  aliis  hodie  viis  ad  honorem  perveniri ; fateor, 
haec  equidem  fateor,  et  facile  veris  acquiesco : sequuntur  enim  prin- 
cipes improbi,  curiam  cupidi,  codices  clerici,  et  pixides  ambitiosi ; sed 
quoniam  trahit  sua  quemque  voluptas,  me  literarum  a pueritia  traxit 
amor,  et  tanquam  deliciarum  omnium  caput  literatae  studium  delec- 
tat eloquentiae.  Hoc  itaque  praeditus  voto,  supra  coaetaneos  multos 
scrutabunda  tam  naturalium  cursus  rerum  quam  excursus  inquisi- 
tione profeci,  et  posteritati  consulens,  inclyti  nostri  temporis  acta 
sub  silentio  perire  non  permisi ; nec  ista  tamen  absque  labore  com- 
plentur plurimo  sed  jucundo,  difficilis  namque  est  certa  rerum  sin- 
gularum indagatio,  difficilis  inquisitae  simul  et  exquisitae  veritatis 
ordinata  dispositio,  et  ab  initiali  puncto  finalem  ad  usque  terminum 
non  discrepante  materia  recta  per  medium  funis  extentio,  difficilis 
quoque  quatenus  tam  verbis  quam  sententiis  scintillet  oratio  et  ornati 
sermonis  eloquutio,  quippe  cum  ad  plicandam  memorandorum  se- 
riem, non  minus  interdum  elegantium  verborum  torquet  electio,  quam 
vexat  inventio ; tanto  namque  propensiore  opus  est  opera,  tantoque 

singula  prius  elimanda  videntur  quam  eliminanda,  quanto  scripto 
commendata  se  multorum  oculis  subjicere  non  formidant ; nec  solum 
praesentibus  sed  et  futuris,  argutorum  simul  subitura  judicium  et  offen- 
sorum ; verba  nimirum  emissa  quia  statim  evolant  et  evanescunt,  nec 
laudis  eorum  memoria,  nec  vituperii  diuturna.  Scripta  vero  quando 
semel  et  publicata  non  praetereunt,  ad  auctoris  sui  permanentem  vel 
gloriam  extant  vel  ignominiam,  quando,  ut  ait  Seneca,  Lividi  lectoris 
malitia  dictionem  sanam  et  insanam  pari  revolvit  appetitu,  non  am- 
plius concupiscens  electa  quae  laudet,  quam  despecta  quae  rideat; 
unde  poeta : 

Discit  enim  citius,  meminitque  libentius  illud. 

Quod  quis  deridet,  quam  quod  probat  et  veneratur. 

Igitur  inter  studia  laude  dignissima  hujus  quoque  studii  laus  non 
ultima;  historia  namque  (ut  ait  moralis  ille  philosophosus)  est  anti- 
quitatis auctoritas,  testis  temporum,  lux  veritatis,  vita  memoriae, 
magistra  vitae,  nuncia  vetustatis : tanto  denique  labor  hic  delectabi- 
lior, quanto  dignius  quam  aliena  recitare,  recitanda  proferre ; quanto 
appetibilius  ab  aliis  eligi  quam  bonus  aliorum  elector  videri ; quanto 
laudabilius  digne  ab  aliis  in  laudem  efferri,  quam  dignus  aliorum 
laudator  haberi : 'his  itaque  pascor  deliciis  et  reficior,  Hieronymo 
malens  similis  esse  quam  Croeso,  longeque  opibus  cunctis  opum 
approbans  contemptorem : his  gratulor  deliciis  et  delector,  semper 
intemperantiae  modestiam,  semper  honestam  superfluitati  praeferens 
sufficientiam,  et  quando  illa  pereunt,  ista  perire  non  possunt;  illa 
transeunt,  ista  cum  aeternitate  contendunt;  semper  lucro  laudem, 
semper  gazis  gloriam  anteponens, 


CAMBRIiE  DESCRIPTIONIS 


LIBER  PRIMUS. 

# 

CAP.  I. 

DE  LONGITUDINE  CAMBRI.E  ET  LATITUDINE,  SOLI  NATURA,  ET 
TRIBUS  BRITONUM  RELIQUIIS. 

/ 

Cambria,  quae  adulterino  vocabulo  usitatoque  magis  sed  proprio 
minus  modernis  diebus  Wallia  dicitur,  ducenta  millia  passuum  in 
longum,  circiter  vero  centum  millia  in  latum  habet ; longitudo  nam- 
que a portu  Gordber  in  Mona  usque  ad  portum  Eskewin  in  Venta 
quasi  per  octo  dietas  extenditur;  latitudo  vero  a Porth  Mawr  Me- 
neviae,  id  est,  portu  magno,  usque  Rydhelic,  quod  Latini  vadum 
salicis,  Anglice  vero  nunc  Willowforde  dicitur,  quasi  per  quatuor 
dietas  expanditur ; montibus  excelsis,  vallibus  imis,  sjlvis  immensis, 
aquis  et  paludibus  terra  munitissima,  adeo  ut  a tempore  quo  Saxones 
primum  insulam  occupaverant,  reliquiae  Britonum  qui  in  has  partes 
secesserunt,  nec  ab  Anglis  olim,  nec  a Normannis  postmodum  ex- 
pugnari ad  plenum  potuissent ; illi  vero  qui  australem  angulum,  qui 
a Ducis  Corinaei  nomine  nomen  accepit,  susceperunt,  quia  terra  tam 
munita  non  est,  adeo  rebelles  esse  non  valuerunt:  tertia  namque 
Britonum  extantium  pars  quae  Armoricum  australis  Galliae  sinum 
obtinuit,  non  post  Britannicum  excidium  sed  longe  ante  a Maximo 
Rege  tyranno  translata  est,  et  post  multos  graves  quos  Britannica 
juventus  cum  ipso  sustinuit  bellicos  sudores,  ultimis  his  Galliarum 
finibus  imperiali  munificentia  est  remunerata. 

ANNOTATIONES  IN  CAPUT  I. 

Veterum  Britannorum  reliquiae,  quae  nunc  in  tribus  regionibus, 
Cambria  scilicet,  Cornubia,  et  Armorica  disjunctae  habitant,  Britannici 
sermonis  antiquitatem  ita  etiam  hodie  retinent,  ut  in  ipsis  vocabulis 
et  rerum  nomenclaturis  unius  regionis  incolae  cum  alterius  incolis 
loquentes  sensum  facile  percipiant ; quanquam  in  syntaxi  et  loquu- 
tionis  forma,  qua  in  re  ex  Anglorum  et  Gallorum  mixtione  et  juris- 
dictionis praerogativa,  a Britannici  idiomatis  antiqua  consuetudine 
nonnihil  declinaverunt  (ut  in  odis  et  rhythmis  antiquis  videre  licet) 
aliquando  discrepent. 

GAP.  II. 

DE  DIVISIONE  WALLI.51  TOTALIS  IN  TRES  PARTES. 

Divisa  est  antiquitus  Wallia  totalis  in  tres  partes  tanquam  aequales, 
plus  aequivalentiae  tamen  quam  justae  quantitatis  et  proportionis 
habita  consideratione;  Venedotiam  scilicet,  quae  nunc  Nordwallia, 
id  est,  Borealis  Wallia,  dicitur:  Demetiam,  vel  Sudwalliam,  id  est. 
Australem  Walliam,  quae  Britannice  Deheubarth,  id  est,  dextra- 
lis pars,  dicitur : Powisiam  quasi  mediam  et  orientalem.  Divisionis 
autem  hujus  causa  erat  Rodericus  Magnus,  qui  Britannice  Roderi 
Mawr  dicebatur,  totique  Walliae  praesidebat.'  Hic  tres  filios  habuit, 
Mervinum,  Anarawt,  et  Cadelh,  qui  tres  totam  Walliam  inter  se  divi- 
serunt. Mervino  cessit  Nordwallia,  Anarawt  Powisia,*  Cadelh  cum 
populi  totius  et  fratrum  benedictione  Sud wallia ; ipsa  nimirum  quan- 
quam  quantitate  longe  major,  propter  nobiles  tamen  qui  Uchelwyr 
quasi  superiores  viri  vocantur,  quibus  abundabat,  qui  et  dominis 
rebelles  esse  solebant,  dominumque  ferre  detrectabant,  deterior  esse 
videbatur.  Cadelh  autem,  praemortuis  fratribus,  totius  Walliae  demum 
monarchiam  obtinuit,  et  successores  sui  similiter  usque  ad  Theodo- 
rum ; descendentes  enim  a Theodoro  tantum  Sudwalliam  obtinuerunt, 
sicut  et  pater  eorum : hi  scilicet,  Resus  filius  Theodori,  Gruffinus 
filius  Resi,  et  Resus  Gruffini  filius,  qui  diebus  nostris  praefuit. 

ANNOTATIONES  IN  CAPUT  II. 

’ Etsi  communis  opinio  omnium  Neotericorum  scriptorum  sit  Rode- 
ricum  Magnum  primum  omnium  Cambriam  in  tres  partes,  scilicet 
Venedotiam,  Demetiam,  et  Powisiam,  distribuisse,  easque  tribus  filiis 
suis  assignasse,  ostendam  tamen,  longe  ante  excidium  regni  Britan- 
nici in  has  tres  partes  Cambriam  fuisse  divisam.  Extat  enim  liber 
antiquissimus  de  legibus  Britannorum,  qui  testatur  Venedotiae,  Powi- 
sise,  et  Demetiae  incolas,  mortuo  Vortiporio,  unum  in  locum  convenisse 
ad  novi  regis  electionem,  ibique  Malgonem  Venedotum  regem  de- 
signasse. Historia  etiam  Britannica,  Galfridus  et  Castoreus  testantur, 
Morganum  Demetiae  regulum,  Caduanum  regulum  Venedotiae,  et 
Bledricum  Coriniae  in  auxilium  ducem  Brochmaelo  Powisiae  regulo, 
et  Devaniae  consuli  contra  Ethelfredum  Northumbriae  Regem,  post 
Banchorensem  cladem,  venisse,  ubi  Caduanus  unanimi  omnium  con- 
sensu rex  constitutus  est  Britanniae ; quae  omnia  multis  annis  ante 
natum  Rothericum  contigerunt : non  fuit  is  ergo  illius  divisionis  auc- 
tor, sed  his  tribus  provinciis,  totidem  ex  filiis  suis,  quos  multos  habuit, 
praefecit. 

* Vide  infra  cap.  3 annot.  1. 


[ 177  ] 


CAP.  III. 

DE  GENERATIONE  PRINCIPUM  WALLI^. 

H*c  itaque  est  generatio  principum  Sudwalliae:  Resus  filius  Gruffini, 
Gruffinus  filius  Resi,  Resus  filius  Theodori,  Theodorus  filius  ^neae, 
iEneas  filius  Oeni,  Oenus  filius  Hoeli  Dha,  id  est,  Hoeli  Boni,  Hoelus 
filius  Cadelli  filii  Roderici  Magni.  De  Cadello  igitur  filio  Roderici 
Magni  descenderant  'principes  Sudwalliae ; de  Mervino  principes 
Nordwalliae,  in  hunc  modum : Leolinus  filius  Jorovarti,  Jorovartus 
filius  Oeni,  Oenus  filius  Gruffini,  Gruffinus  filius  Conani,  Conanus  filius 
lago,  lago  filius  Edoual,  Edoual  filius  Meyrici,  Meyricus  filius 
Anandhrec,  Anandhrec  filius  Mervini  filii  Roderici  Magni : de  Ana- 
raut  autem  generatio  non  provenit,  unde  et  principes  Powisiae  suam 
habent  per  se  generationem.* 

Hoc  etiam  mihi  notandum  videtur,  quod  bardi,  Cambrenses,  et 
cantores,  seu  recitatores,  genealogiam  habent  praedictorum  principum 
in  libris  eorum  antiquis  et  autenticis,  sed  tamen  Cambrice  scriptam, 
eandemque  memoriter  tenent  a Roderico  Magno  usque  ad  B.  M.* 
et  inde  usque  ad  Sylvium,  Ascanium,  et  jEneam,  et  ab  ^Enea  usque 
ad  Adam  generationem  linealiter  producunt. 

Sed  quoniam  tam  longinqua,  tamque  remotissima  generis  enarratio 
multis  trutanica  potius  quam  historica  esse  videretur,  eam  huic  nostro 
compendio  inserere  ex  industria  supersedimus. 


A a 

ANNOTATIONES  IN  CAPUT  III. 

In  successione  filiorum  Roderici  Giraldus  bardis  et  genealogiarum 
Britannicarum  scriptoribus  adversatur;  illorum  enim  constans  assertio 
est,  Anaratum  primogenitum  principem  fuisse  Venedotiae,  et  genuisse 
Edoalum  Mejrici  patrem,  qui  fuit  pater  Edoali,  patris  Jacobi,  patris 
Conani,  patris  Gruffini ; et  Powisiam  cessisse  Mervino  filio  juniori, 
qui  liberos  non  reliquit,  in  cujus  possessiones  post  ejus  obitum  irruit 
Cadellus  medius,  cui  pater  Demetiam  dederat.  Lelandus  tamen  et 
II.  Lhoydus  cum  Giraldo  sentiunt:  per  me  itaque  cuique  liberum 
sit  suo  uti  judicio,  nolo  enim,  aut  contra  venerandse  antiquitatis 
auctoritatem  et  doctissimorum  virorum  sententias,  meum  interponere 
judicium,  aut  receptae  et  constanti  opinioni  sine  manifesta  proba- 
tione contradicere. 

* Librariorum  vel  scribentium  ignorantia  atque  stultitia  factum 
est,  ut  auctor  hoc  in  loco  turpiter  corrumperetur,  qui  sic  scrip- 
serat : Eandem  memoriter  tenent  a Roderico  Magno  usque  ad 
B.  M.  et  inde  usque  ad  Sylvium,  &c.  Superstitiosi  fraterculi 
Beatae  Virginis  cultui  plus  aequo  addicti,  nihil  aliud  per  literas  B. 
M.  significari  putabant,  nisi  Beatam  Mariam ; in  auctore  ergo 
transcribendo  sic  posuerunt:  Eamque  memoriter  tenent  a Rode- 
rico Magno  usque  ad  Beatam  Mariam.  Alii  locum  ex  corrupto 
magis  absurdum  reddiderunt,  facientes  ex  B.  M.  Beatam  Virginem ; 
at  qui  in  antiquitatibus  Britannicis  vel  mediocriter  versati  fuerint, 
facile  animadvertere  possunt,  B.  M.  in  genealogiis  Belinum  Magnum 
Britanniae  Regem  significare,  ^ quo  omnes  nobiles  totius  Cambriae 
genus  ducunt,  nam  bardi  in  recensendis  genealogiis  semper  ascen- 
dunt usque  ad  Belinum  Magnum,  ibique  sistunt ; quia  inde  ad 
jEneam  pervulgata  est,  et  satis  cognita  generis  repetitio.  Hoc  quod 

dico  manifeste  satis  apparet  in  certificatorio  cujusdam  diplomatis 
regii  ab  Henrico  Septimo  Anglise  Rege  ad  abbatem  monasterii  de 
Valle  Crucis,  et  Oenum  Pool  legum  doctorem  canonicum  Herefor- 
densem,  in  Cambriam  transmissi,  ad  inquirendum,  et  modis  omni- 
bus investigandum  stemma  et  genus  Oeni  Theodori  avi  regis ; ubi 
in  singulis  genealogiis  ad  Belinum  Magnum  ascenditur,  et  non 
ultra ; cujus  certificatorii  exemplar  apud  me  est.  Hic  Belinus,  alias 
dictus  Heli,  pater  Luddi  et  Cassivellauni,  Britanniae  Rex  fuit,  cujus 
nomen  in  genealogiis  adeo  tritum  est,  ut  illud  B.  M.  literis  notare 
satis  fuerit ; nec  possunt  hujus  scandali  assertores  ullum  unquam 
Cambrorum  proferre,  qui  genus  suum  ad  Beatam  Mariam  deduxerit, 
licet  multi  sint  qui  sui  generis  enumerationem  ad  Belinum  Magnum 
referant ; detestantur  enim  Cambri  Helvidianam  insaniam,  omnesque 
firmiter  credunt  Jesum  Christum  Servatorem  nostrum  non  solum 
TSf^oxbxoKOv  verum  etiam  liovoyzv^  Beatae  Virginis  filium  extitisse. 

GAP.  IV. 

QUOT  CANTREDOS  WALLIA  CONTINET,  QUOT  CURIAS  PRINCIPALES, 
ET  QUOT  SEDES  CATHEDRALES. 

Continet  autem  Sudwallia  cantredos  viginti  novem,  Nordwallia 
duodecim,  Powisia  sex,  quorum  tamen  hodie  multi  ab  Anglis  et 
Francis  occupati  sunt ; terra  namque  quae  Slopesburia  dicitur,  olim 
Powisiae  fuerat,  unde  et  locus  ubi  nunc  castrum  Slopesburiae  situm 
est,  olim  Pengwern,  id  est,  caput  alneti,  vocabatur/ 

Tres  enim  fuerant  Walliae  totius  curiae  principales;  Dinevor  in 
Sudwallia,  modernis  diebus,  antiquitus  enim  apud  urbem  legionum 
erat;'‘  Aberfraw  in  Nordwallia;  Pengwern  in  Powisia. 

Est  itaque  numerus  omnium  cantredorum  totius  Walliae  quinqua- 
ginta quatuor.  Cantredus  autem,  id  est,  cantref,  a Cant,  quod  cen- 
tum, etTref,  villa,  composito  vocabulo  tam  Britannica  quam  Hibernica 
lingua,  dicitur  tanta  terrae  portio,  Gjuanta  centum  villas  continere 
solet. 

Sunt  autem  in  Wallia  sedes  cathedrales  quatuor;  in  Sudwallia 
Menevensis  super  Plibernicum  mare,  David  Archiepiscopo  patroci- 
nante;  haec  antiquitus  metropoli  tana  fuerat,  et  cantredos  continet 
viginti  quatuor,  cum  tamen  hodie  tantum  viginti  tres  contenta  sit. 
Ergengl  etenim,  quae  Anglice  Urchenfeld  dicitur,  intra  diocesin 
Menevensem  olim  aliquando,  intra  Landafensem  quoque  quandoque 
fuisse  perhibetur.  Habuerat  autem  sedes  Menevensis  archiepiscopos 
successive  viginti  quinque;  sublato  vero  pallio  usque  ad  hodiernum 
diem,  viginti  duo,  quorum  nomina  et  ordinem,  causamque  pallii  sub- 
lati, si  scire  volueris,  nostrum  Itinerarium  quaeras. 

In  eadem  quoque  Australi  Wallia  sedis  Landafensis  super  mare 
Sabrinum  juxta  nobile  castrum  de  Caerdyf,  praesule  Teilo  praesidente, 
quinque  continens  cantredos  et  quartam  partem  unius  sc.  Seng- 
hennyd. 

In  Nordwallia  inter  Monam  et  montes  Eryri  sedes  Banchorensis 
Danielis  Abbatis  patrocinio  gaudens,  cantredos  continens  circiter 
novem. 

In  eadem  paupercula  cathedra  Lanelvensis,  cui  et  Powisia  subest, 
Asaph  Episcopo  praesidente,  cantredos  continens  quasi  sex. 


ANNOTATIONES  IN  CAPUT  IV. 

‘Ante  tempus  Offae  Regis  Merciae,  Pengwern,  quae  hodie  Salopia 
dicitur,  principis  Powisiae  sedes  fuit;  postea  vero  cum  Cambri  ab 
Offa  ultra  fossam,  quae  ab  ejus  nomine  in  hodiernum  usque  diem 
Clawdh  Offa  dicitur,  regredi  cogerentur,  praecipuum  domicilium 
principis  Powisiae  apud  Mathraval  ad  Marnoviae  fluminis  ripam 
situm  est. 

Quod  auctor  urbem  legionum  Demetici  principatus  caput  ali- 
quando extitisse  dicit,  id  referendum  est  ad  tempus  Arthuri  Regis,  ante 
translationem  sedis  archiepiscopalis,  cum  in  ea  urbe  Christianae  reli- 
gionis sincera  professio  vigeret,  omniumque  liberalium  artium  flore- 
ret studium,  ex  quo  nobili  gymnasio  viri  multi  summa  pietatis  et 
doctrinae  laude  conspicui  prodierunt,  ut  Amphibalus,  Julius,  Aaron, 
Albanus,  Dubricius,  Sampson,  David,  Maugantius,  et  alii  Evangelicae 
veritatis  assertores  et  propugnatores  acerrimi,  quorum  pars  major 
Christianam  pietatem  sanguinis  sui  profusione  consignare  non  dubi- 
tarunt ; post  autem  eversionem  imperii  Britannici  regia  sedes  regni 
Demetici  ab  urbe  legionum  Maridunum  translata  est,  ubi  mansit 


[ 182  ] 

usque  ad  ingressum  Normannorum  in  insulam,  quo  tempore  Resus 
filius  Theodori  castrum  de  Dinevor  construxit. 

Venedotiae  caput  et  regia  sedes  antiquitus  Devania  fuit,  quae  nunc 
Cestria  dicitur,  qua  per  Egbertum  Regem  hostiliter  Britannis  erepta, 
principis  domicilium  in  Mona  insula  apud  Aberfraw  constitutum 
est. 

GAP.  V. 

DE  DUOBUS  MONTANIS  A QUIBUS  AQUAi  NOBILES  EMANANTES 
WALLIAM  EGREGIE  DIVIDUNT  ET  DISTINGUUNT. 

Scinditur  autem  et  distinguitur  aquis  Wallia  nobilibus,  quas  ex 
montanis  duobus  originem  habent,  Ellennith  scilicet,  in  Sudwallia, 
quae  Angli  Moruge  vocant,  quasi  paludum  cacumina ; Eryri  quoque 
in  Nordwallia,  quae  Anglice  Snowdon  dicuntur,  id  est,  montes  nivium; 
hi  tantae  quantitatis  et  capacitatis  esse  perhibentur,  quod  si  cuncta 
totius  Walliae  armenta  in  unum  coacta  fuerint,  eis  ad  pascua  multo 
tempore  sufficere  possent ; in  his  et  duo  lacus  illi  esse  perhibentur, 
quorum  alterum  insulam  erraticam,  alterum  autem  pisces  omnes 
monoculos  certum  est  continere,  sicut  in  Itinerario  nostro  declara- 
vimus. 

Notandum  hic,  et  quod  in  Albania  quoque  duobus  in  locis,  uno 
ad  mare  orientale,  altero  occidentale,  pisces  marini,  qui  Muluelli 
dicuntur,  monoculi  dextrum  similiter  oculum  habentes,  et  sinistro 
carentes. 

De  montanis  igitur  Elennith  nobilis  emanat  Sabrinae  fluvius,  cas- 
trum Slopesburiae,  castrum  Brugense,  per  urbem  quoque  Vigorniae, 
per  Gloverniam  ferream  atque  fabrilem,  sub  qua  paucis  passuum 
millibus  in  mare  descendit,  quod  ab  ejus  quoque  nomine  Sabrinum 
mare  vocatur;  haec  aqua  multis  olim  temporibus  inter  Cambriam  et 
Loegriam,  hoc  est,  inter  Walliam  et  Angliam,  Marchia  fuit.  Haec 
Britannice  Hafren  a nomine  puellae,  filiae  sc.  Locrini,  ibi  a noverca 
submersae,  vocata  est;  unde  et  Latine  mutatione  aspirationis  in 
ut  in  distortis  a Graecis  in  Latinum  fieri  solet,  dicta  est  Sabrina, 
sicut  pro  hal  sal,  pro  hemi  semi,  pro  hepta  septem.  Vaga  fluvius  ab 

eisdem  quoque  montanis  Ellennith  per  Hayae  castrum,  et  CliflPordiae, 
per  urbem  Herefordise,  per  castellum  de  Wiltonia,  et  castellum  Go- 
dricii  discurrens,  sylvam  quoque  Danubi  re  ferro  fertilem  atque  ferina, 
transpenetrando  usque  Strigulense  castrum,  sub  quo  et  in  mare  dila- 
bitur,  et  Angliam  ibidem  k Wall  ia  separans,  modernis  diebus  Mar- 
chiam  facit.  Osca  vero  non  ab  Ellennith,  sed  a montanis  de  Cantref 
Bachan  originem  trahens,  per  principale  castrum  de  Brecheinoc,  quod 
Aberhodni  dicunt,  id  est,  casum  Hodni  in  Oscam,  Aber  enim  Britan- 
nice dicitur  locus  omnis  ubi  aqua  in  aquam  cadit ; per  castrum  de 
Abergevenni,  per  Osca3  castrum,  per  antiquam  et  autenticam  legio- 
num urbem  descendens,  non  procul  d Novoburgo  in  Sabrinum  mare 
demergitur.  Remni  fluvius  de  montanis  de  Brecheinoc  per  castellum 
et  pontem  de  Remni  in  mare  descendit ; et  ab  eisdem  montanis  Taf 
per  sedem  cathedralem  de  Landaf,  cui  et  nomen  dedit,  usque  ad 
castrum  de  Caerdyf,  ubi  se  mari  immiscet.  Impetuose  transcurrit  de 
montibus  Wladmorgan,  inter  egregia  Cisterciensis  ordinis  coenobia  de 
Margan  et  Neth,  Avenniee  fluvius;  et  Neth  de  montibus  Brecheinoc 
vivo  sabulo  et  absorbente  terribiles  in  mare  deproperant,  Neth  fluvio 
juxta  castellum  de  Neth  profluente : de  montanis  quoque  de  Bre- 
cheinoc Tawe  fluvius  per  castellum  de  Abertawe,  quod  Anglice 
Swainsey  dicitur.  Lochor  per  castellum  de  Lochor,  et  Wendraeth 
per  Cydweli  in  profundum  dilabuntur.  Ab  Ellennith  iterum  nobile 
flumen  Tywy,  Cantref  Mawr  et  Cantref  Bachan  ab  invicem  separans, 
per  castrum  Lhanymdhyfri,  per  castellum  Dinevor  sylvis  et  situ  muni- 
tissimum, ubi  et  principalis  Sudwalliae  curia  fuit,  per  nobile  castrum 
de  Caermardhin,  ubi  Merlinus  inventus  fuerat,  a quo  et  nomen 
accepit,  usque  ad  castellum  de  Lhanstephan  in  mare  transfertur. 

De  montanis  Presseleu  Taf  fluvius  non  procul  ab  Albae  domus 
monasterio,  per  castellum  de  Sancto  Claro  non  longe  ab  Abercorran 
et  Talacharn  in  mare  devolvitur.  De  montanis  ejusdem  Cledheu, 
provinciam  Daugledheu  complectentes,  eique  de  suo  nomine  nomen 
donantes,  alter  per  castellum  de  Lahaden,  alter  per  Haverfordiam  in 

mare  decurrunt,  et  dicuntur  Britannice  Daugledheu,  quasi  duo 
gladii. 

A montibus  etiam  Ellennith  aqua  Teivi  nobilis  emanat  a superiori 
parte  Cantref  Mawr,  et  Caerdigan,  non  procul  ab  armentis,  et  optimo 
de  Stratflur  monasterio,  inferius  autem  Demetiam  et  Caerdigan, 
usque  in  Hibernicum  mare  longe  disterminans ; haec  aqua  sola  in 
Cambria  castores  habet,  quorum  miracula  si  scire  volueris.  Itinera- 
rium quaeras ; salmone  quoque  praepingui  prae  cunctis  Cambriae 
fluviis  magis  abundat;  sed  quoniam  in  multorum  forte  manus  liber 
iste  deveniet,  ad  quas  non  ille,  multa  quae  de  castoribus  specialia 
reperies  et  notabilia  quaedam  hic  interserere  praeter  rem  non  putavi ; 
de  hujus  enim  bestiae  natura,  qualiter  a sjlvis  ad  aquas  materiam 
vehant,  quanto  artificio  extracta  materia  mediis  in  fluctibus  muni- 
menta connectant,  quam  defensionis  artem  contra  venatores  in  occi- 
dente praetendant,  et  quam  in  oriente ; de  caudis  quoque  pisceis  (ut 
aiunt,  potius  quam  carneis)  pauca  interserere  non  inutile  reputavi ; 
reliqua  vide  in  Itinerario  lib.  ii.  cap.  3. 

Montibus  eisdem  Ystuyth  erumpit,  et  superiores  Cereticae  regionis 
partes  de  Penwedic  transpenetrando,  sub  castro  Aberjstuyth  in  mare 
descendit.  A niveis  autem  Eryri  montibus  nobilis  Devi  fluvius  ori- 
ginem trahens,  Sudwalliam  a Nordwallia  longe  discernit  et  distinguit ; 
ab  eisdem  quoque  montibus  Mawr  fluvius  magnus  emanans,,  Traeth 
Mawr,  et  Traeth  Bachan,  id  est,  tractum  majorem  et  minorem,  facit. 
Dissennith  similiter  et  Arthro  per  Merionyth  et  terram  Conani  dila- 
buntur.  Conwy  vero  de  sub  Er}Ti  pede  boreali  montis  emergens, 
sub  nobili  castello  Deganwy  se  marinis  undis  immiscet:  a latere 
montis  ejusdem  per  castellum  Ruthlan,  et  sic  usque  in  mare  Cloyd 
dilabitur ; de  lacu  Penmelesmere  Douerdwy,  quam  Angli  Deiam 
vocant,  originem  ducens,  et  per  Cestriam  currens,  longeque  a latere 
dextro  sylvam  de  Coleshulle,  Basinwerk,  et  divitem  non  procul  inde 
argenti  venam,  vivum  et  absorbens  mare  influendo  sabulum  facit,  et 
inter  Walliam  a parte  boreali,  sicut  et  Vaga  ab  australi,  moderno 
tempore  Marchiam  facit. 

CAP.  VI. 

DE  AMCENITATE  WALLI.E  ET  FERTILITATE. 

Totius  autem  Walliae  sicut  australis  pars  circa  regionem  Cereticam, 
et  praecipue  Demeticam  campestri  planicie  maritimoque  littore  longe 
amoenior,  sic  borealis  Venedotia  et  situ  terrarum  munitior,  et  robustis 
virorum  corporibus  foecundior,  uberique  gleba  fertilior  esse  dinosci- 
tur;  sicut  montes  Eryri  cunctis  Walliae  totius  armentis  in  unum 
coactis  ad  pascua,  sic  insula  Mona  triticei  graminis  fertilitate  toti 
Walliae  fertur  aliquandiu  sufficere  posse ; unde  Mon  mam  Cjmbry, 
id  est,  Mona  mater  Cambriae,  Britannice  dici  solet.  Merionyth 
autem  et  terra  Conani,  prae  aliis  omnibus  hispida  et  minus  culta  est, 
et  inaccessibilis.  Pars  ista  Walliae  lanceis  longis  praestat,  sicut  aus- 
tralis, et  praecipue  circa  Ventae  fines,  arcu  solet  praevalere. 

Notandum  etiam,  quia  in  Nordwallia  lingua  Britannica  delicatior, 
ornatior,  et  laudabilior  est,  quanto  alienigenis  terra  illa  impermixtior 
esse  perhibetur;  Cereticam  tamen  in  Sudvvallia  regionem,  tanquam 
in  medio  Cambriae  ac  meditullio  sitam,  lingua  praecipua  uti  et  lau- 
datissima plerique  testantur. 

Cornubienses  vero  et  Armoricani  Britonum  lingua  utuntur  fere 
persimili,  Cambris  tamen  propter  originem  et  convenientiam  in 
multis  adhuc  et  fere  cunctis  intelligibili ; quae  quanto  delicata  minus 
et  incomposita,  magis  tamen  antiquo  linguae  Britannicae  idiomati, 
ut  arbitror,  appropriata  : sicut  in  australibus  Angliae  finibus,  et  prae- 
cipue circa  Devoniam,  Anglica  lingua  hodie  magis  videtur  incompo- 
sita, ea  tamen  vetustatem  longe  plus  redolens  (borealibus  insulae 
partibus  per  crebras  Dacorum  et  Norvvagiensium  irruptiones  valde 
corruptis),  originalis  linguae  proprietatem  et  antiquum  loquendi 

modum  magis  observat;  cujus  etiam  rei  non  solum  argumentum,  sed 
et  certitudinem  inde  habere  potes,  quod  omnes  libros  Anglicos  Bedge 
Rabani,  Regis  Alfredi,  vel  aliorum  quorumcunque  sub  hujus  idiomatis 
proprietate  scriptos  invenies. 

GAP.  VII. 

UNDE  DICTA  SIT  CAMERIA,  ET  UNDE  WALLIA. 

Dicta  est  autem  Cambria  k Duce  Cambro  Bruti  filio ; Brutus  etenim, 
mediantibus  avo  Ascanio  et  patre  Silvio,  a Trojanis  descendens,  et 
Trojanorum  reliquias,  qui  in  Graecia  detenti  fuerant,  in  occiduam 
hanc  insulam  ducens,  cum  annis  non  paucis  feliciter  regnasset,  et 
tam  terrae  quam  genti  de  suo  nomine  nomina  dedisset,  in  extremo 
tandem  positus  articulo,  tribus  filiis  suis  regnum  Britanniae  totale 
divisit. 

Primo  primaevo,  sc.  Locrino,  medium  illud  et  meditullium  inter 
Humbrum  et  Sabrinam,  quod  et  ab  ejus  nomine  Loegria  vocatur. 

Medio  vero,  sc.  Albanacto,  totam  trans  Humbrum  insulae  partem, 
quae  et  ab  ejus  nomine  Albania  dicitur. 

Natu  vero  minori,  sc.  Cambro,  totam  trans  Sabrinam  regionem,  quae 
similiter  et  ejus  nomine  Cambria  nuncupatur;  hinc  igitur  et  proprie 
et  vere  patria  Cambria  ; hinc  patriotae  Cambri  vel  Cambrenses  dicun- 
tur; eorum  autem  linguam  a Cam  et  Graeco  dictam  dicunt,  hoc  est, 
distorto  Graeco,  propter  linguarum  affinitatem,  quae  ob  diutinam  in 
Graecia  moram  contracta  est,  probabilis  quidem  et  verisimilis  est, 
minus  tamen  vera  relatio. 

Wallia  vero  non  a Wallone  Duce,  vel  Wandolena  Regina,  sicut 
fabulosa  Galfridi  Arthuri  mentitur  historia,  quia  revera  neutra  eorum 
apud  Cambros  invenies,  sed  a barbarica  potius  nuncupatione  nomen 
istud  inolevit.  Saxones  enim  occupato  regno  Britannico,  quoniam 
lingua  sua  extraneum  quemlibet  Wallum  vocant,  et  gentes  has  sibi 
extraneas  Wallenses  vocant,  et  inde  usque  in  hodiernum  barbara 

nuncupatione,  et  homines  Wallenses  et  terra  Wallia  vocitatur;  sed 
quoniam  de  qualitate  terrae  et  quantitate,  de  generatione  princi- 
pum,  origine  fluminum,  et  ratione  nominum  hactenus  explicuimus, 
naturam  gentis  et  proprietatem  evolvere  subsequentur  aggrediemur. 

GAP.  VIII. 

DE  GENTIS  HUJUS  NATURA,  MORIBUS,  ET  CULTU;  ET  PRIm6  DE 
AUDACIA  EJUS,  AGILITATE,  ET  ANIMOSITATE. 

Gens  haec  igitur  gens  levis  et  agilis,  gens  aspera  magis  quam  robusta, 
gens  armis  dedita  tota ; non  enim  nobiles  hic  solum,  sed  totus  populus 
ad  arma  paratus  est ; bellica  tuba  sonante  non  segnius  ab  aratro  ru- 
ricola, quam  aulicus  ab  aula  prorumpit  ad  arma : non  etenim  hic,  ut 
alibi,  redit 

agricolis  labor  actus  in  orbem  ; 

solum  quippe  Martio  et  Aprili  solum  semel  aperiunt  ad  avenas ; 
nec  non  bis  in  eestate,  tertibque  in  hjeme  ad  tritici  trituram  terras 
vertendo  laborant : totus  propemodum  populus  armentis  pascitur  et 
avenis,  lacte,  caseo,  et  butyro;  carne  plenius,  pane  parcius  vesci 
solent ; non  mercimoniis,  non  navigiis,  non  mechanicis  artibus,  nec 
ullo  prorsus  nisi  martio  labore  vexantur,  patriae  tamen  tutelae  student 
et  libertatis,  pro  patria  pugnant,  pro  libertate  laborant,  pro  quibus 
non  solum  ferro  dimicare,  verum  etiam  vitam  dare  dulce  videtur; 
unde  et  in  thoro  turpe,  in  bello  mori  decus  reputant : ac  illud  poetae 
dixerunt : Procul  hinc  avertite  pacem  ; nobilitas  cum  pace  perit,  nec 
mirum,  si  non  degenerant.  Quorum  etenim  hi  reliquiae  sunt,  olim 
iEneadae  in  ferrum  pro  libertate  ruebant ; de  his  igitur  hoc  specta- 
bile, quod  nudi  multoties  cum  ferro  vestitis,  inermes  cum  armatis, 
pedites  cum  equitibus,  congredi  non  verentur,  in  quo  plerunque  con- 
flictu sola  fiunt  agilitate  et  animositate  victores.  Illis,  quorum  poeta 
sic  meminit,  sicut  situ  sic  et  natura  non  dissimiles, 

populi  quos  despicit  arctos. 

Felices  errore  suo,  quos  ille  timorum 
Maximus  haud  urget  leti  metus,  inde  ruendi 
In  ferrum,  mens  prona  viris,  animaeque  capaces 
Mortis  et  ignavum  rediturae  parcere  vitae. 

Armis  tamen  utuntur  levibus  agilitatem  non  impedientibus,  loricis 
minoribus,  sagittarum  manipulis,  et  lanceis  longis,  galeis  et  cljpeis, 
ocreisque  ferreis  rarius;  equis  autem  cursoribus  et  generosis,  quos 
patria  gignit,  nobiliores  ad  bella  feruntur : pars  autem  populi  major 
propter  terras  palustres  pariter  et  inaequales  ad  praelia  pedestres  in- 
cedunt, equites  autem  pro  locorum  et  temporum  opportunitate  seu 
dimicando,  seu  fugiendo  facile  pedites  fiunt : nudis  autem  pedibus 
ambulant,  vel  corio  crudo  consutis,  barbaris  pro  calciamento  pero- 
nibus utentes.  Pacis  quoque  et  juventutis  tempore  sylvas  et  saltus 
transpenetrare,  montium  alta  transcurrere,  dies  huic  labori  noctibus 
continuare  ex  industria  praediscunt,  et  quasi  sub  pace  praelia  dum 
cogitant,  nunc  lanceando,  nunc  fatigando  bella  praeludunt;  illud 
autem  in  hoc  loco  notandum  videtur,  quod  Anglorum  Rex  Henricus 
Secundus  nostris  diebus  Imperatori  Constantinopolitano  Emanueli 
super  insulae  Britannicae  situ  ac  natura  magisque  notabilibus,  literis 
et  nuntiis  inquirenti,  inter  caetera  hoc  quasi  praecipue  notabile  re- 
scripsit: In  quadam  insulae  parte  sunt  gentes,  quae  Wallenses  dicun- 
tur, tantae  audaciae  et  ferocitatis,  ut  nudi  cum  armatis  congredi  non 
vereantur,  adeo  ut  sanguinem  pro  patria  fundere  promptissime, 
vitamque  velint  pro  laude  pacisci ; quod  et  mirandum,  quia  bestiae 
per  totam  propemodum  insulae  faciem  quasi  mansuescunt,  homines 
vero  projecti  bestiales  mansuescere  nesciunt : in  tanta  quoque  mul- 
titudine ob  pacem  eis  indultam  hic  ferae,  praecipueque  cervi  et  damae, 
abundant,  ut  in  borealibus  insulae  finibus  versus  Pech  nostris  diebus, 
canes  eorumque  duces  in  impetu  numerositatis  suae  ad  interitum 
cervi  suppeditaverint. 

GAP.  IX. 

DE  SOBRIA  EJUSDEM  CCENA  ET  PARCIMONIA. 

pR^TEREA  nec  crapulae  dediti  nec  temulentiae,  quibus  est  nec  coena, 
nec  vestium  ulla  sumptuositas ; sed  in  equis  solum  et  armis  eorumque 
apparatibus  tota  versatur  intentio : quibus  ad  patriae  praedaeque  tui- 
tionem mens  semper  erecta.  A mane  in  vesperam  jejuni,  totum  rebus 
agendis  animum,  totum  consiliis  providentiae  diem  donant,  vespere 
vero  coena  sobria;  et  si  forte  nulla  vel  minima  fuerit,  vesperam 
alteram  patienter  expectant ; et  tamen  nec  fame  nec  frigore  tar- 
dati, ad  hostiles  irrogandum  invasiones  noctes  tenebrosas  diligunt  et 
procellosas. 

GAP.  X. 


DE  HOSPITALITATE  ET  DAPSILITATE. 

Nemo  in  hac  gente  mendicus,  omnium  enim  hospitia  omnibus  sunt 
communia,  largitatem  quippe,  et  praecipue  dapsilitatem,  cunctis  vir- 
tutibus anteponunt;  adeo  nempe  hospitalis  hic  gratia  communione 
laetatur,  quod  itinerantibus  ea  nec  offeratur  nec  petatur,  tantum 
etenim  domum  intrantes  protinus  arma  custodiae  tradunt;  deinde 
statim  aquam  offerentibus,  si  pedes  ablui  permiserint,  hospitio  sus- 
cepti sunt,  aquae  nimirum  pedibus  oblatio  hospitalis  apud  hanc 
gentem  est  invitatio.  Obsequium  autem  oblatum  si  forte  recusant, 
matutinas  recreationes,  et  non  hospitia  volunt ; per  turbas  igitur  et 
familias  capite  sibi  praefecto  gentis  hujus  juventus  incedit,  solum  armis 
et  otio  data,  patriaeque  defensioni  promptissima,  unde  et  tecta  cujus- 
libet  veluti  propria  secure  subintrant. 

Qui  matutinis  autem  horis  adveniunt,  puellarum  affatibus,  et  cythe- 
rarum  modulis  usque  ad  vesperam  delectantur;  domus  enim  hic 
quaelibet  puellas  habet,  et  cytheras  ad  hoc  deputatas ; unde  et  duo 
notabilia  hic  reperies,  quia  zelotypiae  vitio  sicut  nulla  magis  quam 
Hibernica,  nulla  minus  quam  Cambrica  gens  laborat : omnis  quoque 
decuria  seu  familia  viri,  citra  doctrinam  omnem  cytharizandi  per  se 
peritiam  tenent.  Vespere  vero,  cessantibus  jam  adventantium  turbis, 
juxta  numerum  virorum  et  dignitatem,  juxta  domus  quoque  faculta- 
tem exhibitio  procuratur,  ubi  non  ferculis  multis,  non  saporibus  et 
gularum  irritamentis  coquina  gravatur,  non  mensis,  non  mappis,  vel 
manutergiis  domus  ornatur;  naturae  magis  student  quam  nitori; 
unde  coenantibus  non  binis,  ut  alibi,  sed  trinis,  scirpis,  et  herbae 

nitidae,  scutellis  et  latis  et  amplis  fercula  cuncta  simul  apponunt; 
pani  quoque  tenui  et  lato  quotidiano  labore  decocto,  cujusmodi  in 
veteri  instrumento  Lagana  dici  solent ; interdum  pulmentaria  suppo- 
nunt; talibus  olim  usus  est  mensis  puer  ille  nobilis,  de  cujus  et  hi 
se  genere  jactant,  et  cujus  adhuc  ex  parte  mores  observant,  testante 
poeta : 

Heu  mensas  consumpsimus,  inquit  Iulus. 

Cum  autem  certatim  obsequiis  familia  tota  deserviat,  soli  pree  caeteris 
hospes  et  hospita,  semper  astando  solicite  cuncta  perlustrant,  nec 
unquam,  nisi  post  plenam  omnium  refectionem,  cibos  sumunt,  ut  si 
quis  forte  defectus  accidere  debeat,  in  ipsos  cadat : demum  autem 
hora  soporis  instante  publico  strato,  per  latera  domus  in  longum, 
juncis  solum  tenuiter  insertis,  panno  quoque  duro  et  aspero,  quem 
patria  parit  (qui  et  vulgari  vocabulo  Brychan  dicitur),  superposito, 
communiter  accumbunt,  nec  alius  eis  nocte  cultus,  quam  die,  pallio 
namque  tenui,  et  interula  solum  omni  tempore  frigora  pellunt ; igne 
tamen  sicut  die  sic  et  nocte  tota  ad  pedes  accenso,  propinquo  pariter 
concubantium  calore  multum  adjuti ; cum  autem  vellatus  inferi hs 
thori  duritia  lassari,  vel  etiam  nimio  superihs  algore  frigescere  coepit, 
illico  ad  ignem  prosiliunt,  de  cujus  beneficio  promptissima  utriusque 
incommodi  remedia  quaerunt,  et  sic  ad  strata  revertentes,  alternis 
vicibus  latus  unum  frigori,  alterum  vero  duritiae  donant. 

CAP.  XI. 

DE  CRINIUM  TONSURA,  DENTIUM  CULTU,  ET  BARBAi  RASURA. 

Tam  mulieribus  autem  in  hac  gente,  quam  etiam  maribus  ad  aures 
et  oculos  tonsura  rotunda.  Mulieres  etiam  peplo  candido  et  amplo 
more  Parthico  in  coronam  per  gradus  erecto  capita  velant. 

Dentes  vero  in  utroque  sexu  prae  omni  quam  vidimus  natione  pro- 
pensius curant,  quos  assidua  corili  viridis  confricatione,  lanei  quoque 
panni  purgatione,  tanquam  eburneos  reddunt,  eorundem  etiam  cul- 
turae gratia  alimentis  abstinent  calidis,  frigidis  autem,  tepidis,  et 
temperatis  semper  utuntur.  Barbam  viri  praeter  gernoboda  solum 
radere  solent ; et  hanc  non  de  novo,  sed  ab  antiquo  longisque  retro 
seculis  consuetudinem  tenent,  sicut  ex  libro  de  Gestis  Julii  Caesaris 
ab  ipso  conscripto  perpendi  potest,  ubi  et  haec  verba  reperies  : 

Britannorum  gens  omni  parte  corporis  abrasa  praeter  caput  et 
labrum  superius.  Solent  etiam,  ut  agiliores  fierent,  et  comis  capita 
nudare,  casum  Absolonis,  quoniam  sylvas  et  nemora  saepe  percurrunt, 
vitare  volentes ; unde  et  usque  in  hodiernum  gens  haec  quoque  prae 
gentibus  aliis,  pilositatem  magis  abradit.  Refert  etiam  Julius,  quod 
Britones  temporibus  illis  martio  certamine  congressuri  facies  suas 
nitreo  quodam  unguento  liniebant,  inde  et  easdem  tam  luridas  habe- 
bant et  perlucidas,  ut  vix  in  earum  vultus,  praesertim  sole  repercusso, 
hostes  aciem  intendere  praevaluissent. 

CAP.  XII. 

DE  INGENII  ACUMINE  ET  SUBTILITATE. 

Item  ingenii  gens  subtilis,  acuti,  cuicunque  studio  animum  appli- 
cuerint, venae  divitis  dote  praecellunt,  totaque  communiter  haec  natio 
prae  gentibus  aliis  occiduo  climate  degentibus  arguta  nimis  et  astuta.* 
In  musicis  instrumentis  dulcedine  aures  deliniunt  et  demulcent, 
tanta  modulorum  celeritate  pariter  et  subtilitate  feruntur,  tantamque 
discrepantium  sub  tam  praecipiti  digitorum  rapacitate  consonantiam 
praestant,  quantum,  ut  breviter  transeam,  in  tribus  nationibus  titulo 
de  Musicis  Instrumentis  Hibernica  Topographia  nostra  declarat  in 
haec  verba : Mirum  quod  in  tanta  tam  praecipiti  digitorum  rapacitate 
musica  servatur  proportio,  et  arte  per  omnia  indemniter  crispatos 
modulos  organaque  multipliciter  intricata,  tam  suavi  velocitate,  tam 
dispari  paritate,  tam  discordi  concordia  consona  redditur,  et  com- 
pletur melodia,  seu  Siaxsm  chordae  concrepent,  semper 

autem  a B molli  incipiunt,  et  in  idem  redeunt,  ut  cuncta  sub  jucundae 
sonoritatis  dulcedine  compleantur ; tam  subtiliter  modulos  intrant  et 
exeunt,  sicque  sub  obtuso  grossioris  chordae  sonitu  gracilium  tinnitus 
licentihs  ludunt,  latentiils  delectant,  lasciviusque  demulcent,  ut  pars 
artis  maxima  videatur  artem  velare,  tanquam 

Si  lateat  prosit • 

ferat  ars  deprensa  pudorem. 

Hinc  accidit,  ut  ea  quae  subtilius  intuentibus,  et  artis  arcana  acute 
discutientibus,  internas  et  ineffabiles  comparant  animi  delitias,  ea  non 
attendentibus,  sed  tanquam  videndo  non  videntibus,  et  audiendo  non 
intelligentibus,  aures  potius  onerent  quam  delectant,  et  tanquam 

confuso,  inordinatoque  strepitu  invitis  auditoribus  fastidia  pariant 
taediosa.  Tribus  utuntur  instrumentis,  cythara,  tibiis,  et  choro. 

In  causis,  actionibus,  et  foro  civili  captando,  insinuando,  inveni- 
endo, disponendo,  refutando,  et  confirmando,  nullas  penitus  naturalis 
rhetoricae  partes  omittunt;  in  cantilenis,  rhythmicis,  et  dictamine 
tam  subtiles  inveniuntur,  ut  mirae  et  exquisitae  inventionis  lingua 
propria  tam  verborum  quam  sententiarum  proferant  exornationes ; 
unde  et  poetas,  quos  Bardos  vocant,  ad  hoc  deputatos  in  hac  natione 
multos  invenies,  juxta  illud  poeticum  ; 

Plurima  concreti  fuderunt  carmina  Bardi. 

Prae  cunctis  autem  rhetoricis  exornationibus  Anominatione  magis 
utuntur,  eaque  praecipue  specie,  quae  primas  dictionum  literas  vel 
syllabas  convenientia  jungit.  Adeo  igitur  hoc  verborum  ornatu,  duae 
nationes,  Angli  scilicet  et  Cambri,  in  omni  sermone  exquisito  utuntur, 
ut  nihil  ab  his  eleganter  dictum,  nullum  nisi  rude  et  agreste  censea- 
tur eloquium,  si  non  schematis  hujus  lima  plene  fuerit  expolitum ; 
sicut  Britannice  in  hunc  modum : 

Digawn  dhw  da  y unie. 

Wrth  bob  crybwylh  parawd. 

Anglice  vero, 

God  is  together  gammen  and  wisedome. 

In  Latino  quoque  haud  dissimiliter  eloquio  eandem  exornationem 
frequens  est  invenire  in  hunc  modum.  Virgilius : 

Tales  casus  Cassandra  canebat ; 

et  illud  ejusdem  ad  Augustum : 

Dum  dubitet  natura  marem,  faceretve  puellam. 

Natus  es,  o pulcher,  pene  puella,  puer ! 

In  nullis  tamen  linguis,  quas  novimus,  haec  exornatio  adeo  ut  in  pri- 
oribus duabus  est  usitata : mirum  autem,  quod  Gallica  lingua  alias 
tam  ornata,  hunc  verborum  ornatum  ab  aliis  tam  usitatum  prorsus 
ignorat,  nec  ego  tamen  id  crediderim,  quod  priores  populi  duo  tam 
diversi  ab  invicem  et  adversi  in  hoc  verborum  ornatu  ex  arte  conve- 
niant; sed  potius  ex  usu  longo,  qui  quia  placuit  solum,  et  facili 
similium  ad  similia  transitu  aures  demulcet,  per  succedentia  tempora 
inolevit.  Sicut  Tullius  in  libro  de  Elocutione,  de  talibus  qui  usum 
habent  et  non  artem  loquitur,  dicens : Caeteri  cum  legunt  orationes 
bonas,  aut  poemata,  probant  oratores  et  poetas,  neque  intelligunt, 
qualiter  commoti  probent,  eo  quod  scire  non  possunt,  ubi  sit,  aut 
quid  sit,  quomodo  factum  sit  id,  quod  eos  maxime  delectat. 


ANNOTATIONES  IN  CAPUT  XII. 

'Hoc  quotidiana  docet  experientia,  quod  vel  ipsa  invidia  negare 
non  potest,  veterum  Britannorum  reliquias  praestantis  cujusdam  in- 
dolis bonitate,  et  naturalis  ingenii  dexteritate  ita  pollere,  ut  omnium 
liberalium  scientiarum,  et  aliarum  artium,  quae  humanis  necessitati- 
bus inserviunt,  reperiantur  capacissimi;  sed  prae  aliis  studiis,  juris 
civilis,  et  rerum  politicarum  cognitione  gaudent,  et  in  rebus  suae  fidei 
commissis  summa  utuntur  diligentia ; unde  fit,  ut  in  magnatum  ne- 
gotiis procurandis  saepius  adhibeantur. 

GAP.  XIII. 

DE  SYMPHONIACIS  EORUM  CANTILENIS  ORGANICIS. 

In  musico  modulamine  non  uniformiter,  ut  alibi,  sed  multipliciter, 
multisque  modis  et  modulis  cantilenas  emittunt,  adeo  ut  in  turba 
canentium,  sicut  huic  genti  mos  est,  quot  videas  capita,  tot  audias 
carmina  discriminaque  vocum,  varia  in  unam  denique  sub  B mollis 
dulcedine  blanda  consonantiam  et  organicam  convenientia  melodiam. 
In  borealibus  quoque  Majoris  Britanniae  partibus  trans  Humbrum, 
Eboracique  finibus,  Anglorum  populi  qui  partes  illas  inhabitant 
simili  canendo  symphoniaca  utuntur  harmonia ; binis  tamen  solum- 
mod6  tonorum  differentiis,  et  vocum  modulando  varietatibus,  una 
inferius  submurmurante,  altera  vero  superne  demulcente  pariter  et 
delectante ; nec  arte  tantum,  sed  usu  longaevo,  et  quasi  in  naturam 
mora  diutina  jam  converso,  haec  vel  illa  sibi  gens  hanc  specialitatem 
comparavit : qui  adeo  apud  utramque  invaluit,  et  altas  jam  radices 
posuit,  ut  nihil  hic  simpliciter,  ubi  multipliciter,  ut  apud,  priores,  vel 
saltem  dupliciter,  ut  apud  sequentes,  mellite  proferri  consueverit. 
Pueris  etiam,  quod  magis  admirandum,  et  fere  infantibus,  cum  pri- 
mum a fletibus  in  cantus  erumpunt,  eandem  modulationem  observan- 
tibus. Angli  vero,  quoniam  non  generaliter  omnes  sed  boreales  solum 
hujusmodi  vocum  utuntur  modulationibus,  credo  quod  a Dacis  et 
Norwagiensibus,  qui  partes  illas  insulae  frequentius  occupare,  ac 
diutius  obtinere  solebant,  sicut  loquendi  affinitatem,  sic  canendi 
proprietatem  contraxerunt. 

GAP.  XIV. 

DE  VERBORUM  FACETIA  ET  URBANITATE. 

Decuria  vero  et  familia  viri,  ut  circumstantibus  risum  moveant, 
sibique  loquendo  laudem  comparent,  facetiam  in  sermone  plurimam 
observant,  dum  vel  sales,  vel  leedoria  nunc  levi  lingua,  nunc  mordaci 
sub  aequivocationis  vel  amphiboliae  nebula,  relatione  diversa,  trans- 
positione verborum,  et  trajectione  subtiles  et  dicaces  emittunt;  unde 
et  exempla  quaedam  explanandi  gratia  subsequenter  annecti  non 
superfluum  reputavi.  Tegengl  est  nomen  provinciae  apud  Venedo- 
tiam  cui  dominabatur  David  Oeni  filius,  quam  et  quidam  frater  ejus 
quandoque  possederat;  hoc  idem  et  nomen  fuit  mulieris  cujusdam, 
quam  uterque  habuisse  dicebatur;  unde  et  aliquoddam  dictum  est 
injuriosum,  Tegengel  habere,  cum  frater  ejusdem  ante  Tegengel 
habuerit. 

Item  cum  ecclesiam  Menevensem  provinciae  Princeps  Resus  Gruf- 
fini  filius  cum  suorum  multitudine  peregrinandi  causa  aliquando 
devotius  adiisset,  factis  oblationibus  et  missarum  solemnitate  com- 
pleta, accessit  ad  eum  juvenis  quidam  in  ipsa  ecclesia,  seque  filium 
ejus  esse  publice  protestando,  et  ad  pedem  ipsius  se  prosternendo, 
quatenus  eidem  rei  certitudinem  ferri  candentis  examine  probare 
liceret,  cum  lachrjmis  humiliter  imploravit : quo  verbo  ad  familiam 
et  filios  ejusdem  duos,  qui  jam  exierant  extra,  delato,  subjecit  juvenis 
quidam  ; nec  mirum,  alii  enim  aurum  obtulerunt,  alii  argentum,  hic 
autem,  qui  utroque  caruit,  quod  habuit  obtulit,  sc.  ferrum,  pauper- 
tatis incommodum  juveni  dicaciter  improperans.  Cum  de  domo 
quadam  forti,  et  quasi  inexpugnabili  sermo  a quibusdam  factus 

fuisset,  dixit  unus  eorum : Vere  domus  haec  fortis  est,  quia  si  in  ea 
esca  fuerit,  nunquam  erit  conquisita ; ad  utrumque  referri  potuit,  et 
ad  escam  et  ad  domum.  Similiter  et  dominam  domus  cujusdam 
quidam  avaritiae  notans,  dixit:  Hoc  solum  in  hospita  nostra  repre- 
hensibile invenio,  quod  parum  butyri  ex  consuetudine  sali  imponit, 
cum  accessorium  rei  principali  soleat  apponi,  subtili  verborum  tra- 
jectione, quoniam  in  quantitate  abundare  videbatur  accessorium, 
principale  constituens.  Similia  in  Macrobio  de  Saturnalibus,  philo- 
sophorum et  magnorum  virorum  dicta  scripto  commendata,  haec  et 
hujusmodi  multa  reperies.  Cicero  cum  Lentulum  generum  suum, 
exiguae  staturae  hominem,  longo  gladio  accinctum  vidisset:  Quis,  in- 
quit, generum  meum  ad  gladium  alligavit  ? Accessorium  causa  prae- 
scripta in  principale  convertens.  Idem,  cum  Q.  Ciceronis  fratris 
imaginem  clypeatam  cum  ingentibus  lineamentis  usque  ad  pectus 
ex  more  pictam  vidisset,  ait : Frater  meus  dimidius  major  est  quam 
totus.  Cum  soror  Fausti  mcechum  haberet  fullonem : Mirum,  inquit, 
sororem  meam  maculam  habere,  cum  fullonem  habeat.  Cum  Han- 
nibali Antiochus  copias  bellatorum  et  armorum  ingentes  in  campis 
ostenderet,  quas  bellum  facturus  populo  Romano  comparaverat: 
Putasne,  inquit,  6 Hannibal,  haec  satis  esse  Romanis  ? Hannibal  im- 
belles militum  ejusdem  cohortes  eludens;  Plane,  inquit,  satis  esse 
credo  Romanis  haec,  etsi  avari  sint ; lepide  satis  et  acerbe  respondens ; 
cum  rex  de  aestimanda  ejus  praeparatione  quaereret,  ille  de  praeda 
dixit. 


D (l 

GAP.  XV. 

DE  LOQUENDI  AUDACIA  ET  SECURITATE. 

Loquendi  audaciam  et  respondendi  fiduciam  coram  principibus  et 
magnatibus  cunctis  communiter  et  minimis  in  plebe,  sicut  majoribus 
in  omni  negotio  natura  dedit.  Romanos  et  Francos  hanc  eandem 
naturae  dotem  habere  videmus,  non  autem  Anglos,  sicut  nec  Saxones, 
a quibus  descenderant,  nec  Germanos : si  enim  servitutem  causaris 
in  Anglis,  et  hunc  eis  inde  defectum  assignas ; in  Saxonibus  et  Ger- 
manis, qui  et  libertate  gaudent,  et  eodem  tamen  vitio  vexantur,  ratio 
non  provenit.  Saxones  igitur  et  Germani  fi,  gelida  poli  regione,  cui 
subjacent,  hanc  trahunt  naturae  geliditatem.  Angli  quoque  quan- 
quam  olim  fi  regione  remoti,  originali  tamen  natura  tam  exteriorem 
in  candore  qualitatem  quam  etiam  interiorem  illam  geliditatis,  eadem 
ex  causa  liquida  sc.  et  gelida  complexionis  natura  proprietatem  in- 
separabiliter tenent.  Britones  autem  h diverso  ex  calida  et  adusta 
Dardaniae  plaga,  quanquam  in  fines  hos  temperatos  advecti,  quia 

Coelum  non  animum  mutant  qui  trans  mare  currunt, 

tam  exterius  fuscum  illum  cognatumque  terrae  colorem,  quam  etiam 
naturalem  interius  ex  adusto  humore  calorem,  unde  securitas  oritur, 
originaliter  trahunt;  tres  etenim  populi,  Romani  iEnea  duce,  Franci 
Antenore,  Britones  Bruto,  post  Trojanum  excidium  reliquiae  Danaum 
ab  Asia  in  Europam  varias  ad  partes  profugerunt : tribus  igitur  his 
nationibus  hinc  animositas,  hinc  nobilitas,  et  tanta  generositatis  an- 
tiquitas, perspicacis  ingenii  subtilitas,  et  loquendi  securitas.  Inter 
has  autem  gentes,  quae  Trojani  reliquiae  sunt  excidii,  soli  Britones, 
(piia,  ut  videtur,  multis  post  vastationem  et  eversionem  patriae  anno- 

rum  curriculis  in  Graecia  detenti,  tardius  in  occiduos  hos  Europae 
fines  advecti  sunt,  et  primaeva  gentis  suae  vocabula,  et  originalis  lin- 
guae proprietatem  abundantius  retinuerunt.  Invenies  etenim  in  his 
haec  nomina,  Oenus,  Resus,  jEneas,  Hector,  Achilles,  Heliodorus, 
Theodorus,  Ajax,  Evander,  Uliex,  Anianus,  Elisa,  Guendolena,  et 
alia  multa  in  hunc  modum  antiquitatem  redolentia.  Notandum 
etiam,  quod  verba  linguae  Britannicae  omnia  fere  vel  Graeco  conve- 
niunt vel  Latino;  Graeci  uSgj^  aquam  vocant,  Britones  dour;  salem  aX, 
Britones  halen  ; eno ; hzKOt  pump,  dec.  Item  Latini  fre- 

num dicunt,  et  tripodem,  gladium,  et  loricam;  Britones,  froyn,  trepet, 
cledhyf,  et  Ihuric ; unico  unie ; cane  can ; belua  beleu. 


ANNOTATIONES  IN  CAPUT  XV. 


LiNGUiE  Britannicae  vocabula  pauciora  a Graecis,  infinita  autem  k 
Latinis  recepta  sunt,  ut ; 


Anuodh 

Aradr 

Ariant 

Arueu 

Aur 

Awr 

Bacl 

Bendith 

Ber 

Cader 

Calch 

Canwylh 


invitus. 

aratrum. 

argentum. 

arma. 

aurum. 

hora. 

baculus. 

benedictio. 

veru. 

cathedra. 

calx. 

candela. 


Car 

Carw 

Caws 

Celh 

Cely 

Cist 

Coch 

Corn 

Cuyr 


cornu. 

cera. 


cella. 

celare. 

cista. 


coccineum. 


caseus. 


cervus. 


carrus. 


Cybydh 

Cybydhdra 

Cylhelh 


cupidus. 

cupiditas. 

cultellus. 

Dant 

dens. 

Membrwn 

membrana. 

Die 

dies. 

Menyber 

manubrium. 

Dilyw 

diluvium. 

Milwr 

miles. 

Djsc 

disciplina. 

Milwriaw 

militare. 

Dyscibl 

discipulus. 

Moes 

mos. 

Eccleys 

ecclesia. 

Monwent' 

monumentum. 

Fenester 

fenestra. 

Mor 

mare. 

Fest 

festinanter. 

Mur 

murus. 

Festa 

festina. 

Mynydh 

mons. 

Fos 

fossa. 

Nos 

nox. 

Fyrf 

forma. 

Orie 

horae. 

Gwal 

vallum. 

Orioc 

horarius. 

Glud 

gluten. 

Pared 

paries. 

Gwenwyn 

venenum. 

Pawl 

palus. 

Gwiber 

vipera. 

Pont 

pons. 

Gwyder 

vitrum. 

Porth 

porta. 

Gwyrdh 

viride. 

Pise 

piscis. 

Lhavurys 

laboriosus. 

Scriven 

scriptura. 

Lheo 

leo. 

Scriveny 

scribere. 

Lhin 

linum,  item  linea. 

Sych 

siccus. 

Lhuric 

lorica. 

Stabl 

stabulum. 

Lhyver 

liber. 

Tarw 

taurus. 

Magwyr 

maceria. 

Ternbl 

templum. 

Malais 

malitia. 

Tir 

terra. 

Marw 

mori. 

Tyner 

tener. 

Mawr 

magnus. 

Tyst 

testis. 

Medheginiaeth  medicina. 

Tystiolaeth 

testificatio. 

Medhic 

medicus. 

Tystholaethy 

testificare. 

Mei 

mei. 

Yscal 

scala. 

Melhtitli 

maledictio. 

Yscol 

schola. 

Melhtithio 

maledicere. 

Yscholhaic 

scholasticus. 

Melhtigedic 

maledictus. 

Ysbryd 

spiritus. 

Atque  sexcenta  alia  trita  et  vulgaria  quidem  illa,  quae  non  recens 
nata  sunt,  sed  ante  mille  annos  elapsos  in  usu  recepta,  et  apud  impe- 
ritum vulgus  usque  in  hodiernum  diem  communiter  usurpata. 

GAP.  XVI. 

DE  DIVINATORIBUS  IN  HAC  GENTE,  ET  QUASI  ARREPTITIIS. 

Sunt  et  in  hoc  Cambriae  populo,  quod  alibi  non  reperies,  viri  non- 
nulli, quos  Awenydhyon  vocant,  quasi  mente  ductos  ; hi  super  aliquo 
consulti  ambiguo,  statim  frementes  spiritu  quasi  extra  se  rapiuntur, 
et  tanquam  arreptitii  fiunt;  nec  incontinenti  tamen  quod  desideratur 
edisserunt,  sed  per  ambages  multas  inter  varios  quibus  effluunt  ser- 
mones, nugatorios  magis  et  vanos  quam  sibi  cohaerentes,  sed  omnes 
tamen  ornatos,  in  aliquo  demum  verbi  diverticulo,  qui  responsum 
solerter  observat,  quod  petit  accipiet  enucleatum,  et  sic  denique  de 
hac  extasi  tanquam  d somno  gravi  ab  aliis  excitantur,  et  quasi  per 
violentiam  quandam  ad  se  reverti  compelluntur : ubi  et  duo  notanda 
reperies,  quia  post  responsum  nisi  violenter  excitati  et  revocati  ab  ejus- 
modi quasi  furore  reverti  non  solent,  et  quod  in  se  reversi  nihil  horum 
omnium,  quae  ab  eis  interim  prolata  sunt,  ad  memoriam  revocabunt. 
Unde  etsi  forte  super  hoc  iterum  vel  alio  consulti,  dicere  debeant 
aliis  omnino  verbis  et  alienis  enuntiabunt.  Forsan  sicut  per  phana- 
ticos  et  energumenos  spiritus  interdum  loquuntur  tanquam  ignaros ; 
solent  autem  eis  haec  dona  plerumque  in  somnis  per  visiones  infundi : 
quibusdam  enim  videtur,  quod  eis  vel  lac  dulce,  vel  mei  ori  infunda- 
tur; aliis  etiam,  quod  eis  schedula  inscripta  ori  imponatur,  et  statim 
a somno  erecti  se  gratiam  hanc  suscepisse  publice  profitentur. 

Tale  est  illud  Esdrae  de  se  scribentis : Dixit  Dominus  mihi : Aperi 
os  tuum;  et  aperui  os  meum,  et  ecce  calix  plenus  aqua,  cujus  color 
similis  igni,  et  cum  bibissem,  eructavit  cor  meum  intellectum,  et  in 
pectus  meum  introivit  sapientia.  Faciunt  autem  inter  vaticinia  invo- 

cationes  ad  Deum  vivum  et  verum,  et  ad  Sanctam  Trinitatem,  ut 
peccatorum  meritis  a veri  inventione  non  impediantur.  In  aliis  autem 
nationibus,  quam  hac  Britannica,  sicut  et  olim  Trojana,  de  qua 
descendunt,  prophetas  hujusmodi  raro  reperies.  Calcas  etenim  et 
Cassandra  apud  Ilion,  nobilis  illius  obsidionis  tempore  vaticinii  spi- 
ritum habentes,  urbis  excidium  aperte  praedixerunt ; unde  et  Helenus 
Priami  tilios,  qui  Archiflamen  eorum  erat,  propter  vaticiniorum  libros 
quos  habebat,  tam  Calcantis,  quam  et  aliorum  longe  ante  super 
patriae  destructione,  primo  statim  ad  Graecos  una  cum  Calcante  se 
transulit  anno,  a quibus  et  egregie  postmodum  in  Graecia  remune- 
ratus est.  Cassandra  vero  puella  Priami  Regis  filia,  quotidie  urbis 
eversionem  canebat,  nec  ei  tamen  ob  superbiam  Trojanorum  nimiam 
et  praesumptionem  fides  habebatur;  nocte  quoque  qua  urbs  prodita 
fuit,  proditionem  ipsam  et  modum  prodendi  manifeste  praececinit; 
unde  Virgilius : 

Tales  casus  Cassandra  canebat. 

Sicut  et  olim,  stante  adhuc  Britonum  regno,  gentis  excidium,  et  tam 
Saxonum  primo,  quam  etiam  Normannorum  post  adventum,  Mer- 
linus  uterque  tam  Calidonius  quam  Ambrosius  fertur  vaticinando 
declarasse ; illud  quoque,  quod  de  talibus  A.  Gellius  refert,  hic  in- 
terserere dignum  duxi : Quo  die  C.  Caesar  et  Cn.  Pompeius,  per 
civile  bellum  collatis  signis  in  Thessalia  conflixerunt,  in  Transpadana 
Italia  memoratu  digna  res  accidit:  sacerdos  namque  Cornelius,  et 
loco  nobilis,  et  sacerdotii  religione  venerandus,  et  vitae  castitate 
sanctus,  repente,  mota  mente,  Caesarem  vicisse  proclamavit,  pug- 
naeque dies  et  exitus  omnis,  pugnandi  reciprocationes,  et  ipsa  duorum 
exercituum  conflictatio  ejus  vaticinantis  motu  atque  verbis  reprae- 
sentata est.  Si  spiritu  proferantur  hujusmodi,  scrupulosius  lector 
inquiras ; noii  dico  Pythonico,  non  daemoniaco,  verum  quia  sicut 
solius  Dei  proprium  est  scire  futura,  sic  et  futurorum  scientiam  dare, 
spiritu  scientiic  desuper  et  gratia  dato.  Divisiones  quippe  gratiarum 

sunt,  ut  ait  Apostolus,  unus  autem  atque  idem  spiritus ; unde  Petrus 
in  Epistola  Secunda:  Non  voluntate  humana  allata  est  aliquando 
prophetia,  sed  Spiritu  Sancto  inspirati  locuti  sunt  homines  : ad  idem 
facit  illud  in  Daniele,  quod  Chaldaei  Regi  Nabuchodonosor  super 
somnii  sui  interpretatione,  quam  ab  ipsis  extorquere  volebat,  respon- 
derunt : Non  est,  inquiunt,  homo  super  terram  qui  sermonem  tuum, 
Rex,  possit  implere ; sed  neque  regum  quisquam  magnus  et  potens 
verbum  hujusmodi  sciscitatur  ab  omni  ariolo,  et  mago,  et  Chaldaeo, 
sermo  enim,  quem  tu.  Rex,  quaeris,  gravis  est,  nec  reperietur  quisquam 
qui  indicet  illum  in  conspectu  Regis,  exceptis  Diis,  quorum  non  est 
cum  hominibus  conversatio.  Super  eundem  locum  Hieronymus: 
Confitentur  arioli,  et  omnis  scientia  secularis,  praescientiam  futuro- 
rum solius  Dei  esse,  non  hominum,  unde  probatur,  prophetas  spiritu 
Dei  locutos,  qui  dixerunt  futura.  Ad  hoc  autem,  quod  objiciunt 
quidam,  si  spiritu  Dei  ducerentur,  quandoque  permitterent;  haec 
dicit  Dominus  Deus,  vel  aliquid  in  hunc  modum  more  prophetico, 
et  quia  talis  prophetandi  modus  in  Merlino  non  reperitur,  eum  potius 
Pythonico  spiritu  locutum  esse  plerique  conjectant ; et  quia  etiam 
de  sanctitate  ipsius  vel  devotione,  quamque  fidelis  fuerit  minime 
legitur ; ad  quae  respondeo,  (juod  non  solum  sanctis,  sed  infidelibus 
interdum  et  gentilibus,  sicut  Baalae  et  Sibyllae,  et  etiam  malis,  ut 
Caiphae,  sicut  et  Beleae,  prophetiae  spiritus  datus  est ; unde  Origenes 
super  Numer.  Ne  mireris,  eum  quem  diximus  scribas  et  pharisaeos 
et  doctores  populi  significare  Judaeos  de  Christo  prophetare,  Caiphas 
enim  ait : Expedit  nobis,  ut  unus  moriatur  homo  pro  populo ; sed, 
inquit,  quia  erat  pontifex  anni  illius,  prophetavit.  Nemo  ergo  extol- 
latur, si  prophetet,  si  praescientiam  mereatur,  quia  prophetiae  destru- 
entur, cessabunt  linguae,  scientia  destruetur ; permanet  autem  fides, 
spes,  charitas ; major  enim  est  charitas,  quae  sola  nunquam  cadit ; 
et  non  solum  prophetizabant,  sed  virtutes  et  signa  mali  quandoque 
faciebant,  quod  plerique  non  poterant ; sicut  Johannes  Baptista,  qui 
tantus  erat,  signa  non  fecit,  sicut  Johannes  Evangelista  testatur. 

dicens ; et  multi  venerunt  ad  Jesum,  et  dicebant,  quia  Johannes 
quidem  signum  fecit  nullum,  &c.  De  matre  quoque  Domini  non 
legitur  quod  aliquid  fecerit ; de  filiis  etiam  Schevae  legimus  in  Actis 
Apostolorum  quod  in  nomine  Jesu,  quem  Paulus  praedicabat,  daemo- 
nia ejecerunt ; unde  in  Matthaeo  et  Luca  reperies : Multi  dicent  in 
illa  die  mihi.  Domine,  Domine,  nonne  in  nomine  tuo  prophetavimus, 
et  in  nomine  tuo  daemonia  ejecimus,  et  in  nomine  tuo  virtutes  multas 
fecimus  ? et  tunc  confitebor  illis,  quia  nunquam  novi  vos.  Et  alibi : 
Respondens  autem  Johannes,  dixit : Magister,  vidimus  quendam  in 
nomine  tuo  daemonia  ejicientem,  et  prohibuimus  eum,  quia  non  se- 
quitur nobiscum.  Jesus  autem  ait : Nolite  prohibere  eum,  nemo  est 
qui  faciat  virtutem  in  nomine  meo,  et  possit  cito  male  loqui  de  me : 
qui  enim  non  est  adversus  nos,  pro  nobis  est.  Item  Alexander 
Macedo  gentilis  montes  Caspios  transtulit,  et  decem  tribus  intra 
eorundem  promontoria,  ubi  usque  in  hodiernum  resident,  et  usque  in 
adventum  Eliae  et  Henoc  residebunt,  miraculose  conclusit.  Merlini 
itaque  prophetiam  legimus,  sanctitatem  ejus  vel  miracula  non  legi- 
mus ; objiciunt,  et  quia  prophetiae  non  extra  se  fiebant,  quando 
prophetabant,  sicut  de  Merlino  Silvestri  legitur,  quod  amens  factus 
prophetabat ; et  de  his  similiter  quasi  arreptitiis,  de  quibus  hic  locuti 
sumus.  Sed  alii  per  somnia,  visiones,  et  aenigmata,  ut  Ezechiel  et 
Daniel ; alii  per  facta  et  dicta,  ut  Noe  in  archae  fabricatione  eccle- 
siam ; Abraham  in  filii  immolatione  Christi  passionem ; Moyses 
dicens.  Suscitabit  vobis  Deus  prophetam  de  fratribus  vestris,  hunc 
audite,  Christum  significavit.  Alii  excellentiori  quodam  modo  per 
internam  Spiritus  Sancti  inspirationem  ac  revelationem,  ut  David, 
quibus  id  solum,  quod  in  libro  Regum  I.  de  Saule  legitur  David  per- 
sequente  respondeo  : Quia  cum  accepisset  Saul  David  in  Naioth,  qui 
est  collis  in  Ramatha,  ubi  erat  cuneus  prophetarum,  transfugisse, 
misit  lictores  in  Naioth,  ut  raperent  David,  qui  cum  vidissent  pro- 
phetas et  Samuelem  stantem  super  eos,  factus  est  illis  spiritus 
Domini,  et  prophetabant ; misitque  secundos  et  tertios  nuntios,  qui 

E e 

et  ipsi  prophetaverunt ; et  iratus  Saul,  abiit  post  eos,  et  antequam 
veniret  in  Naioth,  ingrediens  prophetabat,  et  quasi  amens  factus  et 
exutus  veste  regia,  tota  die  et  nocte  canebat  cum  caeteris,  David  et 
Samuele  clam  videntibus ; nec  mirum,  si  illi,  qui  spiritum  Domini 
datamque  desuper  gratiam  tantam  subito  suscipiunt,  k terrenae  mentis 
interim  statu  alienari  videantur. 

GAP.  XVII. 

DE  GENEROSITATIS  AMORE  ET  GENEALOGIA  LONGE  RETENTA. 

Generositatem  vero,  et  generis  nobilitatem  pras  rebus  omnibus 
magis  appetunt ; unde  et  generosa  conjugia  plus  longe  cupiunt  quam 
sumptuosa  vel  opima.  Genealogiam  quoque  generis  sui  etiam  de 
populo  quilibet  observat,  et  non  solum  avos,  atavos,  sed  usque  ad 
sextam  vel  septimam,  et  ultra  procul  generationem  memoriter  et 
prompte  genus  enarrat  in  hunc  modum,  Resus  filius  Gruffini,  filii 
Resi,  filii  Theodori,  filii  ^Eneae,  filii  Oeni,  filii  Hoeli,  filii  Cadelli,  filii 
Roderici  Magni,  et  sic  deinceps. 

Genus  itaque  super  omnia  diligunt,  et  damna  sanguinis  atque  de- 
decoris acriter  ulciscuntur.  Vindicis  enim  animi  sunt  et  irae  cruentae, 
nec  solum  novas  et  recentes  injurias,  verum  etiam  veteres  et  antiquas 
velut  instantes  vindicare  parati.  Non  urbe,  non  vico,  non  castris 
cohabitant,  sed  quasi  solitarii  sylvis  inhaerent;  in  quarum  ejusdem 
margine  non  palatia  magna  nec  sumptuosas  et  superfluas  lapidum 
cementique  structuras  in  altum  erigere,  verum  tecta  viminea,  usibus 
annuis  sufficientia,  modico  tam  labore  quam  sumptu,  connectere 
mos  est : non  pomeriis  utuntur,  non  hortis,  utrorumque  tamen  fruc- 
tibus eis  aliunde  porrectis,  libenter  vesci  solent.  Agris  igitur  pluri- 
mum utuntur  pascuis,  parum  cultis,  floridis  parce,  consitis  parcissime. 
Boves  autem  ad  aratra  vel  plaustra  binos  quidam  jungunt  rarius,  sed 
quaternos  frequentius,  stimulatore  praeambulo,  sed  retrogrado ; quem 
et  pericula  plerumque  dum  tauri  juga  detractant  retro  cadendo  con- 
tingit experiri.  Falcibus  quoque  minus  utuntur  ad  metendum;  plus 
autem  et  expeditius  ferro  quodam  modico  in  cultelli  modum  formato, 

baculis  binis  ad  capita  laxe  et  flexibiliter  catenato;  sed  quoniam 

Segnius  irritant  animos  demissa  per  aures, 

Quam  quae  sunt  oculis  subjecta  fidelibus, — 

melius  videndo  quam  audiendo  modum  attendes.  Sunt  et  his 
naviculae  ad  piscandum  seu  flumina  transnavigandum  viminiae,  non 
oblongae,  non  rostratae,  sed  quasi  rotundae,  vel  potius  in  triangulum 
formatae,  undique  coriis  animalium  crudis  intus  et  extra  contectae ; 
cum  autem  naviculum  salmo  injectus  cauda  fortiter  percusserit,  non 
absque  periculo  plerumque  vecturam  pariter  et  vectorem  evertit. 
Naviculas  istas  piscatores  patriae  ritu  eundo  et  redeundo  humeris 
portant,  unde  et  famosus  ille  fabulator  Bledhercus,  qui  tempora 
nostra  paulo  praevenit,  super  hoc  casu  sic  aenigmatice  proloqui  con- 
sueverat : Sunt  apud  nos  gentes  quae  cum  ad  praedandum  deprope- 
rent, equos  humeris  impositos  usque  ad  praedam  ipsam  portant,  ad 
praedam  vero  capiendam  equis  insiliunt,  atque  capta  statim  equos 
humeris  iterum  injectos,  domum  redeundo  reportant. 

GAP.  XVIII. 

DE  ANTIQUA  FIDEI  FUNDATIONE,  CHRISTIANITATIS  AMORE 

ET  DEVOTIONE. 

• 

PRiETEREA  olim  loHgcquc  ante  excidium  Britannicum,  quia  per 
annos  circiter  ducentos  per  Paganum  et  Damianum  ad  petitionem 
Lucii  Regis  ab  Eleutherio  Papa  in  insulam  transmissos,  in  fide  fun- 
dati sunt  et  solidati ; unde  et  a tempore  quo  Germanus  Altisidio- 
dorensis  et  Lupus  Trecensis  propter  corruptionem  quae  Paganorum 
Saxonum  irruptionibus  jam  irrepserat,  et  praecipue  ad  expellendam 
haeresin  Pelagianam,  in  insulam  missi  sunt,  nihil  haereticum,  nihil 
recte  fidei  contrarium  sensere ; ab  eorundem  quoque  doctrina  haec, 
ut  fertur,  usque  in  hodiernum  documenta  tenuerunt.'  De  quolibet 
pane  apposito  primum  fractionis  angulum  pauperibus  donant ; terni 
quoque  in  Trinitatis  memoriam  ad  prandium  sedent.  Viro  cuilibet 
religioso  monacho  vel  clerico,  vel  cuicunque  religionis  habitum  prae- 
ferenti, statim  projectis  armis  cernuo  capite  benedictionem  petunt. 
Episcopalem  vero  confirmationem  et  chrismatis  (qua  gratia  spiritus 
datur)  inunctionem,  prae  alia  gente  totus  populus  magnopere  petit. 
Omnium  quoque  rerum  quas  possident,  animalium,  pecorum,  et 
pecudum  interdum  decimas  donant,  quando  videlicet  vel  uxores  sibi 
martiali  copula  jungunt,  vel  peregrinationis  iter  arripiunt,  aut  quam- 
libet vitae  suae,  ecclesiae  consilio,  correctionem  assumunt : hanc  autem 
rerum  suarum  partitionem  decimam  magnam  vocant,  cujus  duas 
partes  ecclesiae  suae  baptismali,  tertiam  vero  episcopo  diocesano  dare 
solent.  Prae  omni  autem  peregrino  labore,  Romam  peregre  libentius 
eundo,  devotis  mentibus  Apostolorum  limina  propensius  adorant. 

Ecclesiis  autem  et  ecclesiasticis  viris,  sanctorum  quoque  reliquiis,  et 
Campanis  bajulis,  libris  textis  et  cruci,  devotam  reverentiam  exhibere, 
longeque  magis  quam  ullam  gentem  his  omnibus  honorem  deferre 
videmus ; unde  et  ecclesiae  istorum  longe  majorem  quam  alibi  pacem 
habent.  Non  etenim  in  coemiteriis  solum,  verumetiam  extra  procul 
per  metas  et  fossas  ulteriores  ab  episcopis  causa  pacis  impositas  et 
constitutas,  animalibus  ad  pascua  pax  servatur ; ecclesiae  vero  majores 
quibus  majorem  antiquitas  reverentiam  exhibuit ; quatenus  armenta 
mane  ad  pascua  exire  et  vesperi  redire  possunt,  pacem  praebent. 
Unde  si  cum  principe  capitales  quis  inimicitias  incurrerit,  si  ecclesiae 
refugium  quaesierit,  eadem  sibi  et  suis  pace  gaudebit ; adeo  ut  hac 
immunitatis  indemnitate,  longe  canonum  indulgentiam  excedente, 
qui  corpori  solum  et  membris  tali  in  casu  salutem  praestant,  multi 
abutentes,  audacius  ob  hanc  impunitatem  hostiliter  excedunt,  et  ab 
his  etiam  refugii  locis  tam  patriam  undique  totam  quam  principem 
ipsum  graviter  infestando  molestant.  Heremitas  et  anachoritas  ab- 
stinentiae majoris  magisque  spirituales  alibi  non  videas : gens  etenim 
haec  omni  vehemens  est  intentione  ; unde  et  Sicut  malis  nusquam 
pejores,  sic  bonis  meliores  non  reperies. 

Foelix  itaque  gens  et  fortunata,  gens  vere  utraque  sorte  beata,  si 
praelatos  haberent  bonos  et  pastores,  unoque  gauderent  principe,  et 
illo  bono. 

ANNOTATIONES  IN  CAPUT  XVIII. 

■D  u.®  res,  teste  Giraldo,  rempublicam  felicem  et  fortunatam  red- 
dunt, quarum  altera  in  unius  boni  principis  moderata  gubernatione 
consistit,  altera  in  fidelis  diligentisque  pastoris  sana  doctrina  et  dis- 
ciplina salubri ; priorem  nobis  his  nostris  diebus  largita  est  Dei 
clementia  ut  videremus  ipsi : Cambriae  enim  principatu  Angliae  regno 
unito,  et  antiqua  civium  libertate  incolis  restituta,  unius  principis 
boni  pacifico  moderamine  fruimur,  veteri  inimicitia  inter  Anglicam 
gentem  et  Cambricam  jam  pridem  sopita  et  penitus  extincta.  In 
posteriore  vero  non  ita  felices  et  fortunati  sumus.  Nam  etsi  summi 
pastores  viri  boni  et  moderati  sint,  est  tamen  tam  in  doctrinae  penuria, 
quam  in  disciplinae  executione  (in  Cambria)  defectus : etenim  sicuti 
ecclesiasticorum  sacerdotiorum  cauponatio  et  abusus  (de  quibus  supra 
Itinerarii  lib.  i.  cap.  2,  annot.  5,  memini)  evangelicae  praedicationis 
cursum  impedit,  et  veritatis  doctrinam  a populo  avertit ; ita  et  pub- 
licae poenitentiae  redemptio  pecuniaria,  quam  commutationem  vocant, 
usurpata  ab  iis  qui  pecuniae  magis  quam  pietati  student,  impuros 
mores  et  omnem  vitae  turpitudinem  inducit,  nec  quicquam  aliud  adeo 
fenestram  omnem  scortationibus  atque  adulteriis  patefacit,  atque 
haec  criminum  vel  animarum  potius  nundinatio,  nullo  poenitentiae 
indicio  (quo  illis,  qui  hominis  improbitate  offenduntur  satisfieret) 
edito ; et  si  quis  excipiat,  illam  pecuniam,  quae  hoc  modo,  ex  poeni- 
tentiae publicae  redemptione  conflatur,  in  pios  usus,  videlicet,  aut  in 
viis  publicis  et  pontibus  reficiendis,  aut  in  reparandis  ecclesiarum 
ruinis,  aut  in  sublevandis  pauperum  necessitatibus  erogari : audio 
quod  dicitur,  et  video  quod  sit:  quod  si  hoc  quod  asseritur,  cum 
externa  delinquentis  submissione  iis  in  locis  fieret  in  quibus  admis- 
sum crimen  est,  ita  ut  laesae  congregationi  innotesceret,  non  omnino 

quererer.  Sin  vero  in  privatos  quorundam  usus  mulcta  illa  pecunia- 
ria redundet,  omnes  pii  redargutionem  justam  esse  fatebuntur;  nam 
quid  turpius  et  a Christiana  professione  magis  alienum  excogitari 
potest,  quam  ex  scortationibus,  stupris,  et  adulteriis  (more  Romano- 
rum pontificum)  queestum  facere  ? Sed  de  his  et  aliis  perversae  in 
Cambria  disciplinae  naevis,  cum  multis  OLJtXiiotwi'  <piXoKTri(j(^<^f, 

fusius  a me  in  eo  libro,  quem  de  gravioribus  Cambriae  incommodis 
conscripsi  tractatum  est. 


CAMBRIiE  DESCRIPTIONIS 


LIBER  SECUNDUS. 


Quoniam  in  priori  libro  gentis  Britannicae  naturam,  mores,  et  modos 
satis  evidenter  explicuimus,  eaque  praecipue  quae  virtuti  consona  et 
in  unum  collecta  ad  laudem  ejus  et  honorem  vere  poterant  explanari, 
de  caetero  competens  ordo  deposcit,  ut  in  sequenti  operis  partitione 
more  historico  ad  ea  quoque  quae  virtutis  et  laudis  lineam  egredi 
videntur,  calamum  vertamus.  Impetrata  tamen  veritatis  explicandae 
venia,  citra  quam  omnis  historia  non  solum  authoritatem  sed  et 
merito  nomen  historiae  demeretur.  Naturam  enimvero  imitari  arte 
professus,  authoritatem  pictor  amittit;  si  diligentius  apta  dum  pro- 
trahit, minus  idonea  verecunde  praetermittit ; unde  etiam  quoniam 
vitiis  sine  nemo  nascitur.  Optimus  ille  est  qui  minimis  urgetur;  nihil 
humanum  a se  alienum  sapiens  putet.  Semper  enim  mundanis  in 
rebus  quasi  nulla  sub  coelo  perfecta  felicitas,  et  mala  sunt  vicina 
bonis  et  vitia  virtutibus  distinguuntur.  Sicut  ergo  sive  naturae  sive 
industriae  bona  mentem  bene  compositam  audita  delectant,  sic  reci- 
tata bonis  contraria  non  offendant.  Corrumpi  nimirum  ex  longo 
exilio  et  paupertate  pejoresque  ad  usus  gentis  hujus  natura  perverti 
potuit : sicut  enim  multa  paupertas  extinguere  vitia  solet,  sic  non- 
nulla interdum  ex  eadem  contraria  virtutibus  adolescunt. 

GAP.  I. 

DE  INCONSTANTIA  GENTIS  HUJUS  ET  INSTABILITATE,  FIDEI 
QUOQUE  SACRAMENTIQUE  REVERENTIA  NULLA. 

Gens  igitur  haec  gens  tenuissimae  fidei ; nec  minus  animo  levis  quam 
corpore : gens  ad  facinus  quodlibet  sicut  facillime  impellitur,  sic  a 
proposito  seu  jam  inccepto  eadem  facilitate  revocatur : gens  in  omni 
quidem  mobilis  actione,  semper  tamen  in  malo  pertinacior ; nullius 
nempe  rei  praeter  inconstantiae  solius  constantiam  habens.  Nullum 
eis  jusjurandum,  nulla  fidei,  nulla  veritatis  reverentia;  adeo  namque 
fidei  foedus  aliis  inviolabile  gentibus  parvipendere  solent,  ut  non  in 
seriis  solum  et  necessariis,  verum  in  ludicris  omnique  fere  firmando 
verbo  dextrae  manus,  ut  mos  est,  porrectione  signo  usuali  dato  fidem 
gratis  effundere  consueverint.  Praeterea,  quicquid  commodi,  quicquid 
temporalis  emolumenti  sacramenti  transgressione  provenire  potest, 
passim  perjurio  parant ; adeo  quidem  ut  in  causis  foroque  civili  tam 
excipiendo  quam  explicando,  puta  quicquid  ad  praesens  expedire 
videtur,  jurare  parati,  pars  utraque  semper  agere,  semper  probare 
nitatur:  quanquam  tamen  venerandae  leges,  ubi  sacramenta  sacra 
putantur,  ubi  reverentia  veris  et  honor  exhibetur  honestis,  in  rei 
favorem  et  odium  actoris  probationem  actori  tanquam  onus  impo- 
nant; porro  populo  versuto  et  versipelli  jugum  hoc  suave  et  onus 
leve  videtur. 

GAP.  II. 


QUOD  DE  RAPTO  VIVUNT,  ET  PACIS  AMICITI^QUE  FCEDERA 

NON  CUSTODIUNT. 

Ad  haec  etiam  rapinis  insistere  raptoque  vivere  furto  et  latrocinio, 
non  solum  ad  exteros  et  hostiles  populos  verum  etiam  inter  se  pro- 
prium habent.  Pacis  quoque  et  amicitiae  foedera,  visa  nocendi  oppor- 
tunitate, non  respiciunt,  fidei  sacramentique  religionem  turpi  lucro 
postponentes : quod  et  Gildas  olim  in  libro  de  Excidio  Britonum 
more  historico  suae  gentis  vitia  veritatis  amore  non  supprimens,  his 
verbis  declaravit : Nec  in  bello  fortes,  nec  in  pace  fideles.  Sed  quando 
Julius  Caesar,  qui  tantus  erat  quantus  et  orbis,  sub  Cassivellauno  duce, 

Territa  quaesitis  ostendit  terga  Britannis, 

nunquid  non  fortes  fuere  ? Quid  et  quando  Belinus  et  Brennus  Roma- 
num imperium  suis  addidere  victoriis  ? Quid  Helenae  nostrae  filii  Im- 
peratoris tempore  Constantini  ? Quid  Aurelii  Ambrosii  regno  ? quem 
etiam  laudibus  Eutropius  effert.  Et  Arturi  nostri  famosi,  ne  dicam 
fabulosi,  tempore  quanti  fuere  ? Sed  e diverso  qui  a Scotis  et  Pictis 
populisque  tam  vilibus  fere  debellati,  auxiliatrices  Romanas  toties  vexa- 
runt legiones,  dicentes,  sicut  ex  Gilda  colligimus.  Barbari  nos  ad  mare, 
mare  autem  ad  barbaros  impellit ; hinc  subjugamur,  hinc  submergi- 
mur, hinc  trucidamur.  Nunquid  tunc  fortes,  inquit,  et  laudabiles 
fuere  ? A Saxonibus  quoque  in  auxilium  vocatis  et  stipendiario 
munere  locatis  quando  expugnati  et  subacti,  nunquid  fortes  ? Et 
quod  omnium  istorum  validius  ignavise  eorum  argumentum  est, 
quod  Gildas,  qui  vir  sanctus  erat  et  de  gente  eadem,  in  cunctis  quas 

de  gente  ipsorum  scripsit  historiis  nihil  usquam  egregium  de  ipsis 
posteritati  reliquit ; hujus  autem  contrarii  solutionem,  Deo  dante 
vitaque  comite,  in  Britannica  promittimus  Topographia. 

Id  tamen  hic  tantillum  ad  majorem  evidentiam  addere  sufficiat ; 
quod  ex  quo  maximus  ille  Britonum  princeps,  cujus  in  capite  libelli 
mentionem  fecimus,  totam  armatae  juventutis  Britanniae  in  trans- 
marina ducendo  robur  exhauserat ; multis  postmodum  annis  vacua 
viris  et  viribus  insula  piratis  et  praedonibus  mansit  exposita,  quae 
quidem  antea  incomparabili  strenuitatis  gloria  floruerat.  Adeo  qui- 
dem ut  per  ejus  alumnos  praeclarus  ille  tyrannus  totam  fere  Cisalpi- 
nam Galliam  subjugaverit,  ipsumque  Romanum  imperium  armis 
attemptare  praesumpserit.  Processu  quoque  temporis  longa  demum 
propagatione  multiplicata  et  armis  instructa  in  pristinae  probitatis 
audaciam  Britannica  juventus  excrevit;  distinguantur  igitur  in  hunc 
modum  tempora,  et  concordabunt  scripta.  De  Gilda  vero,  qui  adeo 
in  gentem  suam  acriter  invehitur,  dicunt  Britones,  quod  propter 
fratrem  suum  Albaniae  Principem,  quem  Rex  Arthurus  occiderat, 
offensus  haec  scripsit ; unde  et  libros  egregios,  quos  de  gestis  Ar- 
thuri  et  gentis  suae  laudibus  multos  scripserat,  audita  fratris  sui  nece, 
omnes,  ut  asserunt,  in  mare  projecit ; cujus  rei  causa  nihil  de  tanto 
principe  in  scriptis  authenticis  expressum  invenies. 

GAP.  III. 

DE  MARTIO  CONFLICTU  INVALIDO,  TURPIQUE  FUGA  ET 

ILLAUDABILI. 

In  bellico  conflictu  primo  impetu  acrimonia,  voce,  vultu  terribiles 
effecti  tam  clamore  horrendo  coelum  replente  tubarumque  praelon- 
garum clangore  altisono,  quam  cursu  pernici  pariter  ac  praecipiti, 
crebris  quoque  jaculorum  ictibus,  gens  asperrima.  Porro  si  suscepta 
viriliter  passa  fuerit  primo  repulsam,  confusioni  facillime  data  statim 
ut  terga  dederint,  solum  fugae  praesidio  nullique  penitus  confidunt 
rebellioni : quod  tamen  in  martiis  conflictibus  reprehensibile  poeta 
non  ignoravit,  dicens : 

Ignavum  scelus  est  tantum  fuga ; 

et  alibi : 

In  vicium  culpae  ducit  fuga,  si  caret  arte. 

Sicut  ergo  de  Teutonicis  in  Romana  Historia  legitur,  sic  et  istis  idem 
assignari  potest ; in  primo  impetu  majores  sunt  viris,  in  secundo  vero 
minores  mulieribus.  In  fuga  nimirum  et  confectione  crebro  rever- 
tens, et  tanquam  Parthicis  a tergo  sagittis  fugiendo  repugnans  animosa 
virilitas  magis  apparet ; et  tamen  sicut  in  bellicis  successibus  ac  vic- 
toriis etiam  ignavi  de  virtute  gloriantur,  sic  et  in  pejori  fortuna  vix 
etiam  viris  sua  virtus  conceditur ; totum  itaque  vel  fugando  vel  fugi- 
endo certamen  eorum.  De  plano  namque  confligere  deque  victoria 

cominus  contendere  diuque  viriliter  dimicare ; cujusmodi  conflictum 
poeta  describit  dicens : 

Jam  clypeo  clypeus,  umbone  repellitur  umbo, 

Ense  minax  ensis,  pede  pes,  et  cuspide  cuspis. 

Gens  leviter  armata  et  agilitati  potius  quam  robustis  viribus  confisa 
sustinere  non  potest.  Veruntamen  hodie  confecta  et  cruentam  in 
fugam  turpiter  conversa,  cras  nihilominus  expeditionem  parat;  nec 
damno  nec  dedecore  retardata.  Etsi  apertis  congressibus  belloque 
indicto  forte  non  praevalet,  insidiis  saltem  et  nocturnis  irruptionibus 
hostem  gravat.  Unde  et  quoniam  nec  fame  nec  frigore  gravata,  nec 
martio  labore  fatigata,  nec  casibus  adversis  in  desperationem  data, 
sed  post  lapsum  statim  resurgere  prompta  bellique  discrimina  denuo 
subire  parata;  sicut  praelio  facile  sic  bello  difficile  vinci  solet.  Unde 
et  Claudianus  de  gentis  ejusdem  natura  loqui  videtur,  dicens: 

Dum  pereunt,  meminere  mali ; si  corda  parumper 
Respirare  sinas,  nullo  tot  funera  censu 
Praetereunt,  tantique  levis  jactura  cruoris. 

GAP.  IV. 

DE  AMBITIOSA  TERRARUM  OCCUPATIONE,  ET  INTER  FRATRES 

DIVISIONE. 

Finales  autem  fossas  effodere,  terminos  transponere,  et  metas  trans- 
currere, terrasque  modis  omnibus  vel  occupare  vel  dilatare,  gens  prae 
gentibus  aliis  ambitiosa.  Adeo  quidem  hoc  ambitionis  vitio  com- 
muni labe  laboravit,  quod  terras  quascunque  seu  precario  seu  com- 
modato locationis,  conductionis,  emphiteseos,  vel  alio  quocunque 
titulo  semel  possidere  contigerit,  sacramentis  etiam  vero  domino 
proprietario  super  indemnitate  ac  securitate  palam  interpositis,  nihilo- 
minus tamen  easdem  tanquam  proprias  et  haereditarias  sibi  jure  per- 
petuo vendicabunt.  Hinc  itaque  lites  in  curia  et  contentiones,  hinc 
caedes  et  incendia,  hinc  crebra  fratricidia.  Ad  haec  etiam  quod  fratres 
inter  se  pro  herili  terras  portione  dividunt  et  distinguunt,  antiquus  in 
hac  gente  mos  obtinuit.  Accessit  et  aliud  incommodum  grave  ; 
quod  principes  filios  suos  generosis  de  terra  sua  viris  diversis  diversos 
alendos  tradunt,  quorum  quilibet  alumnum  suum  post  patris  obitum 
extollere  aliisque  praeferre  toto  conamine  nititur  et  machinatur ; per 
quod  graves  toties  terris  eorum,  nec  sine  caedibus  injustis  et  fratri- 
cidiis seu  fratrum  exoculationibus  crebris,  virium  quoque  omnium 
et  successuum  experientia  facile  foedabiles  emergere  solent  turba- 
tiones ; unde  et  inter  fratres  collactaneos  quam  naturales  longe 
veriores  invenies  amicitias.  Hoc  etiam  in  his  notabile,  quod  fratres 
plus  mortuos  diligunt  quam  vivos ; vivos  enim  ad  mortem  perse- 
quuntur; mortuos  autem  et  ab  aliis  interemptos  totis  viribus  ulcis- 
cuntur. 

GAP.  V. 

DE  GRAVI  EORUM  EXACTIONE  ET  IMMODERANTIA. 

Ubi  autem  copiam  inveniunt,  et  potestatem  exercere  possunt,  exac- 
tores improbissimi.  Cibo  namque  potuque  praesertim  inebriante 
extra  briam  omnem  poni  cupientes,  modum  et  modestiam  minus 
observant,  dicentes  cum  Apostolo : Scimus  abundare,  scimus  et  pe- 
nuriam pati.  Sed  non  cum  eqdem.  Omnibus  omnia  facti,  ut  omnia 
lucrifaciant  Deo.  Sicut  enim  ingruente  necessitate  nimiae  sunt  ab- 
stinentiae et  parsimoniae,  sic  post  longam  esuriem  lupis  in  hoc  et 
aquilae  similes,  quia  sicut  et  illi  rapto  vivunt  et  raro  reficiuntur,  ad 
alienam  praecipue  positi  mensam,  immoderatam  appetunt  saturita- 
tem : sunt  igitur  in  penuria  parci,  in  copia  superflui ; suam  tamen 
nemo  substantiam,  sicut  in  Anglorum  gente  videmus,  ob  gulae  pro- 
priae, crapulaeque  vitium  foenori  donat.  In  sumptibus  autem  et  honore 
volunt  omnes  omnibus,  quoniam  facinus  quos  inquinat  aequat,  prava 
consuetudine  parificari. 

GAP.  VI. 

DE  INCESTUS  CRIMINE,  ECCLESIARUM  QUOQUE  PER  SUCCESSIO- 
NEM ET  PARTICIPES  ABUSIONE. 

Crimen  autem  incestus  adeo  apud  omnes  tam  minores  in  populo 
quam  etiam  majores  enormiter  invaluit,  quod  in  quarto  gradu  et 
quinto  passim,  in  tertio  quoque  plerumque,  quod  non  est  limor  Dei 
ante  oculos  eorum,  consanguineas  ducere  nec  verecundantur  nec 
verentur.  Ad  sedandas  quippe  inimicitias,  quas  inter  se  toties,  quia 
veloces  pedes  eorum  ad  effundendum  sanguinem,  hostiliter  incurrunt, 
hujuscemodi  per  se  dispensationibus  passim  abutuntur:  ob  generosi- 
tatis etiam  amorem,  quam  tantopere  cupiunt  et  affectant,  suae  genti 
se  jungentes,  alienis  omnibus,  tanquam  sanguine  et  origine  juxta 
innatae  praesumptionis  arrogantiam  longe  disparibus,  modis  omnibus 
copulari  recusant.  Matrimoniorum  autem  onera,  nisi  expertis  antea 
cohabitatione,  commixtione,  morum  qualitate,  et  praecipue  foecun- 
ditate,  subire  non  solent.  Proinde  et  puellas  sub  certo  parentibus 
pecuniae  precio,  et  resipiscendi  poena  statuta  non  ducere  quidem  in 
primis  sed  quasi  conducere,  antiquus  in  hac  gente  mos  obtinuit. 
Ecclesiae  vero  istorum  omnes  fere  tot  personas  et  participes  habent, 
quot  capitalium  virorum  in  parochia  genera  fuerint ; successive 
quoque  et  post  patres  filii  ecclesias  obtinent  non  elective,  haeredi- 
tate  possidentes  et  polluentes  sanctuarium  Dei ; quod  si  praelatus 
alium  eligere  et  instituere  forte  praesumpserit,  in  instituentem  pro- 
culdubio  vel  institutum  genus  injuriam  vindicaret.  De  duobus  autem 
his  excessibus,  incestus  videlicet  et  successionis,  radicatis  olim  in 
Armorica  Britannia,  necdum  eradicatis,  scribit  in  quadam  Epistola 

sua  Ildebertus  Cenomannensis  Episcopus,  dicens  etiam  se  concilio 
interfuisse  cum  clero  Britanniae  ob  has  enormitates  gentis  illius  ex- 
tirpandas  convocato ; ex  quibus  constare  potest  utrumque  vitium 
huic  genti  tam  cismarinas  quam  transmarinae  ab  antiquo  commune 
fuisse.  Unde  et  illud  Psalmistae  David  non  incompetenter  huic  po- 
pulo adaptari  posse  videtur : Corrupti  sunt,  et  abominabiles  facti 
sunt  in  studiis  suis.  Non  est  qui  faciat  bonum ; non  est  usque  ad 
unum.  Omnes  declinaverunt ; simul  inutiles  facti  sunt,  &c. 


» 

GAP.  VII. 

DE  PECCATIS  EORUM,  ET  TAM  BRITANNIJE  QUAM  TROJ^  MERITIS 

URGENTIBUS  AMISSIONE. 

Praeterea,  peccatis  urgentibus,  et  praecipue  detestabili  illo  et  ne- 
fando Sodomitico,  divina  ultione  tam  olim  Trojam  quam  postea 
Britanniam  amiserunt.  Legitur  enim  in  Romana  Historia,  quod 
Constantinus  Imperator  Occidentali  Imperio  Beato  Silvestro  et  suc- 
cessoribus suis  cum  urbe  relicto, Trojam  reaedificare  proponens,  ibique 
Orientalis  Imperii  caput  erigere  volens,  audivit  hanc  vocem : Vadis 
reaedificare  Sodomam : et  statim  mutato  consilio,  versus  Bizantium 
vela  pariter  et  vexilla  convertit,  ibique  imperii  sui  caput  constituens, 
urbem  eandem  felici  suo  nomine  decoravit.  De  Mailgone  quoque 
Britonum  Rege,  aliisque  plurimis,  in  Historia  Britonum  legitur  eodem 
vitio  laborantibus;  veruntarnen  multo  jam  tempore  adeo  a Brito- 
nibus enormitas  illa  prorsus  evanuit,  ut  ejus  etiam  memoria  jam  apud 
eos  vix  habeatur.  Proinde  quasi  poenitentia  jam  fere  peracta,  et 
quoniam  numero  praeter  solitum  et  multitudine,  viribus  et  armis, 
bellorum  quoque  successibus  et  terrarum  incrementis,  nostris  pluri- 
mum diebus  adaucti  sunt,  gloriantur  ad  invicem,  praedicant  et 
confidentissime  jactant,  toto  (quod  mirum  est)  in  hac  spe  populo 
manente,  quoniam  in  brevi  cives  in  insulam  revertentur,  et  juxta 
Merlini  sui  vaticinia  exterorum  tam  natione  pereunte  quam  nun- 
cupatione antiqua  in  insula  tam  nomine  quam  omine  Britones 
exultabunt.  Sed  mihi  longe  aliter  visum  est:  quoniam  enimvero 

Luxuriant  animi  rebus  plerumque  secundis. 

Nec  facile  est  aequa  commoda  mente  pati ; 

et  quia 

Non  habet  unde  suum  paupertas  pascat  amorem : 


Divitiis  alitur  luxuriosus  amor. 

Ut  paupertati  potius  in  hoc  exilio,  quo  extorres  fere  facti  sunt  a 
regno,  attribuenda  sit  vicii  illius,  quo  in  divitiis  carere  nescierant, 
illa  carentia  quam  virtuti. 

Qualiter  enim  poenitentiam  nedum  peregisse  dicentur,  quos  tot 
peccatis  vitiorumque  voragini  datos,  perjuriis  puta,  furtis,  latrociniis, 
rapinis,  homicidiis  et  fratricidiis,  adulteriis  et  incestibus,  obstinata 
de  die  in  diem  amplius  malitia  implicitos  videmus  et  irretitos  ; adeo 
quidem  ut  verbis  Oseae  Prophetae  in  ipsos  uti  vere  quis  possit : Non 
est  veritas,  non  est  misericordia,  &c. 

Alia  quoque  de  quibus  jactant,  operosis  regum  Normannorum 
curis,  quibus  Francorum  superbiae  in  transmarinis  tanto  praeindul- 
gent,  longe  verius  quam  vel  eorum  viribus  magnis  vel  potentiis  sunt 
assignanda:  hujus  autem  rei  si  certitudinem  quaeris,  respice  reges 
Anglicos  Normannis  priores,  qui  quum  hac  solum  insula  Britannica 
contenti  fuerant,  et  tantum  his  debellandis  operam  dabant,  eosdem 
pene  penitus  saepe  deleverant;  sicut  Rex  Offa  suo  in  tempore,  qui 
et  fossa  finali  in  longum  extensa  exclusit  Britones  ab  Anglis  ; Ethel- 
fridus  quoque,  qui  nobilem  Legionum  Urbem  destruxit,  et  egregii 
illius  Banchorensis  monachos  monasterii  in  auxilium  orando  vocatos 
gladiis  interemit ; et  sicut  longe  plenius  Haroldus  ultimus,  qui  pedes 
ipse  cumque  pedestri  turma  et  levibus  armis  victuque  patriae  con- 
formi tam  valide  totam  Cam briam  et  circuivit  et  transpenetravit,  ut 
in  eadem  fere  mingentem  ad  parietem  non  reliquerit ; in  cujus 
victoriae  signum  perpetuamque  memoriam  lapides  in  Wallia  more 
antiquo  in  titulum  erectos  locis,  in  quibus  victor  extiterat,  literas 
hujuscemodi  insculptas  habentes,  plurimos  invenies:  hic  fuit  vic- 
tor Haroldus.  Ob  has  igitur  tam  cruentas  tamque  recentes 

Anglorum  de  hac  gente  victorias  primi  tres  Normannorum  reges  in 
tanta  subjectione  tamque  pacificam  suis  diebus  Walliam  tenuere ; 
quorum  temporibus  gens  haec  in  numero  plurimum  adaucta,  armis 
etiam  et  equis  a Normannis  et  Anglis,  quos  et  curiam  sequendo  et 
obsides  dando  jam  frequentaverant,  edocta  paulatim  et  assueta, 
trium  sequentium  tempore  propter  majores,  ut  diximus,  quibus  trans- 
marinas ad  partes  tenebantur,  curas,  cervicem  erigentes  et  terras 
occupantes,  pristinum  ferre  jugum  omnino  respuerunt. 

GAP.  VIII. 

QUALITER  GENS  ISTA  SIT  EXPUGNANDA. 

Porro  qui  gentem  hanc  subjugare  pacificamque  tenere  voluerit, 
hac  arte  utatur.  In  primis  operam  ad  minus  annuam  operosamque 
curam  et  assiduam  huic  adhibere  negotio  princeps  in  animo  fixum 
habeat ; gens  etenim,  quae  nec  in  campo  contra  exercitum  armatum 
consertis  viribus  aperte  congreditur,  nec  in  castellis  obsidionem  ex- 
spectat, non  impetu  primo  sed  per  moram  diligentem  et  vacationem 
est  expugnanda.  Deinde  vires  eorum  dividat,  et  quosdam  ex  ipsis 
ad  alios  confundendum,  quod  se  invicem  odio  et  invidia  prosequi 
solent,  donariis  alliciat  tam  praemissis  quam  promissis ; et  sic  autum- 
nali in  tempore  non  solum  Marchia  sed  etiam  terra  interior  locis 
idoneis,  castellis,  alimentis,  et  familiis  bonis  bene  muniatur.  Interim 
autem  cuncta  mercimonia  frumenti,  panni,  salis,  et  bladi,  quibus  ex 
Anglicana  copia  sustentari  solent,  arctius  eis  inhibeantur.  Naves 
quoque  validis  plenae  viris,  ne  per  Hiberniam  vel  Sabrinum  mare 
eis  praedicta  navigio  deferri  possint,  aliquot  ad  tutelam  adhibeantur, 
quibus  et  ab  hostibus  arceantur  et  suis  victualia  deferantur.  Subse- 
quenter autem,  hyeme  ingruente  majore,  cum  foliis  sylvae  et  pascuis 
montana  caruerint,  praedis  abductis  ipsisque  jam  per  familias  et  cre- 
bros undique  castrensium  impetus  plurimum  afflictis,  cum  exercitu 
pedestri  valido  mediocriter  et  non  ad  onus  armato,  usque  ad  eorum 
latibula  sylvarumque  condensa  arborum  confraga  viriliter  transpene- 
tretur;  semper  autem  pedestribus  turmis  h vestigio  sequentes  ad 
fortitudinem  et  refugium  milites  aliquot  adjiciantur;  et  sic  per  cre- 
bras confligentium  mutationes,  ut  fatigatis  semper  turmis  novae 

succedant,  per  caedes  quoque  et  strages  multas,  si  casus  obtulerit, 
expugnenter.  Non  enim  his  sine  nec  absque  periculo  multorum  et 
damno  gens  poterit  inimica  debellari ; sed  licet  hodie  de  Anglorum 
exercitu  stipendiarii  multi  eeciderint,  cras  nihilominus  ad  eadem 
discrimina  totidem  vel  pliires  moneta  dabit.  De  Cambrensibus  autem, 
quoniam  nec  alienigenas  nec  stipendiarios  habent,  quicunque  ceci- 
derint, damnum  eis  impraesentiarum  irreparabile  fiet.  In  hoc  itaque 
negotio  sicut  artifici  credendum  est  in  sua  facultate,  sic  horum 
praecipue  standum  est  consilio,  qui  circa  similia  patriae  negotia  con- 
versati diutius  et  usitati  mores  gentis  et  modos  agnoscunt,  quorumque 
magnopere  refert,  ut  gens  inimica,  quacum  ex  crebris  belli  diutini 
conflictibus  hostilitatem  plurimam  et  odium  implacabile  contraxe- 
runt, eorundem  opera  vel  debilitari  possit  vel  deleri.  Felices  dixerim 
Cambriae  fines,  quos  Anglorum  gens  inhabitat,  si  reges  eorundem 
in  partibus  illis  gubernandis  et  propulsandis  inimicae  gentis  injuriis 
plus  Marchionum  et  Baronum  patriae  quam  Andegavorum  et  Nor- 
mannorum  consiliis  et  dispositionibus  olim  usi  fuissent.  In  hac  autem 
expeditione,  sicut  in  alia  qualibet  sive  Hibernica  sive  Cambrica,  gens 
in  Cambriae  Marchia  nutrita,  gens  hostilibus  partium  illarum  conflic- 
tibus exercitata,  competentissima  puta  formatis  a convictu  moribus 
audax  et  expedita ; cum  alea  Martis  exegerit,  nunc  equis  habilis  nunc 
pedibus  agilis  inventa,  cibo  potuque  non  delicata,  tam  Cerere  quam 
Baccho  causis  urgentibus  abstinere  parata.  Talibus  tam  Hibernia 
quam  Cambria  viris  initium  habuit  expugnationis ; talibus  quoque 
vel  nullis  consummabilis  finem  habitura  conquisitionis.  Flandrenses 
quippe,  Normanni,  Coterelli,  et  Bragmanni,  quanquam  suis  in  terris 
milites  egregii  sint  et  armis  instructissimi,  Gallica  tamen  militia  a 
Cambrica,  sicut  et  ab  Hibernica,  distare  dinoscitur;  ibi  namque 
plana  petuntur,  hic  aspera ; ibi  campestria,  hic  sjlvestria ; ibi  arma 
honori,  hic  oneri;  ibi  stabilitate  vincitur,  hic  agilitate;  ibi  capiuntur 
milites,  hic  decapitantur ; ibi  redimuntur,  hic  perimuntur.  Sicut 
igitur  ubi  militares  acies  de  plano  conveniunt,  gravis  illa  et  mulliplex 

armatura,  tam  linea  sc.  quam  ferrea,  milites  egregie  munit  et  ornat ; 
sic  ubi  solum  in  arcto  confligitur  seu  loco  sylvestri  seu  palustri, 
ubi  pedites  potius  quam  equites  locum  habent,  longe  levis  arma- 
tura praestantior : contra  inermes  namque  viros,  quibus  semper  in 
primo  fere  impetu  vel  parta  est  statim  vel  perdita  victoria,  expedi- 
tiora satis  arma  sufficiunt ; ubi  fugitivam  vel  agilem  per  arcta  vel 
aspera  gentem  sola  necesse  est  gravi  quadam  et  armata  mediocriter 
agilitate  confundi;  cum  illa  nimirum  armatura  multiplici  sellisque 
recurvis  et  altis  difficile  descenditur,  difficilius  ascenditur,  difficillime 
cum  opus  est  pedibus  itur.  Ut  igitur  singula  quaeque  locum  teneant 
sortita  decenter,  contra  graves  et  armatos  solum  virium  robore  et 
armorum  ope  confisos,  de  plano  dimicare  victoriamque  vi  obtinere 
contendentes,  armatis  quoque  viris  et  viribus  opus  ibi  esse  procul- 
dubio  protestamur.  Contra  leves  autem  et  agiles  et  aspera  petentes 
levis  armaturae  viri  taliumque  praesertim  exercitati  congressibus  ad- 
hibendi. Urbes  autem  et  castra,  quae  Sabrina  perlabitur,  totaque 
terra  ab  occidua  ejusdem  parte  versus  Walliam  ab  Anglis  occupata, 
nec  non  et  Slopesburiae  provincia  et  Cestria  tota,  communitae  viri- 
bus et  armis,  vel  alio  quovis  speciali  libertatis  honore  provida  prin- 
cipis largitione  laetentur.  Ubi  et  annis  singulis  per  viros  probos  et 
discretos  ad  hoc  deputatos,  qui  patriae  tutelae  et  defensioni  non 
rapinis  intendant  et  destructioni,  bellici  apparatus,  armorum  sc.  et 
equorum  visio  fiat ; quatenus  ibidem  tam  militibus  et  civibus  quam 
servientibus  populoque  toto  armis  instructis  et  assuetis,  et  libertati 
in  hunc  modum  libertas  opponatur,  et  per  superbiam  superbia  retun- 
datur. Cambri  nimirum,  quod  nec  laboriosis  oneribus  atteruntur, 
nec  dominorum  exactionibus  ullis  molestantur,  hinc  eis  ad  propul- 
sandas injurias  cervix  erecta,  hinc  ad  patriae  tutelam  audacia  tanta, 
hinc  armis  semper  et  rebellionibus  gens  promptissima.  Nihil  etenim 
quod  adeo  corda  virorum  ad  probitatem  excitet  erigatque  et  invitet, 
ut  libertatis  hilaritas ; nihil  adeo  deprimit  et  deterret,  ut  servitutis 
oppressio.  Poterit  etiam  haec  regni  particula  armis  et  animositate 

munita  non  solum  in  finibus  istis,  verum  etiam  alibi  in  necessitatis 
articulis  tam  remotis  partibus  quam  propinquis  egregie  principi 
militare ; et  si  forte  a provinciis  istis  annuis  vectigalibus  fiscali  minus 
aerario  proveniat,  regni  pace  et  regis  honore  plene  et  abunde  defec- 
tus iste  compensetur;  praesertim  etiam  cum  expeditionis  unius  ad 
Walliani  gravis  partes  admodum  et  periculosa  sumptuositas  multorum 
soleat  armorum  fiscales  finium  illorum  reditus  aequiparare. 


II  h 

GAP.  IX. 

QUALITER  EXPUGNATA  SIT  GUBERNANDA. 

Gens  igitur  haec,  sicut  per  industriam  praedicto  tenore  est  expug- 
nanda, sic  expugnata  moderato  in  hunc  modum  regimine  est  guber- 
nanda : constantis  et  vindicis  animi  viris  cura  regiminis  committatur, 
qui  et  pacis  tempore  dum  legibus  obtemperat  et  servire  non  recusat, 
ipsam  interim  stabili  conventione  deliniat  et  honore  praeveniat.  Gens 
etenim  haec,  sicut  et  barbara  gens  quaevis,  quanquam  honorem  ne- 
sciant, honorari  tamen  super  omnia  quaerunt,  et  veritatem,  quam  in 
se  non  habent,  in  aliis  approbant  et  venerantur ; cum  autem  usitatae 
levitatis  indicio  a pace  resilire  praesumpserint,  dissimulata  prorsus 
mansuetudine  continuo  vitium  vindicta  sequatur ; cum  iterum  ad 
pacem  reversi  fuerint,  condigna  delicti  satisfactione  secuta,  quoniam 
post  inimicitias  irae  meminisse  malorum,  quamdiu  fideliter  steterint 
dissimulata  prorsus  injuria  pristina  statim  tam  securitate  gaudeant 
quam  honore ; quatenus  tam  ad  obsequendum  quam  ad  pacis  bona 
sequendum  et  praemium  invitet,  et  a temerariis  ausibus  secutura 
semper  poena  deterreat.  Porro  qui  ista  confundunt,  in  delictis  defe- 
rendo, in  obsequiis  deprimendo,  in  guerra  blandiendo,  in  pace  de- 
praedando, imbelles  spoliando,  rebelles  venerando,  sicut  plerosque 
vidimus ; hi  confusa  sub  se  cuncta  reddentes,  demum  et  ipsi  confun- 
duntur. Praeterea,  quia  minus  ea  laedere  solent  quae  praevidentur,  et 
qu  a felix  est  illa  civitas  quae  in  pace  bellum  cogitat,  pacis  tempore 
contra  imminentia  Martis  incommoda  tam  castrorum  constructione 
quam  silvestrium  viarum  ampliatione  necnon  et  familiae  bonae  reten- 
tione vir  prudens  praemuniatur  et  praeparetur : qui  enim  in  pace 

foventur  et  sustentantur,  hi  longe  promptius,  securius,  atque  fidelius 
urgentibus  incommodis  ad  bella  vocantur;  et  quoniam  semper  insidias 
sub  amicitiae  fuco  gens  insubacta  molitur,  princeps  vel  praefectus 
nunquam  eorum  caput  suum  aut  castrum  fidelitati  donet.  Quoniam 
enimvero  insignium  virorum  exemplis,  quorum  quosdam  crudeliter 
extinctos,  alios  autem  castris  et  honore  privatos  per  incuriam  vidimus 
et  negligentiam,  nationis  subdolae  et  subactae  longe  fortius  timenda 
est  ars  quam  Mars,  pax  quam  fax,  mei  quam  fel,  malitia  quam 
militia,  proditio  quam  expeditio,  amicitia  praefucata  quam  inimicitia 
despicata.  Expedit  itaque  viro  prudenti  ac  provido  alienis  in  malis 
fugienda  contemplari : indempnis  est  enim  castigatio,  qua  praedocent 
exemplaria;  quoniam,  ut  ait  Ennodius:  Ruina  praecedentium  posteros 
docet,  et  cautio  est  semper  in  reliquum  lapsus  anterior.  Citra  conflic- 
tum autem  et  sanguinis  effusionem  tanta  expedire  negotia  pius  prin- 
ceps si  praeelegerit,  Marchia,  ut  diximus,  per  omnia  latera  bene 
munita,  commerciis  quoque  per  mare  per  terras  districte  prohibitis, 
quidam  Cambrensium  in  alios  stipendiis  datis,  terrisque  aliorum  in 
alios  collatis,  lethalibus  exitiis  excitentur ; ut  sic  demum  tam  fame 
et  inedia  cunctorumque  fere  ingruente  penuria  necessariorum  quam 
caedibus  inter  se  creberrimis  et  inimicitiis  implacabilibus  demum 
afflicti,  infra  non  longum  tempus  ad  deditionem  proculdubio  com- 
pellantur. Tria  sunt  enim  quae  gentem  hanc  destruunt,  et  fructuosae 
propaginis  gaudia  percipere  non  permittunt ; quod  paternam  haere- 
ditatem  filii  inter  se  tam  naturales  quam  legitimi  herili  portione 
dividere  contendunt;  propter  quod  fratricidia,  ut  diximus,  crebra 
contingunt;  et  quod  fortibus  et  generosis  provinciae  viris  filii  tra- 
duntur alendi,  quorum  quilibet  defunctis  patribus  suum  modis 
omnibus  (unde  caedes  et  incendia  tot  patriaeque  destructio  tota)  an- 
teponere conatur  alumnum  ; et  hoc  praecipue,  quod  aliarum  gentium 
more,  quae  felicitur  vivunt,  unius  Regis  consilio  unique  subjici 
domino  obstinata  pariter  et  elata  mente  recusant. 

GAP.  X. 


QUALITER  EADEM  RESISTERE  VALEAT  ET  REBELLARE. 

Sed  quoniam  pro  Anglis  hactenus  diligenter  admodum  et  exquisite 
disseruimus,  sicut  autem  de  utraque  gente  originem  duximus,  sic 
aeque  pro  utraque  disputandum  ratio  dictat;  ad  Cambros  denuo  in 
calce  libelli  stilum  vertamus,  eosque  de  arte  rebellandi  breviter  sed 
tamen  efficaciter  instruamus : si  ergo  armatura  Gallica  Cambri  ple- 
nius et  communius  uti  assueverint,  stabilique  magis  pugnae  quam 
agilitati  dimicando  confiderint;  item  si  principes  eorum  unanimes 
in  defensione  et  inseparabiles  esse  voluerint,  vel  potius  si  uno  gau- 
derent principe,  et  illo  bono,  in  terra  tam  hispida  tam  munitissima 
gens  praevalida  vinci  ad  plenum  vix  valeret : si  igitur  inseparabiles 
esse  vellent,  et  insuperabiles  valde  fieri  possent,  praecipue  tribus  ad- 
juti, terra  in  se  munita,  parvoque  vivere  gente  tam  consueta  quam 
contenta,  et  plebe  tota  sicut  et  nobilibus  armis  instructa ; praesertim 
etiam  cum  Angli  pro  cupiditate  certent,  Cambri  pro  libertate;  illi  de 
lucro  captando,  isti  de  damno  vitando ; stipendiarii  illorum  pro  pe- 
cunia, isti  pro  patria ; illi,  inquam,  ut  hos  ab  insula  prorsus  expellant 
totamque  terrae  faciem  simul  obtineant,  isti  vero  ut  qui  universo 
soli  regno  tamdiu  praesidebant,  in  hac  saltem  ejusdem  angulo  pessimo 
silvis  et  paludibus  delitescant,  et  quasi  pro  delictis  huc  relegati,  prae- 
scriptisque divitiarum  excessibus  usque  ad  praefinitum  tempus  in 
paupertate  et  inedia  poenitentiam  agant.  Plurimam  quippe  animo- 
sitatis scintillam  exprimere,  plurimam  rebellionis  audaciam  imprimere 
potest  continua  pristinae  nobilitatis  memoria,  et  non  solum  Trojanae 
generositatis,  verum  etiam  regni  Britannici  tantae  et  tam  diuturnae 

regiae  majestatis  recordatio.  Unde  et  Anglorum  Rege  Henrico 
Secundo  in  Australem  Walliam  apud  Pencadair,  quod  caput  cathe- 
drae sonat,  nostris  diebus  in  hanc  gentem  expeditionem  agente,  con- 
sultus ab  eo  senior  quidam  de  gente  Cambrorum,  qui  contra  alios 
tamen  vitio  gentis  eidem  adhaeserat,  super  exercitu  regio  populoque 
rebelli  si  resistere  posset,  quid  ei  videretur,  bellicique  eventus  suam 
ut  ei  declararet  opinionem ; respondit : Gravari  quidem  plurimaque 
ex  parte  destrui  et  debilitari  vestris.  Rex,  aliorumque  viribus  nunc  ut 
olim  et  pluries  meritorum  exigentia  gens  ista  valebit;  ad  plenum 
autem  propter  hominis  iram,  nisi  et  ira  Dei  concurrerit,  non  delebi- 
tur. Nec  alia,  ut  arbitror,  gens  quam  haec  Cambrica  aliave  lingua  in 
die  districti  examinis  coram  Judice  supremo,  quicquid  de  ampliori 
contingat,  pro  hoc  terrarum  angulo  respondebit. 


FINIS. 

